
PUBLICATION BOARD THUCHANG 


Mizoram Presbyterian Kohhran hnuala thawktu 
tupawhin lehkhabu atana an thuziak reng reng hi 
chhuah a nih hmain Synod Publication Board kal- 
tlang phawt tura tih a ni a. He lehkhabu pawh hi 
dan ang thlapa en chhuah a nih hnuah lehkhabu 
ngaihnawm leh tangkai tur nia ngalin a ziaktu chhuah 
tura pawmsak a ni. 


He lehkhabuah hian a chhiar tura beisei Mizote 
beng verh zawng tak, Sapram chanchin leh Ram 
Thianghlim (Israel ram) chanchin chhiar tham tak a 
awm a. Thlalak hmuhnawm tak tak engemaw 221 a 
awm bawk. A ziaktu dinhmun han ngaihtuahin, mi 
tul ber chi zinga miin hetiang lehkhabu a lo puitlin 
thei hi a mak ang reng hle a ni. 


Sapram leh Ram Thianghlim chanchin hi tun hma 
lamin lehkhabu buatsaih a lo awm nual tawh a. Hriat- 
na min belhchhahsaktu an ni hlawm ngei ang. He 
lehkhabu hi a ziaktuin tum nei rana a buatsaih ni 
ngelin a hriat theih a. Chhiartu tura beiseite rilru 
rawp tihtlaina ni satliah mai lovin, inzir finna tur chi 
tam tak a awm zel a. Khawvela hnam fing leh ram 
hmasawn berte zinga mi Sapho nun dan kawng tinreng, 
an zia te lamin, kan entawn ve theih tur chia fel 
taka ziak chhuah a ni hi à lawmawm hle a ni. Tin, 
he rama Chanchin tha meichher rawn chhi €ngtu kan 
Missionary-te anmahni ram ngeia an dinhmun leh an 
chanchin zelte pawh chhui a nih avangin Kohhranho 
tán bik pawh hlutna tak a nei ngei ang. 


A buatsaihtu hi lehkhabu ziak tura kan beisei 
berte zinga mi a ni lo na a, a thu zlak hi a tihngaih- 
hawm thiam bakah tawngkam leh thu hman turte a 
hre fuh thiam hle mai aş a bu hi a chhah thawkhat 
hie chungin chhiartuin ning hauh lova a chhiar zawh 


theih a rinawm. 
werna Aizawl C. Sangzuala, 
The 7th March, 1984. Editor, 
Synod Publication Board. 


THUHMAHRUAI 


Lehkhabu ziah hi hna hautak tak a nih avangin 
Sapram atanga ka lo haw hlim pawh khan ziak 
ve tura min fuihtute chu ka hnial zel thin a. Mithiam 
leh zin zau tak takten Zotawnga lehkhabu an siam 
te ka lo chhiar ve zel a. Tha hle hlawm mahse kal 
paha an thil hmuh an ziak a ni ber a. Sapram chan- 
chin leh kan Zosapte vawiin ni thlenga an khawsak 
dan chiang taka ziak kan la nei lo va. Chung te leh 
Ram Thianghlim chanchin ka hmuh leh ka hriat dan 
chu he lehkhabuah hian ka han tar lang ve leh ta 
a ni. Thlalak telh tam ber hi keima lak a ni hlawm a. 
Kan Zosapte thla leh Ram Thianghlim thla tam zawk 
telh ka duh hle na a, lehkhabu man a tihto zel dawn 
avangin thlalak 26 chauh ka telh a ni. 


Manuscript khawla min  chhutchhuah  saktu 
Miss Chhungi Zahau leh Chawngthangi Chongthu te 
chungah lawmthu ka sawi a. Kwality Press-in uluk 
taka min lo chhutsak avangin ka lawm hle. 


Synod Publication Board Editor in Manuscript 
ngun taka min chhiarsak leh Thuhmahruai min ziah- 
sak avangin Board chungah ka lawm tak zet a. He 
lehkhabu ziak tur hian "The Holy Land in Colour" by 
Sami Awwad leh Bible mai lo chu lehkhabu rawn ka 
nei hran lo. Chhiartuten bengvarna leh thil thar an 
puakchhuah theih chuan he lehkhabu ka ziah chhan hi 
hlawhtlingah ka ngai ang. 


Dated Durtlang, Dr. C. Biakmawia. 
the 15th, March, 1985. 

Bung 1 
INBUATSAIHNA 


Sap thufing chuan, "Tumna a awm chuan kawng 
pawh a awm thin," a ti a. Kan ramin hma a lo 
sawn zel a, vawin niah hi chuan Sapramah emaw 
ram pawn lamah emaw zin thei mi engemaw zat an 
awm ta a. Mahni sum emaw, paw! sum emawa zin 
engemaw zat awm mah se, thil zir tur leh hnathawk 
tura zin hi thil awlai lo tak a ni a. Zinmi (tourist) 
anga zin chu pawisa nei tan chuan duh leh duh loha 
thu a ni mai a, amaherawh chu zir tur leh hna thawk 
tura kum hnih kum thum feh chhuak tur chuan 
harsatna tam tak kal tlang a ngai a ni. 


Doctor hna hi ka thil tum ber leh ka thil it ber a 
ni ngai lova. Sikula lehkha ka zirlaia ka rilrua ka tum 
chu rawngbawlna peng khata luh chu a ni ngei a, 
chutih lai taka ka rilru lian ber chu Pastoral Ministry 
kan tih ang chi hi a ni. Hun a lo kal zel a, Matric 
result tha tak mai a lo chhuak a, chumi kum chuan 
Mizoramah a titha ber niin Subject pahnih Mathematics 
leh Science-ah Distinction mark ka hmu a. Science 
ah chuan Gauhati University pumpuiah mark sang 
ber ka hmuh ve avangin, ka thiante chuan Enginee- 
ring emaw, Doctor emaw zir turah min ngai nghal. 


Senso tlemna ber Imphal panin, D.M.College-ah 
ka va in admit ve a. P.U.C.Science ka zirlai chuan 
ka zirpui ka thiante chuan Doctor zir an tum ngheh 
avangin chutiang zir theihna tur subject bik chu an 
thlang fel nghal a, P.U.C. ka zir zawh dawn thleng 
chuan, "Doctor hna te chu damlo leh na tuar reng reng 
bula hun hman a nih avangin, ka ehak lohzawng 
tak a ni," ka ti thin a. P.U.C. kan zir zawha ka 
thiante Medical college-a an liam sang sang hnuah 
pawh B.Sc. ka la zir leh a, Mathematics Hon. subject 
ka la zir ta zel a. 

Amaherawhchu hemi kum hian Durtlang dam- 
dawiinah thawk tura Doctor hna zir tur an zawnna 
Kristian Tlangauah ka chhiar a, chu mai ni lovin kum 
engemawti chhung diltu an hmuh loh thu ka hre 
bawk a. Dilna ka siam a, Committee chuan min 
pawm a, Assam ramah emaw Velloreah emaw zir 
turin duh min thlan tir a. Christian Medical College 
zirna hmun tha tak tia an lo sawi thinah chuan zir 
ka tum ta a. University hrangte a lo ni a, admission 
te a lo tlai hman tawh a, subject combination te a 
lo dik tawk lo nen, bahlahna chi hrang hrangin mi a 
tlakbuak phawt a. Kohhran candidate ka nih avanga 
seat awlsam tura kan ngaih kha engmah awlsamna 
a awm lo va. Seat 50 awm inchuh tura diltu 4,000 
chuang zinga pakhat mai ka ni tih ka inhria a. Assam 
ram atanga diltu zawng zawngte tan Admission Test 
Gauhati-ah neih a ni thin a. Chumi kum chuan keimah 
chauh Assam ram atangin Interview tura koh ka ni 
a. Ni thum chhung chhun leh zanah Interview-na 
uluk taka kan neih hnu chuan thlan fel ka ni ve ta 
a. Tichuan rei tak Medical College-a ka zir hnuin, 
Durtlang Damdawi inah kum 1972 khan ka rawn 
zawm ve ta a ni. 


Kum 1973 September thla chuan Dr. Ringluaia 
chu thiamna sang zawk zir turin Sapram lamah a liam 
dawn a, Calcutta thlengin ka zuk thlah nghe nghe a. 
Thlawhnaa thlawk tura Airport lam a pan ka thlir lai 
pawhin, engtik niah emaw chuan kei pawh ka la kal 
ve ngei ang tih ngaihtuahna engmah ka nei hranpa lo 
va. Kum hnih a ral hnuah Dr. Ringluaia chu a 
zir turte zir zovin a lo hawng leh a, Committee chuan, 
India ram chhungah emaw, India ram pawnah emaw, 
a remna apiangah zirna sang zawk zir ve tura seat 
zawng tura phalsak ka nih thu min hrilh a. A theih 
chuan Sapramah ngei zir turin ka inngaihtuah ve ta a. 


A pawimawh hmasa ber chu Passport a ni a. 
Passport dilnaah hian sorkarin a ngaih pawimawh tham 
mi pahnihin nungchang that thu certificate an siam 

a ngai phawt a. He mi hi Pu Sangliana (MP) leh 
Pu Lalchhawnthanga (Under Secretary) te chuan min 
siamsak a. Tin, rokhawlhna a lo awm palh pawha 
mawhphur turin sorkar mi hriat thamin Sponsorship 
Certificate siam a ngai leh a. Chu chu Pu Lalkhama 
LA.S. chutih laia- Development Commissioner chuan 
min siamsak a. Ka Passport dilnaah ram tlawh duh 
zingah Israel ram ka lo ziak avangin, India sawrkar 
hian Israel a lo awn vak lo nen, ka dilna chu an rawn 
thawn kir leh a. A awlsam zawk beiseiin form hranah 
Israel ziak tel lovin dilna chu ka thawn thla leh ta a 
Rambuaite kan ni bawk a, hun a duh deuh nen, dil 
atanga kum chanve hnuah May 1976 khan Passport 
chu min han pe ta a. 


Passport min pek hnu hian ram pawn lam kal theih 
beiseina a lo awm tak avangin, Saprama zir theihna 
tura thuneitute, General Medical Council (GMC) 
Londonah lehkha ka zuk thawn a. Anni chuan lehkha 
pawimawh hrang hrang thil tel turte sawiin dilna 
form min han thawn a. Chung zinga pakhatah chuan 
nungchang that Certificate a tul leh a. Hei hi Assam 
Medical Council-in a siam a ngai a, doctor anga 
thawhnaa sawiselna leh mit tlin lohna awm leh awm 
loh thu a kawk bera. Heng lehkha pawimawhte ka 
lakkhawm hnu hian, dilna chu ka thawn thla ta a. 
Nghakhlel taka chhanna ka lo thlir laiin, "I hnam 
hming, Chongthu, tihchianna tur hian Vellore Principal 
lehkha i han thil tel a ngai ang. I certificate dang 
zawng zawngah 'C' tih chauhvin a inziak a, i dilnaah 
hian surname 'C' hi Chongthu tiin i ziak leh si 
a, hei hi thil thuhmun a ni tih i rawn hrilhfiah 
a ngai ang," an han ti a. 


He lehkha a lo thlen hian Khawhai leh Biate 
tlangdung velah Mobile Clinics, damlo inentirna neiin 
thla khat aia rei kan zin hlan a ni a. Ka zin hawah 
chu lehkha chu ka buaipui leh ta a. Ka hnam hming 
hi a puma ka ziah ngai loh avangin Vellore-a kan 
hotute pawhin 'C' hi Chongthu tihna a ni tih an la 

hre bik si lo va. Hming leh pian ni dik tak thuah 
hian roreltute thu hi an pawm ber avangin ka thianpa 
High School-a ka zirpui thin Magistrate lo ni tawh 
Pu Rolura Sailo Office-ah ka leng a, ani chuan lehkha 
min lo siamsak a. Vellore Principal lehkha a lo thlen 
leh chuan London-ah ka thawn chhawng leh ta a. 
Tichuan August 17, 1977 khan Provisional Registration 
chu min han pe ve ta a ni. 


Hei hi thil zir nan a la tawk lo va, thil zir tur 
chuan Full Registration emaw Temporary Registration 
emaw neih a ngai a. Provisional Registration neih hi 
chuan an ramah doctor tuai kan tih Internship hna 
ang chiah hi a thawh theih a, eng Course-ah mah a la 
luh theih dawn lo a ni. Anmahni pawhin lehkhaah 
an han ziak chiang a. "Thil zir tur “chuan Full Regis- 
tration nei thei turin India rama Teaching Hospital- 
ah thla 6 dang experience neih belh a tha ang," 
an han ti a. Amaherawhchu Vellore-ah emaw thla 6 
dang zuk thawh leh chu chhungkuaa lo awm ve tawh 
si chuan buangbar thlaka ka hriat avangin, Sapramah 
a tul a nih leh chu rawngrut hna thla 6 chu thawh 
ka duh zawk e, tiin ka chhang a. 


Provisional Registration ka neih hnu hian Dr. 
Hughes leh Pi Puii-te hnenah lehkha ka thawn a. 
Saprama kal dan chungchangah mi puih theih dan 
an nei nge nei lo tih leh zir leh turin Hospital 
Board-in min phalsak thute ka ziak a. Dr. Hughes-a 
hi a pension tawh a, mahse Liverpool University-a 
Post Graduate Medical Education-a an hotu (Dean) 
Dr. Davidson-a hnenah ka lehkha chu a lo pe 
chhawng a. Dr. Davidson chuan eng ang chiaha 
thil zir duh leh nge ka ni tih leh ka dinhmunte hre 
chiang turin zawhna engemaw zat ziakin lehkha min 
han thawn a. He lehkha lo thlen hian thingtlangah 
damlo ena thla khat vel ka lo thangbo leh avangin 
January 1978 ah ka chhang leh thei ta chauh va. 
Hnathawk thei nghal ka ni lo tih leh Course-a lut 
thei nghal turin Full Registration ka nei lo tih a hriat 

avangin ani pawh chuan thla 6 dang India ramah 
hmunpuia thawk leh turin thurawn min han pe leh 
a. Chumi rual chuan National Advice Centre, Council 
for Post Graduate Medical Education, London-a an 
Adviser Dr. E.K. Gardner-a hnenah ka chungchang thu 
chu a hriattir a, ani pawh chuan lehkha a han ziak 
a, theih ang tawka min tanpui a tum thuin min 
han hnem a. 


Dr. Hughes-a khan a lehkhaah, "I lokal thei rau 
rau a nih chuan India ramah leh a bikin Mizoramah 
naupang lam natna chungchanga rawn tur mi thiam 
an tam loh avangin, naupang lam natna i zir ngei 
ka duh a. Chutiang atana Course tha tak mai Liver- 
pool University ah DTCH (Diploma in Tropical Child 
Health) kum hnih vel zir a awm a, hei hi urhsun 
taka i lo ngaihtuah zawm atan ka han sawi a ni e," 
tiin a rawn ziak a. Tin, Dr. Gardner, Adviser khan, 
"Stipend i neih theih dan ka hre lo va, chawmtu 
chu nei thei dawn la chuan, naupang lam natna 
D.C.H. (Diploma in Child Health) Course tha tak mai a 
awm a, chu chu ka han sawi duh a ni," a ti bawk 
a. Chutih lai vek chuan Dr. Milledge, London-a awm, 
Vellore-a kan hotupa lo ni tawh pawh lehkha ka 
thawn a. Ani chuan, "A theih a nih chuan D.T.M.&H. 
(Diploma in Tropical Medicine and Hygiene) hi 
rawn zir thei la, in ram leh i thawhna damdawi in 
tan in thatpui berin ka ring," tiin min rawn chhang 
bawk a. 


A enga pawh chu zir dawn ni ila, zir thei din- 
hmunah ka la din si loh avang chuan harsatna lian 
tak chu a awm a. Amaherawhchu DTCH. Applica- 
tion form kha min rawn thawn avangin, chumi form 
chu fill-up in 1978 (February) thla khan, pek luh theih 
hun hnuhnung lamah ka thawn kir ve ta reng reng a. 
Kawng awlsam ber nia lang chu Sapram thlen thlak 
rawih a, a tul anga thla 6 rawngrut hna thawh a, 
chumi hnuah zirna tur seat leh hmun zawh kual a 
ni a. Chutih lai vek chuan Welsh Presbyterian Church 

i ha ka 
ral Secretary Rev. Mainwaring lehkh 
— "Sapram i lo kal thei a nih chuan, a theih chin 
chinah Welsh Kohhranin lo buaipui che kan inhuam 
e," tih a ni. 


April 29, 1978ah Sapram atangin lehkha ka hmu 
a, Dr. Richardsonan a hnuala "Clinical attachment," 
enchhinna atana thla khat chhung thawk tura min 
sawmna a ni a, Amaherawhchu May 1 atanga bun 
tan nghal tur a han tih avangin leh Sapram luh phal- 
na Visa ka la neih si loh avangin chu chu ka nang 
hman ta lo va, Chu mi lehkha tan chhan chuan Visa 
buaipui turin Calcutta-ah ka liam thla ta nghal a. Zin 
satliah, haw leh mai tur ka nih loh avangin leh zir 
tur leh thawk tura cham bang tur ka nih avangin 
Visa pek chhuah pawh chu an fimkhur hle a. Medi- 
cal Check-up uluk takin an ti a, thisen leh zunte 
exam-in X-ray leh Medical check-up ka neih hnuah 
engkim a fel hnuah chauh Visa hi pek ka ni a. Kar 
khat aia rei mah Visa ka buaipui hnu hian Sapram 
lama liam nghal vat tumin Mizoramah ka rawn haw 
chho leh ta a. 


Durtlang ka thlen chuan Dr. Hughes-a lehkha a 
lo awm a, ka han chhiar chuan "DTCH Seat-ah 
diltu tam takte atangin thlan i ni hlauh mai a, a 
lawmawm hle mai, he zirnaa thlangtu Committee bei- 
Seina ang ngeia tha taka i hlen chhuah ka beisei," 
tih a ni. Nimahsela chutianga thlan ka nih hriattirna 
lehkha Official-a ka la hmuh si loh avangin, Liver 
pool-a hotute hnenah chuan lehkha ka ziak a. 
Anni chuan thlan ka nih ngei thu leh chumi thua hriat- 
tirna pawh March thlaa lehkha min han thawn tawh 
thu an rawn sawi a, an lehkha hmasa Copy pawh an 
han telh a. Chutah chuan "Thla khat chhunga pawm- 
na, "acceptance" ziak tur a ni a, ziaka chhan a nih 
loh chuan Seat duh lo anga ngaih i ni ang," tih thu 
a tel a. Tlemah tlemah he seat ka hmuh pawh hi ka 
bawhbo thelh niin a lang. Tichuan, he DTCH 
Course hi September, 1978 atanga intan tur a nih 

avangin, a hmanhmawh thlak lutuk lo leh ta zawk 
a. Kal tura rilru inbuatsaih chung zelin July thla chu 
ka hmang zo ta a. 

Bung 2. 
ZINNA ATANA TUL : 


Chutianga hun rei tawk tak Saprama zir tur anga 
rilru ka han pek takah chuan, thil tul tam tak 
tihfel tur a awm nghal a. Chhungkaw lamah chuan, In- 
thlahna chawhlui buatsaih tulit kan hria a, amah- 
erawhchu zin chhuah tur ngawt chhuanlam hmanga 
chaw han ei khawm chu kan hreh deuh avangin a 
chhan dang kan dap kual a. Pathian hnena chhung- 
kuaa Lawmthu sawina chawhlui vuahin chhan panga 
kan siam chhuak a : 


1. C. Lalmuana, Lt. Colonel, Oct. 1976-a kaisan- 
tir chu tun hnaiah Confirm a nih tak avangin. 

2. C. Vulluaia, B.A.,B.T., M.L.A.-a thlan tlin 
a nih ve avangin. 

3. C. Biakkungi, Major operation hial tawk chu 
dam taka a lo chhuah theih avangin. 

4. C. Vanialauva, M.A. Gauhati-a Law leh Ph.D. 
zir mek chu dam taka a rawn chawlh theih 
avangin. 

9». C. Biakmawia, kan tlum ber chu kum 6 lai 
Synod Hospital a a thawh hnuah Pathian leh 
Kohhran zarah zir leh zelna hun remchang a 
lo thlen avangin" tiin. 


Kan upa ber C. Biakkungi hi Durtlang Hospital- 
ah zai a ni a, Amah kan zai dawn avang hian Synod 
Financial Programme-a Thingsulthliah Biala Rev. Biak- 
tluanga nena kal dun tura min ruat pawh chu ka 
thulhsan ta nghe nghe a. Kan unau mipa zingah upa 
ber C. Lalmuana hi pawl 4 chauh zir zova Sipaia 
tang ta, rawngrut atanga Lieutenant Colonel kai leh 
Confirmed a lo nih tak avang hian Pathian Malsawm- 
na kan chhungin kan dawng nasa hle niin kan 
hria a, a lawm pawh kan lawm hle a. Chuvang 
chuan, kaisan lawmna ang deuh takin chhungkhat 
hnai hnenah chuan kan tiri a. Amaherawhchu hemi 
tuma chaw ei tura chhungkhat leh thenrual tha zual 
lokalte chuan, inthlahna chawhlui a ni tih an hai 

chuang lo va. Hun serh hmangtute pawhin Sap- 
rama ka zir chhunga tluang tak leh tha taka ka zir 
theihna turin fuihna thu leh duhsakna an sawi ber a. 
Hemi tuma Rev. Zairema tawngtaina chu ka rilruah a 
thi thei lo. "Tluang taka a zirlai a zir theih leh hriselna 
tha a neih nan chauh kan dilsak lo va, rinna leh thla- 
rau nun lamah pawh Nangma kaihhruaina hmua a 
than zel hi kan duhsak ber a ni," tiin tawngtaina a 
hlan a. He kan inkhawma thusawi hi tape-in ka la 
a, Saprama ka awm lai leh ka khawhar chang pawh- 
in ka ngaithla nawn fo thin a ni. 


He chaw ei khawm hi August 5, 1978 a nia, 
hemi zan leh atuk Pathianni chu Synod Financial 
Campaign, Chandmari Kohhrana Rev. Lalsawma nen 
hun min pek avangin atuk Pathianni chuan Chand- 
mari Kohhranah thusawina hun te ka zuk hmang a. 


Chhungkaw programme dang tihhlawhtlin leh 
duh kan nei a, chu chu ka nu lungphun a ni. Ka nu 
hian February 3, 1974 khan min boralsan a. Thlan 
lung hi chhungkaw awm kim lala phun kan rel leh 
ta chuk chuk a, tichuan hun chep takah August 12, 
1978 Inrinni chu Lungphun Ni atan kan ruat ta a. 
Chum: Thawhtan mai chu zin tura chhuah ni a lo 
nih bawk si avangin, tul engemaw office lama tihfel 
ngaite tifel chung zelin Lungphun nı chu thenrual 
min lainattu te nen kan hmang za ta a. Hemi tum 
hian ka pute zinga pakhatin ka nu chanchin chip- 
chiar tak leh lung tichhe takin a sawi a. Ka nu chu 
fahrah, naupan teta a pain a boralsan a nihzia leh a 
u Banglathangi (Bible Women hmasa pawi) nen an 
naupan laia chhungkhat bela seilian an nih thute 
Chipchiar takin a sawi a. Chuvang chuan em ni ka 
nu kha a lunglen theih em em a, thenawm khaw- 
vengah lusun baihvai deuh an awm chuan rrilru tak 
leh lungchhe taka a lo va tahpui thin, tihte thlengin 
min ngaihtuahtir hle a ni. 


Atuk Pathiann: chu Zorama ka Pathianni hman 
hnuhnun tur a lo ni ta a. Durtlangah Sande Sikul 


10 SAPRAM & RAM THIANGHLIM 


kan kai hnuin, ka nu thlán siam thar thla la turin 
Vengtharah kan chhuk thla a. Chhungkuaa thlanmual- 
ah thlate kan lak hnuin, chhun thingpui pawh in 
hman lovin, Mission Veng Biak In-ah chawhnu in- 
khawm thusawina hun hmang turin kan tlang phei 
ta a. Thusawina ka neih hnu leh hmelhriat tam takin 
inthlahna chibai min buk hnuin Durtlangah zan in- 
khawm hmang turin kan haw chho leh ta a. Zan 
inkhawmnaa thu ka sawi bakah kan kohhran upa 
min, Upa Lianan khun takin mahni tan maia zir 
tura liam ka nih lohzia leh damdawi In tulna mai 
pawh ni lo, Zoram Kohhran mamawhna avanga liam 
tur ka nih zawkzia sawi langin kohhran hming leh 
Kohhran puala thlahna hun tawi fel takin a hmang 
a. Chutiang chuan Pathianni hnuhnung chu khat 
takin ka hmang a ni. 


Atuk Thawhtanni chu zin chhuah ni a Io ni ta a, 
tuk dang ang bawkin ni chu mawi takin a lo chhuak 
a. Zinnaa thil tul awm apiangte chu tel zelin, zing 
Chaw hnuhnung atan Ar thau tak sa chu kan kil ho va. 
Saprama kan hotute leh kan Missionary-te, a hming 
maia thilpek atan khiangkawi ipte leh Khumbeu 
engemaw zat chu kal hmain Aizawl-a mi kan zuk lei 
leh te te a, Hla taka kal tur tih takah huphurhawm- 
nà à awm ve deuh avangin boruak tizang tur leh rilru 
zangkhai thei ang bera awm chu puitling pawhin kan 
tum hram hram a. Thawmhnaw kan intel fel hnuah 
leh min thlahtu tur ka u C. Vulluaia pawh a lo thlen 
chhoh chuan, kal dawn thingpui chu kawtzawl- 
ah chhungkuain kan in a. Ka fapa Malsawmtluanga 
Chuan ka zin daih tur chu a hre thiam tawh niin a 
lang a, thingpui leh chhang tuihnai bika kan buat- 
saih pawh chu a kil ve duh tawh lo. 


Bung 3. 
ZIN KAWNG : 


Chutia chhungkuaa thingpui kan in zawh chuan, 
hla tak pan nghal mai lovin kawmchhak lawk a 

Damdawi In compound chu kan han pan leh phawt a. 
Thawhpui doctor te, Nurse te leh thawktu dang dang- 
te nen thla te kan lakho fe hnu leh kan ınchıbai 
hnu chuan kan chhuak ta a. Durtlang khawlaiah 
Middle Sikul-II Staff leh zirlaiten Parthi-in min 
lo thlah a. He Sıkul hi a dinnaah tha leh tui ka lo 
thawh ve thin avang leh Management Committee 
Chairman ni mek ka nih avangin, an Sıkul hmangaihtu 
chu an thlah ve duh niin ka ngai a. Sihphir chho leh 
Neihbawi chho kan kal chhung zawng chuan, a khat 
tawkin Durtlang Damdawi In Compound chu Ka 
thlir reng a. Ral khat atang leh hetiang nikhua, 
rei tawk tak zin bo tur anga han inngaih tum phei 
hi chuan Damdawi In Compound chu a lang mawi 
zual emaw tih tur a ni. Ka u C. Vulluaian Silchar 
thlengin min thlah a, ama zarah Circuit House-ah 
pindan nuam takah kan thleng a, Calcutta ka kal 
leh zelna tur thlawhna ticket te pawh Liaison 
Officer-in a lo tifel sa vek a. 


Atukah chuan Airport-ah mi va thlah leh a. VIP 
lounge an tih, Khualliante chawlh hahdamna bik thin, 
tun hmaa a dah pawh kan dah ngam ngai lohnaah 
chuan, MLA zar kan zo pawh a ni ang a, chawl 
hahdamin thingpuite kan in a, ka kalna tur thlawhna 
nghakin kan awm a. Thlawhna chu a lo thleng a, 
chibai hnuhnung kan inbuk a, kan thlawk ta a. Tun 
hnuah hian min thlahtute chuan thlawhnaa inthlah 
liam a lunglen thlakzia leh mualpho mai a hlauhawm 
thu an hrilfak a. Tluang takin Calcutta kan: thleng a. 
Pu Lalsawia, M.P. nen Mizoram House kan pan a. 
MZP Annual Function an neih ni tak a lo ni a, zirlai 
leh hnathawktute leh kan Mızo Officer ten uluk 
taka chawhlui an buatsaih chu, ei man awm tawk min 
thin te te hnuah kan kilpu ve ta a. Intihhlim nan 
Beauty Contest an nei bawk a, Pu Rokunga, IPS chu 
pakhatna a tling a, an hlim dar dar hle mai. 


Sapram kalna tur ticket kha a hma thla hnih vel- 
ah Air-India Office-ah ka lo hauh lawk tawh a, chu 

i lei turin atukah chuan Office-ah ka va kal a. 
—. min leitir a, amaherawhchu London thleng- 
in confirm a la nı rih lo va, "Naktukah lo kal la, kan 
lo confirm mai ang," tiin min hrilh a. Atukah ka va 
kal leh chuan confirm a la nih loh thu leh atuka kal 
leh turin min lo hrilh leh a. Chutianga tuk thum kan 
kal hnu pav/h chuan ticket chu an la confirm thei 
chuang lo va, Tiai mai thei ka nih ka inhriatin British 
Airways lama insawn ka tum ta a. "Ticket man pawi- 
sa hi min pe chhuak leh ula British Airways-ah ticket 
ka ngaihtuah ang e," tiin ka dil a. Chutia ka han 
sawi veleh chuan hnathawktu chu pindan chhungril- 
ah a lut a, a lo chhuah leh chuan, "Ticket chu con- 
firm a ni ta ej! a rawn ti a. Nimahsela, insawn ka lo 
tum ngheh tawh avangin ka chhuak lui ta tho va. 


British Airways Office-a ka va kal- chuan, hun a 
tepter tawh avangin Booking an lo khar tawh tih min 
lo hrilh a, Head Office London atang lo chuan eng- 
mah tih theih a ni tawh lo, an tih si avangin ka buai 
tan ta hle a. Ka harsatna zawng zawng ka han sawi 
a, Air-India-in ni thum lai min chhaih buai tawh 
thu ka han hrilh chuan a thawktu chuan min khaw- 
ngaih a ni ang chu, thu hmanhmawh thei ang ber 
thawnin London Head Office chu a zuk bia a. Mi- 
nute thum chhungin chhanna a lo thleng leh a, ticket 
pakhat chu min pe ta a. Chutianga Sapram thlenna 
tur ticket ka lei fel tawh hnu chuan ka chhungte lawm- 
zawng tur thilte leiin ka va bazar leh ta a. August 20 
chu thlawh chhuah ni tur a ni ta. Thil zir tura 
kalten pawisa an ken theih loh thu min hrilh avangin 
leh London Airport atanga Air Office inkar kalna 
khawp pawh pawisa kan pai dawn to tih ka hriat 
chuan, Dr. Milledge-a London bula damdawi ina 
thawk, Vellore-a ka zirtirtu ni tawh chu thirhrui ka 


thawn a, thlawhna tum hmuna min lo hmuak turin 
ka ngen a. 


Thlawhna thlawh chhuah hun hi zan lam ni mah 
sela khaw @n laia Airport thlen phei chu thil fel zawk 
ni a ka hriat avangin, Calcutta ka awm chhung 
zawnga office hrang hranga min kalpuia min buaipui- 

tu Pu Lalthanmawia chuan Airport-ah min va thlah 
a. Foreign Exchange ken an phal zat chu Rs.200/- 
a ni a, chu chu Sapram pawisa chuan § 12 hu chauh 
a ni a. Pawisa ka thleng fel hnuah Security check 
kan nei a. Security check-ah hian thlawhna hruai- 
kawina hmanrua, hriamhrei te an keng nge keng lo 
tih ngun takin an dap thin a ni a. Hemi hnuah hian 
Custom check a awm leh a. Ram pawn lam kal tur- 
te phei chu ngun takin an check thin tih ka lo 
hriat lawk tawh avangin, ka rilru a inhawng hle a. 
amaher awhchu India ram atang hian thil hlu ken 
chhuah tur a awm vak lo te pawh a ni ang a, Cus- 
tom Officer chuan, "Thil hlu, rangkachak emaw lung- 
hlu emaw ken i nei em ?"tia min zawh a, "Nei lo," 
tia ka chhan mai bak chu engmah bag khai emaw, 
ipte emaw min ensak awm lovin kan tlang ta zel a. 


Zin chhuak turte chauh awmna tur pindan sang- 
ah kan thlawhna nghakin kan lo thu a. Heta thutna 
thawl nuam tak inchung sanga kan lo thut lai hian, 
kan chuanna tur thlawhna chu a lo thleng a. Austra- 
lia ram atanga lo kal tanin, Hongkong-ah, tin, chuta 
tanga rawn thlawk lut chu a ni a. Kan lo awmna in 
chu chhawng sang tawk hle a ni nain, kan bul hnaia 
a rawn din chuan a la sang hle a. He thlawhna hi 
Jumbo Jet an tih, thlawhna lian ber chi ani a. Sil- 
char te, Imphal tea lo thlawk thin Focker Friendship 
te nena khaikhin chuan inlen hleih tak a ni. 


Alenzia hi a hmuna hmu lo tan chuan hriat thiam 
a har hle awm e. Khualzin passenger 400 chuang a 
phur thei a. Hemi hi hre thiam tur chuan, Synod 
khawmpuia palai zawng zawng, thawmhnaw leh an 
bungrua, an puanthuahte nen vek leh an ei leh in tur 
chaw leh chawhmeh, thleng zawng zawng nen, an 
thingpui in tur leh a lumna bungbel zawng zawng no 
leh tray, leh a lumtu te nen vek thaw! nuam taka 
phur vek thei tihna a ni. Tin, thutna pawh hi khawm- 
pui laia chep taka inhnawh thin ang hi ni lovin, thut- 
na dup, nghenchhan nei, ban nghahchhan nei nuam 

indipdal miah lo va thut-mut theih, thutna pawh 
—. a ni a, ke pawh thawl taka thluan 
mar theihna hmun aw! a awm a ni. A hmuna han 
hmuh meuh chuan, a uma han um thlawh mai chi 
niin a lang lo a ni. 


Tin, thlawhna lian chang ni lovin, thlawhna chak 
a ni bawk a. Van boruak sang takah ruahpui leh 
thlipui tlehna chung lamah a thlawk thin a. Thlawh- 
na te chia thlawh a, thlipuiin min nuai thin hi a tawk 
ve em em lo a ni. Thlawh chhuah dawna a insep 
sang leh a tum dawna a tla hniam tih lohah chuan, 
a che tih hriat a har hle. Kar hla thlawk thin a nih 
avangin, a chuangte an khawhar lohna tur te leh an 
intihhlimna turin Cinema te pawh chhuah theih a ni 
a, hei hi hmun thumah an chhuah nghe nghe a ni. 
Tin, zai lam ngaithla duh tan, zai leh rimawi chi 
hrang hrang chi sarih, a number han hmeha inthlak 
thei zel, duh hun huna ngaihthlak theih a awm a. 
Inbualna pindan pawh panga lai a awm a, a duh tan 
chuan inbual theih a ni a, tin, zunram thiarna pindan 
pawh panga a awm a, fai leh thianghlim taka enkawl 
vek an ni bawk a ni. 


Kan thlawh chhuah hun a lo thlen chuan, kan 
thutna inchhawng atang chuan Thlawhna kawngkhar- 
ah leihlawn indawh zawmin leia chhuk ngai lovin, 
thlawhnaah chuan, kan lut phei a. Air Hostess sap 
nula rual, thothang tha tak takte chuan, hawihhawm 
takin kan thutna turte min kawhhmuhin, kawngtluanin 
kan rawng min bawlsak ta a. Chutianga, thlawhna 
chhung nuam tak leh hahdam taka han thut chuan, 
kar lovah rilru suangtuahna chu a vak chak hle a. 
Naupan laia harsa taka pawl thum atanga mi khuaa 
lehkha zir tura mahni thawmhnaw leh lehkhabu leh 
chawfun ak a, ni sensa hnuaia ka kal thin te leh 
ruahpui vanawnin min nan a, nihliap pawh nei lo va 
ka kal lai hun te a lo lang a. Tin, College ka kal ve 
hnuah pawh Rel-ah third class-ah kalin rel pindan 
chep tawh taka mahni puanthuah leh suitcase nena 

thei leh thei lo va ka inkhai lut thin te, ka rilruah a 
lo lang a. Tun tumah erawh chuan, a danglam hle 
a, mi buaipuitu leh, mi ngaihsaktute chu Sap nula 
te, sap tlangval te an lo ni ta zawk a. Mi anga hia 
phuah thiam chu ni ila, "Ka lal dawn em ni ka sang 
tual tual........ han tih mai awm hi a ni a. 


Amaherawhchu chutiang han ngaihtuah thlen 
meuh chuan, boruakah ft.30,000 (singthum) a sangah 
kan lo thlawk tawh a. Air Hostess fel tak takte chuan, 
"Thingpui nge i duh Coffee" tiin min lo zawt a. An 
mi zawh dan leh an hawihhawm dan han en chuan, 
a pahnihin ka duh e, han tih mai awm hi a ni a. A 
hmeh tur tuihnai tak nen an rawn chhawp a. 


Thlawhna chhunga chuang mı tam ber chu 
mi ngo an ni a. Ka bula thute chu Australia nupa, 
upa lam tawh hi an ni a. Sap ramah an fapa Engineer 
hnathawk mek tlawh turin an kal dawn hi a lo ni a. An 
fapa chuan, an kal man engkim tum sakin, a nu leh 
pate chu amah tlawh tur leh ram fang turin a 
chah thla a lo ni a. A nu leh pate pawh chu an 
lawm ve bawk ni tur a ni, an fapa fak zawng deuh 
Һил an titi chho va, hei hı a hriat thiamawm 
em em a. Anakin deuhah chuan, chuti taka, fapa 
tha leh chhuanawm, hnate pawh a thawh hnua, nu 
leh pate theihnghilh ma: lova kalna engkim lo 
ngaihtuah a, chutianga han chahtu an nei chu an 
vanneihzia sawlın, "A, fapa tha mai a ni lo va, nu leh 
pa tha in ni ngei ang. Chutiang taka enkawina tha 
in lo pek avangin tunah hian hetiang hian thil a 
lo awm a ni. Nangmahni hi in fakawm zawk mahin ka 
hria," ka han ti chu, sap mah ni sela, an lawm ve 
hle a ni. Mihringte hian saw: chhiat ai chuan, fak hi 
kan lo lawm hle a ni. Sap rama damdawi in hrang 
hranga ka thawhnaah pawh, he thil hi ka hriat 
avangin, ka damlo enkawl nu leh paten mi an ngaina 
der hle thin a ni. 


Calcutta atanga zana kan thlawk chhuak kha, 
darkar 2 vel kan thlawh hnu chuan, India ram kan 

thlawh khum a lo ni der tamai a. Zanlai pelhah Bahrain 


khuaah kan chawl a. Kan han tum tur ka han hawi 
chhuak chu, Aizawlte angin electric indaih loh a awm 
ve lo a ni chek ang a, a eng nasa hle mai. Zan lai 
pelh a ni na vang vangin, an la meng vek emaw 
tih mai tur a ni ! A mawi hle mai. Kan chawlh chhung 
hian, Airport building-ah te kan han vak harh a, 
darkar khat hnuah chuan kan thlawk leh ta a. German 
rama khawpui pakhat Frankfurt-ah zing dar 7-ah kan 
thlawk lut leh a. Hemi kan thlen hma hian zing ni 
chhuakin min rawn umpha a. He ni hi Mizoramah 
chuan darkar 5 aia rei in lo hmuh hnuah keinin 
thlawhnaa kan tlan chhiatsan zel kha, min rawn um 
pha ta nge nge a ni a. Kan thlawk sang bawk ani 
ang, thlawhna bang tukverh atangin, thlawhna chhung 
chung lam a rawn en chho iar mai a, a mawi hle 
mai. Frankfurt thlawhna tum hmunah hi chuan a hma 
nia thil thleng engemaw avangin thlawhna chhung 
chhuahsan an remti lo va. 


Darkar khat hnuah chuan, London panin kan 
thlawk leh ta a. Kan thlawk tluang bawk a, kan 
thlen hun tur zing dar 9 chuminute 9-a a la rik lohvin 
London chu kan thleng. ta a. Mi 400 lai mai thlawh- 
na liana han thlawk lut ta chu London khua pawh 
kan tipui deuh huk ang chu tih nak alaiin leh, min 
lo thlahlel viau ang chu tih nak alaiin, chuti mai 
chuan a tum theih lo va. London khawpui chungah 
minute 9 kan thlawk kual a, kan va in picnic a ni 
ta ber a, London khua a lang chiang hle a, a ropui 
hle mai. Kan tum hun tur dar 9 a rik chiah chuan 
thlawhna tum hmunah chuan kan tum ta a, kan tum 
hma theih lohna chhan chu eng dang vang ni lovin 
London thlawhna tum hmun hi a lun em em mai a, 
darkar tin thlawhna 120 tuma thlawk chhuak thin a 
nih avangin, a hun takah lo chuan a tum theih loh 
a ni. Mikhual hi ni tin 70,000 (sing 7) thlawhnain 
an tum lut thin a lo ni a, a hmuaktute leh a thlah- 
tute nen han hisap phei Chuan, London Airport-ah 


hian, Mizoram mipui zat dawn lai chu ni tin an va 
inhawr khawm thin a lo ni. 


Bung 4. 17 
THLEN HLIM : 


Air Hostess sap nula fel tak takte nen kan in 
"Bye Bye" hnu chuan, London thlawhna tum hmun 
lun tak mai leh zau tak mai Heathrow-ah chuan kan 
chhuak ta a. India ram thlawhna tum hmun te anga 
thlawhna atanga leia kal thlak ngai a ni ve lo va. 
Thlawhna kawngkhar atang chuan, leihlawn sei chung 
leh bang neiah kan kal a. Thlawhna chhung ang 
bawkin, heng hi Air-Conditioned a ni nghal vek a 
ni. Thlawhna tum hmun kan thlen hma khan Card 
fill up tur min pe vek a, chu mi card fill up sa keng 
chuan kan kal zel a. Saptawng chhiar thiam tan 
chuan, kalna tur inzawt buai lovin a kal theih zel a. 
Kan passport-te an lo check a, Visa te kan nei nge 
nei lo an en fel a. Ka hmaa mite chu thla 3 te 
thla 6 te awmphalna pek an ni a. Kei chu kum hnih 
lai thil zir tur ka nih avangin a daihzan turin min pe 
ang chu ka tih rilruk Jatin thla 6 awmphalna chiah 
bawk min pe a. Ka han zawh fiah hnu chuan, "A tul 
angin thla ruk hnuah 1 dil leh ang a, kan extend zel 
zawk ang, thla ruk aia rei awmphalna tum khatah 
kan pe ngai lo," tim min chhang a. Tichuan kan 
kal ta zel a. Bungrua Custom-a entir ngai leh ngai 
lo kalna a lo dang leh a. Engmah ka ken loh avangin 
check ngai lote kalnaah chuan ka kal zel a. Thleng 
tr ka nih avang leh, a building mawi dan leh 
thianghlimzia chuan ka mit a lak em avangın, 
ka lo hawi kual deuh vak a ni ang chu, Custom Officer 
pakhat chuan ka bag khai chu enah min dil a. Ka 
hawng a, Sap ramah zirna sang zawk zir tur leh 
Liverpool Hospital-ah Senior House Officer hna zawm 
nghal tur ka nihna lehkha ka entir chuan, thil dang 
min zawt tawh lovin, min kaltir leh ta mai a. 


Bungrua lo kaina tur hmunah chuan, kan ding 
khawm leh ta a, passenger 400 chuang thawmhnaw 
chu a lo tihtham viau nghe nghe a. Khawlin a 
rawn kalpui zung zung a, mahni bungrua chu an lo la 
chat chat zel a. A tawpah chuan an la fai deuh vek 

tihah mi pathum chu kan bungrua a kim ve ta lo va. 
Chuta tanga hla vak lovah chuan, bungraw bote 
inreportna hmun (Counter) ah kan kal a. Kan bungraw 
ken hmel hmang leh a chhunga thil awmte ziakna tur 
form min fill up tir a. A bo hlen mai ang tih hlau- 
thawng taka kan awm lai chuan, Airline staff nula 
pakhat hian ka suitcase leh ka thiante suitcase chu 
nawr lirhna hian a rawn nawr a, "Heng hi in bung- 
rua a ni thei awm em ?" a rawn ti a. A hmel atang 
chuan kan lo hre thei mai a. Kan form fill up te chu 
pek luh ngai lovin, kan bungruate chu him takin kan 
hmu ve leh ta a ni. 


Chuta tang chuan, pawnah kan chhuak phei ta 
a. Hmuaktuten chhungkhat leh thiante an lo hmuah 
thinna hmun kan thleng phei a. Thlawhna tam taka 
khawvel hmun hrang hrang atanga fo thleng te an 
lo hmuahna a nih avangin, mipui an tam hle a, Inde- 
pendence Day a Aizaw! lammuala pung khawm ang 
deuh a ni mai. An hmuahaten anmahni an hmuh thuai 
theihna turin, a hmuaktute khan an hmuaha hmingte 
lehkhaa ziakin an lo keng emaw, an lo awrh emaw 
te a ni a. Tenkhat leh chuan, Airline building 
chhunga aurinnain, chumi kha mi chuan, chu mi kha 
mi chu a hmuak e, tiin, an puang reng bawk a. Kei 
erawh chu ka bungrua kim lo ka buaipui atalangin, 
min hmuah thu an puan kha ka va hre hman si lo 
va, mipui zingah chuan, an hmel hmuh tumin ka hawi 
kual ta ringawt a. Anmahni ang fe fe, engemaw zat 
ka hmu a. Ka han chibai lek lek thin a, nimahsela 
mi dang an lo ni leh thin a. Reife hnuah chuan, 
kan inhmu ta a. 


Ama Car-in min lo hmuak a, Airlines hnathawk- 
tu tam tak leh hmuaktute leh thlahtute Car hmang 
an thathnem avangin bathlara han dintir sen mai chi 
a ni lo va, 'Car Park' ah chuan an dah thin a, 
chhawngkhatah mai pawh chuan Car a inrem hnem 
thei hle mai a, chhawng sariha sang a ni bawk si a. 
Zoramah chuan hnathawk turin kein kan chhuak a, 

Meitei ho chu Thirsakawrin an feh chhuak a, Sapho 
erawh chu Car-in an feh chhuak ni berin ka hria. 
Tichuan an awmna hmun London atanga mel 50 
pan chuan, kan tlan ta a, Zing dar 10 vel a lo ni 
tawh a, khua a thiang tha si a, a eng uar mai a. Kan 
tlanna kawng te chu a zauin, a faiin, a rualrem si a. 
Bawihhlawh leh hnawmhnawk hmuh tur engmah a 
awm lo va, tuihawk luankawr khuar hmuh tur a 
awm bawk si lo va. Kawng kam lah chu fel tak leh 
mawi taka enkawl tih a hriat reng a. Kan tlan 
zawngin motor thlur thumin kawng bik nei, intibuai 
lovina tian thei a. Min tawk zawngin chutiang bawkin 
an rawn tlan thei a. Chutiang kawng zau leh nuamah 
chuan, ni eng uar mai hnuaiah, chak deuhvin kan 
tlan ta vang vang mai chu, rilru a hlim hle mai. 
Reiloteah an chenna Rickman sworth chu kan 
thleng ta a, Mrs. Milledge leh a fate nen hlim takin 
kan inhmu ta a. An fate hi Vellore-a ka awm thin te 
an ni a. Tunah erawh chuan College kal lai, nula 
tlangval an lo ni der tawh mai a ni. Calcutta khaw lum 
tak atanga thlawk thla kha kan nih avangin inbual 
faite pawh a chakawm tawh hle a. Ka inbual zawh 
chuan, anni sapho chhun chaw ei hun a lo ni a. 
Nimahsela, thlawhnaah khan, ei leh in tur a tam 
avangin leh kan lo ei that deuh avangin, thil ei reng 
reng ka chak lo va. Tin, zan dar 9 a kan chhuak 
kha, Sapram zing dar 9, ka sana-ah dar 2:30 p.m. ah 
kan thleng a ni a. Mut mumal awm mang lovin, mut 
te pawh a lo chhuak deuh mai a. Tin, hun bi in- 
thlak dawrh khawpa hla kan lo kal bawk si avangin 
zin mitena an lo tawn Jet-lag an tih mai, harh hun 
tura mut chhuak, mut chhuah hun tura harh a awm 
thin a. Chutiang tibo tur chuan mut hahdam phawt 
a tha an ti a. An mi rawn ang chuan, ka mu 
hahdam ta a. 


Tlaia ka han thawh harh chuan, thingpui tui tak 
min lo siam sak a. Ka thleninpa chu Khumbeu 
pakhat ka han 'present' a, an lawm thiam hle mai a. 
Eng fakauva tangkai em em tur a nih loh pawh a 


20 SAPRAM & RAM THIANGHLIM 


si a, an nupain an lawmthu an sawi mawlh 
— a pek man a awm hle mai. Sapho hian 
thil lamdang hi an ngaina ve reng reng a. A hnufea 
kan Zosap pakhat ka hmuh chuan, London-a Super 
Market-ah Mizo puanchei dik tak pakhat a hmuh thu 
leh £ 500/- (Rs. 8,000/-) an chhiar thu min hrilh 
nghe nghe a ni. Chumi hnuah chuan, kawt kai 
lawka Super Market-ah chuan, zanriaha ei tur sate 
lenin kan va bazar zawk a. Chung chu an buatsaih a, 
an peih hnu chuan, hlim takin, chhungkaw chawhlui 
kan kilho ta a, Zanriah ei khamah Vellore lam 
chanchinte leh Mizoram chanchinte rei fe kan titi hnu 
chuan, mu turin kan inbuatsaih a. Zan dar 9-ah mu 
tura pindan chhawnga ka han luh chuan, pindan 
parda ka han khar dawn a, khua a lo la eng reng 
mai tih ka hmu chhuak a. Ka mak tih. thu a tuka 
ka han sawi chuan, 'E zan dar 9-a khua la eng chu 
a mak hlei nem, nipui lai phei chuan, zan dar 10 
thlengin khua a eng thin asin," an ti leh nghal a ! 


BUNG 5. 
HARSATNA TINRENG KARAH : 


Sapram chu ka han thleng thla ve ta hlaw! chu 
a ni a, amaherawhchu kan sawi tawh angin, pawisa 
ken luh theih zat chu Rs.200/- Sapram pawisa £ 12/- 
hu chauh a nı a. Thlawhtheihna-ah khan, rimawi 
ngaththlak theihna tur Ear-phone lei nan ka lo hmang 
then tawh nen, Dr. Milledge-a khan min lo hmuak lo 
phei se chu, an in pan thlenna tur pawh ka nei lo 
a ni nghal a. Thien hlimah dam taka thlen thu 'Thir- 
hrui' ka chhungte thawn nan € 3/- ka hmang a, 
lehkhathawn nan Postage stamps ka lei nghal bawk 
a. Sapram kal dawn khan, thawmhnaw a tlem thei 
ang bera ken a fin thlak thu min hrilh avangin, 
thwmhnaw hak thlak nen chiah ka kal bawk si a. 


Pawisa lam harsatna awm sa ran mai chuan rilru 
à tinuam lo hle mai. 

Ka thil zir tum DTCH Course zir tur khan 
Genera! Medica! Council (G.M.C.) a Full Registration 
emaw, Temporary Registration emaw neih a ngai a, 
Provisional Registration chauh ka lo nei si a. Hemi 
chungchang tifel tur leh zawt fiah turin, G.M.C. 
Office-a kal a ngai hmasa ta ber a, Mrs. Milledge 
Chuan mi a kalpui ta a. Car chu pahnih an nei nain 
London kawtthlerah duhna hmun hmunah a park 
theih mai loh avangin lei hnuaı relin kan kal ta zawk a. 


G.M.C. Office kan va thlen chuan kan han zawt 
fiah a, Temporary Registration tal nei lo chuan DTCH 
Course chu a zir theih loh thu leh, Registration 
chu nei tur chuan, exam beih phawt a ngai a, 
Exam fee-ah Rs.2,000/- vel hu a ni a, exam theih 
hun hmasa ber chu December 4, 1978 a nı chauh 
ang tih min lo hrilh a. Vellore-a Internship ka tih 
tawhna te, Durtlanga ka thawh rei zawng te leh Zai 
leh Hnimhlum pekahte leh kawng hrang hranga ka 
experience te ka han hrilh chung pawhin leh, Tonsil 
zai phei chu 1,000 dawn lai ka zat tawh thu leh 
chutih laia Mizoram State-a Doctor zingah chuan 
zai hnem ber ka nih ve thu ka han hrilh pawhin, a 
dan ang baka ngaihtuah theihna a awm chuang lo a. 
Chu exam bei tur chuan fee pek lawk a ngai bawk 
si a, Mrs. Milledge chuan ama pawisa min peksak 
nghal ta ringawt mai a ni. 


National Advice Centre on Post-Graduate Medi- 
cal Education-a Adviser, Dr. Gardner chu tun hmaa 
lehkhaa ka lo dawr thin tawh a ni bawk a, amah 
hmu turin kan kal leh ta a. Ani pawh chuan mi puih 
duh hle mah se, tihdan vak a hriat loh thuin min 
chhang a. Theih ni se, ka thleninpa Dr. Milledge-a 
Consultant chuan chawlhkar lı emaw min hmui ta se- 
la, Saptawng leh Damdawi lamah ngaihtuahawm ka 
nih loh thu Certificate tha tawk a siam theih chuan, 
kawng a awlsam mai theia a rin thu te kan sawiho 
va. Chawp leh chilhin Liverpool lam hotute Phone- 
in a han bia a, hetih lai tak hian Director ber a awm 

in, lo dawng sawngtu Secretary chuan thu 
— p thei si T va. Tichuan Sapram chu lo 
thleng tawh sek sek i, DICH Seat-ah chuan (hlan 
ni sek sek i, September 1978 Session-ah chuan eng 
kawng mahin ka zawm hman dawn lo a ni tih 
chu an thusawi atang chuan a chiang ta a. Pawisa 
neih loh lah kan sawi tawh ang kha a ni a, rawngrut 
hna thawk tur lahin, Seat a awlsam chuang si lo nen, 
bei a dawng tan ta viau va. Fianrial tawngtainaah 
pawh, 'Pathian hian engatinge hei leh chen mualpho 
tur leh harsatna tawk tura ka kal a phal le,' ti 
te-in chham chhuah a lo ngai ta hial a. 


Chu mi zanah pawh chuan ka thlen inah, 
chhungkaw inkhawmnaah Pathian hnenah -tawngtaiin, 
ka harsatna chu kan hlan a. He mi zan vek hian, kan 
Missionary te chu ka thlen thu hriattir thain kan hria 
a, Telephone-in kan be hlawm a. Vellore-a ka zir 
chhung zawnga min lo chawmtu Kohhran leh min lo 
enkawltu Pastor Rev. B.T. Lloyd-a (Zorama lo chhuak 
kha ni lo) chu kan han phone hmasa ber a. Ama pa, 
Pu Lloyd-a ve thoin min lo chhang a, a pa zawk a 
ni tih kan hre si lo va, an hnena zin tura sawmna 
tawngkam tha engmah tel lovin, kan inbe tawp chu 
bei a dawng hle mai bawk a. Missionary dangte leh 
Welsh Presbyterian Church General Secretary te pawh 


kan bia a, harsatna lo awm ta chungchang chu kan 
hriattir vek a. 


Pi Puii kan han biak ve thung chuan, 'Remchang 
hmasa berah ka hnenah lo chho rawh se,’ tiin min 
sawm nghal a. A hnena chho tur pawhin zin kawng 
man ka lo nei daih tawh lo tih a lang reng mai a. 
Engpawh ni se, atukah chuan ka thleninpa chuan a 
thawhna damdawi in, Northwick Park Hospital fang 
turin min hruai a. Hemi kan panna kawngah hian, 
Harrow School hmingthang tak, Prime Minister Nehru- 
a naupan laia a zirna skul chu kan tlan pel a. Nor- 
thwick Park Hospital hi damdawi in tha tak a ni a, 

a building te a lianin chhawng tam tak a ni a,a 
chhungte an vawng faiin a thianghlim em em mai a. 
Ward thenkhat te min fanpui a, an nurse-te leh thawk- 
tute nen kan inchibai hlawm a. Hemi ni veka Vellore 
Hospital-a kan hotu lo zin ve mekte nen chuan chhun 
chaw kan eiho va. 


Chu mi ni chu ka thleninpa Dr. Milledge-a birth- 
day a ni bawk a, zanriah chu in lama khawsak rel 
buai lo va, Hotel-a ei turin kan inbuatsaih a. Chinese 
Restaurant-ah Seven Course Meal an tih, ei tur chi 
hrang hrang 7 eiin, kan va chhuak a. A tawp berah 
chuan Chinese thingpui sen hang, (bawnghnute leh 
chini tel lo) an rawn chhawp a. Hei hi kan in lama 
kan tih dan thin a ni ve reng a. Chaw ei man an 
han pek chuan, pakhat zelin Rs.60/- man vel ei ang 
kan lo ni a. Saprama thil to dan tur chu rilruin a 
hmu lawk tan ta a. 


Bung 6. 
BEISEINA THAR : 


Atukah chuan Pi Puli-te khua, Prestatyn pan tur 
chuan ka chhuak ta a. Ka thlen in te hian kawng 
laka ka mamawh tur pawisa min puktir a, an tlangval 
John-a chuan Victoria Bus Station-ah min va thlah a, 
bus chuan kan tlan ta a. An ram kawngte a zau va, 
a mam that em avangin bus-a chuan a hrehawm lo 
va, kawng a fai em avangin vaivut khu a awm lo 
bawk a. Chu chauh pawh ni lovin, bus chhung hi 
Air-conditioned, lum tawk, vawt tawka vawn a ni a, 
tui thianghlim te lam theihin a awm reng a, lu 
thlenga nghen chhan a awm avangin a duh tan chuan 
thut mutthluk theih a ni. India rama la neih ngai 
loh chi bus a nih avangin, han mutthluk nan pawh 
a itawm hle a, mahse kan kalna ram a mawi em 
avang leh khua a nawm em avangin, han mutthluk 
phal rual chi a ni lo va. A sirah ka thu remchang 
bawk a, ram mawi tak chu kawng tluanin ka thlir 
chho ta zel a. 

Tlaiah Bus Station-a ka chhuk chuan, Pi Puii 
address chu nei mah ila, Taxi chuan man zat te hre 
mang si lo leh pawisa neih loh avangin khawlaia 
telephone-in ka thlen thu ka hrilh ta zawk a. An bei- 
sei ala tlaia ka thlen avangin ka bo a ni ang tih an 
lo hlauthawng hman hle a, Chester khuaa Pi Muani 
te pawh lo va phone tur emaw ti tein an lo inrawn 
mek a. Amherawhchu kum 9 ka nih atanga zin 
chhuak tawh thin ka ni a, bo em chu ka lo hlau 
hranpa lo reng reng a. A car-in min rawn hruai dawn 
thu phone-in min han hrilh a. Pi Puii hi pawl 9 
ka zir kuma, in chhung dung chen vela ka hmuh 
thuak tih mai loh kha chu ka la hmu leh lo va, amah 
zawkin Mizopa hmel chu a hai loh avangin, mia 
rawn hre nghal mai ani. 


A in kan han thlen chuan, Dr. Hughes-te nupa 
Liverpool atangin keimah mi hmuak pahin an lo phei 
bawk a, Pi Hlimi, kan missionary hlui, Londona awm 
mek chu Pi Puii hnenah a lo zin lai a ni bawk a, 
hlim takin kan inhmu a, thingpui a hmeh tui tak tak 
te nen, kan inho ta a. Chu mai chu a ni lo va, 
Dr. Hughes-a hian Liverpool-a kan Director hnenah 
ka harsatna chungchangte a lo va sawipui a. Ani 
chuan London lam thuneitute hnenah keima mi mal 
harsatna chauh a nih loh avangin leh ram hrang hrang 
atanga zir tura lokalte harsatna a nih ve tho avangin, 
ahuhova kan harsatna chu min lo zuk sawisak a. 
Mu tan awm lovin Class chu a hun takah tan theih 
tur a nih thu min hrilh a. Kha leh chen lo inngaihtuah 
lungngaia, kut beng leh mualphova haw leh mai tur 
anga inngaihtuahna atang chuan, a hlimawm ta hle 
a. Pathian hian kan tawngtainate hi a chhang thin a. 


a chhang mek zel a, a la chhang zel dawn a ni tih 
rilruah a lo lang nghal a. 


Pi Puii hnena ka cham chhung hian , Pi Muani 
pawh an khua Chester atangin a lo lang phei thuai 
à, Durtlang damdawi in chungchang te, an thawhpui 
te, Mizoram kohhran chanchin te, a bikin Durtlang 

kohhran chungchang te titi tur a tam thei hle a, 
hunin mi a daih lo lam mah mah a ni. Pi Teii erawh 
chu a lo zin remchan loh avangin a hnena leng tur- 
in mi a sawm zawk a. Remchang hmasaah Pi 
Puiin a Car-inmin va hruai a. Bala khaw panna kawng 
hi a nuam hle a, mual pawng deuh, tlang ang reng, 
ngaw hmunte tlan tlang ngai ani a. A hmun kan va 
thlen chuan Pi Teii chuan thingpui leh a hmeh tui- 
hnai tak tak chu Mizo chawthleng, thlanvawng thleng 
bial ngat mai khan min lo hlui a, a hlimawm hle mai. 


Thingpui in zawh hian Bala khua fan pahin Bala 
dil hmingthang tak leh mawi tak, Bala Lake chu kan 
fang a. Dil kamah hian tun hmaa Bible Society chan- 
chin Mary Jones, hmeichhe naupangin Pastor Thomas 
Charles hnena Bible lei tura kea a kalna hmunah ngei 
khan Car-in kan tlan a. Heng lai ram hi a mawi hle 
a, Mizoram te nena khaikhin chuan inthlau tak a ni. 
Kan Zosapten 'Mizoram a mawi' an lo ti thinte kha 
chu an tiel emaw tih mai tur a ni. P1 Puii hnena 
kar khat vel ka cham chhung hian a hnathawhna 
Damdawi Inah te ka kal ve thin a. Tum khat chu North 
Wales Mental Hospital-ah min hruai a, dam lo 900 vel 
an awm a, tun hma deuh chuan 2,000 lai an awm thin 
a, a hmunah meuh chuan Sapho pawh Shock (E.C.T.) 
ngal an lo tam ve hle mai : E.C.T. an tih dawn hian 
hnim hlum an pe ziah thin a ni. Hun awl remchang 
apiang-ah hmun mawi leh tlawh tur pawimawh a tihah 
mi hruai zel bawk a. Nu ang tak takin ka en a, ani 
pawhin fa angin mi a en a ni berin ka hria. Pawisa lam 
ka ken loh dante a hriat avangin, thawmhnaw lam 
tul ang ang chu mi.a ngaihtuahsak a, a fakawm hle 
mai. Kei erawh chuan, rul thei nghal lo mah ila, 
remchanga rulh lehah tiin, ka tana a sen chu ka 
chhinchhiah ve zel a. 


Saprama Pathiannı ka hman hmasak ber tur 
chu a lo thleng ta a, zingah English Service-ah kan in- 
khawm a, rin alin mi an inkhawm tam lo hle. Chaw- 
hnuah chuan, "Old Peoples! Home," an tih. Tar dah- 

khawmna Inah anmahni tlawha hlate sain leh Bible 
changte chhiara tawngtaina neihsak turin kohhrana 
mi phur deuh deuhte nen kan chhuak a. Hemi hnu 
hian Welsh Service-a inkhawm turin khaw thenawm 
Rhy! khuaah kan kal leh ta a. Inkhawm kan kal tlai 
deuh avangin, thuhriltu Rev. Meirion Lloyd Davies, 
Welsh Pastor tlangval, World Christian Council-a 
Welsh kohhran aiawhtu chuan, thu a lo sawi tan mek 
a. Kan va lut a, kan han tawngtai zo chu ka hmelah 
khan a chhuanlam a ni chawk ang a, tuman tunge 
ka nih an la sawi hman si lo va. "Kan zingah India 
rama kan kohhran hrinte zinga mi pakhat tel niin ka 
hria a, he inkhawm banah hian amah chibai buk leh 
titi pui ka nghakhlel hle mai, kan inkhawmnaah 
a lo tel theih avangin a lawmawm hle mai," Sap- 
tawngin a han ti nghal thei mai a. Welsh tawnga 
thuhril a ni na a, ka hriat ve theih nan a ti a ni chawk 
ang a, a khat tawkin a thusawi tlangpui chu Sap- 
tawngin a han sawi leh zawk zawk thin a. 


Kan zirlai tan tura Liverpool pan ni chu a lo 
thleng ta a, Bus station-ah Dr. Hughes te nupain an 
car-in min lo hmuak a, an inah chuan chaw te min 
eipui hnuah Alder Hey Children's Hospital-ah chuan 
min hruai ta a. Hospital Administrator, keinin Medical 
Superintendent kan tih ang deuh, Dr. Hall-a hnenah 
ka va inlan a. Ani chuan ka hnathawh dan tur 
tlangpui, ka zir dan tur te leh ka Duty-na tur Ward-te 
min kawhhmuh hnuah ka awmna tur (accomodation) 
min kawhhmuh leh a. Alder Hey's Children Hospital 
hi Sapram chauh pawh ni lo. Europe rama naupang 
damdawi in tha ber leh zirna hmun tha bera an lo 
neih thin a nih avangin a changkang hle a. 


Ka awmna tur accomodation pawh a tha hle a, 
bed-room, sittíng room, kitchen, bathroom leh bung- 
raw dahna pindan te awm hrang vekin thianghlim 
tak, zau tak vek a lo ni a. Choka-ah hian khawsak 
rel theihna turin, electric thuk a awm a, ei tur 
dah thatna turin Refrigerator te pawh a awm nghal 

vek a. Tin, pindan chhung leh bual in te tifai turin 
Sap nuin ni tin an rawn en fel thin a, pindan 
bawlhhlawh thian fai tur leh mut puan thuah lo ching 
fel zel tura Sapho ngat mai ka han hmang ta chu, a 
tirah chuan a letling he huin a hriat theih a. Ka 
awmna tak phei chu Building sei tak a nih avangin, a 
zatve aia tam mahah chuan Nurse-ho an khawsa a, 
Doctor ho awmna lamah chuan, ram hrang hrang 
atanga kal doctor vun ngo leh vun hang tlem azawng 
kan awm ve a ni zawk mah a. A tirah phei chuan, 
kawngkapui pakhata mipa leh hmeichhia, nula leh 
tlangval han inluh thelh nuk nuk mai chu, thiltih dan 
tur ni awm lo taka ngaihna ka nei nghe nghe a. 
Amaherawhchu, Sapramah hian, a mi nazawng hi an 
lo inbiak lem loh avangin inhmel hriatsa tih loh chu 
chuti takin an inkawm hran lo va. An room thenawma 
mite pawh chu tutenge ni tih hre lem lovin thla 
tam tak a lo awm theih a ni tih ka hmu chhuak 
chho ta zel zawk a. 


Sapramah hian, hnathawhna hmunah hnam hming, 
Surname, an hmang ber thin a, ka dilnaa ka lo ziah 
lan tawh angin, 'Chongthu' tih chu fiah taka ziakin, 
ka duty-na apianga ka kawr âwma kilh turin an lo 
siam fel der a. Official-a indawrna reng rengah 
Dr. Chongthu tia hriat leh koh ka ni tan ta a. Hnam 
hming hi tun hmaa ka lo hman ngai loh avangin, a 
tirah chuan Dr. Chongthu min han tih hian, keimah 
min ko ni lo deuh hleka rinna ka nei thin a, Chong- 
thu dang reng reng Liverpool-a an van em vang 
erawh chuan, a ei hmasa berah chuan ka tang lo 
thei lo va ! In lam atanga ka lehkha hmuh hmasa, 
Dr. C. Biakmawia tia an rawn ziak pawh chu Chong- 
thu tih a lan si loh avangin, Office-ah rei tak an lo 
kawl a. Nupui fanaute chanchin nghakhlel taka ka 
thlir laiin chawlhkar hnih lai an lo kaw! khawtlai chu, 
a ngeiawm duh ngei mai. Chuta tang chuan, ka 
chhungte leh thiandangte pawhin ka lehkha turah ka 
hnam hming fiah takin an rawn ziak ve ta thin a. 

Tum khat pawh, Pu Robert-a khan telephone-in 
an khua atangin mi a be dawn a, Dr. Biakmawia, tia 
min a zawn avangin kan Hospital telephone exchange- 
a duty ten a ngaihna an lo hre lo va. "India ram 
atanga lo kal a ni a, doctor a ni e," a tih si avangin, 
India doctor hming an chhiar khum ta a. Mukherjee 
te, Singh te, Banerjee tih te karah chuan Chongthu 
tih chu an zuk lam ve ta a. Chutah, "Dr. Chongthu 
chu ka lo bia ang e," a ti a, kan inbe thei ta a. Tum 
dang lehah Dr. Ringluaia pawh zir leh tura a lo kal 
khan, Telephone-in London atangin mi rawn biak a 
tum a," Dr. Biakmawia kan Staff-ah a awm lo ve," 
tiin an lo chhang beidawng der tawh bawk. 


Bung 7. 
SAP RAM 


A RAM AWM DAN 


Sapram awm dan tur hi rilruin a suangtuah fo 
tawh thin a, milem kan hmuh thinte leh mi dang 
sawi atangtein ngaidan engemaw chen chu kan siam 
theuh awm e. Kei pawhin Saprama ka kal hmain, 
Sapram awm dan tur ni awma suangtuah ka nei sa 
a. Amaherawhchu a hmuna zuk thlen meuh chuan. 
a ropui dan kan lo suangtuah pha lo tih a chiang 
hle mai. A ram hrim hrim hi ram zau tak a ni lo va, 
Sq. Km. 2,06,000 a ni a, Assam ram thensawm a nih 
hma ai khan a te hret a, Mizoram let 10 zet chauh 
a ni a, mihring erawh kan let 170 vel an ni thung. 
Thliarkar tuifinriatin a hual vel vek a ni a, ram phai 
zawl, ram rem tak tak leh mual pawng mawi 
tak tak tam tak awmna. a hmar lam, a bik takin 
Scotland ram erawh chu, tlang ram deuh tak a ni ve 
thung a. Rampalaileng, enkawl loh leh chei mawi loh 
hmuh tur a vang hle a ni, A theihna hmunah thei leh 
thlaite chingin, lo an nei ve tho va. Mitam berin an 
in bulah huan neiin, an huan neih zim huin thlai tam 
tak an tirah thin a ni. Entirnan: Apple thei hi India 

remah te chuan a man a to em em a, Mizoramah 
phei hi chuan, mi nazawngin kan ei pha meuh lo a 
nih hi 2 Sapramah thung chuan, in tin tih theih deuh 
thawin kung hnih kung thum an tihrah thin avangin, 
Apple thei hi an rama thei tlawm berte zinga 
mi a ni ve thung a ni. 


In an sak dan te leh khua an rem dan te hi kan 
ram te anga hmun rual rem lo a ni ve lo bawk a, tin, 
khua hi fel taka plan a nih hnuah sorkarin in a sa 
a, in sak sa chu a luahtu tur ten luah man Sorkar-a 
pein an luah thin a ni ber a. Chuvangin, kawtthler 
buai tak a awm ngai lo a ni. Mi hausa chung chuang, 
mahnia a fala awm thei te chu an awm tho va, 
chung te chuan Bangla (Bungalow) in fianrial deuh 
hlekah compound zau tak nein an awm ber thin. A 
tam ber erawh chuan sorkar in sak sa, chhawng 
hnih chhawngthuma sak chu an theih ang angin an 
luah thin a ni. 


In an cheibawl dan hi sawi tham tak a awm. Ram 
vawt a nih avangin leh thlasik laite chuan Vur a sur 
thin avangin, in chhung hi a lum tawk tur a ni a, 
lum tawk tur chuan in hi phui taka sak a ngai thin 
a ni. Tukverh han khar te hian a inrem em em a, 
boruak lut leh chhuak thei loin a phui khap thei thin 
a. Central Heating an ti a, an in chhungah chuan, 
thirdawt kal kualtirin, chutah chuan tui sa a luang 
thin a. Hemi hian in chhung boruak a tilum thei thin 
a, hei hi Control-na, tihlum leh tihvawh theihna a 
awm leh zel a ni. Tin, an in chhung hı an vawngfai 
thei em em a, bangrel leh chawmpangkar hi a awm 
ve meuh lo a ni. Chhuatah Carpet an phah zel a, 
Sitting Room-ah chauh ni lo, Choka leh Bual in 
thlengin anni chuan an phah thin a ni. Mizorama kan 
hmuh Jute (Ziza)-a siam Carpet hraw pui pui ang hi 
an hmang ve lo va. Heng hi chu an Sakawr Inah-te 
an phah duh tawk emaw a ni mai thei e : Carpet 
tha chi, hmul nem thip thep, man tam tak tak chi 
ngat an phah chhuak vek thin a ni. Mizopa tam ber 
chuan Bual Inah te pawh riah kan thlang mai zawk 
awm e. 

Tui lum leh vawt englai pawhin herh chhuah 
theih turin in tinah a awm a, hei hi Bual In- 
ah leh Chokaah a ni ber a. Tui haw reng reng hi 


in tlaka thianghlim vek a ni. In tin tih theih deuh 
tawin Telephone an nei a, rikrum thila inbiakna leh 
Trunk Call nan leh hna thawh nan an hmang tang- 
kai hle. An tan chuan Radio te, Television te hi thil 
danglam a ni ve lo va. Tin, eitur dahthatna, Refri- 
gerator hi an nei deuh vek a ni. An thil chhumna hi 
boruak alh thei (Gas thuk) a nih loh leh, Electric 
thuk hmangin a ni a. Mi tam tak chuan thleng pawh 
hi khawl, Electric Dish-washer an siltir tawh a.Thleng 
kha a bawlhhlawh zual an tleuh hnuah a silfaina 
hmunah khan an rem a, an khar hnan a, hmehkhep 
an han hmet a, tui lum leh sahbawn tuiin a han 
phuh a. A hnuah tui sain a han phuh Ieh a, chutiang 
chuan a lo awm ro thin a, an hman duh hunah an 
la chhuak leh mai thin a ni. Kuta silte pawhin bung- 
bel fai chu puan thianghlimin an hru ro leh zel thin 
a ni. Thleng sil chu sawi loh, hmun phiah thlengin 
Khawlin an phiat thin a, Electric hmunphiah chu an 
Carpet mawi tak chungah chuan an han nawr tawlh 
a, lehkha nawi them te emaw, bawlhhlawhte emaw, 
chu khawl chuan a sut lut vek thin a. Chumi bawlh- 
hlawh chu a paihna hmunah an paih leh mai thin a ni. 


 Kavt kai zawng zawng chu Cement Concrete- 
in emaw, Alkatra emawa tha taka zut mam vek a ni 
a. Tuihawk luan kawr, a chung khuhna awm veka 
Sam a nih avangin leh ruah baw hawk a lo sur 
pawha tuihawk luh thlakna tur a khat tawka an siam 
avangin khawlaiah bawlhhlawh leh diak hmuh tur a 
awm ngai lo va. Khaw kar kawng hrim hrimah pawh 
tuihawk luan kawr chu an khuh vek tho va. Motor-a 
kal lote tan, ke-a kalna tur, Pavement an tih zau 
tawk takin kawng sir tawn tawnah a awm ziah bawk 
a. Miin Motor kawng kea a kan duh chuan tan tlang- 
na bik, Zebra Crossing an siam zel a. Dan naranin 
heng hmunah hian Signal sen leh eng leh hringa 

inthlak thei a awm zel a, hmun thenkhatah chuan 
hmehkhep han hmeh mai tur pawh a invuah nghal 
zela ni. Chutiang chuan fel takin kawng a kan theih 
a, hmehkhep awm lohnaah pawh miin kawng a kan 
duh chuan kawng sirah a ding mai a, Motor-a kal- 
ten Signal an pe a, kawng chu an kan mai thin a 
ni. Awmze nei lo taka motor tlan lai tibuai tura 
kawng kan tumte hmuh tur an awm  ngai lo. 
Sap ramah hian lirthei a tam em em a, khawlaiah 
phei chuan a tam lehzual a. Traffic rules hi mipui 
mimirin an zawm that em avangin, accident hi 
rin alin a tam lo hle zawk a ni. 


An Compound vel pawh ngun takin an chei- 
mawi thin a, pangpar hmun hnim thlawh fai mai ni 
lovin, phaitual-hnimte pawh chu Electric-a mehna 
'Lawn Mower hmangin a khat tawkin an met mawi 
thin a ni. A tlangpui thuin tuman awmze nei lovin, 
rampalailengah in an sa mal ngai lo va. Khaw hotu- 
te nena inbe remin, sakna hmun tur an tihah mi mala 
an sa thei a nih pawhin an sa chauh thin a ni. Chu- 
tiang a lo nih chuan, Sorkarin chu in panna tur chu 
Alkatra luan nghal diamin kawng a sial a, tul thiang- 
hlim tak pipe-in a zawmsak a, telephone a va bun- 
sak bawk a. Chutiang chuan awmze nei takin in leh 
lo an din thin a lo ni. 


Park, pangpar huan mawi tak tak veng hrang 
hrangah a khat tawkin, an siam thin a. Hengah 
hian awmze nei takin pangpar an ching a, a enkawl- 
tu tura mi rawih an awm zel bawk a, heng hmun hi 
a mawi the: em em thin a ni. Khawlaiah leh Park-ah 
te hian a khat tawkin bawlhhlawh paihna Bawm an 
hung thin a, mi kal velina an paih duh lehkha chhia 
emaw, thei pil emaw chu hengah ngat hian paih a 
ni thin a. Kalna apianga hmun tihhnawk leh chet 
thlahdah a awm ve ngai lo va. Tin, Park-ah pawh 
hian kea kal phalna chin leh chin loh a awm reng 
bawk a, chung chu an fimkhur vang a ni a. Tin, 
kawtthler leh Park hmuna pangparte hi thliah loh tur 

a nı a, naupang te pawh ni se, pangpar tihchhiat 
tum leh thliah tum an awm tawh lo a ni. 'Pangparte 
hi a kunga a par hi an mawi ber a ni," tih hi an hre 
chiang tawh hle a ni. 


An rante an khuahkhirh avangin ranin khawlai 
leh hmun dangah rokhawlhna a siam ngai lo va. 
Chuvangin heng Park mawi tak takte hi khir bem 
büma hung a ngai chuang lo a ni. Visiting Hours fel 
taka siamin, pitar putar deuh nilum va ai duh te, a 
nih loh leh thalaı nula tlangval va leng duh tan te, 
tu tan pawh Park hi buatsaih a ni a, a khat tawkin 
thutna nuam tak tak siam a ni zel bawk a. Hmun 
thenkhatah phe: chuan, pangpar hi awmze nei 
takin an partir a. Pangpar, rawng chi hrang hrang, 
par huna design mawi tak lo chhuak tur te, a 
nih loh leh thu rawn inziak chhuak tur te pawhin 
an siam thin. Heng park mawi tak takte hi rilru 
tihengthaw! nan, buai taka Office-a thawk thinte 
emaw, rilru hmang hah thinte leh rilru engthawl 
mamawh tan a remchang em em a. Hemi chung- 
changah hian, hnam pui nge nge, heng pawimawhna 
te hi an lo man hle tih a chiang a ni. 


SIK LEH SA. 


Lei, dawnfawh anga mum si-ah chuan, Sapram 
hian hmartawp lam ram a hnaih tawh avangin Nipui 
lai ngat pawhin an ram boruak khu a lum tak tak 
ngai lo a ni. Thlasik lai phe: chuan a khat tawkin vur 
hi a sur chem chem thin a. Kum 1978 thlasik phei 
kha chu kum 15 chhunga vur sur tam ber kum a ni 
e, an ti reng a, khawlaiah Motor kal hlei thei lo 
khawpın vur a tam a. Hmun thenkhatah te phei 
chuan, vur khalin mi mal gate te chu a char hnan a. 
Office kal thei lovin, chhuak vak thei lovin engemaw 
chen a curfew ve hial a ni. Khawlaia len dawn hian 
kawr lum, kawrlian, hak a ngai ngei ngei thin a. Chu 
chuan, mi a vawnlum bakah ruahsur zeuh zeuh thin 

lakah mi a hum bawk a. An rama ruah khu kan ram 
anga baw tlawrh tlawrh a ni hran lo va. Fur lai 
chuan a sur zing ve hle thin a, nilenga khaw tha lo 
leh ni eng hmu lova awm chang a tam hle thin. An 
thal lai ve te pawhin ni fang chiang kuang taka hmuh 
loh chang hi a tam thin a. Chuvangin, ni a lo lan iar 
hi chuan an lawm em em thin a. An taksa ngo leh 
var tak, baek ngo kan tih ang chi khu, pho sen an 
chak em em thin a. Park-ah emaw, anmahni huanah 
emaw, saruak deuh tak takin an let phung thin a ni. 


Tin, nipui lai hian ni a rei the: em em a, zing 
dar 3 velah khawfing a chatin khua a eng nghal a, 
ni a tla har em em leh thung a ni. Ka thlen hlim khan 
Zan dar 8: 15 velah ni a tla thin a. Nipui lai phei 
chuan chu ai chuan a tla har zawk a, zan dar 10 
velah khua a thim chauh thin a ni. Chu chu a 
ni rei lai a ni a, a ni tawi lai ve thung chuan, khua a 
thim hma thei em em a, tlaı dar 4:00 ahte chuan a 
thim hman hle thin a ni. Kan ram te nena a danglamna 
em em chu, kan lei, Dawnfawh anga mumah khan, 
hmar lam pang hmar tawp a hnaih tawh avangin, ni 
rei changa rei,ni tawi changa tawi, chutiang hun 
chu an tawng lo thei lo a ni. Hemi avang hian nipui 
leh thlasikah sana darkar khatin an herh danglam 
ziah thin a ni. Engpawh ni sela, electricity duh tawka 
hman tur an neih avang erawh chuan in chhung leh 
bathlar te an tieng mai ni lovin, an kawtthler zawng 
zawng leh motor kawng leh khaw kar kawng thlengin, 
Tube light eng tha takin an tieng vek thin a. Kawng 
dungah phei chuan, chhum zin pawha eng thui thei 
chi an vuah vek a ni. 


Chutianga eng tha tawk an neih theih avang 
chuan, ni eng leh khaw thim kan rama min tıbual 
em emtu hian chuti lutukin a tibuai ve lo va. Mahni 
hnathawh hun leh mahni chaw ei hunte chu hun bi 
dik takin a hman theih zel a. Zan thla eng hi kan 
chhawr lo kher mai, khawlaiah eng a that tawk vang 
a ni a. Kum thum lai ka awm chhung khan thla fang 

tum hnih chiah ka hmu fuh a ni. Thawmhnawah 
hian a lum lam, sahmula siam an uar hle a. Mahse 
kan hnathawhna hmun leh, office tam ber chu 
Air-conditioned tho tho a nih thin avangin, chungah 
chuan inche: dan pangngai takin ni leng lengin a 
khawsak theih bawk thin a ni. An inzin pawhna Rel 
leh Bus chenin air-conditioned a ni a. An ram chu 
vawt hle thinin vur te pawh sur thin mah se, chuti 
takin khawvawt hrehawm hi a mi tam ber chuan an 
tuar lem lo a ni. 


SUM LEH PAI : 


Nitla seng lova roreltute chenna Sapram hi ram 
hausa tak a ni thin a. Khawvel chanve deuhthaw an 
awp lai khan, ram hrang hrang atanga thil hlu leh 
tha te lakhawmin an ram khu an lo cheibaw! a ni 
ve reng a. Chuvangin tuna an in leh lo, an khawpui 
din te khu a ropui lo thei lo a ni. Sapram pawisa 
Pound an tih hi, India pawisa Cheng nena khaikhin 
chuan a let 16 atanga 20 velin a hlu zawka, chu- 
vangin, an khawsak dan chungchang khu sawi thiam 
a har hle a ni. Mi tam berin kan hriat thiam theih nan 
Sapramah khuan, sum leh pai a tam avangin thil 
man te a to em em a ni. 


London atanga Prestatyn pana ka kal ni khan, 
kawng lakah thingpui in turin kan chawl a. Pawisa 
ngah loh rilruin a hre reng bawk a, Coffee no khat, 
chini leh bawnghnute tel lovin ka han in a. Chu chu 
Rs. 3.50 man ang vel a ni. Lehkhatui bur khat India 
rama Rs. 2.00 a kan lei ang thin tho Company kha 
a ni a, Rs. 7.00 an lo chhiar a. Colgate Toothpaste 
ka lei dawn a, a size lian deuh hlek chu Rs. 17.00 
an lo tih avangin, a size t€ ber Rs. 7.00 man chu 
ka lei ta chauh a. Hotela chaw vawikhat ei man hi 
Rs. 60.00 te a ni deuh ber a. Hotel zawng zawng a 
inang lem lo va, hmun kilkhawr leh a té deuh 

zawn peih chuan chung ai chuan a tlawm thei ngei a. 
Tin, thil ei zat azirin a tlawmin a tlawm lo thei bawk 
a. Inren lai tak tak chuan Rs. 15 man ang vel pawhin 
chhun chaw chu a inhnangfak ve theih mai bawk a 
ni. Dawr lian lumehna hmunah samte meh tir a, 
khabe hmulte ziahtir a nih chuan Rs. 80 vel peka 
ngai a. Dai kilkar deuhvah, dawr te deuh zawn chhuah 
theih hnu chuan Rs. 25 man velin lu chu a meh tir 
ve theih mai bawk. Chuvangin, India ram nena teh 
chuan, Sap ram chu khawsak huphurhawm khawpin 
thil a to a ni. 


Kawng lehlamah chuan, sum leh pai deh chhuah 
a awl ve thung a. Kut hnathawk (manual labourers) 
electric khaw! hmanga hnim va nawr mamtu emaw, 
in chhung fai tawh taka kan hriat, electric khawl 
hmanga han thian faitu te hian darkar khat hna an 
thawh chuan Rs. 15 vel an hlawh pha a ni. Kawng 
danga kan thlir chuan, thiamna nei lem lo, kut hna- 
thawk pangngai chuan chawhma hna an thawh chuan, 
kamis tha tawk tak, kamding lian tena an hak ve tho 
chi a lei thei tihna a ni. Kamis tha tawk tak 
chawhma emaw ni khat emawa hlawh chhuak hman 
tur chuan, kan rama Officer lian Bawrhsap te pawh 
hian an hlawh pha lo a ni. 


Tin, miin sorkar hna hmu lo ta sela, riltama a vah 
rawlal mai mai emaw, suahsual bawla, hun a hman 
lohna turin sorkarin pawisa a pe thin a ni, hei hi 
thla khatah Rs. 1,500/- hu vel a ni. Hei hi nawm- 
chenna khawp ni lo mah sela, ni tin khawsakna, chaw 
leh chaw hmeh atan chuan tawk tak a ni. 


Tar kum 60 chin chung lam reng reng chuan, 
Sorkar atangin Tar Pension an la thei a, hei pawh hi 
a tlangpuiin thla khatah Rs. 1,500/- vel ang bawk a 
ni. Chutiang chuan hnathawh nei lote leh thawk thei 
tawh lo te pawh sorkarin a dawm zui thin a ni. Sorkar 
hna lian tak tak thawkte chuan, pawisa tam tak an 

hlawh ngei ang tih chu a hriat theih a, an rama 
hlawh hnem berte erawh chu, sorkar hnathawk leh 
an Minister-te ni lovin, Business Firm-a Manager an 
tihte hi an ni. Kan awm laia Manager hlawh tam ber 
thla khat hlawh chu India pawisaa chhut chuan 
Rs. 5,00,000/- chuang fe a ni a, hei hi India ram 
lalber leh hlawh tam ber India President kum 5 
(or term khat) hlawh tluk lai a nih chu ! 


Hnampui nge nge chu hnampui an lo ni ! A mimir 
chet danah puitlinna tak an nei a, mi tanpui ngai an 
tanpui peih hle a ni. Khaw lai kal vel naah te emaw, 
dawr hmuna kalnaahte emaw, kalna tur hmun hriat 
lohva mi dang han zawh hian, an theih tawpin mi 
tanpui an tum thin a. An thutna kalsanin mi kawh- 
hmuh turin an tho vat vat peih thin a, hei hi 
khawlai chuan a ni lo va, Office hrang hranga 
lennaah pawh hetiang hi hmuh tur tam tak a awm a ni. 
Tin, Office-ah mi han dawr reng rengin, an tih theih 
tur chin leh an tih theih loh tur chin an hre fel vek a, 
an tih theih ang tur chin chu rang takin mi an tihfel- 
sak mai thin a. Theih loh a nih chuan, a tihsak theitu 
tur hnenah mi an kalpui mai thin a ni. Ram thenkhata 
an chin anga theih reng pawh theih loh anga insawi 
te, theih hauh loh pawh thei tur anga insawi rinawm 
te an ching ve lo a ni. Tin, office-ah hnathawk reng 
reng clerk an ni emaw, officer an ni emaw, an biak 
nawm dan a inang tlang vek a. Khawi office-ah 
pawh va lut ila, eng anga lal pawh be dawn ila, an 
mi lo dawn sawn dan hmasa ber chu "Engnge i tan 
tih theih ka neih ?" (What can I do for you ? or May 
| help you ?) tih tawngkam mawi tak hi a ni. Mi tam 
ber chuan, an thutna atanga ding chhuakin, min lo 
dawngsawng thin a ni. Khawii ram emaw anga, 
office-a va len a, 'biak tawng zawh loh' tih lampang 
hi a awm lo a ni. Hemi thuah hian, a bik takin, 
entawn tur kan ngah hlein ka ring. 


= Kan ram chungchang nen han khaikhin leh lawk 
Ma. Kan ramah hi chuan, thingtlang atangin emaw, 

hmun dang atang pawhin office dawrtuten an hun 
tam tak an khawhral thin a. Ni khata tihfel theih mai 
ni awm te ni hnih ni thum inchhaih buai ngaia a awm 
te a nih chuan, kan ram hian a tuar a ni. Mahni hna 
tul theuh, chak tak leh rang taka thawk thei tura in- 
puih tawn tur a nihzia leh, kan intihsak zung zung hi 
kan ram leh kan hnam dinchhuahna tur a ni tih hi 
kan chiang tur niin ka hria. 


Tin,kawng dang lehah chuan, rinawmna chung- 
Changah, sum leh pai a tam a, sum leh pai deh 
Chhuah a sam e, kan tih lai hian, sum leh paiah hian 
an rinawm em em a ni. Ram khat ve meuh leh mi- 
hring maktaduai 60 chuang zet awm chu khawi emaw 
laiah chuan, rinawm lote pawh an awm a ni mahna. 
Amaherawhchu, an hnena ka chen chhungin, Sap 
mimir khu mi rinawm tak an ni tih hmu chhuakin ka 
inhria. Office sum leh pai an deh danah te, anmahni 
sum leh pai an deh danah te, an rinawm em ema 
ni. Kan ram te anga mahni thawh chhuah loh ın eisak 
tumna boruak hi a awm lo hle a. Chu bakah, kan 
chin dawk lak viau, in 'Khilai' tih ang reng te, heng 
ang hi an ching lo hle. Hlawh lak nikhua a ni emaw, 
exam pass nikhua a ni emaw, a intlakral zawng leh, 
a ineiralsak zawnga innawr a awm ngal lo a ni. 


Pawisa lama an rinawmzia tilang turin, thil 
pahnih han sawi ila. London-ah nula pakhat office 
hnathawk a awm a. Office-ah chuan, pawisa khawihtu 
accountant a ni a. An in atanga office kaina tur bus 
chuan man chu Sapram pawisa nawi pence 50 a ni a, 
hei hi dik takin, tha takin a pe thin a. Tuk khat 
erawhchu, eng vang kherin emaw pence 25 a pe a, 
pence 25 receipt Bus ticket chu pek chhuah a ni a. 
Pence 50 chawina turah pence 25 chauh a lo pek si 
avangin chu thu chu a kal zel a. A tawpah chuan, a 
hnain a tuar ta a ni. An thu vuak thluk danah chuan, 
"Bus chuan man Pence 50 chauh pawha rinawm lo chu, 
sorkar pawisa khawih turin, accounts khawih turin a 
rinawm lo a ni," tiin a hna afangin an chawlhtir a ni. 
Hei hian an hnam puizia leh rinawmzia a tilang hle. 

Tum khat leh chu an rorelna sang bera Parliament 
member pakhatin Company Manager pakhat chu eiru, 
corruption practice-a puhin thu a pulut a. He inpuhna 
a awm veleh hian, chu Manager chuan Office file 
te a ziah danglam theih lohna turin sorkar-in chawlh 
a pe nghal a, office file reng reng chu endik turin 
an kalh nghal thlap a. A chhuitu tur Commission an 
ruat ta nghal a. He company hi Motor siamtu com- 
pany lar tak, Rolls Royce Company a ni. A Engine ah 
America siam nge lei tur France siam tih thuah, 
France siam an lei khan, thamna tam tak ei niah 
ringin, a currupt e, tiin puh a ni a. An committee 
minutes leh an company pawisa lut leh chhuak an 
han en fel vek chuan, engmah corrupt-na a lo awm 
lo va. Committee-in kokim taka an thut a, France 
ram Engine siam chu tha zawk ni ngeia an hriat 
avanga an chah a lo ni si a. Chumi hnuah chuan, 
chu Manager chu sorkar chuan a corrupt lo ve tiin 
a puang ta a. Chu mai ni lovin, M.P. khan Parliament 
thutkhawmnaah leh mipui vantlang hmaah, T.V. ah 
ngaihdam a dil tur a ni, an ti ve thung a. Parlia- 
ment full session laiin, chu Manager chu ko lutin, 
dik lo taka a puh avanga pawi a tih thu (apology) 
a Sawi a. Tin, mipui vantlang hriat turin, Chanchinbu 
ah thu an chhuahtir bawk a. Hei hi T.V. Programme 
ah vawi engemaw zat an tihchhuah bawk avangin, 
corrupt lo corrupt anga inpuh hlauhawmzia pawh 
a chiang hle a ni. Tichuan, Manager chuan, a 
hna chu tluang takin a thawk leh ta a. Heti khawp 
hian mi an rin tlak a, dawta inpuh pawh hi a khát 
reng a ni. Mizorama ka lo haw chhuah hnu hian, 
a ram pum thatna a nih beiseiin, Presbyterian 
Kohhran chuan, kum 1982 chu corruption do kumah 
puangin, inkaihhruaina tha zawk neih theih beiseiin 
Kohhran chhungah corruption chungchang nasa takin 
kan sawiho thin a. Saprama mite rinawm dan han 
ngaihtuah hian, sakhuana belhbul vang pawh ni lo 
và, hnam puitling an nihna avanga an rinawm dan 
han ngaihtuah hian, kan rama corruption tamna chhan 

chu kan rilru puitlin loh vang niin a lang. 'Sualin 
min hneh,' tih chu thu dik ni mah sela, kan rilru a 
puitling tawk lo a ni. Kan chan loh tur sum kan hai 
luh hian, mi dangin an tuar a, kan ei loh tur thil 
kan lo ei hian, mi dangin an tuar a ni tih kan hriat 
tawk loh avanga corrupt mi tam tak an awm 
niin ka ring. 


SAKHUA 


Sapram chu, kan Missionary te lo chhuahna ram 
a nih avangin, Kristian hlang hlak awmna tur nın mi 
tam takin kan ngai thin a. Amaherawhchu ram khat 
ve lem khawvel hmun hrang hrang atangin, mi dang 
dang an lo pem khawm ve bawk a. An sakhaw biak- 
te pawh an rawn luhpui ve bawk avangin, sakhaw 
hrang hrang bia an tam a ni. A tlangpui thuin, Kristian 
sakhua bakah Budhist, Sikh, Hindu, Mosolman sakhua 
leh Juda sakhua betute hi biak in nen meuh ngel- 
nghet takin, hmun hrang hrangah an awm hlawm a 
ni. An tam lam erawh chu chipchiarin kan sawi 
thei lo va. 


Kristianna chungchang kan sawi pawhin, Roman 
Catholic leh Protestant-ho an awm a, protestant ho 
zingah hian pawl hrang hrang an awm leh a ni. Sap- 
rama kohhran lian ber chu Anglican Church a ni, hei 
hi lalber Kumpinu, chhungte pawh member an nih 
vena a ni a. An danah chuan, Sapram lalber ni tur 
chuan, he kohhran mi hi an ni ngei tur a ni. Tin, 
Protestant pawl hrang hrang an lo awm bawk a, Me- 
thodist te, Presbyterian te, Mihlim Pentecostal te, 
United Reformed Church te, Independent Church te, 
Baptist te, Congregational te etc. tin, Scotland ramah 
Church of Scotland te leh Orthodox kohhran te an 
awm a. Welsh ramah erawh chuan, kan kohhran nu 
leh pate Welsh Presbyterian Church an lian deuh ber 
a. Heng bakah hian, pawl bik lutuka innghat lem 1o, 
mi thahnemngai inzawmkhawm te, Fellowship an tih 
te, Bible Medical Missionary Fellowship (B.M.M.F) 

an tihte pawh hmun hrang hrangah an awm bawk 
a ni. Chutianga kohhran chi hrang hrang tamna hmun 
chu ni mah sela, kohhran erawh chu a tlangpui 
thuin a nung lo hie a ni. 


Liverpool khua phei chu kan Zosap tam berte 
lawnga an rawn chuan tanna a nih avangin Liverpool 
kawtthlerah chuan, missionary chhungte emaw, an 
kawm chhak an kawm thlangte emaw, insulpel nuk 
nuk turin kan ngaihtuah thin awm e. Ka thlen hlim- 
ah, ka thawhna damdawi in atanga biak in hnai ber 
ka han zawh vel chuan, ka thawhpui doctorte zingah 
biak in awmna min hrilh thei tumah an awm lo va, 
inkhawm thin an awm meuh lo a ni. Biak in ngaih- 
vena chawlhkar thum lai hun ka hman hnu chuan kan 
thawhna damdawiin Chaplain hnenah ka va kal a, 
ani chuan, kohhran enkawl bik hi a lo nei a, an biak 
inah Pathianniin ka inkhawm ve thin a. Biak ina 
inkhawm hi naupang lam an tlem hle thin a, kum 60 
chung lam, sam tuak ve vaw tawh, tlema zawng an 
inkhawm ber thin a. Heng han hmuh hian rilru a na 
thei hle thin. 


Hmun tam takah chuan an biak in te, an pastor 
Quarter te zuar tawk an awm a. Ram vawt a nih 
avangin, Biak in inkhawmna hi electric-a tihlum a 
ngai thin a. Tin, biak in an la khar lohah te pawh 
chuan, tun hmaa an kohhran nun laia mi za tam tak 
inkhawmna kha 30, 40 lek han inkhawm nan chuan 
a thawl lutuk a, biak in tizim mek te pawh an awm 
bawk a ni. William Carey-a, India rama missionary 
hmingthang tak, amah avanga mi tam takin Chan- 
chin Tha kan lo hriat phahna leh Serampore Univer- 
sity hial pawh ama rawngbawina rah avanga lo ding 
thei a ni a, amah tir chhuaktu kohhrante chu an 
chauh em avangin, an biak in chu zu zawrhnaah an 
let tawh a ni tihte han hriat chuan, rilru a tina hle 
a ni. Hetia kan han sawi hian, Sapram kohhran zawng 
zawnga an awm dan kan sawi dik thei bik lo va. 

Hmun thenkhatah chuan, kohhran nung tak, biak in 
inkhawm pawh hlim tak leh, tawt taka inrem ngai 
khawpa inkhawmna kohhran te pawh an awm ve 
mial bawk a ni. Amaherawhchu, chung chu hmuh tur 
a awm zeuh zeuh chauh a ni. 


A ram pum Statistics hriat thiam a har a, Ang- 
lican kohhran khu England-ah chuan kohhran lian 
ber an nih avangin, an statistics lo sawi chhawng 
ila. Kum 5 kal ta chhung khan, an kohhran biak in 
800 khar a ni a, hei hi kum tin 160 khar ang a ni 
a, chu chu ni hnih dan zela biak in pakhat khar ang 
a nih chu. Dan zawhkim 500, 000 (nuai nga) in an 
kiam bawk a. Engvanginnge heti taka an hnung tawlh 
chhan hi anmahni pawhin an hrilhfiah thiam lo va, 
inrin siak mai mai a ngai tawh thin. Biak in an khar 
nasat em em chhan hi an insawimawi venaah chuan, 
tun hmaa biak in hmun vel kha dawr hmunah te an 
lo siam ta a, residential area a nih tak loh avangin 
inkhawm kalna a hla lutuk a, kan khar a ni, tite an 
awm a. Amaherawhchu, chuvang ringawt chuan heti 
taka tam biak in hi khar ngai awm lo tak a ni. Pas- 
tor hlawh hi mahni kohhranin pek a ni thin a, an 
chowkidar hlawh leh electric bill leh maintenance chi 
hrang hrang an tum theih tawh loh chuan, kohhran 
pahnih pathum te infin khawmin Pastor an inrawih 
tawm a, biak in dang kha an khar a, a nih loh leh 
thil dang atan an hralh tawp mai a, a leitu chuan zu 
dawrah nge Cinema Hall-ah nge, a duh duhin a 
hmang ve leh mai thin a ni. 


Tin, an hnung tawlh zia a lanna chu, danzawhkim 
nuai nga laia an kiam hi a ni. Kum tin nuai khatin 
an kiam tihna ang a ni a, chu chu ni tin mi 273-a 
kiam ang a ni a. A nambar mai bakah an biak inahte 
han inkhawm a, mi kan hmuh tlem dan atangin, 
an hnungtawlh tih chu a hriat theih a. Ka rualpui 
ang vel, inkhawm hmuh tur an vang hle a, a chang 
chuan inkhawm hi a inthlahrunawm lek lek thin 
a ni. Missionary pension te leh an thian tha 

hnaite tlemte biak inah an va inkhawm thin ni berin 
a lang a. Hei hi a chhan chu, kum 50, kum 100 
kal taa Chanchin Tha meichher chhitute leh tidarhtute 
ni mah sela, Pathian malsawmna tisa lamah an lo 
dawng a, thlarau malsawmna an ngainep a, an tu an 
faten Pathian thuah fiahna tak tak leh piantharna 
an nei lo va. Khawvel thilah ei leh bara tlachham 
lova, sum leh paia intlansiaknaah an lo kal thui 
avangin leh hlim hlawp chenna tur leh intih hlimna : 
Club, Cinema, T.V., engkim an lo ngah tawh avangin 
thlarau nun lamah an lo pachhe ta niin a lang. He mi 
thuah hian, Mizorama kristiante pawhin zirtur leh in- 
venna tur pawimawh tak kan neiin ka ring. Pathian 
malsaw mna azarah ei-bar te, sum leh pai te a lo awm 
deuh hian, kan hriselna te a lo that deuh hian, mal- 
sawmtu hnen lama intulut lova khawvel lama kal chak 
a awl hle thin. Malsawmna kan dawn hi, mal min 
sawmtu hmel hliahtu leh, Ama hnen atanga min la 
hrangtu a nih vaih chuan, malsawmna a tling tawh 
ngai lo. Chuvangin, tun lai hunah pawh Aizawl velah 
te chuan mi tam takin malsawmna an dawn, in leh 
lo tha te, ei leh in tur tuihnai zawk te, an motor te, 
an T.V. neih te chu malsawmna petu Pathian hnen 
atanga hruai hlatu a ni tan tawh em ni aw ? tiin a 
chhui theih tan hle tawh a ni. 


POLITICS LAM : 


Sapram ro inrel dan chu India ramte ang bawka 
Democracy, mipui vantlang duh thlannaa ram hruai- 
tute thlang an ni. Ni tla seng lo va roreltute, Kumpinu 
chhungkuate chuan an ram rorelnaah chuti takin thu 
an nei tawh lo va, an 'chawke' lal a ni deuh mai e. 
Chuvangin, an rorelna chungchangah chuan Parlia- 
ment-a Prime Minister leh an Council of Ministers 
te leh M.P. te chu mawhphurtu ber an ni. Political 
Party hrang hrang an awm a, ka awm laiin Inthlanpui 
(General Election) an nei a, chumi tuma an inbeih 
dan chu sawi chhawn tlak ni hlein ka hria. Radio leh 

T.V. ah leh, chanchinbuah te anmahni party policy 
propaganda sawi lan theihna hun pek an ni a, 
hetiang an thehdarh theihna hun hi inang veka 
siam a ni. Tin, a hun te pawh, mipui vantlang 
hriatah puan vek a nih avangin chutiang lam pang 
ngaithla duh tan chuan a remchang hle a ni. 


Hetianga an insawimawinaah hian, an party 
policy kha an sawi mawi a, ram leh hnam hruai 
an tum dan te, ram pawn, foreign affairs-a an 
thil tum dante leh an ngaihdan te mipui hmaah an 
rawn zuar ani ber a. Parly dang thiltih dan sawiselna 
leh party danga mite mi mal insawi chhiatna, 
(character assassination) an nei ngai lo. Tichuan, 
mipui ten inthlan ni a lo thlen chuan, an ram 
hruai tha thei ber tur nia an ngaihte chu an thlang 
a, Chutianga an thlan tlin tawh te chuan, thahnemngai 
takin sorkarna kal tluan theihna turin theih tawk 
an chhuahho leh a ni ber a. Inthlan leh dawna 
campaign hun a thleng a nih leh ngawt loh chuan, 
mahni party bik leh policy sawimawina an vawrh 
пда lo. Hei hi kan entawn tur leh kan chhinchhiah 
tur niin a lang. 


Ram thenkhatah chuan, inthlannaa tlin duh 
vanga dawt thu leh, thu belhchian dawl lo hmanga 
thu thehdarh ching an awm thin a. Hei hi a tenawm 
a, mi pangngai tan chuan, tih loh chi a ni. Sapramah 
chuan, an politician te hi, an nungchangah mi an duh 
tui em em leh bawk a ni. Vantlang hruaitute leh, 
ram hruaitute an nih avangin, mi nun bawraw leh 
lepler takte tan chuan dinhmun pawimawha ınhlan 
kai ngaihna a awm lo tih theih a ni. Eng dinhmun 
pawh lo chelh se, Minister pawh lo ni se, an nung- 
chang leh an thiltih dan a mavı loh chuan an tla 
leh hlawl hlawl mai bawk a ni. Chuti khawp chuan, 
mi mal nunah pawh an duhtui a, Christine Keeler-te 
chungchanga thubuai te kha kan la hre awm e. Chu- 
tiang chuan, vantlang hruaitute, ram hruaitute nun 
chu mipuiin an duh tui a, an beiseina a sang a. 

Thil tisualtute inthup mawipui emaw, inhum tum 
tlatna boruak a awm ve ngai lo a ni. 


Ram changkang leh mi puitling awm khawm an 
nih avangin anmahni aiawh tur leh an ram rorelna 
khalh kal tur chuan, mihrinna lama entawn tlak lo 
chu an candidate ngai lo va. Ei leh in, ruih theih 
thila inhmang nasa chi te, mipat-hmeichhiat lama 
ninhlei chi te, mahni awmna Kohhrana tangkai lo leh 
hnawksak chi te chu, an thlang tling duh lo mai ni 
lovin, Candidate atan pawh an tar chhuak ngai lo a ni. 


Sumdawnna hmun hrang hrangte kan tlawh kim 
thei lo nain kan hmuh theih chhun leh TV-a kan hmuh 
fo thin atang tein, an sumdawnna hmunah pawh an 
rinawm hle a ni tih a hriat theih a. Hnathawktu tam 
ber chu an hnathawhna tur hmunah pawn lam atanga 
an thawmhnaw rawn hak leh inbel kha dahin, an 
hnathwhna tur hmun uniform bikin an inthlak leh 
thin a, hetianga inthlakna pindan leh an thawmhnaw 
bik dah himna tur 'Locker' hi hnathawktu tih tham 
deuh awmnaah chuan an siam zel thin a ni. Chutianga 
ni lenga an duty hun chhung an thawh hnuah, tlaiah 
an thuamhnawte inthlak lehin an khawlai lenna 
thawmhnaw lum inbel lehin an in lamah an haw leh 
thin a ni. Hetiang hi a nih avangin, ram thenkhata 
an chin thin, mahni hnathawhna hmun atanga thil 
zak zeh hawn hi a tlem hle a ni. 


Dawrkai, Super-market hı kan  chuankaina 
thin leh kan thil hmuh tamna ber a ni a. Super- 
market-ah thil chi hrang hrang a lei khawm theih 
avangin, dawr lianah hian bazar a ni ber thin a. 
Ei tur lam zawrhna hmun zau tak a awm a, chutah 
chuan anhnah leh thlai rah chi hrang hrang te, 
sa chi hrang hrang te, a tharlam leh vura dah 
thatte duh duh thlan tur a awm a. Tin, thawmhnaw 
lam zawrhna a awm leh a, hetah hian nausen, 
naupang, thalai leh puitling thawmhnaw awmna 
bik (Section) a awm vek a. Chutiang chuan mipa 

leh hmeichhe thawmhnaw fel takin an thliar thin a 
ni. Hetiang Super Market hi chhawng li chhawng 
nga-te a nih thin avangin chhawng dangahte chuan 
inchhung lam bungrua - furniture, chair, thutthlengte 
leh khumte pawh a awm thin a. Tin, chhawng 
dang lehah chuan eibar relna, bungbel, thirfian, 
tea-set, crockery-te mawi tak tak a awm thin a ni. 
Pheikhawk Section-ah chuan pheikhawk chi hrang te. 
tin, hmun dang lehah Suitcase te, bag-ah leh 
khai chi hrang hrangte leh mamawh dang dang 
a awm bawk a. 


Hetiang Super Market-ah hian hmun remchang 
takah chaw leh thingpui lam theihna hmun an siam 
nghal bawk thin a. Mi tam tak chu hmun hla tak 
atanga lo kalte an nih thin avangin in lama chaw ei 
tura hmanhmawh taka haw leh ngai lovin  heng 
dawrkai lianah hian chaw leh thingpuite an lam mai 
thin a ni. Hetianga dawr lianah hian nghaktu tam 
tak an awm ngai lo va, a inhmu pha tawkin nghaktu 
an awm zeuh zeuh a.Thil lei tura kal reng rengin 
a man a lo inbel sa vek a, a size chhinchhiah vek 
a ni bawk a, mahni thawmhnaw mamawh ang 
ang kha lakkhawm a ni a. Tin, kawr leh kekawrte 
emaw tawk leh tawk loh chhin duh tan, pindan 
darthlalang awm sa vek, va hak chhinna turte 
a awm zel bawk a. Hetiang pawh hi hmeichhia 
leh mipa tan pindan pahnih pathum an siam vek 
bawk a ni. 


Chutiang chuan mahni mamawh apiang chu bag 
khaiah emaw, vawm khawm tawp tawp a ni a. A 
tawpah dawr nghaktu duty-na hmunah khan kalpuiin, 
anin a man inziak kha a lo en a, pawisa pek zat 
tur chu pek a ni mai thin. Miin suahsual lo baw! 
duh ta sela, chutianga a lakkhawm sa chu a man pe 
lovin, kawngkapuiah pawh a chhuahpui thei ang a, 
thawmhnaw lian tham lo a nih chuan a zakzeh haw 
thei ang. Thawmhnaw man tam deuh erawh chu 

chutianga tih a nih loh nan, chu thawmhnawah 
chuan thil bel a awm a, miin aman pe lova chhuahpui 
an tum chuan kawngka bula an khaw! dah, (electro- 
nics device) kha chumi thawmhnawa magnet chuan 
manin a tiri vak thin a ni. Thil lakruk tum an awm 
a ni tih a lo chiang a, an inman chhuak nge nge 
thin a ni. Hetiang man tam tham deuh hlek hi 
chu a man peknaah khan chumi inman thei magnet 
chu an tireh (demagnetise) ziah thin a. A man 
pek tawh hnu chuan, kawngkaah ri dang a siam 
thei tawh lo a ni. : 

Dan naranin pawisafai an inpe em em lo va, 
Sapramah chuan chhung tin leh hnathawh nei 
apiangin Bank-ah Account hawngin Cheque Book 
an nei vek a. Tin, Bazara an thil leina leh pawisa 
an pek chhuah reng rengah chuan Cheque an sign 
mai thin a, chu chu dawr neituten Bank lamah 
an vawm phei leh a, dawr neitute Bank Account-ah 
an ziak fel leh vek thin a. Pawisa lak chhuaha 
chhiara, inhlan buai leh va thehluh luhai zawng 
zawng kha an pumpelh vek thin a ni. Tin, hmun 
thenkhatah chuan Card bik takte siamin, Chegue 
pawh ziak lovin, Rs.1000/- man chin chu hming 
sign ringawt leh chumi Card number chhinchhiah 
tir ringawt chuan dawrkai atangin leh hmun hrang 
hrang atangin, thil a lei theih a. Hei hian thil 
a tiawlsam hle a ni. 


, Hetiang Super market-ah hi chuan mi an 
rinawm hle nachungin, khawvel ram hrang hrang 
atangin mi tin chi tinte lo kalin rawn dawrtute 
an neih ve thin si avangin, thil lo zakzeh tum talhte 
pawh an awm ve thin a, fimkhur thuhlaah T.V. Lens 
dawrah hian an dah thin a. Kil khat atangin dawr 
chhung zawng zawng kha a lang thei a, dawr 
nghaktute zinga pakhat khan dawr chhunga anmahni 
dawrtu, duh duha kal vel kha a lo hmu vek thei 
thin a. Rinhlelhwm deuhte leh thil dik lo nia hriatte 
chu an inzawtfiahin an inman ve mek bawk a ni. 

Eng-pawh-nisela hetianga zalen taka ei zawnga, 
thil ruk leh thil lak a tam lo hi, a hnam pumpui 
thua an rinawmna tilangtu a ni. Tin, dawrkai 
thil lei chungchangah hian a man inziak sa vek a 
nih avangin, pawisa pakhata tihhniam emaw, innep 
emaw, a awm ngai lo va. Chutiang bawkin a man 
inziaksa aia tama inleitir tumna emaw, inbum tumna 
emaw, a awm lo a ni. 


Hunbi a lo inthlak a, nipui leh thlasik te 
a lo inher erawh hi chuan dawrkai lianah chuan an 
bungraw neih sa kha thehthang an duh thin a. 
Thlasik thawmhnaw te an hralh zawh hmaa nipui 
a lo thawk leh dawn si chuan emaw, nipui thawmhnaw 
an la ngah viau laia thlasik a lo intan si chuan, an 
stock hlu kha an sale thin a. Summer Sale an 
tihah phei chuan, an zawrh laia a man hmun thuma 
thena hmun hnih emaw a man zatvein emaw, an 
sale thei thin a. An zawrh laia lei it, lei ngam loh, 
an sale hun nghaha lo nghah chhuah chang a tam 
ve thin. 


ZIRNA LAM 


Sapramah hian zirna an uar hle a, zirna Sikul tha 
tam tak an nei a, zirtirtu indaih tawk an nei bawk a. 
Chuvangin naupang kum 5 chin skul kal thei rual 
atanga kum 16 inkar chu skul kal ngei ngei tura ngaih 
an ni a. An kal lo a nih chuan, naupang ni lovin an 
nu leh pate chuan, hremna an tawk thin a, chuvangin 
naupangin skul an kal tha hle thin a ni. Pian phunga 
rual ban lote, bengchnet te emaw, harsatna bik 
dang nei tàn skul hrang sorkarin a buatsaih zel a. 
Zirtirtu a bik taka trained in an enkawl chho zel a; 
zeng mahnia inbuaipui thei lote pawh skul bikah an 
kal tho thin a ni. Nurse-ten an vil nghal a, zirtirtu 
ten an zirtir nghal bawk a, pianphunga rual ban lote 
hian tanpuina an mamawh zawk mah tih hriain nasa 
takin an buaipui thin a ni. Tin, miin tha taka lehkha a 

zir theihna turin school fee an la ngai lo va, mi 
hausa zualten Public School an tiha tam tak chawia 
an indah duh a nih chuan thu dang ni sela. Sorkar 
zir inah chuan University thlengin, B.A., M.A., an 
nih thlengin fee pek ngai loin an zir thei a ni. 


Matric kan tih ang vela an result atangin, 
Technical line, doctor-te engineer-te an zir thei nge 
thei lo an mark-in a hril mai a. Mahni duh thua 
hengte hi zir theih mai a ni lo va, an thiamna 
(division) in a tlin leh tlin loh azir chauhin, zir 
theih a ni zawk a ni. Chutianga zir theite an awm 
a nih chuan, an zir tawp thlengin "education" a 
thlawnin an dawng leh thei a ni. Amaherawhchu 
ram pawn lam mi tan chuan an rama lehkhazir a 
hautak hle a, fee pawh an la hnem hle thin a ni. 
Doctor zirlai M.B,B.S, Zir lai tan pawh kum khata 
an fee chawi chu £ 3,000/- vel a ni a, Hostela an 
awmna senso te, an ei man te leh an lehkhabu leh 
thawmhnaw tula an sen te chhut vek chuan £ 10,000/- 
velin kum khat senso a daih thei dawn tihna a 
ni a, hei hi India pawisaa chhut chuan, doctor zir 
laiin kum khatah Rs. 2,00,000/- (nuai hnih) tal 
sen a ngai a, kawng kalna chhut tel tur a la awm 
bawk ang a. Chutianga kum 5 zir hnuah chuan MB 
BS exam hi an bei thei dawn chauh tihna a ni a. A 
bik takin tun hnai kum hnih kum thum kal ta khan 
ram pawn lam mite tana zirna fee hi tihpun a ni a. 


Ka zirna Liverpool University-ah ngei pawh a hma 
lawka fee Rs. 10,000/- (sing khat) kha Rs. 30,000/- 
(sing thum) ah an han tipung a, hei hi Sorkar stipend- 
a kal lo tan chuan, thil harsa tak leh sum sen thlak 
tak a tling a ni. Anmahni khua leh tui erawh an 
induat tha thei hle a. Hongkong khi British Colony a 
nih avangin chungho tan pawh Saprama zirna hi a 
thlawnin an dawng thei a, a zirtute lokalna, 
thlawhna chuan man thlengin a thlawnin pek a ni a. 
Chu bakah kum tin vawi khat an hawna tur emaw, 
an nu leh paten Saprama an fate zirlai an rawn 

tlawhna tura thlawhna chuan man thlengin athlawnin 
an la buatsaih zui zel a ni. Heti khawp hian anmahni 
khualehtuite chu tuifinriat ral, mel sang tam tak 
dan pawh ni sela, an duat thei a ni. An ramah mi 
kum 5 an awm tawh chuan, khualehtui nihna 
(citizenship) an dil thei a. Pek an nih chuan, chumi 
pek an nih ni atang chuan an fate zirna zawng 
zawng, kan sawi tawh angin, University thlengin 
a thlawn a lo ni tawh mai thin a ni. 


Hetiang han ngaihtuah chuan kan ramah te, 
thingtlangah  harsa taka Private School-a kan 
lo zir dan te, Fee inchawi chawp ngai te leh Fee 
turte leh lehkhabu man tur inhlawh chawpa ka zir 
dan zawng zawng te ka han ngaihtuahin, an rama 
University-a ka zuk kal ve chu harsatna kan paltlang 
a intam hleih hlein ka hre thin. Liverpool University- 
a Sap nula leh tlangval rual, sang tam tak zinga 
Post Graduate Course ka zuk. bei ve ta mai chu 
mihring taka han ngaihtuah chang pawhin induh 
ve mai a awl thin a. Engpawhnisela, heng zawng 
zawng ka tih theihna hi Pathian malsawmna leh 
Pathian min hruaina liau liau a ni. 


EI LEH IN 


Ei leh in lamah hian hnampui an nihna a lang 
leh hle a ni. Saprama kal turte hnena an thurawn 
chu, "I inren a nih chuan thil dangah inren la, ei 
leh inah chuan inren lovang che" tih hi a ni. Fitur 
tha ei hian taksa te a tihrisel a, taksa te a lo 
chak chuan natna te pawh kan pumpelh thin tih 
an hria a. Mi'n pawisa nei lo ta sela, a neih loh 
avangin ei titha lovin, inhrek ta sela, a taksaah 
emaw, chak lohnate leh natnate lo awm ta sela, 
harsatna thuk zawk a thlen thei ang tih an hria a. 
Chuvangin ei leh in turte hi chu a hun taka tha 
taka ei turin, pawn lam mite pawh an duhsak a ni. 
Ei leh in kan han tih hian, kan ram anga Buh (chaw) 
hi an eipui ber a ni lo va. Kar khatah vawikhatte chu 

buhfai chhum hi an ei tel ve thin a, an ei tum pawhin 
bar hnih bar thum hen bak an ei ngal lo a ni. 


Kan ramah chaw kan ei a, buh a tel tura kan ngai 
ang chiah hian, Sapramah chuan chaw an ei reng reng 
hian sa tel turah ngaih a ni a. Hmeh zat lek ni lovin, 
chaw pui berah chu chu hman a ni thin a ni. Chuvang- 
in Hotel-ah te chaw ei dawn reng rengin "Eng sa nge 
i duh ?" tih chu zawhna hmasa ber a ni. Thildang, 
Alu zai lep emaw, buh chhumhmin tlemte emaw, te 
chu a behbawmah a tel ve zawk chauh thin a ni. Sa 
bakah hian thlai tuihnai tak taka siam an telh 
thin a, parbawr te, Zikhlum te emaw, thlai chi 
hrang hrang dangte an siam tel thin a. Chawpui 
ber ei hma hian Soup, sa tuihâng in a ni thin a, 
Chawpui ber ei chhunzawm hnu-ah, Sweet (Pudding) 
an tih thil tuihnai tak eitur a awm ziah bawk a. 
Heng hi tlem te ni lovin, No bial lian mawi hmakin 
inchhawp a ni thin a, chu chu thingpui emaw, Coffee 
emawin a zui leh thin a ni. 


Sa chi hrang hrang an ei thin a, vawksa te, 
bawngsa te, kel sa te, sangha te leh sava sa te an 
ei thin a. Vawksa ringawt pawh hi siam dan chi 
hrang tam tak an nei a. Kan ramah ran kan talh 
chuan ran puitling, thankin  tawh leh chhawr fe 
tawhte kan talh thin a. Sapramah chuan a chum, 
a thau lai ngat hi an talh thin a ni. Chuvangin 
beram sa (mutton) kan ei pawhin a thau zung hnih 
beng vela chhah a awm thin a ni. Sa tam tak chu 
anmahni rama an vulh ngeite a ni thin a, athente 
erawhchu khawmualpui hrana mi, tuifinriat rala 
mi, lawnga an lakluhte a ni nual bawk. Vawn thatna, 
Vur bawm, (Deep-freeze) an neih that em avangin 
kum tluanin sa chi hrang hrang englai mahin an nghei 
ngai lo. Ei leh in hi an la thupui em em a, thingpui 
hi zing thawh hlimah a hmeh telin emaw, tel lovin 
emaw an in phawt a. A hnu leh deuh hlekah, break- 
fast, (tukthuan) chutah chuan sa zai lep te, artui kan 
te, chhang, butter leh jam tah te leh thingpuite nen 
a ni leh a. Dar 10 velah thingpui leh biscuit a ni leh 

a, dar 12 leh dar 1 velah chaw pangngai chhun chaw, 
a famkima ei ani a. Tlai dar 3 ah thingpui leh chhang 
a ni leh a, tlai dar 6-8 velah chaw puitling ei ani 
leh a. Tin, mut hma dar 9 dar 10 velah thingpui leh a 
hmeh nen a ni leh a. Hetiang hian, ni khatah ei leh 
in hi tum 5 an nei a ni. Keini ho chuan, zing lutuk 
kan ti mah mah thin a, tum thumte kan duhtawk a ni 
ber. Tin, mi mal inah kan leng emaw, dawr hmunah 
kan eiin kan in a nı emaw, bungbel a fatin a thianghlim 
em em a. No emaw, hmanrua emaw, mi hman 
hnu siifai lovin inhlanchhawn a awm ngai lo reng 
reng ani. 


Damdawi ina kan thawhnaah chuan, Canteen-ah 
chaw kan ei ber thin a. Chaw el dawna Pathian hnena 
lawmthu sawia tawngtai hi tette atanga ka nu leh pa- 
te min lo zirtir leh chhungkuaa kan lo hman chhoh a 
ni a. Kum thum chhung Saprama ka awm hian chaw ei 
dawna tawngtai ve hmuh tur an vang hle a. Ka han 
tawngtai pawh hian, ka thiante ho hian mak an ti 
deuh hian ka hre thin a. 'I chaw a bawlhhlawh i thlang 
duh a nih chuan meng chungin thlang ta che,' ka 
thianpa in mi- lo tifiam a. Kei chuan, 'Kan ramah 
chuan ui leh vawkte chauh hian a nia tawngtai lova 
chaw ei thin chu,' tün fiamthu bawkin ka , <hhang 
ve leh a. A chang chuan, han tawngtai loh chak deuh 
chang te a awm thin a, amaherawhchu, kan tih thin 
pangngai angin, lawmthusawi tawngtai chu, chaw 
eipuite an tam emaw, tam lo emaw, thawhpuite 
nen kan ei emaw hotute nen kan ei emaw, ka hlan 
ziah thin. 


CHHUNGKAW NUN 


Nupui pasal an neih veleh sapho chu an indang 
vat thin a. Mi tam tak chu nupui pasal an neih hma 
pawhin an indang bawk thin a ni. An fate chu tlang- 
val an ni emaw nula an ni emaw, puitling an lo nih 
tawh chuan mahnia in luah hrangin an nu leh pate an 
kalsan a. Chuta tang chuan anmahni hna pangngaite 

an thawk zawm mai a. A chang changin an nu leh 
pate hnenah lengin chaw te an ei thin. Heng avangte 
pawh hian a ni ang a, eng emaw chenah an nun-phung 
nulat tlangval kawngah an zalen hle a ni. Nupui 
pasal nei tura inhual tam tak pawh kum 2 kum 
3 te an lo awmho thin a. Hei hi keini Mizo chuan 
kan ngaihthiam loh zawng tak a ni ang a. Kan hnam 
nunphung leh kan Kristianna avang pawhin kan 
pawm  hlei thei lo ang a. Anni erawh chuan an 
hrilhfiah dan chuan, "Kan inhamtawng dawn nge 
dawn lo tih kan chhin phawt a ni," an ti. Chutianga 
kum 2 kum 3 an awm hnua innei ta chu mi tam tak 
an awm a ni. Tichuan an nu leh pa te chu anmahni 
chauhin an khawsa leh thin a. 


Heng avangte hian nu leh pa an lo tar a, hna an 
thawh theih loh chuan, an fa tena enkawla buaipui 
lovin, sorkar enkawl turin tar dahkhawmna "Old 
Peoples' Home"-ah an indahlut mai a ni. Kawng tam 
takah nu leh pa hmangaihna tak tak leh, anmahni 
enkawl hi an mawhphurhna a ni tih an hre tawk lo 
nite pawhin a lang a. Nu leh pa hnen atangin an tal 
hrang hma a, kawng tam takah nu leh pate an 
mamawh hran lo va, heng avangte hian, keini 
Mizovina kan ngaihsan em em, chhungkaw inngainatna 
pawh hi an tlachham ni te pawhin a hriat a ni. Kan 
ramah kan nu leh pate an lo tar a, fatena mawhphurhna 
hre ràna kan han inbuaipui a, kan insawngbawl hi 
thil tha tak, thil hlu tak leh kan chin zel tur niin 
a lang. 


TAR DAHKHAWMNA IN (Old Peoples' Home) 

Sapram thlen hlima ka rilru khawihtu tak pakhat 
chu 'Tar Dahkhawmna In' a ni a. Hengah hian sorkar 
hnathawka pension tawhte leh tar buaipuitu awm lote 
chu Sorkar in sak lian takah chuan an dahkhawm a, 
a enkawltu bik, nurse-te leh thawktuten an ei turte 
buatsaihin ni leng zan khuain an enkawl thin a. A 
hmun hmate leh an nun phung hrim hrimah chuan, 

khawngaih thla phei chu an la lem lo va. Pindan zau 
tawk tak an nei a, room an nei hrang bawk a, 
ei leh in tur tuihnai tak an dawng a, a huhova 
intihhlimna chi hrang hrang anmahni kum phu tawka 
an tih theih chi leh, Television en turte leh chanchinbu 
leh lehkhabu chhiar tur te an inchhawp reng tho va. 
Kawng danga ngaihtuah chuan, kan rama Class | 
officer te dinhmun aia tha mahin, an tar te pawh chu 
an enkaw! a ni, a tih theih awm e. 


Amaherawhchu, an taksa la chak ang reng hle si, 
an rilru ngaihtuahna pawh la fim em em, an lo upat 
emaw, an chhia-that tak avanga hmun khata han dah 
khawm vek mai chu, han ngaihtuah mai hian Mizopa 
rilruah chuan, pawm zam a har hle mai. Engnge ni 
a chhan, kan tih chuan, in lamah an fatehovin an 
enkawl hman lo, an enkawl peih lo a ni ber a. An 
fateho khan hnathawhte an lo nei ve a, nupui fanau 
buaipui tur dang te an lo nei a, anni tar, hmun luah 
leh buaipui ngai kha an inbuaipui the: lo a ni mai. 
Heng thil han ngaihtuah hian, chhungkaw nun a tla 
hniama, nu leh pa leh an fate inkara in hmangaihna a 
dal deuh em ni, tiin a ngaihtuah theih bawk a ni. 


Ka thlen hlim te khan, chutiang tar dahkhawmna 
in pakhatah chuan Kohhrana mi thahnemngaite nen 
kan leng a, tawngtaina hun leh hlasakpuina hunte kan 
nei a, chutiang bawk chuan Wales chhim lamah kan 
leng kual tawh bawk a. Rei vak lo, anmahni kawm leh 
titipuina hun ka neihah chuan, mi thenkhat chu la fing 
tak tak, an chenna khawvel a lo zim tak em avanga 
hrehawm ti leh rilru lung leng tak te niin ka hria. He- 
tiang anga enkawlna hi, enkaw! ngai, chhawmdawltu 
nei lote tan chuan, sorkarin a puih theih bawk chuan, 
a tha hle a ni thei e, amaherawhchu, a tu-a-te pawh 
mai hma bak tur anga, han suangtuah chuan, chak 
that hun liam hnu, tar chak loh hun chu, Sapramah 
zet chuan thil huphurhawm lehzual niin ka ngai. 

ZU 


Sapram hi Kristian ram ni tak mahse, zu inah 
chuan serh leh sang an nei vak lo. Mi tin tih theih 
deuh thawin Zu an in a ni mai, amaherawhchu, 
naupang kum tling lo, kum 16 hnuai lam zu in chu 
dinin a phal loh avangin, lei tum ve pawh ni se, 
tumahin an leitir ngai lo a ni. Zu hi khawii hmunah 
pawh hmuh turin a awm a, kan rama Thingpui dawr 
a lar ang hian, Sapramah chuan Zu dawr (Pub) a lar 
a ni. Zu chi hrang hrang a awm a, Zu dawrah chauh 
ni lovin, damdawi inah te, hnathawhna hmunah te, 
chaw ei khawmna tam berah a chhunzawmna turin 
chhawp a ni deuh zel a. Damdawi siamtu (Drugs 
Manufacturing) Company ten doctor-hote an tlawnna 
leh an chiau-auna atan, chaw ei khawmna an buatsaih 
fo thin a, damdawi in lian deuhah chuan, kar khatah 
vawi hnih vawi thum, athlawnin chaw leh ei tur tui 
hnai tak tak, zu te nen vek an rawn chhawp thin a. 


Chutiang chu a nih avangin, ka thlen hlim khan 
Dr. Hughes-an Zu ka in ve mai ang tih mi a hlauh- 
thawnpui a, khun takin mi a titipui a. "Sapramah 
zawng Zu a tam a, fimkhur a ngai a ni, mi tam tak 
mahni rama fel tak anga lang si, Sapram an lo thlena 
insum leh si lo an awm thin a, Zu hi i in ngai reng 
em ?" a ti a. Kei erawh chuan, "A, ka pu, Zu hi tet 
te atanginka tem ngai lo va, hetia Pathian khawngaihna 
azara Piantharna ka lo neih chin phei chuan, ka duh 
leh duh loh, tui ka tih leh tih loh lam ni lovin, Pathian 
ka rinna avangin tem loh hi ka tum ve reng a, min 
ngaihtuah duh suh," tiin ka chhang a. Chumi hnuah 
chuan Zu chungchangah mi a titipui ngai ta lo reng a. 
A sawi ang chu a ni a, Hospital function chi hrang 
hrangah Zu an chhawp del dul a, a duh chuan athlawn 
na na na chu, làwm takin leh tlai takin an in thin. 
Zu in ngai lo tan theitui an chhawp ve ziah a, 
chuvangin, tuihal takin ka thungai bik lo a ni. 

Thil chhinchhiah tur awm chu, heti taka Zu tam 
leh mi tin mi tangin an in chung pawh hian, zurui 
hmuh tur an awm lo a ni. Zu in dan an thiam a, a in 
dan turin an in ni maiin ka hria. An zinga ka chen lai 
hian, zurui nia ngaihbel theih mi pakhat chiah khawlai- 
ah ka hmu a, chu pawh chu tlema rual ban lo deuh 
hlek niin a lang a. A rui puam deuh a ni ang, bus 
chuannaah a zai luah luah mai a, mi pangngai tak 
khawlai lennaah an zai vak vak ngai si lo va. Tin, a 
han tawng pawhin tlemin a tawng pawr deuh a, mi 
dang tan hnawksak leh huatthlala phei zawngin a 
awm lo. Hemi tih loh hi chu zurui awm hmel khawlaiah 
ka hmu lo a ni. Hei hi an hnampuina leh entawntlak 
an nihna ni lehin ka hria. 


Kan ramah chuan, tleirawl te tein zu an in a, no 
khat emaw, no hnih emaw an in chuan, ruih phet an 
tum a, insual leh intihbuai te an tum thin a, hei hi 
an rilru puitlin lohzia tilangtu a ni a. Dik tak chuan 
kan rama zu, Mizo zu te phei hi chu ruth theih loh 
tura ngaih a ni zawk a. Hetianga no hnih Khat lek in 
a, han ruih chiam mai te hi chu anmahni mizia tilang- 
tu a ni zawk thin a ni. Sapho chuan, an ni tin hna 
emaw, an zirlai emaw tibahlah turin zu an in ngai lo 
va, Zu in vangin emaw, dutyna hmunah tumah an tlai 
ngai lo a ni. Kan ram bawk han sawi kai leh ila, zu 
in avanga an ni tin hna thawk tha hlei thei lote, 
office kal tlaite, anihloh leh, nitin office-a an 
thawh theihna tur boruak ti khawlo va, zu leh sa a 
lo inhrai avanga, thu lai leh lai lo thlu hlei thei 
lote kan ni thin a. Hetiang kan nih avang hian, Sapho 
zu in thin hi kan thik tur pawh a ni lo va, thik thei 
pawh kan ni hek lo. Heti khawpa sualna leh dik 
lohna lo chhuahna bulah keini Mizote hian kan hman 
fo si avangin, "Zu chu Sapho pawhin an in, a pawi lo," 
ti thei kan niin ka hre lo va. Keini chuan sualna 
bulah kan hman tlat avangin, zu in loh hi kan ramah 
chuan thil him ber niin a lang. Chumi avang vek chuan, 
zu inte leh zu in tur buatsaihtute leh zuartute hi kan 
ram leh hnam than mawh bawk, min tichak lotute 
an niin ka hria. 

NATIONAL HEALTH SERVICE (DAMDAWI LAM) 


Ram changkang leh hnampui nge nge mihring 
hriselna te an lo vei a, hrisel taka khua leh tui tinte 
an awm theihna turin ruahmanna engkim an lo nei thin 
a ni. An rama damdawi lam department khu, National 
Health Service an tih hnuaia awm a ni a, kan ram 
anga Mission Hospital leh Civil Hospital tia then turin 
thil a awm lo a ni. An doctor zawng zawng khu 
Sorkar doctorte an ni. Thuang hnihin a kal a, General 
Practitioners leh Hospital service angin a then theih 
a. Mihring 2,000-2,500 zel khu doctor puitling MBBS, 
emaw, a aia chungin emaw a awp zel a. Chu chuan 
chumi vengah chuan inentirna bik ni tin neiin a tul 
apiang naupang atanga puitling thlengin a lo hma a. 
Tin, hei hi zing kar, tlai karah leh zanah pawh rikrum 
thil *huah rawn theih a ni nghal a ni. Hetianga a bial 
chhunga damlote inentirna hmunah emaw, an in 
lamah emaw a enkawl theih chin chin chu dam lo 
tana senso awm miah lovin a lo enkawl a. Damdawi 
a tul ang apiang athlàwnin a pe a. An in lama tlawh 
ngai pawh nise, damlovin chawi lovin, a tlawh man 
chu a hlawhah sorkarin a pek belh mai zawk a ni. 
Chutiang chuan, an ram pumpui mihring chu doctor 
thiamin an awp chhuak vek a. 


Chumi bakah damdawi in lam, Hospital Service a 
awm leh a. In lama enkawla tha mai lote, in lama 
enkawl chi lohte chu damdawiin lamah an tir leh thin 
a ni. Hetah hian doctor thiam team-in an lo buaipui 
leh ta a. Damdawi inah department hrang hrang awmin 
department tinah Specialist kan tih, Consultant pakhat 
emaw, pahnih emaw hnuaiah doctor senior deuhte leh 
Junior deuh te nen, damlo chu an lo buaipui leh 
thin a ni. Damdawi in an nei tam tawk a, tin, an 
damdawi in te chu khum tam tak awm theihna deuh 
zel a nih avangin, dam lo admit ngai tan seat chan loh 
hi a awm meuh lo a ni. Damdawi in tinah hian rikrum 
thila pan theih tura Casualty or Emergency Depart- 
ment a awm reng a. Hei hi darkar 24 chhung doctorten 

an vil reng a. Tin, Ward-a department hrang hrangah 
khan darkar 24 duty an awm leh theuh bawk a ni. 


Mi pakhat lo dam lo ta se, a doctor kha a phone 
a. A tuk a ama doctor bik inentirna hmuna kal chi 
a nih chuan, chutianga kal tur chuan an inhrilh a. A 
tuk nghak lo chi tur, pumna te emaw a nih a, en 
nghal ngai chi a nih chuan doctor khan a va pan ta 
zawk a. Chutah doctor-in damdawi in lama kal ngei 
chia a hriat chuan, lehkha a ziahsak a. Tin, Ambu- 
lance, Hospitala mi a phone sak a. An in Number leh 
an kawtthlerte an inhriattir hnuah damdawi ina 
ambulance motor kha a lo tlan phei a, chu dam lo 
chu damdawi inah a hruai a. A tul anga an lo 
buaipui hnuah damdawi ina a awm chhung zawngin, 
an damdawi ei man te, zai tul tana zai man te 
engmah damlovin an chawi lo va. Chaw leh chawhmeh 
tuihnai tak leh a tul engkim pek an ni a. An dam 
fel tawh hnu hian, tar chak lo deuh emaw, zai 
tawka la chak tawk lote an nih phei chuan, ambu- 
lance-in an va dah leh a. 


Chutianga damdawi in an rawn panna te, an awm- 
na te, an ina va hruaina pawisa senso reng reng chu 
Sorkarin National Health Service atangin a pek sak vek 
a ni. Dam lo damdawi ina awm khan a damdawi ma- 
mawh kha, lo remchang lo ta sela, hmun hrana awm a 
nih chuan, chu damdawi le: tur chuan Taxi-in an tlan 
nghal mai thin a, chu Taxi senso chu dam lovin a 
chawi ngai lo. Chutiang chuan dam lote an enkawl a, 
an tana thil tul engkim chu a thlawna tihsak a ni 
thin. Hemi an tih theihna chhan chu an khua leh 
tuite, pawisa deh chhuah nei apiangin chhiah tam 
tawk tak an chawi theuh vang a ni. Hlawh hmun 
thuma then hmun khat vel hi Sorkara chhiah pek 
ngai zat a ni ber a, nupui fanau enkawl nei te erawh 
chuan, hmun lia thena hmun khat chhiah pe ang an 
ni. Chumi pawisa tling khawm atang chuan, an PWD 
te, an PHE te, Electric leh Health Department te 
leh, hnathawh nei lo leh Tar pension thlengin hneh 

takin an inbuaipui thei thin a ni. Sorkara chhiah 
chawi ve lo leh tih tham chawi ngai lo ram tan 
chuan han thik ngawt chi pawh an ni lem lo. 


Chutiang taka damdawi nei tha leh enkawina a 
thlawna dawng thei ni mah sela, Doctor's Prescript- 
ion tel lo chuan tumahin damdawi an la chhuak thei 
lo a ni. Kan ram te anga doctor ni lem lo chawh te, 
zirna neimiah lo lehmahni inchawhchawp tea damdawi 
lei leh in enkawl hi, hnam fingho zingah chuan an 
ti ngai lo a ni. 


Bung 8. 
KA ZIRNA 


Alder Hey's Children's Hospital, Liverpool, Sapram 
chauh pawh ni lo, Europe ram pumpuia naupang lam 
chungchangah chuan, zirna hmun tha leh thawhna 
hmun (haa an lo chhalah chuan, kan invawm lut ve ta 
rawih chu a ni a. Damdawimite thennaah chuan, kum 
16 chin chunglam hi puitlinga ngaih a nih tawh avang- 
in hetah hian, naupang kum 16 chin hnuai lam chauh 
enkawl a ni a, khum 700 a awm thei a. Department 
hrang hrang a awm kim tih tur a ni mai e. 


Prof. Harris, professor hmingthang tak kaihhruai 
turin, a department-ah ka awm a, a vanneih thlak hle. 
He damdawi in hi a building chungchangah te leh 
thil dang dangah duhthusam angin an buatsaih ti ila 
a tawk mai awm e. Department hotu, Consultant te 
leh a senior zualte tih loh chu, doctor dang leh zirlaite 
chu thla 6 danah emaw, kum khat hnuah emaw, a rei 
lamah kum 3 hnuah damdawi in hrang hranga insuan 
kual leh zel thin an nih avangin, Consultant-te bakah 
chuan, Departmental Sister te chu an thu hle a. Tin, 
department khat chauh enkawltu an ni a, entir nan: 
mit chauh emaw, ha chauh emaw  buaipui 


an nih avangin, a hriat pawh an hre ve hle reng 
a ni. 

Kan Consultant-te hovin ward kan fang thin a, kan 
ram te anga na chhia em em hi an tam vak lo bawk a, 
a hahdam thlak ang reng hle. Ward fan zawh hian, 
thingpui leh a hmeh tui tak doctor-te tan ward-a 
nurse hoten an lo buatsaih ziah thin a. Zinga thawh 
tlai palh deuh changa breakfast (tukthuan) ei hman 
loh tuk pawhin, ward fan zawha thingpui rilruin a 
hre reng a. Doctor-te chauh hian thingpui an in 
thin a ni lo va, damlote hlei hlei hian ei leh in chu 
an dawng tha a ni. Chumai ni lovin, damlo tlawhtute 
leh damlo rawn hruaitute pawh hi thingpui an pe 
thin a, a remchan chuan, chhangte pawh an hlui 
thin a ni. 

Kan ramte angin, kohhran damdawi in leh sorkar 
damdawi in tia thliar hran a awm lo va. An rama 
tihdamna rawngbawlna reng reng chu sorkar kutah, 
National Health Service kutah a awm vek a ni. Mi 
damte thawhkhawm atanga, damlote athlawna enkawl 
hi thil tha a ni a. Kan ramah te hi chuan, a dam lo 
zawk leh, a na tuar zawk leh a chhumchhia zawkte, 
anmahni enkawlna man kan chawitir a ni ber a. 
Engtikah emaw chuan, hrisel zawk te leh hnathawk 
thei zawkten damlote leh thawk thei lote kan puih 
theih hun ni a la awm ve ngei ang chu. 


Tin, thil dang lehah chuan, damlote an duat em 
em hi chhinchhiah tlak a ni. Damdawi inah nurse-te 
leh hotu dang reng rengin damlote an be nawmnah 
ngai lo va,zahder tak leh hawihhawm takin an enkaw! 
thin a ni. Mihring hnih thum takah chuan, thil hrilh 
nawn ngai, a huihphai lam deuhte pawh an awm ve 
mahna, chungte pawh chu tha takin a tul chen chen 
an hrilh ve mai a, aw vin leh thinrima thil sawi a 
awm ngai lo. Nurse-ten Doctorte an duat thiam a, 
an zah thiam em em bawk a ni. Doctorin tihtur an 
ruat leh an hrilhte fel takin an ti mai a, tih loh leh 
tihsual thup nana Nurse hotu lam hnena vui vai emaw, 
annin a pawng a taka lo chhan ngawt tumna a awm 

lo va. Doctor-te an tukkhum lama rel leh sawisel an 
ti ngai lo. A leh lamah Doctorte'n Nurse-te an duat 
thiam ve leh hle a, an vin ngai lo va, tin, vin ngai 
pawhin an awm bawk lo va. Inhrilhfiah ngai chu, 
nguntakin, tha takin an hrilhfiah mai thin a. A 
boruak a zangkhai em em a ni. 


Naupang lian deuh kan enkawlte chu anmahni 
kan exam dawnin khum fai takah chuan, pheikhawk 
bun nen an tlan lawn mai thin a. An pheikhawk 
hnuai lamah bawlhhlawh a  awm loh avangin leh 
damdawi in chhungte fai taka enkawl a nih avangin, 
khum puan rah balh a hlauhawm chuang lo va. Chumi 
a nih theihna chhan chu an khawlaite a fai em vang 
a ni. Kei pawh Sapram ka thlen thlak kum khat chhung 
khan, ka pheikhawk tum thum emaw' siai (polish) ka 
hnawihin ka hria. Khawlai kalin vaivut kai tur em em 
leh bawlhhlawhte a awm lo va, amaherawhchu, ruah 
va do emaw, vur va dai changte hian, a hil thin a, 
nawh a ngai leh thin a. Mizoramah tuk tin kan 
hnawih thin ai khan kum khata vawi thum ka hnawihin 
a tle tha zawk daih a ni. 


Damdawi ina han duty tirh chuan, hmel thar vek 
an lo ni lo thei lo va. Nurse te lah chu nula thothang 
tha tak tak, var ve vu, Missionary tia tia an lo ni a. 
Compound enkawltute leh, porter an tih te pawh chu 
suit nen, necktie nen an inchei zuah mai hlawm bawk 
si a. Kan Zosapte tia tia kha an ni a, chibai kan inbuk 
zauh zauh reng a, 'Good Morning! tiin. Chung avang 
te pawh chuan a ni ang a, damdawi ina hnathawktu 
hniam ho chuan, India ram atanga doctor thar chu 
an ngai na ta thuai a. 


Prof. Harris-a hnuaia ka khawsak chhung hian 
damlo pangngai kan enkawl bakah Endocrinology 
clinic, Sapram hmun dangah pawh an neih zen zen 
lohah chuan ka tanpui ve thin a. Hei hi a tawi zawngin, 
naupang thang thei lote hi an than theih lohna chhan 
zawn chhuah leh enkawl a ni. Sapram hmun tin atang 
in chutiang case chu an han 'refer' thin a. 

He Hospital-ah vek hian Ear, Nose and Throat 
(E.N.T.) leh Ophthalmology (Eye) Department leh 
Orthopaedics (Ruh) Department thumah a rualin min 
thawhtir a. Thian thenkhatte chuan hahthlak leh chan 
vanduai nia min ngaihsak laiin kei erawh chuan van- 
neihthlak ka lo ti hle a. Sapramah chuan mithiam an 
indaih bawk a, Tonsil zai tur pawhin ENT-a FRCS 
nih emaw, FRCS vil ngeia zai thin tur a ni a. Kan 
hotupa Registrar, FRCS chuan, "Tonsil i zai ve duh 
em 2" min ti a, min zaitir ve ta a. Ka zai tan chumi 
a vil ngunin hmanraw hum dan tur chenin mi a hrilh 
a. Phone-ah an biak duh tak avangin, mi a kalsan 
zawk a. A kal hlan chuan Durtlanga ka zai tluka 
rangin ka lo zo ta mai si a, a loluh leh chuan, "I va 
zo hma ve, khawimaw a tha maw ?" tiin a han 
thlir vel a. Theatre Nurse-ho chuan, "FRCS aiin i 
zai thiam daih mai" an ti chul hlawm a. Saprama 
ENT Consultant-te zai zat deuh thaw Tonsil ka zai 
tawh tih chu hria se, mak an ti hran lo tur : 


Alder Hey Children's Hospital-a ka thawh hnu 
hian Fazakerley General Hospital, Liverpool-ah kan 
insuan a. He damdawiinah hian nau piang hlim leh 
thla kim lo enkawl te, naupang lian deuh zingah 
Infectious Diseases Unit (Inkaichhawn theih natna) 
enkawlin hun kan hmang leh a, Damdawi Ina thawh 
leh zir zawh ah Liverpool School of Tropical Medicine, 
Paediatrics Department-ah fee chawiin hun pumin ni 
tin Sikul kan lut leh ta a. 


Bung 9. 
WALES CHHIM LAMAH 


London ka thlenhlim khan, Rev. B.T.Lloyd kan 
zu phone a, amaherawhchu, a mah a len chhuah avang- 
in a pa, Pu Lloyd-a ve tho chuan min rawn chhang a. 
A leng a lo haw veleh chuan, mi a rawn phone ve leh 
vat a, eng tikah nge an hnenah ka zin theih ang, a 
tukah ka phei thei nghal mai em'? tih mi rawn zawt a. 

Mahse, Pi Puii hnena kal tura programme kan lo siam 
tawh avangin, chumi tum chuan a rem ta lo va. Lekha- 
zir chawlh remchang hmasa bera an hnena zin turin 
min sawm leh a. Lehkha leh telephone-a vawi tam 
tak min sawm hnuah Kristmas chawlh hmang turin 
ka inbuatsaih ta a. Rev. B. Tudor Loyd, M.A., B.D., hi 
Welsh chhim lamah pastor a ni a, kohhran pathum a 
enkawl a, chungte chu : Burry Green, Old Walls leh 
Cheriton kohhrante an ni. Amah leh he kohhrante hi 
ka tan hlutna tak an nei a, Christian Medical College 
Vellore-a ka training senso zawng zawng kha he koh- 
hran pathuma mi thahnemngaite thawhlawm tling 
khawm atanga pek a lo ni reng mai a. India ram 
atangin lehkhain vawi tam tak kan lo indawr tawh a, 
tin, thlalakte pawh ka lo zuk thawn tawh nghe nghe 
avangin min lo ral hriat em em a. Lehkha inthawn 
fo bakah ka tan vawi tam tak an lo tawngtai tawh 
a, thil pek te pawh an lo la khawm fo tawh a. 


An hnen ka zuk thlen chuan, mi an lo lawm thiam 
hle a. Kohhran hrang hrang pathum chuan, inkhawm- 
nate an buatsaih a, chanvo te min pe ve zel a. In- 
khawmna hnuhnung berah phei chuan, lawmthu sawi- 
na ang reng hun hmangin, biak in-ah rei tawk tak thu- 
sawina hun ka hmang a. Kan Zoram Kohhran tana 
Welsh Kohhranin hna nasa taka an lo thawhdan te, 
thilpek leh Missionary-te a rawntirh chhuah avanga kan 
ram tih en a lo nih thu te, mimal tak pawha kei, thing- 
tlang naupang berh tak leh mawl tak, an thilpek leh 
an mi tawngtaisakna avanga doctor hial lo zir thleng 
thei ta te, chumai ni lova an hmaah rawngbawltu anga 
ka din theih avanga ka lawmthu te ka sawi bawk a. 
Tin, zep thu awm hek lo, a dik tak chuan Lu la hnam, 
lu la thin tupa ka nih thu te ka han sawi chuan, mak 
an ti hle a. An rawngbawlna kal zel avanga, Durtlang 
leh Zoram kohhrana an hnathawh rah mawi takte 
ka han sawi chuan, an rilru a khawih hle a. 


An Pastor phei chu a lawm hle niin ka hria, 
a lung pawh a chhe hial nghe nghe a. Kha leh 

chen, theih tawk chhuaha thilpek leh tawngtaia lo 
tangtute, an biak inah leh an Pulpit-ah ngei rawng- 
bawitu anga ka zuk ding min han hmu kha, Pathian 
khawngaihna avang liau liau a ni tih a chiang a, an 
lawm ve hle a ni. Lawmawm an tih rual rualin, Pastor 
nu phei chuan, "I lo zin har deuh hlek a ni, i tana 
thawhlawm khawntu taima, chumi kha mi te, hman ni 
lawka boral tate khan i hmel hmuh hi an chak teh 
asin !" tiin a thenrual boral tawhte hming engemaw zat 
sawi tur a nei a. Tin, inkhawmnaa kal thei tawh lo, 
tar deuh deuhte leh kohhrana mi pawimawh zual 
deuh inkhawm thei lote chu, an in lamah tlawhin, 
tawngtaina hun Pastor nen kan neihpui zel a. Tin, chu 
leh chen an lo enkawl tawh, a hminga Doctor lo lang 
ta chu, a hmel hmuh thlahlelin, chhungkuaa inkhawm 
duh si, khawsak rel tura innghaka awm tur inhmu 
chuang lo, khawsak lo rel lawka, a tul chuan chaw 
dai pawh ei mai tura inhuama chhungkuaa han in- 
khawmte pawh sawi tur an awm ve nak bawk a. 


Sapramah leh Wales ram rau rauah pawha thing- 
tlang lampang an nih avangin, an 1ilru leh kan rilru 
a inzawl hle a. Lawmthu an han sawite pawh, 
an lawm ve tak tak niin a hriat theih a ni. Doctor 
ka Pass hnu Graduation Day-a ka thlalak copy ka 
thawn kha tilianin an biak in Vestry-ah an lo tar 
kuau mai bawk a. An doctor hi a hming chauh an ral 
hriat a ni lo va, a hmai tlang that dan te pawh 
khawvel leh lampang atangin, an lo by-heart sa hle 
a ni tih a chiang a ni ! He mi tuma Krismas Service- 
a an thawhlawm zatve chu Durtlang damdawi ina 
mi rethei zual tanpuina atan an pe a. Hei hi Rs.400 
(zali) hu vel a ni. Krismas Ni hian, Christmas 
Lunch mel 150 vela hlaah Mr & Mrs. Thomas ten 
chaw ei turin min rawn sawm a, Pastor chhungkuate 
nen chuan kan va kal a. Kan chaw eina bul lawkah 
hian Robert Evans 1904-a Welsh ram harhna nasa 
tak chawk chhuaktu khawsakna hlui leh a thirden- 
na Püm te kan en a. Tin, chuta tanga hla lote chu a 
hmel a danglamna hmun an tih, Pathian pawla tawng- 

taia nilenga ramhnuaia a awm hnua, a lo haw chho, 
a thenawm khawvengte ngei pawhin, Angel emaw 
tia an lo hmuhna hmun chu kan fang nghe nghe a. 
Chutiang chuan, Saprama ka Krismas Vawikhatna chu 
hlim tlang takin kan hmang a ni. 


Kumpui a lo ling leh hnuah pawh Krismas hmang 
turin min han sawm leh a, an mi sawm dan hi han 
ngaih pawimawh loh chi a nih loh avangin, lawm 
takin ka kal thla leh a. Hemi tum erawh hi chuan, 
kan lo innel tawh hlawm avangin, biak in lamah thu- 
sawina hun min pe uar hle a. Ni khatah thusawina 
hun thum te min chantir ta a, min dim lo sawt hle. 
Chrismas Carol Service-ah chuan an kohhran pathum 
te infinkhawm vekin Combined Service kan nei a. 
Thuhrilna hun hmang turin min ruat a. Carol hla an 
han sa zel a, an hlasak tur hi a thu a puang lawk 
zel a. 


Hla pakhat an han sak leh dawn chuan, Chairman 
chuan, "Chawlhni hmasaa kohhran hmeichhiain hla 
an sak tawh kha sa leh turin tunah i sawm ang u," 
ti chauhin a puang a, a hla thu a sawi duh rih lo va. 
Eng hla tak sa ang maw tia ka lo ngaihthlak lai 
chuan, "Miring zawng zawng te uş" tih hla kha Mizo 
tawng ngeiin an han sa ta a. Krismas vawi hnih 
lai Mizoram ka awmbo sanna a lo ni tawh bawk nen, 
kan tawng hre miah lovin, uluk tak leh thahnemngai 
tak maia an han sa chhuak thei han hriat bawk 
chuan, mi a barakhaihin mia  tilawm hle, hnukte 
pawh a ti-ulh thei lek lek zawk a ni. Hetianga 
sa tur hian, uluk takin an lo zir a ni tih a chiang 
hle a. A thu hi, Kristian Hlabu, Pi Muani hnen 
atangin ziakin an lo dawng a. A lam dan erawh 
chu an thiam loh avangin, Telephone-ah Pi Teii 
an lo han saktir a, chu chu tape-in an record-a, 
a ang thei ang ber nia an hriat chuan, Welsh Kohhran 
pathuma hmeichhiate chuan an lo zir hi a ni a. 
An inbuatsaih dan leh an doctor tana thahnem an 


ngaih dan zawng zawng han thlir chuan, an ngaih- 
natawm lehzual a ni. 

Tin, kum danga an tih ngai hauh loh, "Thingpui 
Ruai," an buatsaih a. Anmahni pawh chuan an sawi 
nghal a, "Tu tan mah kohhranin Thingpui Ruai kan 
buatsaih ngai lo va, kuminah erawh chuan, kan Doctor 
tan tiin Kohhran Committee-in a rel a, Thingpui Ruai 
hi kan lo buatsaih a ni," an ti a. Hlim takin inkhawm 
zawh hnu chuan, thingpui kan inho leh ta a. Kum 
hmasaa an tih ang bawkin, Krismas Service-a, thawh- 
lawm zatve chu Durtlang damdawi ina damlo harsa 
zual tan an pe leh a. Tun tumah hi chuan, Rs. 500 
(zanga) hu vel a lo tling leh a. Tin, hemi tum hian, 
he kohhrana hmeichhiate hian, "A hming maiin Krismas 
present kan pe duh che," an ti a. Kan rama ruahsur 
tam theih dante an hria ni ngei tur a ni, Nihliap tha 
tak mai min pe a, lawm takin ka dawng bawk. 


Kan thlen in Pastor nu leh pate hi upa tawh tak 
an ni ve ve a, Thawhah (Asthma) veite an lo ni 
lehnghal vei nen. Tin, kamding rau rauvah, Sapramah 
chuan Pastor-te hi a hlawh tam lo paw! an lo ni bawk 
a, kawng thenkhatah chuan an hnena zuk kal hia 
inthlahrunawm thei lek lek a. Amaherawhchu, thil 
chhinchhiah tlak chu an hnena ka cham chhung hian, 
ei tur tuihnai tak tak huan leh an lova an thar leh 
thilpek hrim hrimte an pe khawm tha hle a. Pastor 
nu hian tum khat chu a sawi a, "Kan hnena i lo thlen 
hian min tihek reng reng lo. Nangmah avang hian 
malsawmna tam tak kan dawng a, kan ei sen loh leh 
kan ei thin aia tha kan ei theih phah a ni," a ti hial 
nghe nghe a. 


Liverpool-a lehkha zira ka haw chhoh leh hnuah, 
Pastor pa hi kum 80 chuang niin a boral tih min han 
hrilh a. Welsh chhim lamah chuan, nu leh pa ang 
maia Ka en an ni ve a, anni pawhin, "kan fapa Pastor 
ai hian kan thinlung i ti lawm mah zawk emaw ni :" 
ti hialin an sawi ve thin kha a ni a, a thlana dah turin 
pangpar mawi tak Rs. 200/- man ka thawn a. Mi dang 
hnen atangin pangpar dah an rem ti lo va, a nupui 
puala dah leh ka pangpar thawn chauh chu a thlanah 

dah an phal a ni. Chu pawh chuan min hmangaihzia 
a tilang hlein ka hria. Pathian malsawmna vek a ni a, 
ka kalna apiangah rilru taka min hmangaihtu leh min 
duhsaktute ka tawn zel thin avangin Pathian chungah 
ka lawm em em ani. 


Bung 10. 
BEIDAWNNA 


Atir lamah khan zirlai tan thei tura Registration 
chungchanga harsatna kan tawh thute leh harsatna 
dang dang kan sawi tawh a. Khang kha engtin tin 
emaw tihfel a ni a, zirlai te chu kan han tan chho 
ve ta zel a. Damdawi lama Post-graduate zir chung 
changah hian, damdawi ina hnathawk paha zir, zir 
paha thawh a ni lo thei lo va. Sapram te a lo ni si 
a, tihdan te a lo danglam deuh bawk nen, India ramah 
Vellore-a kan zirlaia ka lo thiam sa 'Facts & Figures' 
tam takte kha ka lo theihnghilh hman tawh a. Tin, 
thenkhat ka la hriatrengte pawh chu Science hmasawn 
zelah a lo danglam tawh avangin leh tangkai tawh 
lote a lo awm vei nen, a bula tan leh ang chiah ka 
ni ta a. Tin, ka zirpuite tam tak, naupang lam natna 
experience thui tak lo nei tawh te, thenkhatte chu an 
rama naupang lam Specialist lo ni mek tawh te an ni 
bawk a. Kan zirlai chu ka zo lo em em mai bawk a, 
eng ang pawhin zir nasa ila ka hlawhtlin zawh chuan 
loh inrinna lian tak ka nei a. 


Chuvangin nasa takin ka inngaihtuah thin a. 
Zoram kohhran ten beiseina sang tak neiin min tir 
liam a, Welsh ram kohhranin a tul ang a, sum leh 
paia tan an inhuam a, kan Course Director te leh 
Selection Committee-in beiseina sang tak neiin, diltu 
tam takte zingah seat min han pe ve a. Chutiang 
bawkin, nupui fanaute leh chhungte ka kalsanten 
hlawhtling ngei tura beiseina nen min thlir tih ka hre 
Si a. Ka zirlai harsat dan ka han thlirin leh ka han 

ngaihtuahin, thil huphurhawm lutuk nia ka hriat 
avangin, heng min duhsaktu zawng zawngte tibeidawng 
hian leh, mahni ngei pawh beidawng takin ka awm ang 
tih hlauhna lian tak ka nei a. He mi avang hian Dr. 
Hughes-a pawh tum hnih tum thum ka titipui a. Mi 
dangina ka chunga beiseina sang tak an neih hma 
hian haw leh mai a tha lawm ni ? ti thlengin ka rawt 
a. Ani erawh chuan, theihtawp chhuaha bei turin leh, 
Mizoramah leh Assam ramah DTCH hi zir leh 
pass an la awm loh avanga, mi hmasa nih chu thil 
thlakhlelhawm tak a nih tur thu tein min hnem a. 


Kan Course-a kan zirtirtute zinga pakhat Dr. 
Chan chu piangthar, thlarau mi tak a ni a, a hnenah ka 
harsatna thu ka sawi bawk a. Ani chuan eng danga 
min chhang lo chuan "I theih ang tawkin i zir ang 
a, i pass loh pawhin i thiam tho vang a. Heng course 
kan buatsaih hian, miin an pass-na tur ni lovin an 
ram leh an damdawi inah tangkai zawk leh thiam 
zawka an thawhtheihna tura buatsaih kan ni a. I pass 
loh pawhin a pawi hlei nem !" mi a tihsan mai a. 
Amaherawhchu, tum hnih tum thum tawngtaina kan 
hmang thin. Ka beidawn vanglai tak chuan, Hospital 
Board-in damdawiin lam indaih lohna avanga lo haw 
leh mai turin min rawn chah se, tih hi ka duhthusam 
a ni a. Keima fianrial tawngtainaahte pawh Saprama 
ka kal hi a fuh lo em ni ? ti hialin ka chham thin a. 
Engpawh ni se, mi tam takin tha taka ka zir theihna 
turin, min tawngtaisak a ni tih, lehkha ka hmuh 
atang tein ka hre zel a. 


He beidawnna hi exam ka ziah a, result ka hriat 
hma chuan, ka nei reng a ni. Zirlai 16 vel kum tin 
an la a, examna-ah mi pahnih pathum vel an tla ziah 
a. Ka zirpuite ka han enin, anmahni ramah emaw, 
Sapramah emaw thiamna sang zawk pass tawh te an 
ni a. Thenkhatte phei chu MRCP zo tawhte an ni 
a," fail kan awm a nih ngai chuan, kei ka fail hmasa 
ber ang a, fail ve dang awm tak ang maw ?" tiin ka 
chhut ka chhut ru thin a ni. Tin, naupang lam chung- 

chang bik zir kan nih avangin, kan dam lo enkawlte 
chu mahni fate tiat lek lek an lo ni bawk a, hei hian 
rilru a tithar hle bawk a. Kan zirlai kal zelah naupang 
kum tling lo te, kum 2 kum 3 kum 4, an buchip zual 
laia nu leh pa an mamawhzia te kan han zir chho 
zel bawk nen, ka fatepathum buchip taka ka kalsante 
ngaihtuahna a tizual duh hle a. Ka pa, tar tawh tak 
kum 86 chu ka kalsan bawk a, a hriselna a tha 
nge tha lo tih ngaihtuah tein rilru hah chang a tam 
thei hle bawk a ni. 


Tin, sum leh paiahmi thenkhat kal hmasate chuan 
damdawi inah hna an thawk a, exam an bei a, an 
pass mai te a ni ber a. Kei ka zir ve dan hi chu 
damdawi ina thawha zir bakah hun puma School-a 
kala, School fee pein, awm man chawiin, ei man chawi- 
in, kal vel man chawiin, lehkhabu inlam chawpte a 
ngaih dawn avangin, pawisa lamah pawh a harsa tham 
hle dawn a ni tih ka hmu tlang bawk a. Chung 
avangte leh kawng tinreng ka thlirin, beidawnna lian 
tak hian mi a hmuak reng thin a. Amaherawhchu, 
tun hnuah hei hi ka thlir letin, Setana hnathawh 
a niin ka hria. 


Bung 11. 


SCHOOL OF TROPICAL MEDICINE : 
LIVERPOOL. 


Ni tin Skulah : Damdawi ina zir chunga kan 
thawh chu a lo zo ta a. Kan zirna hlawm hnihna chu 
Liverpool School of Tropical Medicine, Paediatrics 
Department-ah chhunzawm a ngai ta a. Hetah hian, 
pawl hniam zawka skul kan kal thin ang hian, 
lecture-te neiin, practical te, achangin, damdawi inah 
Clinical session-te neiin hun kan hmang a, Home- 
work te pawh kan nei thin a. Kan hun a khah em 
avangin, kawng thenkhatah chuan a nuam ang reng 
viau. Ni tin zirlai han bawhzui tur leh atuk atana 

inbuatsaih turin in lamah nasa taka zir a ngai a. A 
thu hrimah Saprama lehkha ka zir chhung hian, zan 
dar 12 hmaa ka mut ka hre ngai lo. Dar 12 pelh dar 
] velah ka mu ber thin a ni. Heta zir tur chuan, 
damdawi ina kan thawh laia athlawna chenna kha 
a theih tawh lo va, World Friendship House-ah awm 
man leh ei man pein ka insawn a. 


Kan zir chhunga kan fee chawi tur pawh hi 
Rs. 30,000 (cheng sing thum) chuang a nı Баҹк a. 
Damdawi ina kan kal velna leh class kan kal velna, 
mahnia inngaihtuah chawp tur a ni a. Ka thiante tam 
tak chuan Car an le: thei a. An Car-ah hian min phur 
ve fo thin a, a vanneihthlak ang reng hle. Skul-a 
kan zir chhung hian, kan hotu pangngaite bakah 
subject hrang hranga lecture min pe turin, mithiam 
hmingthang tham te sawm an ni thin a. Anmahni 
subject theuhva a hre ber emaw, a hre ber pawl te 
zinga mi nia ngaihte an sawm thin avangin, lecture 
a ngaihnawm thei hle thin. External Lecturers te hi 
London atanga, period khat te period hnihte nei tura 
lo chho vang vang te an ni ber a, mithiam filawr an 
nih avang hian an kal velna tumsak vek bakah period 
khatah India pawisain Rs. 1,000/- hu an hlawh thin. 


Zirlai pangngai bakah damdawi thila tangkai tak 
tur Statistics subject te kan zır tel a, hei hi chhiarkawp 
tel tamna a lo ni ve a. Matric-ah te ka subject tuina 
a lo nih ve avangin, Statistics-ah hi chuan class room 
ah na na na chuan thiante ka hrilh ve thei nual 
thin a. Tin, thlalak dan (Photography) te pawh kan 
zir tel a, Medical illustration leh lehkhabu ziak dan 
thlengin min zirtir a ni. Skul-a kan kal chhung 
hian thingpui inho dan awlsam kan ngaihtuah a. Pawisa 
thawhlawma 'Coffee club' siamin bawnghnute, thingpui 
fe, coffee-te, leh biscuit chi hrang hrangte leiin, kan 
tikhawm a. Heng hi kan pawla hmeichhiaten an 
buaipui deuh bik a, a huhova kan in thin bakah, 
mahni duh hun hunah kan insiam thin a. Electric 
Kettle (ketli) awm sa vek a nih avangin, exam dawn 

hnaiha thim thleng thlenga lehkha zira thut fual 
changin a tangkai lehzual a ni. 


Ka zirlai leh ka examna atana thil tul ber pakhat 
chu lehkhabu ziak, 'Dissertation' an tih hi ani. Hei hi 
damdawi lam lehkhabu, pawm tlak leh dik tak 
ziak tur a ni a. Mi ziak sa copy awih ani lo va, 
lehkhabu hrang hrang rawn erawh phal ani chauh va. 
Ka zirpuite hi ram changkang zawk atanga lo kal an 
nih avangin, an ziah tur subject te thlangin, chumi pui 
turin lehkhabu leh Medical journal tha tak takte rawn 
tur anmahni ram mite ngei ziahte pawh an nei thei 
mai a. Kei erawh chu Mizoram chhunga natna 
chungchang Mizo ngeiin an ziah han rawn tur ka neih 
ka hre lo va. Subject thlan pawh chu a har tan ta 
hle a. A tawpah chuan, "Malaria in Mizoram" tih 
chu ka thlang ve ta a. 


Hemi chungchanga min tanpui turin, Directorate 
of Health Service, Malaria Department-a Deputy Dire- 
ctor Pu Chawngdinga hnenah, Mizorama Malaria chung- 
changa information leh figures an neih ang ang min 
rawn thawn turin lehkha ka ziak a. An neih zawng 
min rawn thawn chu cyclostyle phek khatah a leng 
thei vek a. Chuta tanga lehkhabu mawi tawk tak han 
ziah chu thil huphurhawm lam a ni lo thei lo va. Leh- 
khabu ziak tur chuan ka inbuatsaih chho ve ta 
zel a. Thla hnih thla thum chhung zet, hun awl 
apiangin lehkhabu hi kan ziak a. Saptawnga chhiar 
tlaka, damdawi lam thil leh nghal, midang la ziah 
ngai loh thu dik tawk si, lehkhabu han ziah chu a 
awl ai lo hle mai. Heta tang hian, lehkhabuziaktute 
ka ngaihsanna a zual hle a ni. Thil dik kan hriat 
sa reng pawh han ziak dawn ila, tawngkam mawi 
zawk awm dawna hriatna te, tawng kam dik zawk 
zawng hrim hrimin hun a duh rei thei hie a. 


Kan lehkhabu ziah hi kan Department-a Secretary 
ten lawmman awm tawk insiamin min chhutsak ta a. 
Dan naranin phek khat chhutah Rs. 10/- hu zel a ni. 

Copy khat an chhut chhuah hi, ka uluk deuh avangin 
Carbon copy siam mai loin photo-copy (Xerox) in ka 
copy-tir leh a. A chhut lai pawh hian kan Secretary 
Chuan ka lehkhabu ziak chu ngaihnawm a tih thu 
min hrilh nghe nghe a. He lehkhabuah hian, bung khat- 
naah kan ram chanchin taw: fel tak chip chiar tawk 
tak siin ka ziak a. Hei hi a chanchin la hre lote tan 
chuan, Missionary-te hnathawh rah atanga an Skul 
din te leh an damdawi in dinte, leh an Pathian thuhrilh 
te hmanga kan hnam lo danglam dante, kum 50 kum 60 
chhung leka, Chanchin Thain kan hnam hme! a tihdang- 
lam dan hi engti kawng zawng pawhin ngaihnawm a 
lo tling ve reng a ni. 


School of Tropical Medicine-a kan kal chhung 
hian, kar tin, vawi khat Bible class kan nei thin a. Kan 
hotupa Dr. Chan chu a huaihawttu ber a ni thin a, 
Course hrang hranga zirlaite huapin siam a nia. 
Thenkhat chu missionary thawk mek te, missionary-a 
chhuak tur te, he Skul-ah thiamna hrang hrang pur 
chaw belha lo kal te an nih hlawm avangin Bible 
class han neih pawh chu a bengvarthlak hlein a 
hlimawm thei hle a ni. He Bible Class atan hian 
Monitor-ah min hmang a, Bible Class latu turte 
an lo kal remchan loh chang chuan, a hruaitua tan 
te pawh inhuam a ngai ta zel a ni. 


Bung 12. 
BEIDAWN HNUA LAWMNA 


Harsa ti tak chung leh rual ban tawk lo nia 
inngai chung chuan, zirlai chu ka chhunzawm zel a. 
Zir hun chhung a lo ral a, Exam hun a lo thleng ta 
a. Exam hi Theory Paper bakah Clinicals (Practical) 
aia thiam daih zawkte hmaah damlo te va exam tak 
tak a ngai a. Kan damlo thenkhatte chu nausen 
buchip biak tawng theih loh chi an nih avangin an 
natna an sawi thei si lo va. An lan dan leh an awm 
dan atangin an natna te chhui chhuah tur a ni a. Dam 

lo pakhat chungchang maiah a tawp theih loh va, "Ta 
se ?' ta se 7 Engtin nge i tih ang ?' tia zawhna tam 
tak, kan hria nge hre lo tih dawp chhuak turin min 
zawt thin a. He examnaah hian Saprama naupang 
natna lehkhabu tha bera an ngaih, Text-book of 
Paediatrics, ziaktu Prof. Forfar chu ka Examiner a 
ni a. A lehkhabu ziak hi Pulpit Bible tia, hawrawp 
sina chhut, phek 1700 zeta chhah, a thu tam lamah 
chuan Bible letthum vel a ni a, a man pawh Rs.1000 
(cheng sangkhat) chuang a ni. Prof.Forfar hi a 
degree a hming tawpa ziah chu hawrap mal 25a 
tling a ni. Heti khawpa mi nasa exam nih hi thil 
chakawm lova ngaih a ni, a hriat em avangin. 
Engpawh ni se, exam-te chu kan han zo va. Kaa 
chhang ‘Orals' a ngai leh a. Chung pathum kan 
tih zawh hnu chuan, exam result chu an buatsaih 
nghal a. A hmaa kan lehkhabu ziak kan thehluh 
tawh kha mark pekna atana hman tel tur a ni 
bawk a. 


Exam result an buatsaih hma zan chuan, mumang 
hi a buai nak tan tawh mai a. Ka mumangah chuan 
Exam result hi bangah an lo tar a. Ka hming hi ka han 
en ve a, ka lo hmu hlei thei lo va, a hnuai ber atanga 
pathumnaah hian ka zuk hmu ve a. Fail ziahna nge 
pass ziahna tih pawh ka mumangah chuan ka lo chiang 
lo va. Chutiang teh nuaia ka mumanga awm chung 
chuan, Skul lamah thian dangte nen kan kal khawm a, 
thingpuite inhovin kan inkawm a, a tua te mah chu 
pass inring sa alawi an awm thei bik lo va. Rilru kang 
luk chungin za vak lovin nuihza te kan insiam chhawk 
ta mai mai a. Chutianga kan thu lai chu, kan thianpa 
pakhatin min rawn kheuh va, pawna ka va chhuah 
chuan, "Lo kal rawh u, ka Car-in Liverpool khua i 
fang ang u, thil hrilh tur che u ka nei e," a ti a. Car-a 
kan han chuan sang sang hnu chuan, kan thianpa 
chuan, "Kan zirtirtu pakhatin mi a hrilhru a, keini 
pathum hi chu kan pass vek a, mi dang result pawh 
an buatsaih mek," a ti a. 

Mahse, han awih mai harsa kan ti a, inngamtlak 
takin, "Dawt i sawi chuan i chak lo vang, ka awih lo, 
ka ring lo," kan ti ve ve a. Chutih lai tak chuan kan 
zirtirtu pakhat a lo chhuak a, chanchin engnge hriat 
a neih kan zawt a. "Ani chuan, nangni pathum chu 
in ngaihtuahawm lo ve," a ti a. Kan hotupa thusawi 
pawh chu ring tawk thei lo chuan, 'Min hai a ni lo 
maw ?" ka la ti talh a. Result an tar chhuah hma chuan 
lung muang takin ka awm thei chuang lo va. Chaw- 
hnuah chuan, result an han tar chhuak a. Mumang 
lama ka lo hmuh angin, ka hming chu hnuai reihrawih 
takah a lo awm a. Mahse a ti tha te hming an lo 
ziak hnuhnung thin zawk hi a lo ni a. 


Ka zirtirtu Dr. Chan chuan a pindanah min ko lut 
a, lawmpuina chibai min lo buk a. Kei lah chuan, 
"Pass pawh hi ka phu lo, ka hre tlem em mai a, min 
khawngaih avangin min pass-tir ve mai a nih awm 
hi maw :" ka ti a. Ani erawh chuan, "I titha hle a ni. 
Exam-na hlawm hrang hrang, Theory-ahte, Clinical-ah 
te, Orals-ahte Examiner-te an lawm em em a. I lehkha- 
bu ziak lah kha a tha berte zinga mi a tling pha a, 
a titha thlan chhuah panga zingah 1 tel ve a, ka lawm- 
pui tak meuh meuh che a ni," a ti a. Fiamthu ti tak 
deuhin, "Bible Class-a ka Monitor tawh reng reng 
Pathianin a timualpho ngai lo," a ti a. Pathian hna- 
thawh ropui tak a lo thleng a ni tih ka hria a. Beidawn 
lai leh mangang tak chunga kan tawngtaina te, tui- 
finriat ral lehlam, Zorama chhungkua te leh thian tha 
tena min tawngtaipuina te chu, chu mi ni, result a lo 
chhuah ni chuan, Lalpan min chhang a ni tih a lo 
chiang leh ta a. 


"Tawngtaina chhangtu Pathian | nih vangin, 
| miten an mamawh an dil i pe fo," 


tih hi atakin ka lo chang niin ka hria. 
Keima chakna ni lo va, ama chakna zawk avanga 


mi a hlankai avangin leh mi a hlawhtlintir avangin 
Pathian hnenah lawmthu sawi tur tam tak ka nei a. 


74 SAPRAM & RAM THIANGHLIM 


Keimahin ka sawi mai bakah chu mi zan chuan, kan 
Missionary-te ka han hrilh chhawng a, lawmthu sawi 
turin ka ngen nghal bawk a. Dr. Hughes-a ka phone 
hmasa ber a, a len chhuah hlan a nih avangin an nuin 
mi lo chhang a. An nu chu a lawm em em a. Phone-a 
rei lo te kan inbiak chhung pawh chuan, a lawmthu 
chu vawi engemaw zat a sawi a. "Dr. Hughes-a pawh 
lo haw se a lawm lutuk ang, hrilh hlan ka va nghak- 
hlem em, a lawmawm em mai, tu tute nge hrilh 
chhawnga min duh ?" tiin, sum seng taka ka hrilh 
chhawn ngai lo chuan, lawm takin kan missionary 
dangte chu, chu mi dar la la chuan, min lo phone-sak 
ta vek a. 


Bung 13. 
IRELAND LAMAH 


Kan exam result chhuah tuk chuan, Ireland lamah 
thlawhnain kan zirpui ka thianpa nen chuan kan phei 
ta a. A hma deuh atang reng khan D CH (RCP & S), 
Diploma in Child Health, Royal College of Physicians 
and Surgeons, Ireland an tih chu exam nghal turin kan 
lo inpuahchah rilru a. Kan zir zawh tawh DTCH hi 
khawvel ram lum, kan ram te anga naupang natna 
chungchang thlur falna bik a ni a. Saprama kan zir 
tak rau rauah chuan, naupang lam natnaa Course an 
lo neih ve DCH (RCP & S) chu beih nghal tuma kan 
phiarrukna a rei tawh a. University hrang hrang leh 
Dublin-ah ngei pawh hian University mal buatsaih 
DCH a awm a, kan sawi Royal College-in a buatsaih 
kher hi chu, anmahni ramah pawh an ngaihsan bik 
a ni a. London-ah emaw Glasgow-ah emaw Dublin-ah 
emaw examna hi a khat tawkin an nei thin a, Exam 
endiktute (Examiners) an zin kual mai zawk thin a ni. 


Ireland ram thlawhna, Air Lingus-in Liverpool 
atang chuan kan thlawk chhuak a, Dublin Airport-ah 
Chuan kan va tum a. Hotel-ah kan thleng a, kan thlen- 
na hotel-ah hian kan duhzawng tak ei tur a awm loh 

avangin, kan exam zo hlim DTCH kan pass avanga 
kan lawm thawveng ta chuan, "To deuh mah sela, 
kan duh ang zawng tak ei turin 1 chhuak teh ang," 
kan ti à. Kan duhzawng tak, buh (chaw) leh vawksa 
kan order a. Kan lo uar deuh hlek a ni ang chu, sa 
an han chawi luh chuan, chaw nena ei zawh sen 
rual hi a lo ni lo va. Order sa pek let leh chu thil kal- 
hmang a ni bawk si lo, chaw tel miah lo chuan vawk- 
sa chu puar el euhva ei tham a tling a ni. 


Theory Exam kan neih zawh chuan, Practical 
(Clinicals) exam kan neih hmain hun aw! ni 3 kan nei a. 
Ka thianpa hnenah chuan, Dublin-ah hmelhriat pakhat 
ka neih thu ka hrilh a. He nu hi World Health Organi- 
sation ah Nursing Service-ah an ram aiawhin Europe- 
ah Committee-a a kal haw, World Friendship House- 
ah zan khat a rawn thleng ve a. Zingah Breakfast 
einaah kan inhmu a, a thu phungin Dublin tlawh ka 


chak thu leh tlawh ka tum thu ka hrilh a. Ani chuan, 
"Puih theihna che ka neih takin, ka telephone number 
hi chhinchhiah rawh," min ti a, ka lo chhinchhiah 
tawh a. 


Chutianga hun awl kan neih takah chuan, kan han 
phone a. Mrs. Breslin chuan kar lovah kan thlenna 
hotel chu a rawn thleng thla a, Dublin khawpui hmun 
mawi hrang hrangte fanpui turin mi a hrua: chhuak 
ta a, ama Car-ın nilengin kan vak kuala. Lal in. ropu: 
an tih te kan fang a, an tui khawhthla mawi an chhuan 
ve em em te kan thlir a. Chhunah chuan hotel pakhat- 
ah mi a hruai a, chaw kan eiho ta a. A tum dan 
chuan an ina chaw min eipuina anga ngaiin kan chaw 
elman pawh chu mi peksak vek a tum a. Amaherawhchu 
kan finrawl kan chhuah a, bank hnaih lamah kan 
thuttir a. Ama Car ngeia nasa taka mi a hruai kual 
tawh avangin, kan chunga a insen belh kan remti lova. 
Pek kan han inchuh nak nak hnu chuan, keimahnin, 
chaw eiman chu kan peksak ta zawk a. Hei hi Saprama 
ka awm chhunga chaw ei man pe tura kan inchuh 

vawikhatna a ni. Ram fang zel tur leh lenna tur 
Programme te a han rawt chuan, keini chu tourist ni 
lo, exam bei tura kal kan nih thu kan inpuan a ngai 
ta a. Tichuan, Clinical exam kan hmabak chu tha taka 
kan tih theih nan lehkha zir turin kan inbuatsaih 
leh ta a. Clinical kan examna hmun tur temi zawt a, 
Exam-nia mi hruai a inhuam thute a sawi a. Keinin kan 
lawmthu leh hruai kan ngaih loh tur thuin kan chhang a 


Practical exam ni chu a lo thleng ta a. Break- 
fast kan ei lai chuan kan thlenna hotel bulah chuan a 
Car nen a lo ding leh reng tawh a, kan examna hmun 
turah chuan mi a hruaı a. He mi ni hian Bus hna- 
thawktute an strike avangin City Bus a Service lo a. 
Ani hian min rawn hruai lo sela chuan, Practical exam 
chu kan ti lo hial awm e. Pathian remruatna atakin 
kan hmu leh ta. Exam ka zawh hnu chuan, hun awl 
tlem kan neih leh tak avangin leh Kristian doctor ve 
ve kan nih avangin Ireland-a kristian damdawiin lian, 
missionary doctor-te pawh an lo train chhuahna 
hmun Drogheda ah chuan min hruai leh ta a. Chu- 
ta thawk hotute leh doctor-te nen chuan kan va 
inhmu hlawm a, he damdawi inah hian ka thianpa 
phei chuan hna a thawk zawm ta nghe nghe a. 


Practical exam ka neih ni hi chuan, theih ang 
tawkin ka inbuatsaih ve a. Examiners pali, pahnih ve 
vein tum hnih ka tawng a. An duh tawkin zawhna min 
zawt ni mai hian ka hria a, min zawh ngun em avang 
chuan, ka ti tha nge ti tha lo, tih pawh hriat thiam a 
har zawk mah a. Exam zawhah chuan ka hming te 
min zawt a, an lehkhabuah chuan an ziak lut a. Khawi 
rama thawk tawh nge ka nih, tih te min zawt a, kan 
inkawm titih hi a ni ta mai a. Orals examination, ka- 
a chhang Exam-na bei lovin haw thei ka nih thu min 
hrilh nghal a. A hun lai hian ka hre thiam em em 


lo va, 'Ka ti tha tawk lo em ni,' tiin ka ngaihtuah 
buai hman hial a. 

England ka thlen hnu kar khat-ah result lehkhaa 
min han hrilhin, tha takinmin lo pass-tir a. Theory-ah 
mark ka hmuh that em avang leh Practical-ah ka tih 
that em avangin, Orals (ka-a chhang) a chhaih buai 
ngai tawh loah min ngai hi a lo ni a. Hemi result 
ka han hriat chuan, a lawmawm ka ti hle a. Keima 
chakna leh theihna a ni lo tih ka hria a, Pathian 
malsawmna bawk a ni a. Kar hnih chhungin examna 
lian tak tak hlawm hnih ka bei a. Pathian khawngaihna 
azarah a ti tha pawlah ka han pass ve ve thei chu 
mumang a ang rum rum a. In lama ka nupui fanau 
te leh ka chhungte bakah hmun hrang hranga ka 
unaute thirhtuiin ka hrilh a. Saprama kan Missionary-te 
leh ka thiante chu telephone-in ka hriattir nghal a. 
Hemi ka hlawhtlinna kan Zosapte leh Welsh Kohhran 
hruaituten an han hriat chuan, keimah alın an lawm 
zawk emaw tih mai tur a ni. 


Practical exam zawh hnuah kan haw theih hun 
tur kan hre thei chauh va, Liverpool! thlawhna seat a 
lo khah tawh avangin leh hun tiam ka neih avangin, 
ka tlai lohna turin London lamah ka thlawk thla a. 
Boruak atang chuan, Liverpool chu fiah takin ka zuk 
hmu thei a, London ka thlen veleh Rel chak chun 
ka haw chho leh a. DTCH Course Director, Prof. 
Hendrickse kha mumal takin lawmthu ka la hrilh loh 
avang leh chu mi chawhnu dar 3 chu interview 
hun tura Ireland ka kal hma khan ka lo hauh lawk vang 
ani a. Interview hma darkar khatah Liverpool chu ka 
thleng the: hram a. A hun takah kan hotupa office-ah 
chuan ka va lut a. A pindanah ka va luh a, ka va 
chibai chuan a thutna atangin a lo ding chhuak a. 
"Dr. Chongthu, ka va lawm teh lul em, Exam-naah 
tha taka i pass avangin leh he kan DTCH Course hi 
i chawimawi avangin ka lawm a ni, Congratulations" 
tiin kut khing hnih meuhvin mi a lo chibai a. Kenn 
chibai chungin, "Ka pu, nangmahni khawngaihna 
avang liau liau a ni, Pass pawh ka inring ngai lo va, 
a dik chiah chuan, ka pass a ni tih pawh hi ka la 
awih thei meuh lo a ni. Ka lawm khawp rnai," ka ti a. 

Ani chuan, "E, nang hi i inngaitlawm tak tak nge ni 
i inngaitlawm der thiam, hriat thiam i har hle hi maw 
le," a ti a. Hlim takin kan inkawm a. Heti taka kan 
hotute pawhin min lawmpui tih ka han hriat hian, ka 
lawmna chu a pung leh zual a. Sam ziaktuin, "Mittui 
tla chunga tuh te chuan hlim takin an at ang. 
Tap chungin buh chi feh chhuah pui mah sela, a 
buhphal te kengin hlim takin a lo haw leh ang," 
(Sam 126:5-6) a tih te chu rilruah a lo lang uar uar a. 


Bung 14. 
LONDON : KHAWPUI ROPUI 


"London ning chu eng dang ning a ni lo va, nun 
ning a ni zawk e," an lo ti thin a. London hi khawvela 
khawpui ropui ber leh khawpui lian ber a ni thin a. 
Hmun mawi leh hmingthang tlawh tur te, thil ropui 
leh hmuhnawm thlir turte a tam hle a. Anmahni Sapho 
ngei pawhin ropui an tih, hmuh an duh thin leh an ram 
aiawh theitu, Sapram lai tak nia an lo chhal thin a ni 
a. Tin, a khua a len em avangin, hmun zawng zawng 
fan sen leh hmuh kim sen a ni lo va, a khaw chhunga 
chengte ngei pawhin, khaw leh lam London huap si, 
khaw hming la hre kim lote an awm ve bawk a. Ro 
inrelnaah chuan a khaw chhung bik hi Greater London 
Council-in a awp a, a khua hi veng (borough) 32-ah 
then a ni. A khaw lenzia hi mel killi 610 a ni a. Hung 
ngai ni ta sela, a hungna pal hi mel 100 aia sei a tul 
dawn tihna a nih chu. 


He khawpui ropui tak hi Sapram kan thlawh luh 
ni khan, boruakah minutes 9 chhung ngun takin kan 
fang tawh kha a ni a. Ka naupan laiin London 
khawpui ropuizia an sawi thin a, in sakna atan thir 
te an hman hnem em avangin, "Lei hi kur thei ni sela, 
London khawpui zawn chu a kur ang," tia an sawi 
ka hre chhuak a. In tamzia te, a ropuizia te leh a 
chhawng sanzia te han hmuh chuan a awihawm thei 
viau mai. Mihring pawh maktaduai 8 chuang an awm 

a. Hei hi Mizoram mihring let 20 dawn lai an lo 
ni a. London khaw mipui tamzia kan hriat theihna tur 
chuan, Zofa zawng zawng hi pem lut ta ila, an khaw- 
pul veng then 32-a veng hnih khu kan luahkhat the: 
chiah ang a, Veng 30 erawh chu a ruak dawn a ni. 


London khua hi tlawh ve leh fang ve duh te an 
awm takin fan dan tur tlangpui han saw: hmasa tla. 


KE : Ke-in duh chuan a fan theih a, mahse a khua 
a len em avangin thla tam fe fanna hun nei tan lo 
chuan a tihchi loh a. 


TAXI OR CAR : Taxi emaw Car emawin a fan 
theih bawk a, mahse motor kal vel a tam a, duhna 
hmun apiangah a din theih lo va, a sengso bawk a. 
Hmun pawimawh chanchin Taxi puten fiah takin an 
sawi thei lem lo va. 


BUS : Bus ticket bik, Bus chuan han thlak pawha 
pawisa pek belh ngai lo a lei theih Bus chhawng 
chung atangin building te, hmunte, huante a 
thlir theih a, Mahse a chanchin chipchiar hrilhfiahtu 
leh kawhhmuhtu an awm loh avangin, "Uipui tuilian 
thlir," ang deuh a ni a, duh thu a sam lo bawk. 


UNDERGROUND TRAIN : Lei hnuai rel hmang 
hian London hmun pawimawh hmuh duhna bul 
station hnai bera chhuk zelin a fan theih a, tin, rel 
chuan man hi a lo tlem deuh zawk bawk a. Amahera- 
whchu kaihruaitu bik an awm lem lo va, a tam thei 
ang ber fang duh leh a zai thei ang bera hun hmang 
duh tan chuan hei hi a tha tawk lo a ni. 


CONDUCTED TOURS: He: hi zin mite leh khaw- 
fang mite hruaina a ni ber a. Miin London an tlawhin, 
hmun pawimawh leh hmun ropuite hmuh an duh thin 
avangin, chung ho hruai tur chuan Agency hrang 
hrangin Conducted Tours an buatsaih thin a. Rei lo 
deuh darkar hnih khat atanga chawhma hun emaw, 

nileng daih emaw, ni khat aia tam daih emawin an 
kal vel dan buatsaih thin a ni. Tlawh tur hmun azir 
leh a hun athuin, zin man hi chu a inthlau va. Heng- 
ah hian, London chanchin hrilhfiah theitu 'Guide' in 
a hruai thin a, hmun tlawh chanchin te engkim an 
hrilhfiah thin a, a man hla hle a ni. Nilenga fang tur 
chuan, India pawisa Rs. 1,000 hu vel a ngai ve a. Kei 
pawh Conducted Tours hian London khawpui hi ka 
fang tawh a, lei hnuai rel te, Taxi-te leh Bus leh Ke 
te pawhin hun hran hranah ka fang ve tawh a. Chung 
ka kalna leh ka fanna atanga a pawimawh zual chu 
i han fang nawn leh dawn teh ang : 


|) ST. PAUL'S CATHEDRAL : Hei hi London 
khawpui chhunga biak in lian ber leh hmingthang ber 
chu a ni. Saprama biak in lian ber erawh chu 
Liverpool-a Anglican Cathedral a ni a, St. Paul's 
Cathedral hi pahnihna a ni. Tuna biak in ding 
la mek hi, Saprama insak thiam hmingthang, 
Christopher Wren-in kum 1675-1700 inkara a sak 
a ni a. A len pawh hi a lian hle mai, a dung lam 
hlam 90 chuang a ni a, a vang lam hlam 60 chuang 
zet a ni bawk. Kan rama Biak in lian pawl hi a dung 
hlam 10, a vang hlam 7 te a ni ber a. Hetiang hi 70 
vel a chhungah a awm thei dawn tihna a nih chu. A 
chhungah hian thutna rem khah vek a ni lem lo va, 
hmun awl zaupui pui, thaw! tak tak engemaw zat a 
awm ve thung a. Service, inkhawmna neihna hmun 
hrang te te tam tak a awm a, a hmunpui zual a awm 
bawk a. Tlawhtute ni tinin a sang telin eng Јај 
pawhin an kal zut zut reng a. Service awmlai pawh 
nise, thlate a duhin an la a, thlalakna hmeh det ten 
inkhawm kal lai a tibuai ve ngai lo. 


He mi hmuna pindan pakhatah Sapram mi hming- 
thang lat zualte phumna a awm a. Chutah chuan an 
lawng sipai huaisen hmingthang, Admiral Nelson-a te, 
Duke of Wellington te leh biak in kum 25 chhung zet 
lo satu Christopher Wren te chu phum an ni. Heti 
khawpa biak in lian hi ni mah sela, kan ram biak in 

te anga thutna hlira rem khah an nih loh avangin, 
mi 3,000 bak chu a inkhawm theih loh a ni. Pindan 
hrang hrang, biak in peng neuh neuh a awm a, kal 
Kual theihna vek a ni a. Hetiang taka biak in lian 
chu rinawm taka sak pawh thil huphurhawm nun a 
lang. Amaherawhchu an sak dan hi a nghetin a 
rinawm em em a. An hmanraw hmante a tha bawk a, 
a hmunah chuan Јапару: sa khat ker kuak ang malin 
a lang zawk a ni. Hei hi kum 1981-a Prince Charles 
leh Lady Diana te горуг: taka an innethna Biak in 
kha a ni. 


2 ALL SOULS' CHURCH : Het hi biak in len 
leh ropu: avanga hmingthang a ni lo va, he biak tna 
thuhriltute leh rawngbawltute hi Pathian ini hman tak 
te an nih avanga hmingthang a ni zawk. A tlangput 
thuin Sapramah biak in a lün har hle a, inkhawm an 
tlem the: hle thin a. Amaherawhchu All Souls! Church 
ah hı chuan ngui leh kohhran chauh leh inkhawm 
tlem a awm lo ti ila, kan saw! sual awm lo ve. He rni 
kohhran enkawltu hi, Rev. John Stoot a ni a. Ani hi 
Rector of All Souls & Chaplain to Her Majesty, the 
Queen a ni bawk a, Pathian thu thiam hmingthang leh 
tun laia khawvel pum huap pawha, Bible zirtirtu leh 
thuhriltu hmingthang a tling reng a ni. Vellore-ah 
Christian Medical College-a chawlhkar khat lai 
Campaign a neih tum khan amah nen hian kan lo in 
hmelhriat tawh a, a pindanah hian fianrial tawngtai- 
nate mi a lo hmanpui tawh nghe nghe a nı. 


He biak inah hian puitling, thalai leh nunau 
chenin inkhawm an khat tlat thin a ni. Mi 1,000 vel 
lenna a ni a, biak in dangah thalai hmel hmuh tur 
an awm meuh loh laiin he biak inah hi chuan, an 
thahnem thin hle mai. Hei hi kohhran nung a nihzia 
tilangtu a ni awm e. He biak inah hian 1980 Christmas 
Service-ah kan inkhawm a. Kohhran nung leh thuhrilh 
ngaihnawm a tlin avangin T.V. a tihchhuah leh turin 
heta inkhawm hi tum tam tak thla an la thin a nt. 

3) BUCKINGHAM PALACE : Hei hi Lal In, 
kumpinu In an tih thin chu a ni a. In ropui tak leh 
en hlawh tak a ni. He in hi a tir takah chuan Duke 
of Buckingham, John Sheffield hnen atanga kum 
1762 khan George III in a lei chhawn a ni, kum 1824 
khan sak belh leh a ni bawk a. Queen Victoria 
hun atang khan Sapram lal berin a luah tan ani. A 
chhungah hian tlawhtute tana luh a harsa a. He in 
hi zau tawk takin an hung a, a hung pawnah pawh 
hian, zawl zau nuam tak a la awm bawk a ni. Hetah 
hian, Queen Victoria hriat rengna lungphun ropui 
tak leh sang tak an siam a, chuta tang chuan Buking- 
ham Palace thla lak a rem hle a ni. He Buckingham 
Palace-ah hian, Lalber (Lal nu emaw, Lal pa emaw) a 
awm phawt chuan, tuk tin zing dar Il ah a ın 
vengtute sipai uniform mawi tak taka inthuam te 
chuan duty inthlakna "Changing of the guards," an 
nei thin a ni. 


4) THE CHANGING OF THE GUARDS : 
Buckingham Palace-a Lalnu vengtu bik "The Queen's 
Guards," an tih te chu, an uniform a mawi thei hle a, 
kekawr dum, kawr sen, lukhum dum mit khuh 
deuh chumin an khum deuh ber a ni. Heng ho 
hi an vai chuan 8,000 vel an ni a, lalber venghimtu 
tur Personal body guard-te an ni. Amaherawhchu Buc- 
kingham Palace chauh veng him tur an ni lo va, White 
Hall, Prime Minister awmna te, St. James Palace te, 
Tower of London te, London pawna Windsor Castle 
ah te an duty bawk a, thlalakpui an hlawh hle thin. 
Heng duty te hi, "An mit pawh khawih ila an khap lo 
vang e," tih ang chi che miah lo va, khawng taka 
(smart) nalh taka awm thinhote an ni. He duty inthlak, 
changing of the guards tih hi ni tin thil a ni nain entu 
sang tam tak an awm thei ziah thin a ni. Hei hi a 
chhan pakhat chu a ngai hlir en thin a ni bik lo va, 
Guards ho zingah hianin sipai pawi hrang hrang an 
awm ve bawk a ni. Cold Stream Guards te, Irish 
Guards te, Scots Guards te, Welsh Guards te leh 
Grenadier Guards te an ni a. An batch a hran bakah 

an kal rem music pawh anmahni hnam hla thluk te 
a nih deuh theuh avangin a inang chiah ngai lo a ni. 


5) TROOPING THE COLOUR : Kumpinu veng- 
tu sipaite kan sawi takah si chuan thil hmuhnawm leh 
mitla deuh mai pakhat chu "Trooping the colour" an 
tih hi a ni. Hei hi Lalber pianchampha lawmna turin 
sipai mawi taka an lam hun chu a ni. Lalnu vengtute 
Household Division an ni a, Regiment hrang hrangte 
an tel a. Lalnu ber hi Colonel-in Chief a nihna angin 
uniform dik tak nen, chibai bukna (salute) dawng 
turin a tel ve thin a ni. He tih dan phung hi kum 
1755 atanga an lo chin tawh a ni a, amaherawhchu 
Lalber piancham lawmna anga an lo chinna chu 1805 
atangin a ni a, indopui laia an han khaihlak zauh tih 
loh chu kum tin an nei thin a ni. Uniform rawng chi 
hrang hrang mawi taka an han inchei a, nalh em em 
mai leh rual em em maia an han lam te leh chibai an 
han inpe te chu theihnghilh theih a ni lo. Hetiang hunah 
hian White Hall a duty bik Horse Guards an tih sakawr 
chung chuanga duty thin, sakawr tha thelh thawlh 
128 chunga chuanga an han inrem leh nunchan 
an han zir te chu a hmuhnawm hle a ni. 


Tum khat chu hetianga 'Trooping the colour' an 
tih tum hian, T.V.-a kan lo en lai mekin, thlirtute 
zinga tleirawl pakhat chu a rawn zuang chhuak a, 
јајлы chu silaia tinin a hmet puak ta thuai mai a. 
Sakawr chuan lalnu chu a vawrthla thelh nghe nghe 
a. Rei lo te-ah detective te chuan an va rek bet 
thuai a. Hei hi America Prisident Reagan an kah 
hliam lai leh Pope an kah hliam hlim chhawn a 
nih avangin, Lalnu thah tum an awm ve ta nia 
ringin ngaihtuahna a buai hman hle a. Tleirawl 
pakhat, intihlar duh ve deuh, mi phut khat deuh 
a lo ni a, silai lem hmangin a lo kap ve a ni awm 
a, thil pawi lutuk a thleng ta lo va. 


6 WHITE HALL : Hei hi British Sorkar office 
pawimawh hun khawmna a ni ber mai. Heti lai hmun 

hi kum 1622 atanga an lo buatsaih tawh kha a ni a. 
Mi lian, mi lalho ruaithehna hmun rem chang tak zau 
tak te a awm a,milem ziakthiam hmingthang Rubens- 
an ceiling a lo cheimawi te pawh chu hmuh turin a 
awm a. İndonaa an sipai thite hriatrengna Cenotaph 
an tih pawh chu a awm bawk a ni. He lai hmuna 
Downing Street No.10 hi an Prime Minister chenna a 
ni nghal a, White Hall luhnaah hian, Horse Guards 
duty te an awm reng thin a ni. Sorkar hrang hranga 
mi pawimawh te leh tlawhtu hmingthang deuh te 
chuan Prime Minister hi an tlawh thin avangin 
Downing Street kawt-kai hi T.V.-ah te a lang 
zing hle thin a. Tin, '10, Downing Street, han tih 
hian 'Prime Minister, tihna tlukah mi rilru-ah a 
lang nghal bawk a ni. 


7) PARLIAMENT IN : Hei hi British Sorkar 
rorelna sang ber chu a ni a, hetah hian roreltu pawl 
in hnih, House of Commons leh House of Lords a 
awm a ni. India rama Lok Sabha leh Rajya Sabha 
ang deuh hlekin rorelna in pakhatin a rel hi, a in 
hnihnain a pawmpui chauhvin dan a tling thin a ni. 
He in hi in ropu: tak leh in lian tak a ni a, kum 
1840 atanga 1888 inkara sak kha a ni, House of 
Commons zawk hi chu 1950 khan sak that leh a ni 
a. Tin, he building-ah tho hian Victoria Tower ft. 336a 
sang chu a awm a, Sana lian hmingthang tak Big Ben 
an tih chu a awm bawk a. Westminister Hall kum 
1399-a sak that chu he building-ah hian a tel nghal 
bawk a ni. He building hi a lian hle a, a bathlar 
hi kal kuala teh zel chuan mel 8 a sei a ni a, in 
pakhat bathlarah chuan a thui hle. 


Mizopa tena kan hriat thiam turin a bathlar hi 
fang kual tur chuan, zingah chaw fun nen chhuak ila 
kan fan zawh chuan, chaw fak a hun dawn mai awm e. 
He rorelna in ropui tak atangin tun hma ata British 
Sorkar chuan khawvel ram zau tak chhunga cheng, a 
khua leh tuite, ro a lo relsak tawh thin a ni. Kum 70 
vel kal tawh pawh khan, Mizorama bawih ban chung 

changah thubuai British Parliament-ah hian sawi a ni 
ve tawh a. Dr. Frazer-an chutih laia Zoram Bawrhsap a 
khinnaah chuan a hneh avangin, Mizoramah "bawi ban- 
na" thu a lo thleng taa ni. He thu hriat a nih veleh hian, 
"Hnam tin thim chhuah san leh bawih chhuak lo lawm se" 
"Aw Lalpa chungnung ber, kan fak hle a che," 
tih hla hi phuah a lo ni ta a ni. Heng building te hi 
a len leh a san em avangin a bula din chuan vanvadaka 
thlir a ngai thin a. Mahni maia thlir phei chuan kan 
hmu kim lo tih a chiang a, a huhova tam tham deuh 
hleka thlir chi a ni awm e ! 


8) BIG BEN : London Sana Lian : Parliament 
building-a tar vuh mai chu Big Ben an tia, he sana 
lian hi kum 1859-a E.B. Denison-a siam leh amah 
ngeiin a han vuah a ni a. Inchung bang killi-ah chuan 
a lang the: vek a, a hmai bial lam hi ft. 23 hawlh 
tlang a ni, hei hi hlam li ang zel a nih chu. He sana 
hi a len vang mai pawh nı lovin, hun a vawn dik 
em avangin a hmingthang em em a ni. An dah tirh 
atang hian tum khat rei lote a chhia e tih lo chu tha 
takin a la kal zel zawk a ni. Kum 120 lai a ni ta a, 
tum khat chauh bahlaha hun dik tak vawnga a kal zel 
hi sana tha a tling reng awm e. Tun lai huna kan sana 
kan chhuan tam tak te hi Big Ben nen chuan khai 
khin chi a ni lo ang. He sana hi Clock Tower ft. 320 
a sangah dah a ni bawk a, London khawlai hmun 
hrang hrang atang pawhin a lang vu vu thei a ni. 


9) THAMES : He lui hmingthang tak hi London 
khawlaia luang tlang a ni a. A hming leh a sipel 
(spelling) hi hre hlawm viau tawh mah 1la a lam dan 
1 han zir tel nghal teh ang u. A spell-ah hian "h" tel lo 
anga lam thin a ni a, Tames (teims) tun, chu chu a teuh 
ber a nı. He lui luan tlangna khawpui ropui tak London 
kan tih pawh hi, a hmunah chuan 'Landan' ti ang 
deuhvalam a ni bawk a, chhiartute in thlen thlak hunah 
dik taka in lam theihna turin ka han sawi a nie. 
Thames lui hi London khawlaiah a luang tlang nguai 
nguai a ni ber a. Ram zawl rem taka luang a nih 

avangin suar ang reng leh livir a awm lo a, lui lian 
tak a ni a, lawng te pawhin a zawh thei a. Tin, 
lawngleng tam tak an tleh del del thin a, lawnglenga 
intlansiakna te an buatsaih fo thin ani a, picnic hrim 
hrim anga kal vel nan temi tam berin an hmang bawk 
thin a ni. He lui chungah hian leihlawn tam tak hmun 
hran hranah siam a ni a, chung leihlawnte chu hlai 
pui pui'an ni a, Motor lian Bus pali emaw, paruk 
emaw arual a tlan theihna khawpa zaute a ni a. Motora 
tlanna bakah kea kalna tur hmun nuam tak leihlawnah 
hian an la siam tel bawk a ni. Khawlai dunga luang 
tlang ngang a ni a, a kam vel chu ngun taka cheimawi 
a ni a, chirhdiak leh bawlhlawh engmah a awm lo va, 
cement concrete-in luikam chu zut mam a ni. Mihring 
tana tlak a hlauhawm lohna turin awm thleng velin 
an siam thla zui mai a ni. Chu mi vaukam lam zelah 
chuan pangpar hmun te, hmun tam berah an siam zel 
bawk a. Thames lui kam hi a mawi hle a, tlawhtute 
leh fangtute pawh a sang tel telin an inhawr khawm 
tup tup reng thin a ni. 


10) HYDE PARK : London khawpuiah chuan, 
mi maktaduai 8 lai an awm a nih si chuan, khawlai 
te leh dawr hmunte chu a lun thawkhatin a tawt 
thawkhat ang tih a rin theih awm e. Chung avangte 
pawh chuan a ni ang a, hmun tam takah park mawi 
tak tak leh nalh tak tak a awm chuk mai a. Chung 
zinga Park lian ber chu Hyde Park hi a ni. Hei hi 
London khawpui lailia awm a ni a, a zau lam hi acre 
600 zet a ni a, buh tin 600 tuh theihna a ni dawn a 
nih chu : Tin, a bul lawkah Kensington gardens a 
awm a, hei hi Kensington Palace an tih, in sak thiam 
hmingthang Wren-an William III atana kum 1689- 
1702 inkara a lo sak that hmun kha a ni a. Heti 


lai vek hi Queen Victoria pianna leh seilenna a 
ni bawk a ni. 


He Hyde Park hi a tinuam turin dil an siam 
chawp a, chuti taka Park zau mah ni sela, fai fel taka 
enkawl a ni a, pangpar a khat tawkin mawi takin a 

par a. Tin, thingkungte pawh awmze nei taka enkaw! 
leh tuaihnum an ni bawk a ni.Mi sang tam tak ni tin 
leng thin mah sela, tuman an tibawlhhlawh ngai lo va. 
Bawlhhlawh leh lehkha chhia te chu bawlhhlawh 
bawmah an dah mai thin a ni. 


Hyde Park danglamna em em chu Park lian ber 
leh zau ber a nih mai bakah, a chhung kıl khatah hian 
Thusawitute hmun (Speaker's 20 an tih chu a 
awm a, Hetah hian mi tupawhin a duhzawng eng- 
pav/h a duh ang angin savvi a thiang a, thubuai hla- 
bualah lak theih a ni lo a ni. Thu an sawina turin 
dinna chhe te an han siam a, chutah chuan an ding 
a, an duh ang angin thu an sawi tawh mai thin a. 
Mi za tam tak punkhawmna lo ni ta chu lo ngaithla 
duh tawk mi engemaw zat an awm bawk thin a ni. 
Hetah hian thenkhatin politics te, foreign policy te 
an sawi a. Thenkhatin an ram sumdawnna thu te, 
tin, Pathian thu khun tak leh thahnemngai taka lo 
sawi pawh an bang chuang lo. Mi tupawh he hmunah 
hian sawisel theih loh an awm lo a, pakhat tih loh 
chu, chu chu lalnu ber, (Queen) a ni. 


Tin, duh duha thusawina hmun chauh pawh ni 
lovin, duh duha hun hman theihna hmun pawh niin 
a lang a. Mi maktaduai 8 zingah chuan mihring in- 
hriat chian tak tak ni tawh hek lo le, nula tlagvalte 
kawp tetea va lenna leh va thutna hmun remchang 
tak a ni a. Thenkhatte phei chu kawp lai nei rengte 
pawh an ni mahna : He lai hmunah hian mahni duh 
thu, duh dan dana sawiin hun an hmang thin a ni a. 
Thutna hmun remchang tak takte buatsaih a ni a. 
thutna hahdam zawk, puan thutthlengte pawh 
tam tawk tak a awm nghal bawk a ni. Thenkhatin an 
fate leh an chhungte an rawn vah chhuahpui a, he 
Park hi a zau hle nain, lirthei-a luh phal a ni lo 
ve thung a. Hyde Park-a mi an luh tawh chuan, kal 
vel dan chu a inang tlang vek a, ke vek hmana 
ngai a ni. 

11) TOWER OF LONDON : "London kulhbing 
sang" tiin kan let mai anga, hei hi Thames lui kama 
awm a ni a. A awmna hmun hi tlema mual pawng 
deuh hlek a ni a, kulhin a hual a. A chhungah chuan, 
Tower 13 lai a awm a, chung zinga sang ber chu 
"The White Tower" an ti a, hlam 15 vela sang a ni. 
Henga in sang leh a hungna kulh hi a vaiin "The 
Tower of London," an tih hian a huam a ni. Heti lai 
hmun hi atir takah chuan, Rom sipai ten Sapram an 
lak hmasak ber tuma Julius-an a sak a ni a. Tuna 
kulh hlui la hmuh theih erawh hi chu William the 
Conquerer-in kum 1067-a a sakte an ni hlawm. 
Heng kulhte hi lalber awmna hmun a ni thin a, hun 
hrang hrangah te chuan Lung In angte pawhin an 
hmang bawk thin a ni. Sapram lalte khu sakhuana 
la ulh mi an nih bawk avangin, hman laia an lalnu 
Mary I (Catholic) chuan a laizawnnu Elizabeth | 
(Protestant) a lal ve hmain lung inah a lo khungna 
hmun a ni bawk a. Tin, James I khan Sir Walter 
Releigh chu kum 10 chuang lai a lo tantir tawh bawk 
a ni. 


Intantirna hmun mai ni lovin, lu intan sakna 
hmun hmingthang tak a lo ni bawk a. Tihhlum tura 
thurelte an dintirna leh a chekhlumtu dinna thin 
hmun thlengin min kawhhmuh a, a rapthlak ang reng 
hle. Kan fan ni hian nu pakhat thi tura an rel, an tih- 
hlum theih lawk loh chungchang an sawi a. A chek- 
hlumtuin a han cheh dawn khan, a lo thle sawn thin 
a, chutiang chuan tum thum an chek thelh a. Vawi 
thum a cheh fuh loh chuanin tawh thiang tawh lohva 
ngaih a ni a, amaherawhchu a vuakin an vawhlum 
leh ta tho an ti. He nu hi a thüah chuan thiam, mah se 
a khingpuite an mi that em avanga thi tura a chung- 
chang an relsak niin hrilhfiahtute chuan an sawi a. 
Sapho, dikna duha, a tul chuan dikna lantir tura lu 
hialte pawh intansak te zingah pawh hausa leh retheite 
karah hleihneihna a lo awmve reng a ni maw ? tiin 
mi ngaihtuahtir hle a. 

Tin, Anne Boleyn leh Catherine Howard te hi 
hun hran hrana Henry VIII nupui ve ve an ni a. 
An lu tan a nihna chhan hi an uire vang a ni. Khang 
hun lai atang khan Sap-ho hian uirena sual hi an 
ngaimawh hle a. A bik takin lalnu ber ni tur chuan, 
sawisep kai lo an nih an lo phut tawh thin a. Tun 
hnaia Prince Charles-an nupui a han neih dawn pawh 
khan, lalber thutthlenga thu tur a nih a chiang a, 
a nupui chu lalnu a nih dawn si avangin, nula tam 
takin hmel lamah leh dınhmun lama kei ka ni, tin an 
beisei anih kha. Ram hrang hrang lal fanu te, a nih 
loh leh, hmel that avanga hmingthangte pawhin Prince 
Charles-a kha an beisei a. Mahse mi tam tak chu 
an nungchangah te, an tun hma nun hluite han 
chhuiin lalnu ni tlak an ni lo va. Chuvangin sawiselbo 
nia an hriat, hmel pawh tha bawk si, London-a 'sı 
sarih' kai Lady Diana kha a nei ta a nih kha. 


Kawng lehlamah erawh chuan, History zir miten 
an hriat chu Anne Boleyn-ı pawh hi Henry VIII 
hian nupui nei reng chunga a neih a ni a. Chutiang 
bawkin Catherine Howard pawh hi a nupu: pangana 
a ni a, aruka thla khat zet a kawl hnuah a nupui 
takah a puang chauh a ni. Chutiang ve mai bawk 
siin-a nupuite uire, thi tura ro a han relsak emaw, 
an relsakna a han pawm thei chu a lai tawk lo hle 
te pawhin a ngaih theih a. Kum 400 kal ta vela an 
dan ang kha vavvıınah hman tur ni ta sela nulat tlangval 
laia awm khaw lo te leh, uirete chu an lu tan 
tur ni ta sela, tunlaia London khawlaiah khuan lu 
nei lova khawlai leng hmuh tur an tam hlein a 
rinawm : 


White Tower chu hmanlai atanga an ralthuam 
leh indona hmanrua an dahkhawmna a ni a. He la: 
kan fan hian India ram atanga hrnanraw thenknat an 
hawn thlak an dah thatte pawh hmuh tur a awm nual 
a ni Tower of London chhungah hian Kumpinu ro 
phum ruk (Crown Jewels) a awm a, hei hi a hranpaa 
thlir tlak a ni. 

12) CROWN JEWELS (KUMPINU RO HLU): 
Hei hi Tower of London chhunga awm ni mah sela, 
en tur chuan a hranpaa en man Rs. 10/- vel zel pek 
a ngai a. He ticket lei tur leh lei tawh sa hi thui 
tak, an ding tlar reng thin a ni. He Kumpinu rohlu hi 
Christmas leh Good Friday tih loh chuan, ni tin Pathian- 
ni tiamin en theih a ni a, zing dar 9:30 atanga tlai 
dar 5:30 thlengin a inhawng ziah thin a ni. Heti 
chung pawh hian, mahni luh duh hun hunah a luh 
mai theih lo va, ticket lei atangin, darkar chanve 
emaw, a aia rei emaw din tlar a ngai thin a ni. Chuti 
khawp chuan min an hlut a, tlawhtu an tam a ni. 


Ni tla seng lova roreltu British lal-te khan kum 
za engemaw zat chhung khan ram tam tak an lo awp 
a. Chung an ram awpte thil hlu leh tha tam tak chu 
an lo seng khawm mek bawk a. Anmahni ramah 
rangkachak te, tam tak nei lo mah sela an ram awp 
an khua leh tuiah rangkachak khur tha takte a awm 
chuan, chung chu lakhawmin an lo hausak phah thin 
a ni, Ram fing leh hnam changkang zawk an nih 
avangin an khua leh tui te chuanin thil hlu te chu 
lai chhuak thei mah sela, siam dan leh tihthianghlim 
dan te an lo hre lo va. Sapramah tihthianghlim turin 
emaw lakkhawm a ni thin a. Heng Crown Jewels kan 
tih tam tak te pawh hi kum 1660 atanga an khawn 
khawm leh an dah that kha a ni ber hlawm a ni. 
A tlangpui thuin rangkachaka thil siam tiin vuah ila 
a tha mai awm e. Lalberte lallukhum khum tur rang- 
kachak leh lunghlu an siam te, tiang leh ngunhnam 
te, thleng te, no te, chi chhawpna an tih ang te leh 
thil hun mawi tur design hrang hrangte rangkachak 
hlang hlakin lian tham takin an siam a. Heng hi a 
hmunah chuan a lang ropui lehzual a ni. 


Tin, anmahni inchawimawina tangkapui chi hrang 
hrangte pawh hetah hian an tar lang bawk a. In 
chhung bungrua hrang hrang hi rengkachakin an 
siam ber a. Wine dahna tur no te pawh rangkachak 
a siam a awm a, he mi han hmuh hi chuan, Thu- 

thlung hluia Belsazar-a'n rangkachak noa zu a in thu 
kha rilruah a lo lang chhuak a. Hmun hrang hranga 
an lalte lallukhum kha a ngai ngaiin dah that a la ni 
a. Kum zabi l4-na a Black Prince-a lallukhum 
te, St. Edward's Crown te, kum 1911 a Delhi Durbar-a 
George V-na ina a lallukhumte, lalnu (Queen Eliza- 
beth's mother) lallukhumte, Queen Mary, Queen Vic- 
toria, leh Queen Mary of Modena lallukhum te, Prince 
of Wales lallukhumte, hmuh turin a la awm hlawm 
a ni. Inchhawng khat maiah pawh heng thil hlui hi 
a leng lova, chhawng hnihah pindan hrang hrangah 
dah a ni a. Entute an intawhbuai lohna turin kal dan 
bik hrui thlunga siam a ni a. Tin, hmun khatah rei 
lutuk din pawh phal a ni lo va, muang changa kal zel 
chungin chu building atang chuan kal chhuah zel ani. 


Chutianga khaw tlai lova en si a, kum tluana 
zing atanga tlai thlenga thlirtute en man pakhat zela 
Rs.10/- hu an lak thin chu, chu ngawt pawh chu 
maktaduai za tam tak a tling a ni. He lai hmuna 
thil hlu hlut lampang hi a hriat chiah loh va, tin, 
an roh hle a ni ang, Sapramah thlalak an ui loh 
teh lul thin nen he lai hmuna thil hlu erawh hi chu, 
tlawhtute tan a thla lak an phal hauh lo mai. 


13) LONDON BRIDGE : Hei hi Tower Bridge 
an ti bawk a, Tower of London atanga hla lo te 
a bul lawka Thames luia leihlawn chu a ni. Hei 
hi kum 1894 a dawh a ni a, Engineer te finzia leh 
remhriatzia a tilang chiang hle. He leihlawnah hian 
motor chi hrang hrang a tlan tlang thei a. Thames 
luiah chuan lawng a kal thei kan tih tawh kha, 
lawng a kal dawn hunah chuan hmehkhep an han 
hmet a, leihlawn chu hmun hnihah a inhawlh bung 
a, van vawrh zawngin a ding chho daih a. Lawng 
a kal tlang hnuah chuan, an han hmet nawn leh 
a, a rawn chhuk ruai ruai a, a invuak zawm leh 
a, kawngpui lian pui motor insul pel zung zung 
theihna leihlawn lianpui a lo ni leh ta a ni. Tum 
khat chu lawng a kal dawn a, hmehkhep an hmeh 

tawh hnuah Car tlan lak lawh lai inveng hman tawh 
lo a awm a. Hlam engemaw zata a inpawhkau tawh 
hnuah chu Car chu a zuang a, boruakah Zuangin 
lehlamah chuan a va zuang kai a. A chuangte chu 
an inhliam nual naa tumah thi an awm lo. He 
leihlawn hia ni 'London Bridge is falling down, falling 
down, London Bridge is falling down, my fair lady,' 
naupang awm tual hla lar tak lo chhuahna chu ni. 


14) CURIOSITY SHOP : Sap thu thiam hming- 
thang, Charles Dickens chuan he Curiosity Shop hi 
a thu ziahah a lo ziah lan avangin he dawr hi la 
tihnun zel a nı a. Charles Dickens-a'n hming dai lo- 
vin a chhuah ta "Immortalised by Charles Dickens" 
an ti a. Charles Dickens hi Sap thu thiam hmingthang 
leh an hnam thu leh hlaa tihausatute zinga mi a ni 
a. A thu ziah ngaihnawm tak leh rilru knawih tak chu 
Oliver Twist, fahrah naupang chanchin a ziah chu a 
ni. He lehkhabu hi matric candidate ka nih latin 
zotawngin ka let ve nghe nghe a. Hei lo pawh hi 
lehkhabu tam tak a ziak a. He Curiosity Shop hi kan 
tlawh a, dawr te tak te a ni a, thil danglam bik, 
te nawi té te an zuar a ni ber. 


16) SUPERMARKET : Curiosity Shop-ah chuan, 
thil te nawi te te hun awm Jek lek te an zuar a. Amah- 
erawhchu, thil dang reng reng, silh leh fen emaw, 
thawmhnaw inchhung bungrua an zawrhna hmun chu 
dawr lian bik Supermarket an ni. Dawr lian hmingthang 
tak tak tam tak a awm a. London khawpuiah pawh 
veng hran hranah te inhungin leh a ram khawpu! 
hmun hrang hrangah peng netin an awm thin a. Kan 
sawi kim vek seng lo vang a, dawr lar zual thenkhat 
te chu Marks & Spencer te, C & A te, Boots-te, Wool- 
worth-te, Mothercare-te, Littlewoods, Debenhams etc. 
leh a dang tam tak an awm a. An thawmhnaw a 
rinawm tawk bakah, diklohna leh fel lohna a awm a 
nih chuan, eng hunah pawh a thleng leh theih a. 
Leina dawrah chauh pawh ni lovin, a size lian zawkin 
emaw, a te zawkin emaw a rawng dangin emaw, la 

tihbawlhhlawh loh a nih bawk chuan, khawpui 
dangah pawh a thleng leh theih tho a ni. Heng avang 
hian, an dawr lian han dawr te hi a nuam em ema, 
a size chi hrang hrang indawtin, tam tak an lo khai 
tlar a, a man a inziak nghal vek a. Hengah hian 
innepna pakhat mah awm lovin, duh ang zat chu 
lak khawm a, chhuah dawnah a man pek leh mai 
a ni thin. 


Tin, London-ah hian dawr lian bik pakhat a 
awm a, hetah hi chuan dawr pakhatah mihring pian 
tirh atanga thih thlenga a mamawh a kim a ni. 
Nau piang hlim tana mamawh, nausen thawmhnaw 
te, a powder-te, a sahriak te a bualna tur hmanrua 
te, a chaw tur te, a toys te, leh nawr kalna tur te, 
thirsakawr chi hrang hrangte a awm a. School a luh 
theih huna, zirtur lehkhabu, lehkhabu dawr lian pui 
a awm nghal a. Thawmhnaw chi hrang hrang piang- 
hlim atanga tar thlenga inbel tur chi duh thlan tur 
a awm bawk a. Insakna bungrua chikim a awm a, el 
bar lamna tur tinreng zawrhna a awm nghal bawk a. 
In chhung bungrua thutna leh khum chi hrang hrang 
a awm a, tui Chenna bungrua leh chenna 'Dıl' a awm 
bawk a, Motor a lei theih nghal mai bawk a. Tin, 
khawvel fang duhin zin chhuak duh ta sela, thlawhna 
company hrang hrang travel agent, ticket lei mai 
theihna a awm nghal bawk a. Lehkhabu Engineering 
lam emaw, damdawi lam emaw, history emaw, politics 
emaw, engkim zir tur a awm nghal a. Eng dinhmun 
pawh lo luah sela, a mamawh tur hmanrua a awm 
nghal vek a ni. A tawpah kum 90-ah emaw, kum 100- 
ah emaw lo boral ta sela, amah phumna tur kuang 
pawh a awm nghal a. Chutiang dawr lian chuan hmun 
lah a awh zau ngei a, mit lah a Маг: bawk a ni. 


169 TRAFALGAR SQUARE : White Hall atanga 
hla lo te, London khaw laili takah chuan Trafalgar 
Square a awn a. Hei hi indona ropul tak Trafalgar 
indona an tih hriatrengna atana buatsaih chu ani a. 
France leh Spain tangrualin British sıpa nasa takin 

an do va, chutih laia, British lawng sipai hotu ber 
chu Admiral Nelson a ni. Hmelma an lo chak tial tial 
a, tlanchiat mai a tul dawn nia an hriat lai chuan, 
entlanga thlir ve turin an agen a. Admiral Nelson-a 
hian tlanchhiat a tum hauh lo va, a mit, tun hma 
indonaa a lo tihdel lam ngat khan hmelma lo kal chu 
a han thlir a, "Engmah hlauhawm ka hmu lo ve," 
tiin a hote chu a chhang a. Tichuan, nasa takin an 
indo va, British chu an chak ta a. Amaherawhchu, 
amah hi hliamin a awm a, a boral pui ta nghe nghe a. 
Nelson-a chawimawina turin, he Trafalgar Square-ah 
hian, a lim an siam ft. 17 zeta sang chu Nelson 
Column ft. 170 zeta sang, thir ban lian tak chungah 
chuan, an tar vuah mai a ni. Sakeibaknei lim lianpui 
pui pali a awm bawk a, tin, tui chik chhuahna 
(fountain) leh dil a awm a. He lai hmunah hian 
parva rual tam tak ngam em em mai an awm a, 
tlawhtuten an chaw tur an pek te inchuhin a za 
rual rualin an tleh dual dual thin a ni. 


17) WESTMINSTER ABBEY : He biak in 
hmingthang tak hi tuna a lan ang hian kum 1245 
a Henry III in a sak that ani a. A hma hian, Edward 
the Confessor, chuan Biak in hran he hmunah vek 
hian a lo sa tawh a ni. He biak in hi a danglamna chu 
Sapram lal tam takin lallukhum an khumna hmun a 
ni a. Kum 1066-a Willfàm I atanga, 1953-a Elizabeth 
II thlengin he hmunah hian lallukhum an khum 
thin a ni. Titiah an sawi dan chuan he biak in 
hnuaiah hian lungphum hmingthang tak, Bible-a 
Genesis 28:11-a Jakob-a lung lukham an tih kha a 
awm an ti < He lung hi Scotland Lalten lallukhum an 
khum dawna an thutna hnuaia an dah thin a ni a, 
Chuta tang chuan he biak inah hian a lo thleng thla 
ta niin an chhui a ni. Tak tak nimaw ! Tin, lallukhum 
khumna mai a ni lo va, British khua leh tui mi ropui 
bikte phumna hmun a ni bawk. Hetah hian Sapram 
Chanchin leh British-ho chanchina mi lar, Queen Eliza- 
beth I te, Mary, Queen of Scots te leh midang tam 
tak thlan lung tha taka ziakin an phum a ni. Tin, Sap 

hla lama tui chi tan chuan Poets' Corner an ti a, Sap 
hlaphuah thiam hmingthangte thlan chu fan man hla 
tak ani. William Shakespeare, thu leh hlaa thiam ber 
erawh chu a pianna khua Stratford-upon-avon-ah a 
ruang chu phum a ni a, Poets’ Corner-ah hian a lim 
siam a ni ve thung. Mi tam berin kan han chhinchhiah 
theih turah chuan, НаПеһиаһ Chorous phuahtu, 
George Fredrick Handel-te, William Wordsworth-te 
H.W. Longfellow-te, Charles Dickens-te, Thomas 
Hardy-te, Kumpinu-in Naga leh Mizo-te an khua leh 
tuia an lo lak theih avanga lawmthu hlaa lo chham 
chhuaktu Rudyard Kipling-te hengah hian phum an ni. 


13) BRITISH MUSEUM : London khuaah hian 
Museum tam tak a awm a. British Museum hi 1753 
atanga din tan tawh ani a, tuna a awmna building hi 
1823-1852 inkara sak a ni a, 1907-1914 chhung khan 
tihlen a ni. Hetah hian thil hlui laih chhuah lampang 
te, thil ker, Sculptures chi hrang hrangte leh thil hlui 
chi dang dang tam tak dahkhawm a ni a. Khawvela 
Library lian ber leh ropui ber, lehkhabu tamna ber chu 
he mi building-ah hian a awm nghal a ni. He thil hlui 
dah thatna in hi an din tanna pawh 1753 a ni 
a, keini zo fate chu Run leh Tiau kamah emaw kan 
la awm a nı mai thei. Tun lai hian Mizo zingah 
Museum ngaihhlutna rilru a awm ve tan mek a. 
kum 200 kal taa Sapho rilru kan tawm tan ve 
dawn ta niin a lang. 


19) LEI HNUAI REL (UNDERGROUND TRAIN) : 

London khuaah chuan mipui maktaduai 8 lai an 
cheng kan tih tawh kha, an kawngte chu lianin tha 
hle mah sela, khawlai leng duh tan, bus leh motor 
ringawtin kal vel sen a ni tawh lo va. Chuvangin, 
len velna tur remchang tun hma atangin an lo ngaihtuah 
tawh a, Lei hnuai rel kawng hi an lo siam chhuak a 
ni. Heta tang hian veng hrang hrangah inlenpawh 
a nih theihna turin kawng bik an siam a. Thenkhat 
chu chhim leh hmar, a then chhak leh thlang, thenkhat 
leh erawh chu belval nem sawih ang deuhva kal kual 

te, hetiang hian kal lam leh haw lam rel kawng 
hrang hrang London khawlai hmunah hian a awm 
chuk mai a, Chutah chuan rel chak tak takin a tlan vut 
vut thin a ni. 


Khawlai station atanga han luh thlak chuan, step- 
in emaw, electric kailawnin emaw mi a hruai thla 
thin a. He lei hnuai rel kawng hi hmangtu an tam 
avangin, hmun tam takah chuan ticket hralhnaah 
duty awm tak mah sela, an indaih lo va, ticket 
semtu khawl a awm thluah bawk a ni. Kalna tur 
man zat chiah pawisa nawi thlak chuan, khaw! khan 
ticket dik tak a rawn pe chhuak mai thin a ni. 
Office kal-te, khawlai lengte, zin miten hei hi an 
hmang nasa em em a, Mi sang tam tak kal nguah 
nguah mah sela, ticket nei lova kal chu thil theih 
loh tluk a ni, luh dawnah an check lo a nih pawhin, 
chhuahdawnah duty-in ngun takin an check thin a. 
Ticket nei lo chu, chawitir an nih thin avangin, 
ticket nei lova kal sawi tur an vang hle a ni. 


Lei hnuai rel kawng hian station tam tak 
a nei a. Station tinah hian rel kawng chi khat pawh 
kha a chhim zawng kal leh a hmar zawnga kal 
emaw, khaw chhak leh khaw thlang pan emaw thlur 
hnihin a kal zel a. Tin, station atang khan, rel 
kawng line dangah insawn theihna turin stepin emaw 
electric inkhainain emaw a inpan tawn theih zel a. 
Dan naranin, station pakhatah underground line dang 
pahnih pathum nen inkal pawh theih a ni thin. 
Chu mi awmzia chu line khat thuah thip chungah 
line dang a awm a, chu mi chung lehah a dang 
a awm leh tihna a ni a, lei hnuai rel kawng pawh 
thuah thum tein a inbuk thuah tihna a nih chu. 
A pawnlang ber kan tih te pawh, Thames lui luang 
mup mup hnuaiah a kal tawh a ni a, a pahnihna 
leh a pathumna te phei chu a thik hle dawn a ni. 

Hetia han ngaihtuah chuan, a thawipik thalak a 
ni mai thei a, a chhunga kal chuan, electric eng tha 
tak, chhun eng ang uar mai leh, station te chu zau 
tawk tak a nih avangin, lei hnuai a ni tih kan theih- 
nghilh rum rum thin a. Thil lei leh hralhna, thutna, 
dinna hmun thaw! tak a awm ziah thin a ni. stationah 
chuan a chung lam chu lung rem satliah ni lovin, 
sailungvarin tha takin an rem chhuak a. Dawr bungrua 
zawrhna chi hrang hrang adverisment a intar thluah 
bawk avangin khawlai pangngai emaw tih mai tur a 
ni. Heng lei hnuai rel kawng te, sap hovin, hman 
atanga tha tak maia an lo siam dan te ngaihtuah hian, 
hna a tam a, ngaihtuahna sen a ngai hnem a ; Sapho 
finzia leh an lo changkanzia a lang a ni. Lei hnuai 
rel kawng hi a chuan mante a tlawm avangin leh 
khawlai hmun pawimawh tin zawnah station a awm 
theih avangin miputin an hmang tangkai hle a 
ni. 


20) HIGH COMMISSION LEH EMBASSY 

London khawpui chhungah hian khawvel hmun 
hrang hranga Sorkar palalı lian ten office an nei a. 
Hetah hian lal dan indawtin office clerk-te leh hmun 
thian thianghlimtu thlengin an awm thin ani a. Sorkar 
lian deuh atanga palai, Embassy staff-te chu anmahni 
ngawt pawh thingtlang khaw daih an ni hial a ni. 
Ram hrang tlawh phalna 'Visa' pe theitu office pawi- 
mawh 118 a awm a. Hei ringawt pawh hian London 
khawpui chu tiropui zual awm a ni. Office building 
mawihnai tawk tak theuh an nei a. Heng vangte hian 
London, Sapram khawpui berah hian, anmahni mingo 
chauh ni lovin, khawvel hmun hrang hrang atanga 
vun ngo vek, Europe hmun hrang hranga mite, America 
lam te, Australia te etc. hmuh tur tam tak an awm a ni. 
Hmun  thenkhatah chuan, Sapvun ngo, Saptawng 
(English) hre miah lote pawh an tam ve hle ani. 
Vun ngo bakah vun hang te pawh engemaw zat London 
khawlaiah hian hmuh tur an awm bawk a, mi tam 
tak chu Africa khawmualpui atanga an pi leh pute 
hun laia hnathawk tura an lo hruai luh, khua leh tui 

nihna nghet nei tawh te an ni a. Thenkhatte erawh 
chu hun tiam nei a, thil zir leh hnathawkte an ni ve 
bawk a. Heng avang hian khawvel hmun hrang hrang 
atanga mi vun ngo, vun eng leh vun hangte hi London 
khawlaiah an kim hle a ni. Thlen hlima thlawhna 
tumhmunah mi an tam emem ang bawk khan, khawlai 
lennaah te, dawr lian kalnaah te, hmun tin maiah 
mihring an thahnem em em a. Ngaihtuah chian loh 
chuan, mahni chhungte leh thiante zawn chuk chuk 
mai a awl hle awm e 1 


Bung 15. 
EUROPE RAM FAN 


Schoo! chawlhah chuan Europe ram fang turin 
ka inbuatsaih ta a. Travel Agency hnena kalna man 
pawisa te pe lawkin a kal dan tur te min hrilh a. 
Mahni sum sengin, London-ah ka kal thla a, hei hi 
August thla 1979 a ni. London atang chuan, zin 
tlang turte chu tute nge ni kan nih tih pawh inhre 
lovin Europe ram lam-panin relin Dover ah kan phei 
a. Dover atang erawh chuan Travel Agent-te leh guide 
tenmin lo buaipui ta a, kan buai lohna turin leh min 
hmuh zung zung theihna turin batch kan bel vek 
bawk a. Dover atang hian English Channel kal tlang 
turin lawngin kan chuang a, lawnga kan chuannaah 
hian thian hmun hrang hranga zin turte kan hmu 
chawp zel bawk a. Lawng chung zawlah te chuangin 
khaw hawi a nuam hle a. England thliarkar kaw! kila 
a ral ruai ruai thleng chuan ka thlir a. 


Lawng chhungah hian restaurant tha tak, duh 
zawng zawng ei leh in theihna a awm avangin, English 
Channe! kan tan tlang chhung chu a rei lo hle a. Tin, 
zin mite kalna ber a nih avangin, pawisa thlengna 
hmun office te pawh a awm nghal bawk a ni. 
Europe khawmualpui kan va kaina hmun chu Ostend, 
Belgium ram a ni a. Hetah hian, lawng atanga kan 
chhuaha khawmual kan thlen dawnin, passport check- 

tute mi engemaw zat an lo duty a, India ram te ang 
erawh chuan intihluhai a awm lo. Hetianga enfel a 
nih hnuah leh an ram seal te an chhut kai te te 
hnuah chuan, kan zinna zel tur Bus, Tourist Bus, 
sei tak mai leh chuan nuam em em mai chuan, 
min lo hmuak a. Hetah hian zinmite chu tam tak 
an lo thlen thin avangin leh hmun hrang hranga kal 
thinte leh hlawm hrang hrang an nih avangin, 
tourist bus tha chi hi 50 dawn lai an lo intlar a ni. 


Keini zinho tur chu kan innghah chhuah hnuah, 
kan guide chuan kan zin dan tur tlangpui chu a han 
puang a. Belgium ram te, Holland ram te, France ram 
te, an hmun pawimawh leh an ram maw! lai laite 
fangin, ni li leh zan li chhung kan hun kan hmang 
dawn a ni tih a han puang a. Tin, inhmelhriatna turin 
khawi ram atanga kal khawm te nge kan nih tihte 
leh kan hnathawhte pawh sawi langin self-introduc- 
tion kan nei hlawm a. Kan zingah Doctor pahnih kan 
awm a, kan Guide chuan, "Doctor phanihin min vil 
dawn a, tun tuma zinho chu kan nihlawh dawn hle 
mai,' a ti a, kan nui ham ham a. Chutiang chuan, 
chawhnu herah ni eng uar hnuaiah kawng zau tha tak 
maiah Ostend atang chuan kan tlan tan ta a. Hmar 
zawngin kan tlan a, Belgium ram atang chuan Holland 
ram kan pan ta a. Ramriah hian Hotel nuam tak, thing- 
pui in theihna leh chawlh hmun remchang tak an lo 
siam a, hetah hi chuan passport leh thil dang engmah 
in-check-na a awm tawh lo. Tichuan, Belgium rama 
Antwerp khua tlan pel zelin leh, Holland rama an khaw- 
pui ber Amsterdan pawh chu atuk lama fan tura 
khek khalin a aia hmar, Volendum, Zuider Zee hming- 
thang tak bul, tuifinriat kama khuaah chuan kan riak 
ta a. Heta kan thlennaah hian zinmite thlenna thin 
ngang a ni a, kan thlenna hotela mite chuan an hnam 
incheiin zanriah min lo 'serve' a. Zanriah ei khamah 
hian a duh tan vah harhna hun thawl tak a awm a. 
Tin, kan thlenna hotel-ah vek chuan, zin mite tan ti 
ni awm fahranin leh Mizorama thingtlanga kan zin a, 
nula tlangval te tingtang nena tui taka an zai thup 

thup ang deuh khan zan tumbung thlengin an zai 
—. 7 rilru te tein, "Holland YMA an nih dawn 


chu," ka ti a. 


Zana tui taka kan mut hnu chuan zingah a hma 
thei lamin kan inkai thova, breakfast kan ei hnuah 
chhun chaw tur hotel atanga fun sa diam nen kan 
chhuak leh ta a. Amsterdam kan panna kawngah hian 
sap saum (cheese) siamna hmunpui kan tlawh a. A 
hmunah meuh chuan a lo tam hle mai a, duh ang 
zawng zawng hian an lo siam a. A mum te kil li 
neite, a phek bial tein, a te deuhte a lian deuh te 
tam tak an lo tlar nghuk mai a. Chutiang hmuna 
han luh rup mai chu a rim pawh a na tawk bawk 
a, tem tura a tui chi min han pek pawh chu kan ei 
tha peih meuh lo va. Heta tang hian Amsterdam 
khua chu kan lut phei a, kan fang ta nghal a. 


He khua hi khaw danglam tak a ni a. A khaw 
chhungah hian, tui kawng, canal a tam em avangin, 
an khua chipchiar taka fang tur chuan car leh motor 
alin lawnglenga fan a tha ber zawk a. An khaw 
chhungah hian leihlawn 300 chuang a awm a, tichuan 
keini pawh chuan lawnglengin he khua hi kan fang 
ta a. An biak in te leh building pawimawh te kan 
tlawh zel a. Tin, a tawpna atan chuan, lawng an 
sakna hmun ship-yard pawh chu kan va fang a. 
Hei erawh hi chu tuifinriat tak tak a ni a. Kan khaw- 
lai lenna lawngte kha a te tham si a, tuifawnina 
min han chhawk lei but but mai chu, chhungte hriat 
lohvin, kan tlahlum mai ang tih a hlauhawm thei 
rum rum a ni. 


Chumi zawhah chuan, lunghlu siamna hmunpui 
VAN MOPPES chu kan tlawh leh a. Hei hi khawvela 
hunghlu siamna hmun ropui ber leh a tlawmna ber 
hmun a ni a. Diamond, (uncut) la chei loh a nih 
atanga man man tura an zai (cut) dan zawng zawng 
te min entir vek a. Tin, diamond hmanga ornaments 
chi hrang hrang an siam chu an display nasa hle a. 

Pindan Khat maia inkhung leng lovin, hall tamfeah 
chi hrang hrang leh a pangngai pawh tam tak an 
display a. Heng hi vengtuten fel takin an duty khum 
zel bawk a. A tlawmna hmun ber a nih avangin, kan 
zinpuite chuan an lei nual a. Kei pawhin a man ka'n 
zawt ve hrim hrim a, a remchan taka lei ve maiah 
tiin. A lian lam chu ka zawt ngam vak lo va, te tak 
te, mawi ve tawk nia ka hriat ka han zawh chuan, 
a man chu India pawisaa ka han chhut chhuah chuan 
Rs. 5,000 vel a lo ni a. Ka rilruin, 'Pawisa nawi neih 
rem chan hunah le,' ka ti a, ka leisak ta hrih lo va. 


He mi hmun atang hian kan chhuak leh a. 
Amsterdam khawlai lun lai berah chuan, kan bus-in 
min lo nghak a. Heng lai hmun aw! zau laiah hian, 
Sap tleirawi nula tlangval za rual dawn lai chu nilum 
alin an lo awm a. Han en mai chuan, nungchang tha 
tak awm hi an nia, mi ngo, hmun hrang hrang atanga 
kal khawm te an ni hlawm a. Heng hi drugs, dam- 
dawi ruih theiha tang laklawh hote an ni tih kan han 
hriat chuan leh, a lak tlak deuhte pawh chu Hippies, 
chau tawh lam te an ni tih kan han hriat chuan, 
Europe ram khawpui khawlaia mite pawh chu an awh- 
awm hranpa vak lo a nı tih rilruah a lo lang a. 


Holland rama chengte hi Dutch an ni a, chin 
dan la chhawm reng an nei a. Indopui pahnihna laia, 
eng a awm chuan, hmelma thlawhnain a rawn bomb 
ang tih an hlauh avanga, in an tihthim leh tukverha 
curtain puanzar an zar thin kha, vawiin ni thleng hian, 
an in an sawisak danah an la chhawm a. Chuvangin, 
an tukverh tam berah hian puan an zar a, amaherawh- 
chu a thim vek lohna turin, a hnuai lam inches Киа 
emaw puan zar chuan a zuk khuh lo va. Chu lai takah 
chuan, an ina an thil tha tha, tle reuh, naupang lawm 
thil a ni emaw, thil hun mawi a ni emaw, pawn 
lama mite hmuh theih turin an hung ve thliah 
thin a. Chung an hun mawi atangte chuan, awm thei 
deuh leh awm thei lo deuh chhungkua te engemaw 
chen chu a chhut ve leh theih bawk a ni. 

Khawpui chhunga an pangpar huan Park mawi 
tak Keukenhof Park an tihah chuan chaw fakin kan 
chaw! a. Helai hinun pangpar hi an chei ngun bawk 
a, a mawi hle a ni. A thu hrimah Dutch-ho hi pang- 
par lawm ve tak hnam an ni awm e. Rampalailengah 
te pawh, Tulips, Daffodils, Hyacinth leh Narcissi 
pangparte hi a vul chuk thei hlawm a. Hetiang Park 
hmunah hi chuan awmze nei takin pangpar rawng 
hrang hrang kha a par huna design siam turin an 
buatsaih thin a, a mawi thei hle mai. A bul lawka 
Building hlui tak pakhat chu kan fang bawk a, 
a sak hun lai leh a sak dan te han enin, an mistiri 
te themthiamzia a lang hle mai. 


He mi bul lawkah hian rimawi tumtu putar pakhat 
a awm a, a hmanrua hi a danglam khawp mai. Dawhkan 
lianpui ang deuh hi a ni a, chutah chuan thir zum a 
lawr thla fur a. A hnuaiah chuan thing phel reh pawh, 
plywood chhah chi ang vel hi thui tak a inthlep 
thluah thluah a. Kha kha a han tum khanin a inpe 
chhawng ve zel thin a. Thing phel reh pawh, thir lawr 
furin a zuk hawlh thin khan, music ri mawi tak kha 
a lo chhuak thin a ni. Hlabu keu zeuh zeuh theih ni 
lovin, chutiang thleh chhah urh mai chu a hlabu a 
ni ve thung a ni. Chawhnu her, ni eng uar maia hla 
thluk hriat tawhsa a han tum ri ruai ruai mai chu 
lung a leng duh hle mai. 


Amsterdam kan fan hnu chuan, chawhnuah kan 
kal leh zel a. Pangpar mawi taka a vulna hmunte leh 
leilet hmun te, ram nuam tak mai leh en hahdam tak 
takte tlan tlang zelin kawng zau leh tha tak maiah 
chuan kan tlan zur zur mai a. Khaw en laiin, Belgium 
ram khawpui ber Brussels chu kan thleng thla a. 
Brussels hi NATO leh European Common Market Head- 
quarter a nih avangin khaw pawimawh tak a ni. Hotel 
nuam tak mai leh, chhawng tam tak mai nei chu 
kan thlenna tur atan chuan an lo buatsaih a. Kan 
hahdam deuh hnu chuan, muangchangin zanriah kan 
ei ta a. Zanriah ei kham hian, Brussels khua, electric-a 

a bik taka an tihen uar mai, zinmi tena an thlir theih 
tura an buatsaih fang tur chuan kan chhuak dawn a. 


He mi hma hian hun tlemte a la awm avangin 
kawtkai lawkah chuan keimahin ka va dak a. Thingpui 
dawr te tak te-ah hian ka va kal a. Theitui in turin 
ka thu a, tuisik no khat ka dil bawk a, a man ka 
han pek chuan, Rs. 15/- man a lo ni a. Sapram aiin 
Europe ram hi khawsak a harsa zawk a ni tih ka hre 
ta a. Hetih lai hian Zoram-ah theitui chu bur khat 
cheng 7/- vela kan lei theih lai a ni si a, remchang 
ni se zo tawka phurh thlakah a itawm hlein ka hria. 


Atukah chuan Brussels chu chhuahsanın France 
ram panin kan kal leh ta a, Belgium ram zawl zau 
nuam tak chu kan tlanpel zur zur a. Belgium mitena, 
an ram chhinchhiah nana an lo hman ve chu thlikhawl 
(Windmill) hi a ni a. He mi chhinchhiahna atan an 
siam thlikhavvl lian pui chu kav/ng bulah a lo awm nghe 
nghe a. Chum: kan pelh chuan, Belgium ramri chu kan 
kan ta a. He Vindmill hi Belgium ram leh a mıte 
aiawhah rilrua dahin kan han 'bye bye‘ te te a, tichuan 
kawng tha tak leh zau takah chuan Paris panin kan 
kal ta zel a. Heng ram inkal pawh tawnna kawng te 
hi a tha chauh pawh ni lovin, a zau hle a ni. Chhim 
zav/nga kal pawh thlur liin kawng bik neiin a tlan theih 
a, hmar zawnga lo kal te pawh kha thlur liin kawng 
hran theuh neia kal theihna a awm a. Thlur tinah 
pawh chuan motor tam tak inhlat lo te tein kan inzui 
reng a ni a. Kan kal pah khan ka chhiar a, minute 
khat chhungin motor 60 kan tawk hman a. Kawng 
khat inchuh kan nih loh avangin, din buai leh inpelh 
buai a ngai lo va. Chutiang bawk chuan, lehlam 
atanga motor lo kal te chuan minute khat chhungin, 
motor 60 min tawk ve bawk tihna a ni a. Chutiang 
chuan chhun zan zawm deuh thawin helai kar kawng 
hi zinmite leh hnathawktute chuan an hmang a ni, 
Hetiang kawng rual rem tha tak an han siam 
theih avang leh, zinmite leh hnathawktute rei lo tea 
hla tak tak an inpan tawn zung zung theih avang 

hian, an sawrkar hnathawhnaah te, an ni tin hna- 
thawhnaah te an thawk chak thei zawk a lo ni leh a. 
Zinmi tam zawk an lo hip khawm theih phah bawk 
avangin kawng tha hi hmasawnna a nihzia a chiang a. 


Ram hmasawn leh hmasawn lo te hi kawng that 
leh that lohvah engemaw chen chu a teh theih a ni 
tih a lang chiang hlein ka hria. Ramri kan kan dawn 
chuan a hranpaa zinmite check-na leh an passport 
te leh an bungrua emaw te enna awm lovin, kawng 
kal fee, motor khalhtute hnen atangin an lo dawh a. 
Driver tinin France ram pawisa Franc khat (chu chu 
Rs.10/- vel hu) an pe zel a. Chumi pe khawm tura 
innghah khawtlai a ngaih lohna turin tlan chunga 
vawm thlak theih mai turin hmun 12-ah chutiang 
dawhna chu an siam a. Hei hi kawng vang tan zawng 
vekin an siam a, pawisa nawi nei remchang lote an 
awm palha thleng thei turin mihring duty an awm 
vek bawk a. Pe tur chuan din det chauh a ni chungin 
motor kal a tam avangin, thui fe an dingtlar put hman 
thin a ni. Hetianga pawisa tling khawm hian, an kal 
kawng hı an enkawl ve leh thung a. Chaw fak hunin 
Paris khua chu kan thleng ta a. 


Kan thlenna tur Hotel-ah chuan kan lut a, kan 
inphih harh hnuah chaw ei turin kan fuan khawm 
leh ta a. Buffet-in ei tur min lo hlui a, hmun dang 
zawngah kha chuan ei tur man hi zin chhuah hmaa 
pawisa pek khan a huam sa vek a, hetah erawh hi 
chuan pek chawp tur ani a. Ei tur chi hrang hrang 
items 32 an lo chhawp a, pawisa pe lawkin, ei theih 
zat zat ei an phal ta thung a ni. Sa ringawt pawh 
chi hrang a tam hle a, chung chu sawi kim dawn 
chuan a buaithlak zawk a. Mak ka tih zawk chu 
Mizovina chawhmeha kan hman thin tumbu leh Hrui- 
zik an lo nei ve kha a ni. Tin, fanghma leh dawnfawh 
an chhawp tel teuh bawk a, sa chi hrang hrang chu 
itawmin siam tuihnai hle mah se, kei erawh chuan 
dawnfawh chu ka ei nasa deuh ber a. A lai sen thlum 
tak mai hi a lo ni a, dawnfawh zai lep han lak han 

lak hnu chuan, thil dang a lo ei theih meuh lo va. 
Thil dang ei tur chuan, 'ei lama ka u te' ka ngai rum 
rum mai zawk a ni. Ei man hi India pawisa-in Rs.30/- 
chauh a ni a, Sapram leh Europe rau rauah chuan 
rin aiin a tlawm leh hle si. 


Bung 16. 
PARIS KHAWPUI 


Paris khua meuh chu France khawpui ber 
chauh ni lovin Europe-a an hmun pawimawh leh lian 
tham a nih avangin, en tur leh fan tur pawh a tam hle 
mai. Kan hmun fan leh tlawh chipchiarin kan sawi 
seng lo vang a. Turgot Pavillion-a pangpar mawina 
te chu mitthlaah ҹамил ni thlengin a la cham reng 
a, a theihnghilh theih loh a ni ber e. Indonaa an 
chak lawmna atana an building siam Triumphal 
Arch te leh Concorde Square te kan fang a. Tin, 
Nepoleon-a thlan kan tlawh bawk a, Napoleon-a hi 
sipaı General huaisen hmingthang a nı a. A (hlan 
han hmuh chuan, History-a a chanchin kan zirte 
rilruah a lo lang chhuak a. 'Mizo zingah awm se, 
kan Mizo pasaltha tlukin a huai ang em tih te ka 
ngaihtuah a. Biak in ropui tak tak kan tlawh a, 
design hrang hranga an sak te a ni a, an biak in then- 
khat lenzia tichiang tur chuan, a bathlar ban pakhat 
ringawt pawh patling pali velin, kut hmawr invuanin 
an pawm vet thel chauh ang. An vantlang in- 
khawmna in lian an tihte phei chu, an leng hnem 
thei awm hle mai. 


Heng kan tlawhte zinga rilru la zual leh hmuh- 
nawm zual chu biak in lian, Notre Dame Cathedral 
lianpui chu a ni. Hei hi a lianin a sang chauh a ni 
lo va, a sak dan hı a ropui em em a ni. A bangah 
te chuan, Bible chang mila mi lim ker harsa tak tak, 
chipchiar tak tak, sang tam tak a awm a ni. Heng 
hi kum za tam fe kal taa an sak tawh a ni a. He- 


tiang biak in ropui sa tur hian pawisa maktaduai za 

tam tak a ngaih dawn avangin, French-ho pawh hi 
Kristian tha tak an ni phawt ang. Eiffel Tower chu 
hmun lar zual a ni leh a, he in ft. 1,056-a sang hi 
kahpathir hlira sak a ni a, sang tak a ni. 


Hemi an sakna chhan hi France rama mite hianin 
lal ram (Kingdom) neite aiin mipui rorelna Democracy 
neite hi an ropui zawk a ni tih an finfiah theihna 
turin he in ropui tak hi an sa a ni a. Ral khat tanga 
thlir chuan a lang maw! hle a, a hmunah meuh chuan 
electric thlamin kan inkhai chho a. A chhawng khatna 
zawlah chuan restaurant (hotel) te, Book-shop te, dawr 
te a lo awm thliah thluah mai a. Tin, Paris khawpui 
thlirna remchang tak a lo ni bawk a. Boruak atanga 
han thlir hian, heti lai vel hmun an cheibaw! dan, 
design mawi tak, fel tak maia dil leh ram an siam vel 
dan hi a lang chiang hle a ni. A chuan chung zawl 
kea ka fan vel lai hian, Mizo hniak hmuh tur vang 
hlein ka hria a ni. Chhawng khatna atanga lei lam 
han thlir chuan, lawn chhoh nghaka mi intlar sei tak 
hmuh tur a awm a. A san em avangin a lang te hle 
a, Motor car tam tak ding tlarte chu inkhualte lemna 
thil ang lekin a lang a ni. 


Sawrkar in pawimawh te leh, building hrang hrang 
Chhun lama kan fan hnuah, zanah khawpui tihen 
"Flood-lit Paris" en turin bus-in kan chhuak leh ta a. 
An kawtthler eng hrim te, an building eng satlıah 
te pawh a mawiin a eng tawk hlein a lang a. Mahse 
zinmite tan bika khawpui an han tihen meuh chuan 
a mawi lehzual a, chhun en tlukin emaw, hmun 
thenkhatte phei chu chhun eng aiin a eng nuam 
zawk tih tur a ni. Kan zinna programme-a tel Enter- 
tainment-ah kan kal leh ta a. Khawvel hmun hrang 
hranga zinmite hmuh atan lam te, zai te, mit dawivaih 
te, Variety show ang deuhvin Entertainment programme 
an siam a. Kan enna hmunah hian zinmi sang chuang 
vel kan thu thei a. Heta kan awm lai hian, in tur an 
rawn sem a." Enge ni 9" tia ka han zawh chuan Cham- 
pagne, Sap zu azawnga zu to ber hi a lo ni a. 

Zin man kan pekah khan a man kan lo pe tel 
dalh a lo ni a. Amaherawhchu ruih theih lam thil leh 
zu hi ka la tem ngai loh avangin, ka in kha miin min 
hriatpui dawn lo mah se, ka in duh lo va. A aiah 
theitui, cocacola a awm em tih ka zawt a. A semtu 
chuan mak ti takin mi a en vang vang a. Sap zu to 
ber alah chuan, theitui chu mi a han pe ta a. Ka 
bul lawkah kei ang bawka Cocacola in an awm ve 
a. "Engatinge zu tha tak in inloh ?" tia ka zuk zawh 
chuan, "Missionary kan ni a, zu kan in lo a ni," tiin 
min chhang a. Hei hi Saprama hun rei tak ka awm 
hnua zu in lo ka hmuh tlemtete zinga mi an lo 
ni ve a. 


Paris nge nge a lo ropui hle mai, Indopui I-a 
Mizo tlangval France ram kal hun lai khan engtiang 
chiah nge ni ang, ka suangtuah thiam lo va. Ka fan 
lai 1979 August thla chuan mihring an thahnemin 
lir thei a tam em em bawk a ni. Traffic police te chu 
fel takin an duty a, traffic signal tha taka an pe 
chung pawhin, khawpui lai liah chuan, motor hia 
nghenin an inngheng chhuak emaw tih mai tur hi a 
ni a. Sapramah hian mi tam berin hnathawhna leh 
Office kal nan car an hman thin avangin, leh chhung- 
kua pawh, office hrang hrang kalten car hrang hrang 
an chhuahpui theih theuh avangin, khawlaiah hian 
motor a tam lo thei lo va. Tin, zinmite phurin bus 
lianpui puiin bus za tam tak tak ni tin a rawn lut reng 
bawk a. Chhun lawnah chuan Paris khawpuiah hian 
(Vehicle) motor maktaduai hnih (2,000,000) chuangin 
khawlai a leng thin an ti. Mizorama kan motor 
neih zawng zawng hi a vaiin 5,000 vel chauh a ni 
a. Han khaikhin chuan a tam dan tur a hriet 
theih ang. 


Atukah chuan Sapram lama haw turin kan inbuat- 
saih leh ta a. Zin kawnga thui tak kan kal dawn 
avangin thawh tlai loh tur a ni a, kan thlenna hotel 
room-ah chuan sana danglam tak mai duh hun huna 
chiri theia dah theih a awm a. Hei hi khawih theih 

loh, banga inphum daih a ni a. Telephone-in thawh 
duh hun hotel neitute kan hrilh a, anniin an office 
atangin an rawn set mai thin a. Atukah chuan, France 
(Feren) ram kal haw hawnin kan han chhuak leh ta a. 
Kawng zaupui leh tha tak takahte tlan zelin, ram 
mawi tak takte chu thlir chung zelin, hmar zawngin 
Belgium ramah kan tlan lut leh ta a. Ostend lawng- 
chawlhna hmunah chuan chhun chaw te ei turin hun 
awl rei tawk tak kan nei a. He laiah hian, chaw vawi 
khat ei, Rs. 100/- vel a nih thin avangin, hotel-a chaw 
ei ai chuan, khawlaia Alu kan ro leh sangha (fish and 
chips) chuan kan inhnawh puar ta a. Hmun pakhat 
naupang infiamna hmunah hian kan va leng a, nau- 
pang engemaw zat chu hlim takin an lo chiar 
nak nak a. Chutia ka thlir reng lai chuan, in lama ka 
fate te te chu ka rilruah an lo lang a. Lawng 
chawlhna lam pan tura ka han kal chiah chuan, ka 
fanu aw chiah mai hian, hlim takin 'Ka pa' rawn ti 
hian ka hra a. A an em avangin ka han hawikir a, 
ngun takin ka han thlek a. Europe-ah em chuan ka 
fanuin min au lo vang tih chu ka hre reng chungin, 
engemaw chen chu ka han ding khawtlai a. Kum 
khat zet fate hmu tawh lo ka ni bawk a, ka rilruah 
an lang hma hle thin a ni. 


Lawnga kir hun chu a lo thleng leh ta a. English 
Channel chu lawngin kan kai phei leh a, Dover lawng 
chawlhnaah kan chhuak thla a. Passport leh Visa fel 
tak kan nei nge nei lo tih check-in thawktu an lo 
duty a. Kan lehkhate an en fel vek hnuah chuan 
Rel-in London kan pan phei leh ta a. Zanriah ei kham 
hun velah London kan thleng phei a. Kum khat kalta a 
India ram atanga Sapram ka thlen ni champha August 
21-аһ chiah Europe atangin Sapram ka lut leh a ni. 
Zanah Rel-in Liverpool ka pan leh ta a, Ka pindan 
ka han thlen chuan, ka sulhnu chu a ngaite tein a 
lo awm a. Europe fanga ka zin chhunga ka thil hmuh 
leh hriatte han hrilh bawrh bawrh tur tumah an lo 
awm loh avangin, a hrilhhai thlak ang reng hle a. 








Pı Zan Thlan-Llangaffo, North Wales 
A hming, pianni leh thihni chauh ziak a ni 
Pi Hlimi, Pari, Pt Ten, Pi Muani leh Pi Pun 

Kan Zosapte nen Pu Robert-a, Zosanga, 
Pi Zopari leh A Ziaktute nupa 

Bung 17. 
PARI A LO ZIN 


Ireland ram atanga ka thlawh haw ni khan, a 
hmaa ka lo ruahman angin kan Director chu hmu 
turin ka inbuatsaih ta a. Ka thlen hlim hlawl chuan 
ka dawhkanah lehkha General Medical Council, Lon- 
don atanga lo thleng a lo awm a. Ka han chhiar chuan, 
Middlesbrough General Hospital a ka hna zawm tura 
siam fel sa chu zawm the: tur ka nih loh thu an 
rawn ziahna a ni. Kan hotute hian experience dang 
ka neih belh hi min duhsak em em a, Mizoram-a ka 
haw hunah naupang lam natnaah tumah rawn tur 
chuang ka neih dawn loh avangın, a tam thei ang 
bera Clinical experience ka neth hi a thain min hriat- 
pul a. An remtihnain, DTCH kan zirlai khan, Middles- 
brough General Hospital-ah hian ka han interview-a. 
He hna dil tur hian, mi tam fein dilna an theh lut a, 
chung zinga pasarih chu interview turin min ko ta a 
Midangte chu Sap an ni ber a, kan han interview 
chuan hna pakhat awm chhunah chuan thlan ka ni 
a. Amaherawhchu Provisional Registration chauh nei 
ka nih avangin, GMC hian hna ka thawh an remti 
lo a ni. 


Kan Director hnenah lawmthu sawia ka luh hian, 
ka chhuah dawn hnaihah, "Ka pu, harsatna ka nei 
tlat mai," ka ti a. GMC lehkha chu ka phawrh a, chu 
lehkhaah chuan, hna ka thawh leh dawn chuan, dan 
pangngaiin, Saptawng leh damdawi lam ka hre tawk 
nge tawk lo exam-na ka bei phawt tur a ni tih a lo 
inziak a. Kan Director ngaihdan a ni lo hle a, Tele- 
phone-in GMC chu a be nghal a. "Dr. Chongthu hi 
ka hnuaiah kum 2 lai thawkin a zir tawh a. A zir 
chhung zawng zawngin hotute mit a tlung hle, Exam- 
naah pawh tha takin a pass a, a ti tha paw! a ni nghe 
nghe. British Post Graduate Diploma a zir zawh hnuah 
leh a passed tawh hnuah exam-na dang a ngai lo 

vang. Chuvangin, lehkha hran han siam rawh u," tiin 
a zuk hau hi ani deuh bermai a. London office chuan, 
"Chuti a nih chuan, nangmah ngeiin ziakin han dilsak 
la, temporary registration chu kan lo pe ang e," an lo 
ti a. Chumi tum Ia la chuan, kan Director chuan, "Mid- 
dlesbrough-ah han kal la, tha takin hna han thawk 
rawh. Engmah hlauhthawn tur a awm lo ve, Good 
luck," a ti a. He kan Director hi kawng tinrengin ka 
tangkaipui hle a ni. 


Bungrua leh lehkhabu ka neih ang zawng chu 
kan tel a, atukah hmar lam zela kalin, Middlesbrough 
khua chu ka pan ta a. Thlen hlimah lehkha pawimawh- 
te ka han entir fel hnu chuan, ka awmna tur leh ka 
hnathawhna hmun turte min kawhhmuh.a, chu mi ni 
la la chuan ka duty nghal a. A nimin piah lawkah 
khan, Ireland ramah exam beiin ka la awm a, ni hnih 
khat chhunga ram zau tak ka kal tiang dan te, har- 
satna tam tak sut kian anih te leh Damdawi in tharah 
experience nei tura hna tha tak ka han zawm leh te 
ka ngaihtuah chuan Pathian malsawmna a ni tih ka 
hria a. Remchanna min petu leh min tanpuitu hmun 
hrang hrangah Pathianin a dah a ni tih ka hriat 
avangin ka lawm em em a ni. 


Heta damdawi ina kar khat ka thawh hma hian, 
Ireland rama exam-na result min rawn hriattir a, kan 
sawi tawh angin, chhungkhat laina leh kan Missio- 
nary-te kan hrattir chuan, kei ai mahin an lawm 
zawk emaw tih tur a ni a. Welsh Presbyterian kohhrana 
Mission Board-a Secretary Rev. David Owens phei 
chu a lawm lehzual a. “Ireland rama exam-na beia 
i va kalna senso zawng zawng kha han ziak chhuak 
la, kohhranin kan lo tumsak ang che. I thiamna hi i 
rawngbawina atana tangkai tur a nih avangin a lawm- 
awm em mai," a rawn ti a. Kei erawh chuan, phone-a 
kan inbiak chuan, "E khai, chutiang beiseia zuk kal 
pawh ka ni lo, min pe lo mah ula ka vui chuang lo 
tawp mai," tiin ka chhang a. 

Tun hma deuh atang khan, kum hnih dawn lai 
chhungte hmu pha lova ka awm tur hi an vei em em 
a. Thuhril rawngbawlna hmunah, camping leh cam- 
paign-na hmunah kan lo inhmuh fo tawh avangin, kan 
lo inhmelhriat hle tawh a. "Remchangah in nu chah 
thlak ve tur a ni," a ti thin a. Amah chang hi a ni 
lo va, Pastor dang dang rawngbawlnaa ka chhar thar- 
te pawhin ka chanchin an hriatin, "I haw hmain 
1 nupui hruai thla la, a tha ang. Pawisa a har- 
sa a nih chuan, kohhrante pawhin kan thawh mai 
tur alawm," an lo ti fo tawh a. Amaherawhchu, mi 
thawh lawm thawh khawma nupuite zinna tur han er 
chu thil tih chiah ka ngai lo va. Mission Board 
Secretary hianin ka senso mi rulh a tum deuh tlat 
avangin, "Hei hi min rulh leh turah ka ngai hauh lo 
va, min rulh in tum tlat a nih erawh chuan, kan nu 
lo zinna kal man tur ka nei the: tihna a ni ang," 
ka ti a. Chu mi ka han sawi veleh chuan, "Excellent, 
a tha lutuk, a rang thei ang berin in nu chu chah 
thla rawh," a rawn ti a. 


Chutiang chuan, beisei lohna lamah malsawmna 
ka dawn atangin kan nu pawh chu Saprama a zin 
theihna tur remchanna a rawn awm tan ta a. Zin hun 
tur remchang te a rang thei lamin kan ngaihtuah ta 
a, lehkha te kan inthawn a, thirhrui hialte pawh kan 
inthawn a. Chutiang chuan, May thla nawiah Sapram 
lo thleng thla turin a inbuatsaih tan ta a. Kan nu 
pawh hian a hma reng hian, haw rual tur talin emaw, 
Saprama lo kal hi a er ve tawh thin a. Pawisa neih 
sa a awm si lo va, kal man atan tiin vawk te a lo 
vulh thin a. Chutiang chuan vawk pali lai a lo vulh 
puitling tawh a, a theih ang tawk tawkin a lo inkhawl 
ve tawh reng a. Hetianga remchanna a lo awm tak- 
ah chuan, a thlawna ticket lei sa diamin, Calcutta-a 
lam thlak mai turin ka thawn chho ta a. Kan nu hian, 
Mizo Zaipawl-ah te telin India ram lo fang chhuak 
vek tawh tak mah sela, ram pawn meuhva han zin 
chhuah dawn chuan hruaitu fel tak neih thain an 
hria a. Kan U C. Vulluaia leh a fanu nula Carolene-i 


112 SAPRAM & RAM THIANGHLIM 


ten Calcutta thlengin an zuk thlah a. Calcutta atang 
chuan, trunkcall-in kan inbia a, Sapram lo thleng thei 
tak tak tur a ang tan ta hle a. 


Visa buaipuina tur atan hun engemaw chen an 
inralrin avangin, an lo kal ni tura British Airway te 
nen kan remruat ni chuan an lo tlang thei lo va. A 
tak takah chuan, Visa hi minute 15 chhung lekin a 
ni tan chuan a leh lan theih a ni, a chhan chu Sap- 
ramah kei ka lo awm tawh avangin leh rei lo te chauh 
cham tuma lo zin tur a nih avangin. An lo kal ni tur 
thlir chung zelin ka lo nghak a. Heathrow Airport-a 
a lo thlen hun tur ka hriat hunah chuan lo zuk kal 
thlak a, a theih a nih phet chuan, 'Hlado' hial ka lo 
chham ang chu, tih nak alaiin, an lo thlen hun tur 
min hriattirna hi Damdawi In hrana ka duty hlan a 
nih avangin ka lo hmu fuh lo va. Heathrow Airport 
an thlen hnuah Airport Official ten a hranin min rawn 
phone leh a. Hmanhmawh takin kan nu nen chuan 
kan han inbe zawk zawk a, "Ti khan lo awm la, 
nangmah lam turin ka lo kal nghal e," ka ti a. Sapram 
hmar lam, Scotland ramri bul atang chuan, kan nu 
London Airport-a thu ve ran mai hruai tur chuan a 
rang thei ang berin ka chhuak ta nghal a. 


Kum 2 dawn lai mai inhmu tawh lo te kan ni 
bawk a, rail chak chi pawh chu a muang lam hret 
ni hian a lang a. Ka chhuk anga ka han tlan mai zawk 
dawn emaw ni chu aw, ka han tih chuan, tlan thlen 
theih ka inring meuh si lo va. Tla: lamah Heathrow 
Airport-ah chuan kan va inhmu a. A hmaa ka lo phone 
lawk tawh angin Dr. Mani, London-a awm hnenah 
chuan, kan thleng phei ta a. Mikhual thleng hlim a 
ni a, London vel han hmuh leh han bazar te a duh 
bawk avangin London-ah chuan kan cham ta a. 


Middlesbrough-a kan haw chhoh hnu hian, kei 
chu ka ni tin hna duty tul takin ka buai ta zel a. Kan 
nu erawh chu awl tak tein a awl ve thung a. Dam- 
dawi in pathumah ka duty kual thin a. Heng dam- 

dawi in te hi kar nei tham deuh an nih avangin leh 
car ka neih loh avangin duty-a kal vel nan Taxi 
engpawh ka hmang a, hming ka sign mai a, Hospital- 
in senso zawng zawng an tum vek thin a ni. Ka 
duty-na hmun apiangah hian chenna in nuam tak, 
chaw leh chawhmeh buatsaih theihna vek, Colour 
T.V., Sitting room zau tawk tak a awm zel a. Kan nu 
ka hnena a cham chhung chuan Mizovina kan ngai- 
nat zawng buhchangrum leh sa kan ei zing deuh nge 
nge a. Sap chaw pangngai, Alu zai lep te аг chuan 
hrawk a fah deuh nge ngein kan hria. A chang chuan, 
kan duty-na ward-ahte ka hruai zeuh zeuh va nau 
piang hlim thlakim lo, khawl (incubator) hmanga 
kan enkawite chu a hmu duh hle thin a. Heng nau 
thlakim lote hı аптаһпип hnute an la fawh theih loh 
avangın, thisen chaw pek an ngaı a. Anmahnia an 
thawk theih loh avangin, khawla thawktirte an ngai 
thin a. 


Tum khat phe: chu chutianga nausen kan enkaw! 
zinga a te pawl, a pian hlima gm 700 kan buaıpul 
laa chu kan entir a. Anı chuan, eng dang sawi lo 
chuan, "In tikhawngaihthlak e a," a ti a. Keini erawh 
chuan, kan khawngaih avangin chhun zan zawmin 
kan buaipui a ni ve bawk sı a. Chutiang naute sen 
zual chu thisen chaw pek te pawh awlai lo tak a ni 
a. An ban hi puitling kut zungpui tia chauh a ni a. 
Chutiang thisen chaw pek te chu kan zir leh kan tih 
than a nih avangin goal veng thiamin football a man 
chat chat ang deuh hian, kan hlah bik lem lo a ni. 
Hetiang taka nau thlakim lo leh te leh pisil, tluang 
tak maia han enkawla, nau pangngai tia vel an nih 
thlenga kan han enkawl hnu a, damdawiin an chhuah- 
san dawn meuh hi chuan, an nu leh pate ang hialin 
kan nausen enkawl te kha kan ngaina ve em ern 
hman thin a ni. Chutiang taka inbuaipui chu kan 
nih avangin birthday lawmna atan te hian a bik 
taka sawmna kan hmu ve zauh zauh thin a ni. 

Bung 18. 


SCOTLAND DIL HMINGTHANG 
LOCH LOMOND : 


Ka thiannu Pari lo thlen tur hi kan Zosap-te 
pawh ka han hriattir a. Remchang hmasa bera an 
hnena zin turin an rawn sawm hlawm a. Hmun hrang 
hranga awm an nih avangin engtinnge kan tlawh 
kim theih ang tih kan ngaihtuah a. Kan Zosap-te pali 
Pi Puii, Pi Muani, Pi Hlimi leh Pi Teii chuan, Holiday 
hmanho an lo tum mek bawk a. "Holiday hmanna 
hmunah min rawn fin ve mai ula a tha ang e," tiin 
an han rawt a, keinin tha kan ti a. Amaherawhchu 
chu mi hma chuan, hun awl kan neih avangin, Scot- 
land ram han fan phawt zai kan rel ta a. Sapramah 
chuan, zin chhuak turin bungrua intel lawih a ngai 
lo va, Rel tiket lei a ni mai a. Riahna tur leh mutna 
tur chu pawisa lam a awm phawt chuan, a buaithlak 
vak lo. Hmar zawngin rel chak chiin kan kal a, Glas- 
gow khua kan thleng a, chutah chuan, khawlai chu 
kan theih ang angin kan fang a. Sap mi hmingthang 
tak Robert Peel-a hriatrengna lim khawlaia lianpuia 
an siam te leh, a vela pangpar mawi takte chuan mit 
a la hle a. Thlen man sen loh deuh zawkna turin 
"bed and breakfast! an tih mimal chhungkaw inah 
kan thleng a. Hetiang hi hotel aiin a tlawm daih 
zawk thin reng a ni. 


Atukah chuan, ram fang pah zelin Scotland rama 
dil hmingthang tak Loch Lomond an tih chu kan va 
tlawh a. Dil hi lian pui pui pathum a awm a, lawngin 
zin mite leh ramfang mite chu min hruai ber a. Lawng 
chhungah hian, restaurant tha tak a awm nghal bawk 
a. Dil kam vel Scotland tlang ram ngaw dur nuam 
tak tak maiah Sakhi tuaite pawh an tlat thauh thauh- 
na leh Sazukte pawh an tlat thinna ni awm tak te 
chu kan hrut chho zel a. Kan kalna dil kam vel hi 

tun hmaa an pasalthate lo chet tlat tawhna, indo mi 
an nih ve laia an ral run thiamte lo inkulh ve tawhna 
hmun a ni a. Chung chanchinte chu min hrilh a. 
Chutiang chuan ni lenga kan fan kual hnu chuan kan 
haw thla leh ta a. Kan haw thla hi ram fang pah 
zelin Edinburgh kan thleng thla a. 


Edinburgh hi khawpui hlui tak mai leh khawpui 
ropul tak a lo ni a. Sapramah pawh khawpui lian 
bera an neih London dawttu a lo ni reng a. Scotland 
ram khawpui ber a ni bawk a, an in sakte chu a 
rinawmin a ropui hle a. An sak hun lai vel han zawh 
chuan, Mizo hnahthlak hote chu runlui kama kan 
awm lai te a lo la ni daih mai leh nghal a. Chutih 
laia an in leh lo din te leh an khawpui plan te chu 
vawiin niah paih tur a awm chuang sı lo va, an 
mistiri te, an engineer-te chu an fakawm hle a ni. 
Scotish-ho hi Saptawng hmang deuh vek an nia, 
anmahni tawng hmangte chu an awm tho nain, kal- 
na apiangah Saptawnga biak theih vek an ni. Tin, 
hmelah sap nen danglamna teh chiam a awm loa, 
an hawihhawm zawk daih nghe nghe a ni. Tun hma 
erawh chuan sap-ho nen an indo an indo thin a. Indo 
hrat, mi huaisen, mi kawlhsen, tlang rama khawsa an 
nih avangin, Sapho pawh hian an hneh mai thei lo 
va, Finrawl chhuahin ralthuamte an dahtir a, an awp 
thei ta chauh niin an sawi. Hmun thenkhatahte phei 
chuan, Scotland ram hi rorelna hrang neih leh te 
pawh an chak leh deuh nia sawinate pawh a awm a. 
Ram tin leh hnam tin hian vuivaina kan nei theuh va. 
Anni pawh hian ram leh hnam hmasawnna tur Deve- 
lopement pawisa hi Scotland ram hian an chan tur 
ang tawk chang lova inhriain an vui ve hle thin 
bawk a ni. 


116 SAPRAM & RAM THIANGHLIM 


Bung 19. 
HOLIDAY KAN ZOSAP—TE NEN 


August 1980 a ni a, kan Zosap-te nena holiday 
hmangho tura kan intiam hun chu a lo thleng ta a. 
Middlesbrough atangin Wales ram hmar lam kal tlangin 
Holy Island thliarkara Holihead-ah chuan kan phei a. 
Rel station-ah Pi Teii leh Pi Muanin min lo hmuak a, 
Pi Puii leh Pi Hlimi chu khawsak relin an lo awm a. 
Heta tang hian Anglesey thliarkara Holiday-na hmun 
thingtlang khaw pakhata mission bangla pan chuan 
Car-in kan tlan ta a. He hmun hi hmun fianrial, 
thingtlang khua, thengthaw leh nuam tak mai a ni a. 
A bik takin missionary-te holiday-na tura hman turin 
building pawh hi kohhranin a lo va neih a ni reng a. 
Ni tin zan tin tul taka hnathawk te, Sapram khawpui 
lun tak leh buai em ema hun leh thluak hmang thin 
tan te hian rilru hahchawlhna leh boruak han thlak 
hrim hrim hi a tul hle a ni. Heta ni li kan holiday 
chhung hian family devotion kan nei ziah thin 
a. Saptawng Bible chhiar awih loh kan ti a, hun 
hmangtu apaıngin Mizo Bible atangin chhiar zel a ni a. 
Kan tawng hman pawh Mizo tawng leh Saptawng a in- 


pawlh nawk a, kan sawi erawh chu Mizoram lam 
chanchin kan sawi hnem zawk mah awm e. Hmun 
mawi te, tuifinriat kam te, lal in ropul te, kulh te, 
tlang ram leh thliarkar te fangin kan kal chhuak thin 
a. Pi Puii leh Pi Teii hian car an neih ve ve avangin 
kal velnaah harsatna a awm ngai lo va. Kan hmun 
fanho tam tak zingah mit la zual han sawi ila: 


PLAS NEWYDD : Plas Newydd hi Anglesey 
thliarkara an lal in ropui kum 500 kal tawha sak kha 
ania, Zinmite tan tlawh theih turin vawn that a ni 
a. Tun lai huna in ropui leh in tha pawhin a la tluk 
pha lo ni mahin a lang. Pindan lianpui puia lem ziak- 
te chu "A tak aiin a ang zawk" tih mai tur a tam 
mai. He mi lal chhungkua inthlah thla zel Marquess 

of Anglesey an tih Waterloo indona hmingthang taka 
Wellington-a dawltu kha hmelmain a malpui an kah 
chhiatsak avangin a bawp an tan a, thinga siam ke 
lem an vuah sak leh a. Heng te hi hmuh turin an 
tar a. 1815, kum 160 chuang kal ta a tha taka bawp 
an lo paih theih te pawh chu chutih laia, doctor-te 
thiamzia a lang hle a ni. 


BEAUMARIS CASTLE : He kulh hi kum 750 lai 
kal tawha sak a ni a. kulh ropui tak a nı a, a velin 
tuiin a hual a. Hmanlai silaitha te an neih hma chuan, 
kulh hi tuiina a hual theih chuan, hmelmate lak theih 
loh tluka an ngaih a ni. Tui an rawn hleuhin, an silai 
hlo kha a zawp thin a, an silaite a hman theih tawh 
ngai loh a ni. He kulh ropu tak hi lung chang hmanga 
an sak a ni a. A vel hnai kea ni khat kalah lung hmuh 
tur a awm bawk sı lo va, a sak nan hian tha an sen 
hnem hmel hle a ni. A sak dan an ziah ka han chhiar 
chuan, tawlailir 1,200 ni tin lung thiar turin an hmang 
a, Mistiri 800 in lung chu ni tin an chher thin an 
ti a. Hnathawktu dangte nena chhut vek chuan, 
thingpui fatute pawhin anmahni thingpui lum lehtu 
tur fatu dang an mamawh hmel hlein a lang ani! 
A bul lawk hi tuifinriat kam hmun nuam tak leh 
thianghlim tak a ni a. Kein kan leng kual a, tuifawnte 
chu kan indai thui siak a, ni a eng tha hle a, a nuam 
hle mai. 


PUFFIN ISLAND:  Anglesy thliarkar hmar chhak 
lamah tlang ram mawi tak kan han fan hnu chuan, 
tuifinriat kam mual leh lamah kan han thleng leh a. 
Heta tanga hla vak lovah hian, lung lian tawk tak 
tuifinriat atanga rawn lang chhuak a awm a, hei hi 
Puffin Island an tih chu a ni. Mihring chenna a ni lo 
va, thliarkar te tak te lung khawk rawk a ni mai a. 
Savate erawh chu an tam hle a, entlanga han thlir 
chuan, sava tamzia leh an hlimzia leh an zalenzia a 
hmuh theih a. A bul lawkah hian Light House, tuifin- 
riata in sang tak sak a awm a. Tun hmain lawng te 
zawk te an kal laiin, heng tuifinriat atanga lung lo 

lang chhuak te hi an sut a, an chhiat lohna turin, 
leh vaukam chhinchhiahna turin Light House hi an 
siam thin a. Zanah khawnvar chhiin duty an awm 
thin a ni. Hei hi lawnga zin mite an insut chhiat 
loh nan te, an bo loh nan te a ni a. Hetiang han 
hmuh mai pawhin rilruah Sermon tam tak a lo 
lang nghal thei thin a ni. 


Pi Zaii seilenna in leh an phumna thlan kan tlawh 
bawk a, hei hi Llangaffo khuaah a ni. Kan missio- 
nary te zinga kan hriat lar leh kan ngaih em em, a 
hmel hmuh tur awm tawh lova a thlanmual ram tawh 
tak chauh han hmuh chuan lung a tileng hle a. Kan 
Zosap, kan kalpuite nen ngawi rengin kan ding 
a, Chumi hnuah tawngtaina kan neih zawhin kan kal 
leh ta a. Heng lai holiday kan hmanna ram hi Welsh 
ram pawh a kilkhawr leh thingtlang hmun deuh a nih 
avangin, khaw thenkhatah chuan Welsh tawng hlang 
hmanna te pawh a la awm ve a. He tih hun lai vek hian, 
British Parliament-a Welsh M.P. pakhat chuan, BBC 
Television-ah Welsh programme a hlanga neih phutin 
thih thlenga chawnghei a tum lai a ni bawk a. Tun 
hma deuhva Welsh tlangval thenkhatin Welsh ram tih- 
zalen tuma pawl an lo siam ruk, Sap sawrkarin an 
tihtawp tak chanchinte han hriat chuan, zalenna kan 
lo duh tlanzia leh mahni nihphung te tea khawsak 
chhoh kan thlakhielhzia mi a hriat chhuahtir hle a ni. 


Kan holiday hun chu a lo tawp ta a. Kei leh Pari 
chu Pi Teii rualin an khua Bala lamah kan kal ta a. 
Kan thian dangte chuan Pi Puii hovin, Prestatyn lam 
an pan a. Kan inthen hma chuan, khaw pakhatah 
Petrol thunin kan han ding lawk a. Petrol station-ah 
chuan an khaw hming chu a tluanin a lo inziak a. 
Hei hi Welsh ram khaw hming sei ber a ni a. Han 
'by-heart' theih mai chi a nih loh avangin, an khaw 
hming ziah chu thla ka la ta ringawt a. Hawrawp 58 
a sei, Lianfairpwllgwyngyllgogerychwyrndrobwill- 
llandysiliogogogoch, a ni a, a lam tawiin, Llanfair 

(thlanvor) an ti mai thin a. Welsh ram khaw hming 
bulah hian 'Llan' (thlan)-a tan a tam hle. Hei hi 
'biak in" tihna a ni a. Welsh mite hi an lo sakhaw 
mi awm hle mai. 


Petrol kan thun zawh chuan, kawng pengah 
chuan kan inthen ta a. Welsh hmar lam ram mawi 
bera an sawi, Snowdon ngaw karah leh tlang ramah 
chuan Pi Teii chuan mi a hruai zel a. A khat tawkin 
chung ram mawizia thlir tur chuan kan ding thin a. 
Hei hi Welsh rama an tlang sang ber ania, ft.3,650 a 
ni. Tlang karah hian dil mawi tak tak a awm bawk a. 
Zinmite chuan he lai hi an tlawh hmaih ngai lo hle 
a ni. Kan kal zelnaah chuan tlang lawn lai kan hmu 
a. Hruia intawnin tlang pang lung lianpui pui vawn 
fung awm lovah chuan an lawn chho va. Rahbi tur 
thir khena lung kher khuar chawp zelin, an lawn a. 
Pi Teii hian rock climbing hi a ngaihven zawng tak a 
nih avangin an lawn lai chu (binoculars) entlangin 
kan lo thlir a. An lawn chhuak thei nge thei lo tih 
hriat kan duh avangin, darkar khat dawn lai kan lo 
thlir nghe nghe a ni. Che sual palhin tla ta sela, dam 
chhuah beiseina tur chi a ni lo va. Kan thlirte chu 
him takin an vaiin an lawn thei a, kan lawmpui hle. 
Heng lai hmun hi Everest tlang lawn hmasatute, 
Hillary-a te hovin an lo practice na hmun a ni a. An 
chenna leh an riahbuk inte pawh chu kal pahin 
kan hmu a. 


Bala khaw kawng tak ni lo mah se, Pi Teii hian a 
seilenna khua hmu tura min duh avangin khaw thlang 
lamah kal kualin, tuifinriat kama Criccieth khua chu 
kan zuk thleng a. Tuifinriat kam nuam takah chuan 
nilum aiin kan chawfun te chu kan ei a. Chuta tang 
chuan Pi Teii chuan a seilenna in chu min kawh- 
hmuh a. Tunah erawh chuan midangin an lei tawh a. 
Chu khuaah chuan amah hre tur awm chu mi pathum 
emaw chauh an awm ang tih te min hrilh a. 
Tin, hmeichhe naupang a nih laia, Sunday School an 
kalna in leh missionary ni tura decision an lo siamna, 

a piantharna in te mi a kawhhmuh a. A seilenna khua 
ngei-ah chuti taka a lo mikhual ta chu kan khawngaih 
hle a. Chu mai pawh ni lovin Mizoram atanga ram- 
buai laia mangang taka a haw thla kha kohhran ho- 
vin a chenna in tur emaw, a hnathawh tur emaw 
engmah an lo nei lo va. Keiniin missionary thawk tha 
leh hmingthangte chu kawt chhuahah ropui takin an 
lo hmuak ang chu tih nak alaiin, tumah hmuaktu leh 
chiauautu a neih loh thute a sawi ta zel a. Mizorama 
a awm chhung khan, a chhungkhat Јајла hnai 
zawng zawng an lo boral tawh a. A thleng thla chu 
"Ka ni" a tih "Aunty" tia a koh thin, pian leh murnaa 
a ni tak tak pawh ni lo hnenah a innghat a. Chuta 
tang chuan zawi zawiin a inher rem leh ta chauh a 
ni tih te amah ngeiin a sawi han ngaihthlak chuan, 
kan rilru a khawih hle mai. | 


Chawfak zawhah chuan Lloyd George, British 
Prime Minister hmingthang tak seilenna in leh a piah 
lawk dai bul, thing hnuaia a thlan maw! tak chu kan 
va thlir a. Lloyd George-a hian duh sela chu West- 
minster Abbey, Sapram mi lian mi tha te an phum- 
na hmunah phum tur a ni a. Amaherawhchu a sei- 
lenna khuaah ngei phum a thlan zawk avangin, he 
Criccieth khaw daiah hian phumin a thlan chu maw! 
takin an siam ta zawk a ni. Lloyd George-a hi Pi Teii 
te nen inhnaihna an lo nei reng a. 


Kawng tluana hlim taka titi zel chungin Bala chu 
chawhnu her velah kan thleng a. Kan chawlh hahdam 
hnu chuan, kan leng chhuak leh ta a. Tun hmaa min 
lo fanpui tawh thin, Bala Dil mawi takte, a kam vel 
Mary Jones kea a kalna ram te fangin ka thiannu 
Pari nen kan pathum chuan kan va chhuak leh ta a. 
Bible Society din chhuaktu, Pastor Thomas Charles 
chenna in hlui te, a kohhran thin biak in te leh ama 
lim lianpui te chu kan tlawh zel a. Pu Zosaphluia'n 
Mizorama missionary-a lo chhuak tura kohna a hmuh- 
na in pawh chu kan tlawh a. Bala-ah hian Pathianni 

kan cham a. Chawhma lamin English Service-ah kan 
inkhawm a. Chawhnuah chuan khaw thenawm Llan- 
for-ah Pi Teiin a thusawina hun chu mi a kian a. Chu 
mai chu ni lovin, Mizo kan thahnem bawk a, Mizo 
zaiin hla kan sa bawk ang a ti a. Khuang te deuh tak 
hi a lo nei a, kan pathum chuan Mizo hla biak inah 
kan han rem a. Kohhran lian vak an ni lo nain, kan 
inkhawm chu kan hlim hle. Pi Teii leh missionary 
dangte rawngbawina avanga Zoramah malsawmna kan 
dawn nasatzia te, P1 Teii rawn tir chhuaktu chu an- 
mahni Welsh Kristian an nihzia te leh an chungah kan 
lawm a ni tih thu te, thuhmahruaiah ka sawi lang a. 


Chawhnu inkhawm ban hian tlangah Pı Tel 
hovin kan leng a. Sapram theihmu, rampalailenga 
lo hmin tuarte chu kan veh a. Pi Teii hian "Leitan 
chhukah ka hruai ang che u," a ti a. Chu mi tlang 
atanga khaw dang pan chhuk lehna kawng kawi chu 
Durtlang Leitan leh Bawngkawn inkar kawng ang 
deuh tak hi a ni reng a. Kawng thlang lam erawh a 
awi chhe lutuk ve lo. Fiamthua, "Bawngkawn" a tih 
khua thleng chuan motorin kan zuk tlan a. Mizoram 
tlang ang deuh hmunhma ringawt pawhin a lung a 
tileng ve a ni tih a hriat theih hle mai. 


Atukah chuan, Bangor khuaa Pu Roberta te hnen- 
ah Pi Teii hianmin hruai ta a. Pu Robert-a te chhung- 
kua nen hlim tlang takin kan inhmu a. An hnena kan 
chen chhung hian a hnathawhna University Campus 
ah te leh hmun mawi an tihte mi an fanpul a. Caer- 
narfon. Sapram lal fa Prince of Wales ni tura lallu- 
khum an khumtirna thin kulh te pawh chu min fan- 
pui a. A thiannu Pi Zopari a fel hle a, Mizo tawng 
tlemte chauh an thiam a. An tlangval Zosanga pawh 
College zirlai a ni mek a. Ani chuan Mizo tawng a 
hre lo hle mai. 


Bangor atang chuan Pi Puii te khua Prestatyn pan 
chuan kan phei leh ta a. Kan phei ni tur hi an lo hriat 
lawk avangin, Pu Samuela te nupa Wrexham khua 

atanga Prestatyn-a Pu Lloyd-a te hnena zin chuan 
min lo nghak a, hlim takin kan inhmu a. Pu Lloyd-a 
te chhungkua nen kan inhmu bawk a, an fanu 
Zohmangaihi te nufa an lo zin lai tak a ni bawk a. 
Tin, Pı Hlimi holiday-naa kan hmuh bawk kha Pi Puii 
hnenah a lo la cham a. Tichuan, "enga" ti thei eng- 
emaw zat khaw khatah kan inhmu khawm leh ta a. 


Prestatyn atang hian Pu Zosaphluia thlan tlawh 
turin Abergele khuaah Pi Puiin min han hruai a. A 
vuina inkhawmah a tel avangin biak in chu a hai lo 
va, amaherawhchu Missionary thlanmuala thlan kan 
han zawn hian kan hmu mai ta lo va. Thlan lung chu 
tlar fel tak nei a nih avangin, hmuh hmaih palh tur 
chi niin a lang si lo va. Tichuan, Pi Puii ho chuan 
chanvo insemin tlar tin chu pakhat mah hmaih miah 
lova thlanlung chhiar turin kan han tan tha leh a. 
Nakin deuhvah chuan thlanlung pakhat hnimin 
a lo khuh vek tawh chu kan han hai eng a, Pu Zosap- 
hluia thlan chu a lo ni a. He mi kan han hmu chu 
kan inau khawm a, thil danglam tak hmu ang maiin 
kan lawm hle a ni. A hnim te kuta kan han pawh en 
hnu chuan a thlanah chuan thla chu kan han la a. Kan 
Zosapte, kan ram Chanchin Tha-a tiengtute kan 
ngaihsan em em mai mual an liam tawh hnua, an 
thlan hmunte pawh sam fai lohva a awm te leha 
hmu duh tur te ngei tan pawha hmuh hleih theih loh- 
va a awm han ngaihtuah chuan rilru a na duh hle. 


Prestatyn atang hian Chester, Pi Muani te khua- 
ah kan phei leh a. Pi Muani hian station-ah min lo 
hmuak a, zin inkhai bawr tak kan nih lem loh avangin 
khawlai te kan fang nghal a. Lui hmingthang tak 
Dee lui, Chester khuaah hian a luang tlang a. Chu 
mi kamah chuan, thingpui te inin kan hawi vel a. 
High School kan kal laia poem kan zir thin "The 
Miller of the Dee," kha he mi lui kama lo khawsa a 
ni tih ka han hriat chuan, lung a leng duh hle a. A 
hla thunawn, "I envy no one, no not I, and no one 

envies me," a tih te pawh chuan awmze thuk tak a 
neihzia kan hre awm e. He khawvelah hian mi tam 
takin sum leh pai, din hmun leh thuneihnaah intlan- 
siakin a thim a var thlu lovin kan tlan a ni ber a. 
Kan Kristianna te pawh mi tam tak chuan dah that 
chang kan nei awm e. "Tumah ka awt lo va, tuman 
min awt lo," ti theia nun lungawi hi kristian nun dik 
tak ni zawk awm tak a ni. 


Cathedral, Biak In lian tak kan tlawh a, a lenzia 
te, a sanzia te leh a sakna hmanrua te kan thlir a. 
Tukverh darthlalangah-te chuan darthlalang pangngai 
ni lovin Stained glass, milem inziak kai mawi tak vek 
an hmang a. A kil khatah chuan hmun fianrialah mahnı 
theuhva tawngtaina kan neih hnuah Pi Muani-te in 
lam panin kan kal leh ta a. Kan va thlen chuan, a 
laizawnnuin kan ei turte hlim takin a lo buatsaih a. 
A u mipa boral tawh nupui Mrs Bound chu chaw- 
eiah an lo sawm bawk a, kan hun neih chhunah 
chuan a tam thei ang berin hlim takin kan titi a. 
Chawhnuah chuan khawpui chhung fang turin kan 
leng chhuak leh ta a. Chester hian fan tur leh tlawh 
tur a ngah hle mai. Khawpui hlui tak kum 1900 ala 
rei lo ding tawh a nih avangin, Rome-ho kulhsak te 
leh an sulhnu ropui tak tak hmuh tur a la tam hle. 
Tun hma, aurinna te leh chanchinbu te a awm 
hmaa Chester khaw tlangau dinna hmunte pawh 
kan vafang a. 


Chester atang hian Liverpool chu rel-in kan pan 
a, Dr. Hughes-an rel station-ah car-in min lo hmuak 
a. Kan thlen ni hian Liverpool khua kan fang leh 
nghal a. Tun hmaa damdawi in ka zirna leh ka thawh- 
na hmun Alder Hey Children's Hospital te, Fazakerly 
General Hospital te, School of Tropical Medicine te 
leh Hostel anga kan lo awmna World Friendship 
House te kan fang a. Kan kal pah hian, Dr. Hughes-an 
fiamthu deuhvin, kan nu hnenah, "Heng hi in pa in- 
tih milenna hmun a nih hi, doctor lian a nihna hmun 
a nih hi," te a ti a, kan nui dar dar a. Liverpool-a 

Biak in lian Anglican Cathedral chu kan tlawh bawk 
a, hei hi Saprama biak in lian ber a ni a, khawvel puma 
biak in lian ber dawttu a ni bawk. A kil khataa 
peng pakhat, hmeichhe ho biak in (Chapel) an tih 
pawh chu Mizorama kan biak in lian tia vel a ni a. 
Kan rama biak in pangngaite hi chu a tukverhah a 
zo pa chuan a vawm chhuah theih var var a ni. He 
biak in hi kum 70 aia rei an sa a ni a, kum 1978 
October thla khan Kumpinu-in a rawn hawng nghe 
nghe a ni. Shillong-a awm thin, Pu Pugh-a a boral 
tak avanga a ro a va chin felnaah Dr. Hughes-a hian 
Silver no pakhat chu Brig. Sailo chan ve turin a lo 
ruat a. Hei hi Parin a keng haw ta nghe nghe a. 
Shillong lama an lo thian tha ve ber Brig. Sailo, Mizo- 
rama Chief Minister ni ta chanchin an bengvar hle a ni. 


Liverpool atang chuan, Middlesbrough-ah kan kir 
leh ta a. Mel sang tam tak khaw fangin kan lo zin 
kual tawh a, kan hmun hmuh leh kan khaw tlawh 
thlate pawh chhinchhiah nan color roll film tam fe 
kan lo hmet ral tawh a. Holiday ni tak mah se kawng 
lehlamah chuan hahthlak tham a lo ni thin a, senso 
lamte pawh tih tham tak a ni. Amaherawhchu, hetah 
hian kan hlep nia kan hriat chu kan Zosap tam tak 
te nen hlim taka hun kan han hmang thei chu a man 
chhiar sen loh niin kan hria a. Keini zawng rawng- 
bawltu kan nih pawhin rawngbawltu tling lo kan ni a. 
Kan Zosapte an hun, an tha leh an rilru senga an ram 
nuam tak kalsana kan ram hrehawm taka khawsakna 
inang lo tak hnuaia Pathian hming avanga hun lo 
hmang tawhtute zinga kan han chen tak tak chuan, 
"mi thianghlim kalna kawng hlui," zawh zel turin, 
training kan dawng a lo ni nghal zel a. 


Pari pawh thla thum lai Sapramah a cham 
ve ta a. Kan missionary-te bakah thian tam tak 
kohhranah a nei ve hman a. Hlimawm hle mah se 
in lamah kan fate enkawl an ngaih avangin leh a ni 
tin hna, zirtirtu hna, chhunzawm leh a tul avangin a 

haw a lo hun ta a. Kei erawh chu, remchang a nih 
chuan, Liverpool University-ah thiamna hlawm khat 
dang DTM & H seat nghaka ka la awm dawn avangin, 
kan la haw dun remchang lo va. A chang chuan, 
"Engemaw harsa taka zir zawm leh a tulna le ? fate 
pawh an ngaihawm tawh alawm maw le," tiin haw tlan 
mai pawh chu kan chak thei hle thin a. Mahse hlaphuah- 
tuin "Mahse kan ram a lo mawi ve nan, hrehawm 
tinreng chu ka tuar ange" a tih angin, kan ram leh 
kan kohhran hmangaih avangin khawhar leh hrehawm 
tuar turin ka awm fual leh ta a. 


Bung 20. 
ZIRNA HLAWM DANG 


DTCH Course ka beih lai pawh khan kan Zosap- 
te leh Welsh ram kohhran hotute chuan Saprama ka 
awm remchan chhunga a theih anga tam thiamna 
purchawk min duhsak a. DTCH chu naupang lam nat- 
na zirna a ni a, kan ram ang dinhmun, doctor-te in- 
daih lohnaah chuan, naupang chauh enkawl turin kan 
inthliar hrang thei lo vang tih chu a hriat a. Dam- 
dawiinah emaw, thingtlanga zin chhuah thil thuah 
pawh puitling leh natna chi dang dang kan hma lo 
thei lo vang tih ka hriat avangin, Diploma in Tropical 
Medicine & Hygene (DTM & H) hi zir leh tul tihna ka 
nei a. He course hi hun duh rei vak lovah chuan, 
tangkai tak a ni a. Tun hmaa missionary doctor lo 
chhuak thenkhat kha chuan an rawn hma tel nghal 
reng a. Amaherawhchu hemi zirna Liverpool-a mi hi 
miin an ngaihsan avangin diltu an tam thei hle a. Dan 
naranin dil atanga kum hnihah dilna hi an ngaihtuah 
a ni ber a. Kei chu March thlaa exam bei ka ni a, 
chu mi kum September thla Session chu seat ka hmuh 
theih chuan, ka tan hun remchang a ni ang a. A 
hranpaa zir tura kal leh tur chuan thil harsa a ni ang 
tih ka hre nghal a. 

Welsh kohhran nu leh pa ten, "Seat i hmuh theih 
phawt chuan zir a tha, sum leh pai chu kan rawn 
tum ang," an ti a. Zorama Hospital Board-in "Sum 
leh pai Welsh kohhranin an tum theih phawt chuan 
han zir leh rawh," an lo ti bawk a. Kan mutan ber 
erawh chu September thla, dil hun atanga thla 6 
hnuah seat kan hmu thei ang em, tih hi a ni. Dilna 
ka theh luh hian, Secretary, Mrs. Evans, tun hmaa 
ka lo hriat tawh chuan seat harsat thu sawi a. 
A tawpah erawh chuan, "Nang i ni a, hotuten an 
hmelhriat tawh che a, beiseina chu a awm mai thei. 
Engpawh ni se, kal tura thlan, kal lote hmun a awm 
a nih chuan, chu chu ngaihtuah theih dan awm chhun 
a ni ang a. A hranpa chuan i dilna chu ngaihtuah 
theihna a awm lo vang," a ti a. | 


Experience neih belh tur leh chu mi September 
Session nghak ni pah fawmin, vanneihthlak takin 
Middlesbrough General Hospital-ah engemaw chen 
hnathawhna remchang ka nei hlauh va. DTM & H 
Session tan hun chu a lo ni ta a. 'Kal tura thlante an 
kal kim nge kim lo, kim lo ni ta sela, waiting list-a 
mi dang an dahte a awm tho bawk nen, min thlang 
ve ang em ?' tih chu ka innghahna a ni ta mai a. 
Amaherawhchu mak takin Pathian khawngaihna a lo 
lang leh a. Seat harsa tak an tih chu ka hmu leh ta 
hlauh va. September session-ah chuan zirin ka 
bung ve leh ta a ni. Hetianga seat ka hmuh ve 
hlauh hi Welsh kohhran Mission Board-te pawh 
chuan min lawmpui em em a. Final exam hun 
a lo thleng leh ta a. Pathian khawngaihna avang 
vekin tha takin ka pass ve leh a. Pass hi ka lawm 
tawk hle a, ka zirpui ka thiante erawh chuan Gold 
Medal (tangkapui) ka hmu lo chu mak an lo ti ve a. 
"Mi ngo chu ni la tangkapui chu i hmu ve ngei ang, 
titein min vuipui an tum a. Engpawh ni sela, tha 
tak leh tluang taka DTM & H ka han pass chu ka 
tan thil lawmawm a ni tawh reng reng a ni. 

He mi ka zir chhunga senso fee tul zawng 
zawng chu Welsh kohhran chuan tum an inhuam a nih 
kha. Sapramah School fee a sang em em mai a, a zir 
chhung hi rei lo hlemah se fee-ah ringawt cheng sing 
khat (Rs.10,000/-) chuang chawi tur a ni a. Amah- 
erawhchu kum khat ral hma khan DTCH Course kha 
Liverpool University ah ka lo zir a, ka lo zawh tawh 
avangin, a bik takin fee min tihhniamsak a. Cheng sing- 
khat chawina turah cheng sang ruk (Rs.6,000/-) chauh 
min rawn thing a. He thu hi Welsh kohhran hotuten 
an lo hriatin, University hotute chungah pawh an 
lawm ve leh ta em em a. 


Senso tul zawng zawng min pe fel vek tihah 
Welsh kohhran chuanin Council for World Mission 
(CWM) General Secretary hnen atangin lehkha an hmu 
ve leh a. "Dr. C. Biakmawia, Liverpool University-a 
DTM & H a zirna senso zawng zawng hi CWM in kan 
lo tumsak ang e," tia hriattirna a ni a. Tichuan, sen- 
so chu CWM te hianin an tum ve leh ta zawk a, 
Welsh kohhran nu leh pate chu CWM chungah an 
lawm ta em em mai a. Kan vai chuan kan lawm tlang 
ta em em tihna a ni. He tih lai hian DTM & H result 
a chhuak tawh a, tha takin ka pass tih an lo hre 
tawh a. Hengte hi Pathian hnathawh a ni a. Stipend 
hmuhte hı thil harsa a ni a, kei erawh chuan, 
ka phu vang ni lovin, hmun khat ala tamah phur 
taka min peksak theitu Lalpan mın lo ruatsak 
zel a ni tih ka hriatin, heng zirna te hi a kawng 
min lo ruatsak a ni tih ka ring a. Keima tana 
zir ka ni lo va, ama rawngbawina atan mi a tir, 
mi a buatsaih, chakna min pe a, hlawhtlinna min 
pe a ni tih ka thinlungah a chiang lehzual a ni. 


Council for World Mission hi kei chuan mi mal 
takin ka lo hre tawh a. An Programme buatsaih, 
Weekend leh retreat-ah te rawngbawltuah min rawn 
sawm ve tawh thin a. Tin, kan damdawi in sakna 
atan te pawh tanpuina min pe tih ka hre bawk a. 
Zoram ka lo haw hnuah kan kohhran mite ngei pawh, 

entir nan, Dr. Lalnuntluanga te nupa, CWM missio- 
nary-in an han chhuak ta a, kohhran mimir pawhin 
kan hriat chian phah lehzual awm e. Tunah hian, 
kan tihdamna hna Durtlanga kan thawh mekah 
hian CWM hian damdawi in sakna tur hian cheng 
nuai hnih dawn lai an rawn thawh nghe nghe a ni. 


Bung 21. 
KOHHRANA RAWNGBAWLNA 


Mizoramah hi chuan Kohhran rawngbawlna te hi 
kan insem a ni mai a, Kohhrana mi thahnem ngaite 
chuan thuhrilna hi an chang tam ve hle thin a nih hi. 
Sapramah erawh chuan, hetiang hi a ni ve lo va, 
thuhrilh rawngbawlna chiah hi chu, ordained minister, 
pastor nemnghehte chanvo-ah an dah hle mai. Hriat 
lawk lohva an zinbo thut te a nih erawh chuan, an 
kohhrana an tha chhang dawltu berte, an kohhan 
ziaktu emaw, an kohhran upain emaw hun chu an 
hmang zauh zauh bawk. Hei hi kan ram leh Sapram 
kohhrante a danglamna pakhat a ni. Kohhran mal 
chu sawi loh, khawpui lianah te phei chuan ordained 
minister lote tan chuan thusawina hi beisei tur chiah 
an ngai lo hial a ni. 


Mi mal thil takah erawh chuan, Pathian khaw- 
ngaihna azarah thuhril rawngbawlna hun tha tak ka 
hmu chho thei zel a. Ka thlen hlim kar khat a ral vel 
khan Liverpool-a Presbyterian kohhran thusawina hun 
min pe a. Pathian thu teh ngun pawh a ni em em lo. 
Kan ram chanchin kohhran mitena an hriat theihna 
tura a mihring chengte awm dan tlangpui, khawsak dan, 
ei leh bar, kristianna leh thil dang danga kan dinhmun 
te ti chiang thei turin thusawina hun min pe a. 
Dr. Hughes nen Pulpit-ah kan ding dun a, aniin 
zawhna a chhiar chhuak a, keiin mipuiho hnenah a 
chhanna ka sawi nghal thin a ni ber a. Zawhna a 
lo siam hnem bakah kan inchhangtui chawp bawk a, 
Saprama thu la sawi ve ngai lo ta chuan, Mizorama 

kan sawi chen ngawtin kan sawi pek a. Kan thusawi 
zo kan han thu chu, an Pastor chuan min kamkhat 
mal ang tih ka hlauthawng a. Pastor chu a han ding 
a, eng dang sawi lo chuan, "A lawmawm khawp mar, 
tuna kan thu sawitu missionary doctor kha nakkumah 
retreat kan neih hunah pawh thuhriltu atan kan 
ruat (booked) nghal e," a ti a. A titiam thuah ka 
ngal a. 


Kum a lo vei a, March thlaah chuan, retreat hun 
chu a lo thleng a, Liverpool-a Presbyterian leh Metho- 
dist kohhran pahmh infin. khawmin nilenga annual 
retreat an neihnaah chuan thuhriltu tur pahnih zinga 
pakhatah min sawm ve a. Tum khat mat pawh ni lo, 
nileng daih deuh thawa, Sapho pung khawm hmaa 
thu han sawi chu ka huphurh hle a. 'Engpawh ni se- 
la, min lo ruat tawh si avangin, ka va tlingtla hrain 
teh ang,’ ka ti a. Thu kan han sawi zo, kan han 
tin dawnah chuan, Pastor vek chu a ding leh a. 
"A lawmawm khawp mal, July thlaa abika inkhaw mna 
kan neih turah kan thusawitu hi kan hual leh e." 
a han ti leh ta a. Han hnar theih tak tuk m lem 
sı lo rawngbawlna pawimawh si, huphurhawrn si «hu 
ka tawng chho ta әс? a. 


Krismas hmasa ber Welsh chhim lama ka hman 
tum khan, bung danga ka sawi tawh angin, kohbran 
pathumah thuhrilna hun mun lo pe a nth kha. April 
1979 khan, Camarthaen (KAMARDEN) khuaa Welsh 
ram pumpu: huapa missionary Conference-ah chuan thu 
sawi turin min sawm ve a. Hei hi Presbyterian koh- 
hran huam chauh ni lovin, kohhran pawl hrang hrang 
huap a nih avangin an lo hlut sak hle thin a. Heta 
thusawitu turte leh chanvo neitu turte hı Welsh 
Radio-ah chuan an lo puang nun, South Wales-a, ka 
kohhran hmelhriatte khan ka hming radio-a an puang 
an han hriat chuan, lehkha te teh telephone-te in ти 
an rawn hriattir nak nak a. "Kan doctor ngei kha a 
ni, kan doctor-in thu a sawi ve dawn e," tun, an lo 
hlimpu: hle a. 


130 SAPRAM & RAM THIANGHLIM 


Conference ni chu a lo thleng a. Kan kohhran nu 
leh pa, kan mawizia te leh kan chak lahziate min 
hriatpuitute chauh pawh ni lovin, kohhran pawl hrang 
hruaitute nen kan zuk inhmu khawm ta a. Welsh ram 
pum huap a nih avangin, a huphurhawm dan a dang 
hle a. Saptawnga thusawi hi harsatna tam tak a awm 
a. An tawng te kan thiam tawk loh bakah kan 
thiam chhun te pawh hi an lo hre tha thei lo vang tih 
te pawh a lo hlauhawm ve leh bawk a. Amaherawhchu 
Saptawng min zirtirtute hi Welsh an nih avangin, 
Saptawng rau rauvah chuan Welsh Saptawng hi kan 
lo phawk deuh ber niin ka hria. Thuhriltu tam berte 
chuan ziahsa an chhiar a ni ber a. Kei hi ziahsa chhiar 
ngai lo leh ziak tha peih lo ka ni a, ding chhuaka 
sawi mai thin ka ni a. He mi Conference chhunga thu 
sawi phei hi chu an lo record vek a: ni tih a hnuah 
ka hre leh a. Uluk zawka ziaka han chhiar pawh a 
itawm hlein ka hria. Mahse ziaksa chhiar ila, a tha 
zawk ang em ? tih erawh chu ka chiang chuang lo. 


A thla leh, May thlaah chuan, Welsh hmarchan 
Presbyterian Kohhran hmeichhe khawmpui lian Llan- 
dudno (Thiandudno) khuaa thusawi turin min sawm 
ve leh a. Khawmpui hi ni khat awh chauhvin an nei 
thin a, thuhriltu pahnih chauh an sawm a. Africa 
khawmualpuia Missionary-a an tirh, rei tak missionary 
lo ni tawh chu thuhriltu pakhatah ruat a ni a, ani hi 
a thlan u zawk a ni ngei ang, a hming an ziak hmasak 
avangin. Amaherawhchu, hun pek thu hlaah chuan, 
kan hun neih zat chu a inchen a, minute 10 ve ve 
thusawi tura ruat kan ni a. Hetah hian Welsh hmar 
lama kohhran hmeichhia, rawngbawlnaa a kul a taia 
tangte zawng zawng an kim hle a. Kan Zosap hmei- 
chhiate pawh an kal kim hle nghe nghe a. He khawm- 
pui nghahna hi Dr. Hughes-a pa, Pastor biak in thin 
a nih avangin, Dr. Hughes-te nupa pawh he khawm- 
pulah hian an lo tel ve remchang a. 


He khawmpuiah hian an puipate (Office bearers) 
leh hun hmangtute chu a hmaah dawhkángah mipui 


KOHHRANA RAWNGBAWLNA 131 


ep zawngin thutna an buatsaih a, Moderator aiawh 
pawh a lo tel thei a. Palai pawimawh tak tak mai 
biak ina leng lo inrem hmur han ep chuan engemaw 
chenah chuan rilru a zam thei hle. Hnam dang awm 
chhun kei chuah ka ni a. Engpawh ni sela, Pathian 
awmpuina ka dawng niin ka hria, he thusawina hun 
hi luang takin ka hmang thei a. A hmain Pi Muanin 
"Sapramah chuan, hun tiam neia thu an insawitir 
chuan, a aia rei sawi loh tur a ni, miin an ning ang," 
a tih avangin, minute 10 pel lo turin ka inbuatsaih a. 
Amaherawhchu rang deuhva sawi a ngai ve thung a 
ni. Hun tiam minute 10 a ral ta chiah tihah chuan, 
"Khai le, ka sana ka en a, minute 10 a ni ta, in hun 
min pek a tawp ta. Phal ula chu, rem ni sela chu, Pa- 
thian hnathawh ropui tak hi sawi tur ka ngah mai, 
mahse ka hun a tawp ta si. Amaherawhchu ka thut 
hmain hei hi ka chah ang che u. Welsh ram kohhran 
hmeichhiate, Welsh ram kristian zawng zawngte leh 
Zoram kristiante hian, mi zawng zawngin chanchin 
tha hi an hriat a, Isua Krista hi Chhandamtua an 
pawn hma chuan, he chanchin tha hi i puang zel 
ang u, chatuan nunna neih theihna tur khawpa mi ti- 
fing thei a ni si a. Pathianin a thu kan za atan mal 
sawm rawh se," ka han ti chu an Amen thum ta hle 
a. An Amen zo chu an chiau ve deuh chuah hian ka 
hria a. 


Thusawi zawha Inkhawm kan han ban chuan, an 
thuhriltu chu chibai an tum kim ta theuh emaw tih 
tur a ni a. Inchibai pah hian, "Engahnge i sawi zel 
loh, i sawi tawi lutuk," an ti hlawm a. Sapram ka 
thlen hnuah kut thinga chibai ka dawn hnem ber ni 
a ni. Mi thenkhat chuan, kohhran enkawl nei Pastor 
emaw min lo ti a, thenkhat erawh chuan, "Kan koh- 
hran i rawn tlawh ve thei ang em ? Hun awl engnge 
i neih ?" han ti tawk lah an awm. Pi Puii nen mipui 
karah kan inchibai a, "Ka pi, i lo kal remchang thei 
maw ?" ka han tih chuan, "E, kan hotupa-in thu i 
sawi dawn tih ka hria a, ka kal lo ngam nang “" tiin 
Mizotawngin min han chhang fiam a. Pi Muani erawh 

chuan, "Minute 10 chhungin Saptawngin khati zat 
zat thu a sawi theih a ni maw ?" a ti a. Thingpui 
ruai an buatsaihah pawh chanvo nei tan hmun bik 
an siam leh zel a. Kan Zosap lo telte nen inhmuhna 
reinchang tak a ni nghal a. Chutiang chuan, hlim takin 
he Wales Hmar bial kohhran hmeichhe khawmpui 
lian hi kan hmang zo ta a. 


June thla a lo ni a, Chester khua, Pı Muani-te 
khua chuan kum 1900 an thlenna lawmna an siam 
dawn a. Chumi programme-ah chuan, Kristiante pawh 
chanvo an neih ve dawn avangin tel ve turin min 
rawn sawm a. Rom miten A.D. 79-a Sapram an run 
a Chester khua an lak atang khan, he khua hian 
record fel tak kum 1900 chhung a lo vawng a nih chu : 
Khawpui hlu: si, khawpui lian tak, khawpui thar leh 
tha tak a nı bawk a ni. He mi programme-ah hian, 
ka zuk tel a, tin, Chawlhni inkhawmnaah ka tel nghal 
a. He mi tum hian, an ram Kristian chanchinbu, kan 
"Kristian Tlangau," tlukpu hi a ni ang chu, 'The 
Treasury' Editor nen kan inhmu a, ka chanchin, 'The 
Treasury’ a chhuah tur ziak turin mi a sawm a. Amah- 
erawhchu, mahni chanchin ziah hi thil harsa deuh a 
nih avangin Pi Muanin mi a ziahsak ta zawk a. Ka 
thlalak nen he Article hi The Treasury-ah March, 1980- 
ah an rawn chhuah a. Chutah chuan, naupan laia 
harsa tak chunga lehkha zir ka nih thu te, Pathianah 
lawmna thar, piantharna ka lo hmuh thu te, rawngbawl 
tura ka nun ka lo pek ve dan te leh, tunah an ramah 
zirna sang zawk beia ka awm mek thu te a rawn tar 
lang a. 


July thla hi Keswick Convention khawmpui ropui 
tak an neih hun a ni thin a. tluana tel ve turin min 
duhsak hle a. Mahse ka thawhna leh zirna hmunah 
hun awl ka ngah loh avangin, langin ni khat chauh 
ka han tel thei a. Thuhriltuten, Pathian thu an hrilin, 
an sawi mawl thei hle a, an sawi fiah thei hle a ni. 
Kan rama piangthar tam takte leh kristian tamtak ten 
ngaithla ta sela, ho an tih lek lek theih khawpin a 

mawlin ka hria. Pathian thu insawi har siakte, in sawi 
san siakte hi Mizoramah hian kan ching ta deuh 
emaw tih tur a ni. Thlarau lam rawngbawlna thil ropui 
bera an ngaih Keswick Convention-ah chuan Pathian 
chhandamna chungchang an sawiin, a mawi the: ang 
berin an la sawi a ni tih ka zuk hmu chhuak a. In- 
thlarau siakte, insawi ril siakte hi thlarau mi 
lote kan inelna a ni zawkmah niin ka hre nghe nghe a 
ni. He Keswick Convention-a ka kal hian, Liverpool-a 
ka thawhna damdawi ina ka ward-a Chinese Nurse 
thenkhatte nen kan inhmu a. Thla engemaw zat dam- 
dawi inah kan thawk ho va, mahse, inbiak leh titina 
mumal tak kan nei lova. Tin, Kristian (piangthar) kan 
nih pawh kan inhriat tawn loh vang a ni bawk a. Heta 
tang hian kristian, Krista-a unaute kan ni tih kan ın- 
chhar chinah chuan, Damdawi Ina kan thawh leh 
kan duty-naah pawh innel deuh zawk leh in pawh 
deuh zawkin kan thawh zawm ta zel a. 


Liverpool-ah hian Chinese kohhran nung deuh 
mai a lo awm reng a, an inkhawmnaahte min sawm 
a. Pianphungah leh kimtlangah India mi ai chuan, 
China mi ka'n lo ang vei nen ka va inkhawm tirh 
phei chuan, anmahni mi leh saah mi tam tak phei 
chuan min lo dah nghal a. Hetah hian testimony te 
pein discussion-ahte pawh chanvo nei vein, tlangnel 
takin engemaw chen chu ka inkhawm thin a. Tin, 
damdawi ina kan zir hun chhung a ral a, ni tin school-a 
hun puma kan zir khan Bible class kar tin buatsaih 
a ni kan tih tawh kha. Khatah khan Monitor-ah, 
mawhphurtu leh tirhkahah ka tang a, hei hi rawng- 
bawlnaah ka ngai a. He Bible class atang hian mi tam 
takin Pathian thuah sawtna leh thlarau lam nunah 
hmasawnna an hmuh thu an sawi ve thin a ni. 


Damdawi in danga ka thawhna hmun Middles- 
brough leh Stockton-ah pawh United Reformed 
Church an tih Presbyterian kohhran leh Congrega- 
tional kohhran infin khawm naah ka inkhawm ber thin a. 
Heng kohhran hi an nung hle a. Sap ram kohhran dang 


134 SAPRAM & RAM THIANGHLIM 


nung lo leh inkhawm tlem kan sawi nen kha chuan 
dang tak an ni. Nunauvin an inkhawm pawlh deuh 
vek a, naupang Sunday School chu tanna hman hnu- 
ah Sunday School Hall-ah an kal hrang mai a. Biak 
in leng lo khawpa inkhawm a ni thin. Hengah pawh 
hian kohhran enkawltuten mi an lo chiauau thiam 
hle a. Ordination nei lo ni mah ila, an biak inah thu- 
sawi turin mi an sawm a. Thuhrilhna hun tluang takin 
kan hmang thei zel a. Hmun khata thusawina han 
neih hian an Pastor-te an inhrilh chhawng thin emaw 
ni, khaw dang atanga sawmna a lo thleng ve zel a. 
Sapram hmar lamah  Newbegin-by-the-sea Vid- 
drington khuaah te thuhril tura min sawmtu kohhran 
pahnih te hi an Pastor chu hmeichhia, Rev. Hazel 
Caton a ni a, United Reformed Church Pastor bav/k 
a ni. Heng rawngbawina ka neihnaah hian, keimah 
pawh ka hlimin ka sawt phah hle thinin ka hria. 


Tin, kohhran hrang hrang buatsaih Conference, 
New Castle-ah te pawh min sawm ve zel a. Kohhran 
mala kan hun hman dan te phei chu sawi kim sen a 
ni lo zawk hial awm e. Hetiang taka khawmpui pavvi- 
mawhah te chanvo remchang ka han hmu zel te hi, 
keima theihna leh keima chakna a ni lo tih ka hria a. 
Lalpan hun min buatsaihsak thin tih ka ring a ni. Ka 
haw dawn hnaih phei chuan kan inkhawmna thin 
Stockton Biak inah chuan, inngaihhruina thilpek min 
pe a. Sunday School thawhlawm chu Zoramah koh- 
hran-ah emaw, damdawi in atan emaw, kan rawng- 
bawina kal zel atana a tul tula kan hman turin min 
pe a. Sapram pawisa chuan £ 110 a ni a. India pawi- 
saa ka thleng chhuah hnuin Rs. 1804 a ni a. He pawi- 
sa hi kim taka Damdawi ina thehluh a nih hnuah 
naupang Ward-a hman turin, Nau bukna khawl, weigh- 
ing machine, pali lei nan hman a ni. 


Chutiang chuan, Pathian khawngaihna azarah 
kum 3 Saprama ka awm chhungin, rawngbawina hun 
remchang a inhawng zel a. Damdawi ina thawk te 

ka ni a. Pathianni-ahte ka duty thin avangin, hun awl 
a tlem thin a. Heng sawmna ka hmuh thinte hi duty 
tibuai lo tura hun aw! neih dan azira siam rem a ni 
thin a ni. Hetianga kohhran mite leh rawngbawltute 
nena hun ka hman thin hian, keima mi mal nun leh 
thlarau lam nun pawh a chak thar leh zel niin ka 
hria a. Pathianin kawng hrangin, mal mi a sawm a ni 
tih ka hria a ni. 


Bung 22. 
KAN ZOSAPTE 


Missionary kan rama lo chhuak te hi an ngaihsan- 
awm hlein ka hria. An chhuahsan ram Saprama an 
khawsak dante hre lo chuan, kan ramah lal tak leh 
nuam taka khawsa tura lo chhuak ni maiin kan hria 
ae Amaherawhchu kan ramah hmun hrehawm leh ei 
tur tuihnai awm lohnaah, zin vel leh kal velna kawng 
tha leh motor tha awm lohnaah, inenkawlna damdawi 
tha leh facilities dang awm lohnaah anmahni nun dan 
phung hre pha loho Mizo zingah an lo chhuak a n 
a. Heng hi rawngbawlna rilru avang chauhvin an ti 
thei a ni tih hi a chiang em em a ni. An rawngbawl- 
na rah chu azar nasa takin kan zo va, Kohhran lamah 
te, zirna lamah te, tihdam rawngbawlna lamah te leh 
khawtlang nun kawng engkimah kan ramin hma kan 
sawn phah a. Kan missionary-te, rawng min bawlsak- 
tute chanchin hi kan theihnghilh loh a tha ang. Tun- 
ah pawh hian an chanchin tlangpui, tuna an awm 
dan ka han tar lang dawn a. Thenkhatin lehkha ziakin 
emaw, in kawmhlim duh a nih takin, an address te 
pawh ka han tar lang nghal a ni. 


1. PI PUI: Dr. G.P. ROBERTS, B.Sc. M.B.B. Ch. 
Pi Puii hi a nu leh pate missionary an ni a, Syhlet-ah 
an awm thin a. Missionary chhungkuaa seilianin, 
doctor a pass hnuah kan ramah kum 1938 khan a 
lo chhuak a. Kum 24 lai Durtlang damdawi inah a 

thawk a. Heta a thawh chhung hian damdawi ina 
tiphuisuun hma nasa takin a sawn a ni. Amah 
avang hian Nurse zirna exam-nate pawh chu sawrkarin 
a lo pawmpui the: ta a, kum 1944 atang khan 
sawrkarin Nursing School hi a recognised tan a ni. 
Zai (Surgery) a thiam hle a, mahni maia hawk a 
nih avangin a tul the: hle. Heng avang pawh hian 
a nı mai the: thenkhatin thinchhe deuh angin an 
sawi thin a. Tul tak leh indaih lo taka hnathawh a 
nih hi chuan, zaidam sen hi a har a ni. A pa, thih 
ngama a nat tak avangin a duh hun hmain kum 1961 
khan a haw thla ta a. ^ pa chu a boral ta nghe 
nghe a. A nu nen an awm dun a. A nuta hi doctor 
thiam tak FRCS Welsh chhim lama thawk a awm 
a. Pi Puu hi a haw thlak khan damdawi in-ah 
a thawh zawm leh a, hnim hlum, Anaesthesia pek hi 
a hna ber a ni. Kum 1978 ka thlen thlak hlim khan 
part-time-in a lo la thawk a, kum 1980 atang khan 
a pension hlen ta a. Damdawi ina tul taka a thawk 
chung pawh hian kohhran lamah a inhmang nasa em 
em a. Chanvo hrang hrang a nei a, a hun awlah 
Old People's Home, tar dah khawmnaah te kalin 
tawngtaina te hinangin a va tlawh hlim thin a. Tin, 
"Good Samaritan,’ an ti a, mi mangang te, intihhlum 
hial pawh duha rilru hah hote counselling turin a hun 
awlah a duty bawk thin a. Kan ram tan nasa takin 
tan a la zel a. Hmeichhe rawngbawlna hmunah te an 
sawi a, an hril mai ni lovin, amah ngei pawhin nasa 
takin a thawk a ni. A thil tih zinga pakhat chu, chan- 
chinbu hlui khaw! khawm a ni. A thian hmelhriatte 
hnenah an chanchinbu chu lo paih lo va, lo dah tha 
turin a ngen a. Hei hi Inrinni-ah a la khawm a, bazarah 
zuar lehin, chuta tang chuan, Mizoram kohhrana kan 
rawngbawina atan thil pek tur te a dek chhuak thin 
a ni. Hetiang taka kan Zosap-te an hun leh tha leh 
an vanglai hun zawng zawng kan ramah an hman 
zawh twh hnuah leh pension hnu leh tar chak lo 
tak an nih tawh hnu pawhin anmahni hahdamna 
ngaihtuah hman lo va, kan ram tana tan an la hi kan 
ram kristian-te tan chuan, challenge, chona ropui 
tak a tlingin ka hria. 

Address : Dr. G.P. ROBERTS, 
9, Fforddlas 
Prestatyn, Clwyd LL 19, 9 SG, U.K. 
Phone : 0745 ---- 3869. 


2. PI MUANI : Miss May Bounds. Pi Muani 
hi Chester khuaa awm a n a. Kum 1953 khan 
Durtlang Damdaw: inah Nursing Sister-in a lo 
chhuaka, Kum 15 lai School of Nursing a enkawl 
chhung hian, nurse hoten zirna lamah nasa takin hma 
an sawn a, Examnaah tha takin an pass thin a, 
Assam ramah pawh a titha paw! an ni pha thin a. 
Chutih hun lai chuan Honours hmu pawh an thahnem 
hle thin a ni. Kum 1968 khan Mizoram buat avangin 
a haw ta a. A haw thlak hnu hian Nursing hna 
Sapramah a thwh zawm leh a, tunah erawh chuan 
a pension tawh a. Kohhran lamah a la inhmang 
nasa em em a, an kohhranah ziaktu ani a, Kohhran 
Upa, nemngheh a ni. Tin, Welsh ram Presbyterian 
Kohhran hmeichhe rawngbawlnaah a tangkai leh 
a sulsutu tak a n a, chanvo pawimawh tak tak 
Ziaktu hnate a chelh thin a ni. A laizawnnu pasal 
nei lo ve bawk nen an awm dun a. A haw thlak hnu 
lawk khan a nutain a boralsan a. An kohhran lama a 
thawhna atangin sum leh pai engmah dawn a nei 
hran lo va. Tar pension sawrkarin a pek thin chu 
an khawsakna a ni ta. Ka thlen hlim hian mi a 
rawn hmu var a, chuta a thusawi chu, "I hun awl 
remchang apiangah kan hnenah rawn chawl la, riak 
tur pawhin. Mi dang tumah hetianga sawm  thei 
erawh chu ka ni lo," tiin a sawi a. Hei hian an 
chhungkaw dinhmun hrasatzia a tilang hle a ni. 
Mizoram a ngai em em a, a bik takin Durtlang 
damdawi in hmuh leh a chak hle a. "Vawi khat tal 
han hmu leh thei ila ....." tih chu a titi tui ber a ni. 


Address : Miss MAY BOUNDS, 
75, BNUTTERBACHE ROAD 
HUNTINGTON, CHESTER, U.K. 
Phone : 0244 ---- 46585. 

3. PI TED : Gwen Rees Roberts, B.Sc. (Hon), 
Dip. Edn. Pi Teii hi kum 1944 khan Zoramah a lo 
chhuak a. Presbyterian Church Girls School-ah zirtir 
hna a thawk a. Zirtir thiam tak a nih avangin, a 
nupang leh a School-in an nihlawh phah hle a. Tuna 
kan ram leh kohhrana kan hmeichhia hruaitu tam 
takte hi Pi Teii kut chhuak te an ni. Buhfai tham 
hi nasa takin a tihmasawn bawk a, a rawngbawina 
avang hian Zoram kohhran leh zirna lamin hmaa 
sawn phah hle. Mizo High School a lo din tirh lai te, 
Teacher's Training School-ah te, Aizaw! Theological 
School-ah te leh Pachhunga Memorial College a lo 
din tan te khan (Period) hun khat neiin a thawk thin. 
Tunah Welsh Presbyterian Kohhran-ah Liaison 
Officer a ni a, Bala khuaah a awm. A awmna building 
hi tun hmaa Theological College lo ni thin, Pu 
Zosaphluia te pawh an training-na thin kha a ni a. 
Tunah erawh chuan, Theological College angin a awm 
tawh lo va, Kohhran Building anga la enkawl a ni tho a. 
Hetah hian kohhran hrang hrang tan conference te, 
retreat-te buatsaih a ni thin a. A kalkhawm tur te 
azirin thuhriltute chu Pi Teii hian a lo ngaihtuah 
thin a. Kohhran hrang hrang tlawhin a zin kual thin 
bawk a, a la inhmang tul hle a ni. 


Address : GWEN REES ROBERTS 
THE COLLEGE, BALA, 
GWYNEDD, LL 23 7 RY, U.K 
Phone : 0678 ---- 520065. 


4. PI HLIMI : Miss Gwen C. Evans. 

Pi Hlimi hi Welsh Mission Silchar-a thawk thin 
a ni a. Durtlanga Nurse hotu Sister te an indaih loh 
zual laiin yanpui turing 1958 khan a lo chhuak a, P.C. 
Girls school-ah pawh zirtir hna rei lo te a thawk leh 
a. Chuta tangin, Khasi Synod hnuaiah a thawk leh 
ta a. Kan ramah kum khat chauh a awm chungin, 
zirtirtu a nih avangin tawng a thiam hnem hman hle 
a. Ka Zuk thlen hlim pawhin, Mizo tawngin engemaw 
chen chu a la titi thei tho a ni. Tunah London hmun- 

ah zirtir hna a la thawk reng a. Mi hlim the: tak, mi 
inngaitlawm tak a ni a. Khawsak rel hi a thiam em 
avangin a zinna apiangah leh han inhmuhkhawm ni- 
khuaah ei reltu ber a ni thin. Pi Puii hnenah te, 
Dr. Hughes-a hnenah te holiday a han hman thin 
avangin kan inhmu fo thin. 


Address : MISS G.C. EVANS, 
31 WAVERLY ROAD 
ENFIELD 
MIDDX 
LONDON. 
Phone: Ol --- 363 --- 1649. 


5 PI ZOPARI : Miss Mair Angharad Roberts : 

NI. Zopari hı kan Zosap-te zinga lo chhuak hnu- 
hnung ber leh naupang ber a ni awm e. Kum 1965 
khan P.C. Girls School-ah zirtirtu hnathawkin a lo 
chhuak a. Amah hi Pastor fanu a ni a, Mizoram bua! 
hrehawm lai tak kha a tawng a ni, Kum 1968 khan 
a haw thla ta a. Kum 1969 khan Africa ramah 
missionary-ah a chhuak a. A hriselna a that tawk loh 
avangin, hun engemaw chhung chu enkawlna dawng- 
in Sapramah a lo kir leh a. A hriselna a lo that leh 
tak hnuah 1979 khan Samoa thliarkarah missionary 
in a kal leh ta a ni. 


PU LLOYD-A : Rev. John Mairion LLoyd, B.A. B.D 

Pu Lloyd-a hi kohhran upa fapa ani a. Sorkar-a 
Engineer hna a thawh laia rawngbawl tura inpe a ni. 
Pathian thu te a han zir leh te te a, B.D. (Honours) a 
pass-in, Mizorama lo chhuak turin a inbuatsaih a. 
Indopui II vanglai kha a nih avangin, a tum hunah a 
lo chhuak thei lo va, kum 3 lai Liverpool kohhranah 
Pastor-ah a tang leh rih a. A chanchin ama hnen 
atanga ka hriat hnu hian, "Zoramah kal turin Pathian- 
in a ko che tih 1 hria a. Training-na zawng zawng 
pawh i zo tawh a. Chu ti chunga Indopui avanga kum 
3 chhung han nghah chu engnge a an ?" tiin ka zawt 

a. "Nghahhlelh awm tak a ni," a ti ringawt a. He tih 
lai hian, P1 Lloyd-i nen an innei a. 1944-a a lo chhuah 
hian Indo bua: lai a la nih tho avangin amahin a rawn 
chhuak phawt a ni. Kan Zosap rau rauah pawh thiam- 
na sang nei, B.D., thusawi thiam tak, Pathian thu hre 
tak a ni a. Mizoram High School din tan lai khan 
Headmaster hmasa ber ani a. Kohhrana mawhphurh- 
na a lo tam tak zelah Headmaster hna chu a thawh 
zawm thei ta lo va. Mission Veng Biak in hi 1958- 
1960 inkar khan Cement concrete-in a sa a, hei hi 
kan rama biak in sak ropui hmasa ber a ni hial awm 
e. A tul hle chung hian lehkhabu tangkai tak tak pa- 
sarih a ziak hman a. Fa pathum an nei a, an zirna tha 


zawk te ngaihtuahpuı a ngai ta bawk a, 1964 khan 
an haw ta a. 


A haw thlak hnu hian Bible Society-ah ziaktu 
hna Liverpool khuaah a thawk a. Chumi hnuah 
chuan kohhran enkawlin Pastor hna a thawk zawm 
leh a. Ka thlen thlak hlim hian Rhyl khuaah Pastor 
hna a thawk mek a. Tum khat chu a kohhran enkaw! 
pakhatah a thusawi tur Pı Lloyd-i nen kan zula. 
Chair lam atang chuan thu sawi turin min han sawm 
thut mai a. Inkhawm banah Car-a kan hawn kawng- 
ah chuan ka chhuahchhal a. "Pu Lloyd-a chu mil 
hrilh lawk lo va, inbuatsaihna pawh ka nei si lo va," 
ka han ti a. Car hnung lam atangin Pi Lloyd-in, "I pu 
chu a timak thin ngawt mai," tiin mi a lo tan a. Pu 
Lloyd-a chuan, "Hrilhlawk i ngai hlei nem, Mizote 
chuan koh chawpin Pathin thu in sawi thei theuh 
alawm £" a ti then a. 1978 October thla atang khan 
Congregational Pastor a nihna atang chuan a pension 
ta a. Thuhril rawngbawlna atang chuan a chawl tak 
tak meuh lo. Tunah hian lehkhabu kan rama Kristian- 
na a lo luh dan leh kohhran lo thanlen zel dan, Synod 
Literature Committee nena tang hovin a ziak mek a. 
Hei hi lehkhabu hlu tak a ni ngei ang. Pi Zohmangaihi 
pawh inhrang changin chhangchhe nu tak a ni tawh 
a, Zoliana te unau pawh nupui neiin an indang tawh 
bawk a. Pu Lloyd-ate hi an nupa chauhvin an khaw- 

sa leh ta a ni. An pension hnu hian, Prestatyn-ah an 
insawn a. 


Address : Rev. & Mrs. J.M. LLOYD 
7 RHODFA CELYN 
NANT PARC 
PRESTATYN, CLAWYDD 
LL 19 9 LB, U.K. 
Phone: 0745 ---- 2819. 


7. PU ROBERT-A : Rev. Alwyn Roberts, M.A. LLB. 

Pu Robert-a hi Pastor fa a ni a, amah hi 
lehkha thiam the: Welsh hmar lama khawsa a 
ni. Lehkha lam a ni emaw, a thil zirna apiangah 
honours a hmu ziah thin. 1960 kum khan a nupui nen 
an inneih hlimin a lo chhuak a, P.M. Coilege-ah 
Principal hna a chelh nghal a. Kum 7 dawn laia 
thawh chhung hian fak a hlawh hle a ni. Ani tin hna 
a thiam mai bakah mi khawngaihna nei tak a ni a. 
Hlawh lak nikhua hian a peon te hnenah pawisa ama 
hlawh atang hian a pek belh thin a. "Kei aun in thawk 
rim zawk, nupui fanau chawm tur in nei bawk si, kei 
aia hlawh hnem zawk awm in ni," te a ti thin. Ram 
buai laia a tangkai dan te leh khawlai dunga mitthi 
ruang tam tak a buaipui dan zawng zawngte kha a 
hun lai boruak hmu pha lo tan chuan awih loh mai 
awl a n. A thawh rimna avang hian miput an 
thawven phah hle a ni. 1967 khan an fapa neih 
chhun Zosanga chuan natna khirhkhan tak ruh lam 
natna (Perthe's disease) a lo vei tak avangin, doctor 
ten Saprama enkawl turin an rawn a, an haw a lo 
tul ta a. 


An haw thlak hnu hian University of North Wales, 
Bangor ah zirtir hna a thawh chhunzawm zel a, tunah 
Senior Lecturer a ni mek a ni. Adult Education-ah 
Director a ni bawk a, BBC Wales, T.V. etc. ah hian 
Chairman, hotupa ber a ni bawk a ni. A thiannu Pi 
Zopari, (Mair Roberts) pawh a haw thlak hnu khan 

School zirtirtu hna a thawk a. An hnena kan zin chuan 
ama nu an епкам1 avangin a hna chu a chawlh- 
san rih a. Zosanga kha a that lohna kha a tha fel 
viah tawh a. Football te leh Rugby, a nawra innawr 
chi-ah pawh an College team-ah a tel pha a. Mizo- 
rama a naupan lai hun erawh a hre tham lo ani. 


Pu Robert-a hi mi fel tak chauh ni lovin mi fim- 
khur tak a ni bawk a ni. Vellore Medical College-a 
dilna ka thehluh khan, Confidential report ziak tur mi 
pathum te zinga pakhat a ni a. Ka chanchin a duh 
ang tawkin mi a zawt a. Ka hrilh vek hnu chuan, a 
dik leh dik loh chu hre fiah nghal turin Vengthar 
Kohhran upa, Pu Khawpuia, zing karah a lo va kawm 
leh a. Ani chuan Kohhran leh KTP-a full member ka 
nihna leh Sunday School zirtirtu ka nih thu a hnena 
ka lo sawi tawh bakah, Vengthar kohhrana thuhrilh 
rawngbawina min chantir tawh thu a lo hrilh a. He- 
tih lai hian tleirawl kum 17 chauh ka ni a, Chuta tang 
chuan, mi a rin phah hle a ni. A hnuaia zir ka nih 
chiah loh avangin indawr hun a tam lo mai pawh a, 
a hnena thu ka thlen hi chu mi a tihsak nge nge thin 
a ni. Kha tianga lehkha thiam leh mi rilru zau khan 
kan ram hi rei deuh chhung min han awp sela, zirna 
lamah hmasawnna nasa leh zual kan neih ngei a bei- 
sei awm a ni. 


Address : ALWYN & MAIR ROBERTS 
GWYNFRYN, HOLY HEAD ROAD 
BANGOR, NORTH WALES, U.K. 
Phone : 0248 -—- 4052. 


8. PU SAMUELA : Rev. Samuel Davies : 

Pu Samuela hi 'Zosiami pa' tia hriat lar tak a ni a. 
Kum 1936 khan an nupain an lo chhuak a. Mizo- 
rama an awm chhung hian fa pahnih an nei hman a, 
an fanu hmingah chuan Zosiami an sa a. Amah hi pa 
zaidam, biak nuam leh kohhran tana nasa taka thawk- 
tu a ni. Kum 16 lai Mizoramah Missionary-a a tan 

hnuin 1952 khan an haw leh ta a. An haw thlak hnu 
hian rei fe kohhran enkawl hna a thawh zawm a. An 
hnen ka zuk zin hi chuan a lo pension tawh a, an nu- 
pain an awm a. An fa hming koh Zosiami hi Zorema 
nen an innei a. Zorema hi missionary vek Rev. David 
Edwards 1933-1941 inkara lo chhuak fapa a ni. Fa 
pawh pali an nei a ni, tichuan Pu Samuela tute chu 
Geraint, Hywel, Bethan leh Owain te hi an nia. A 
upa pahnih te hi College-a zirlai an ni a, an fa pathumna 
hi hmeichhia, a dang zawng hi mipa an ni. 


Address: Rev. & Mrs. SAMUEL DAVIES 
13 BRYN GRUFFYDD 
BORRAS PARK 
WREXHAM 
NORTH WALES, U.K. 


Zosiami leh Zorema-te Address : 


ROYCE & MAIR EDWARDS 

AIJAL, 2 FIRGROVE CORNER 

BORRAS, WREXHAM, CWYD LL 127 UF. 
Phone : 0978 ---- 52157. 


9. PU ZAWNA : Rev. Dr. Basil Edward Jones, 
B.A., B.D. Ph.D. 


Pu Zawna hi School Sap tia kan hriat lar tak kha 
a ni. 1942 khan Zoramah an lo chhuak a, amah hi 
kan missionary te zinga Pathian Thu thiam sang B.D. 
hmasa ber a ni. School lam enkawltu a ni a, Mizo 
tawng a zir ngun bawk a, Mizo fawng a thiam hle 
thin an ti. Mahse, Mizo tawngin kan titi dun thei 
meuh tawh lo a ni. 1953 khan Sapramah a haw a. 
Mizorama an fate bakah fa dang an zuk neih belh leh 
a. Kan Zosapte zingah chuan, chhungrual pawl ber 
an ni awm e. A haw hnuah lehkha a zir belh leh a, 
Doctor of Philosophy, Ph.D. a zo va. Tichuan, tunah 
chuan Rev. Dr. B.E. Jones a ni ta a nih chu. Univer- 
sity of Wales, Aberystwyth-ah Senior lecturer hna a 

thawk thin a. Nikum khan a pension ta nghe nghe 
a ni. Amah nen hian Camarthaen khuaa Missionary 
Conference lai khan kan inhmu a. Pu Zawna ani 
tih ka hre si lo va, ka bulah a lo kal hnai a, Saptawng- 
in, "Khawi khua nge i nih ?" a ti a. Kei chuan, "Mizo- 
ram, atanga lo kal ka ni," ka ti a. Ani chuan, "I know 
you are from Mizoram, but which part of Mizoram 
are you from ?" a han ti a. Kei chuan, "Aizawl khua 
ka ni" ka ti leh a. "And which part of Aizawl," a han 
ti leh a. "Engtin nge Aizawl khua te i hriat chian 
viau Zawk ?" ka han tih chuan, Pu Zawna a ni tih a 
insawi ta a. Pu Zawna te ang mi senior leh thiam 
sang doctor hial han zir thleng te, senior lecturer-a 
an pension mai te chu a hriat thiam loh theih rum 
rum a. Ram changkang zawkah leh mi thiam indaıh- 
naah chuan Profesor nih hi thil harsa tak a ni. Kan 
ramah mi thiam kan indaih loh avang te in leh U.T. 
sawrkar zarah lehkha thiam hmasa te kum 5, kum 10 
emaw zirtirtu hna an thawh hnuah, Profesor te an 
han ni thei hi chu thil vanneihthlak tak zet a ni. 


Address : Rev. Dr. B.E. JONES, B.A., 
B.D. Ph.D. 
BRONLLYS, CAPEL BANGOR, 
NEAR ABERYSTWYTH, DYFED, U.K. 
Phone : 097 --- 084 --- 428. 


Pu Robert-a a awmna khua Bangor nen a spell chu 
a inang a, mahse hei hi chu Welsh chhim lama Bangor, 
khaw te zawk a ni e. 


10. PU ZODAMA : Dr. R. Frazer William : 

Hei hi Durtlanga doctor hmasa Dr. John Williams, 
Pu Daka an tih thin kum 1928-1936 inkara Durtlang 
Damdawi ina missionary doctor fapa kha a nia. 
A pa Pu Daka hi chu a boralna a rei tawh a. A 
fapa hi Durtlang hmuna piang a ni a, kum 8 emaw 
a ni hman awm e. "Ka naupan laiin thingkunga ka 
lawn te chu ka la hre pha e," a ti a. Sapram an 

haw hnuah, damdawi lamte a zir a. Tunah hiar 
naupang larn natnaa Consultant niin Manchester 
khuaah a thawk mek a ni. 


Address : Dr. H. Frazer William 
95 Moss Lane Sale, Cheshire 
Phone : 061 --- 973 --- 6046. 


li. PU AWNA : Rev. Owen William : 

Pu Awna te nupa hi 1952 khan Zoramah an lo 
chhuak a. Kristian Thala: Paw! hı Pu Awna din chhuah 
a ni. Theological School-ah leh teachers Training 
School-ah zirtirtu hna a thawk a. Kum 5 lai Mizo- 
ama a awm hnuah 1957 khan an tin thla leh ta a. Ka 
zuk awm lai hian Christian Aid, khawvel ram-hrang 
hranga mi rethei tanpuina hna a thawk ber a. 
Pi Avni nen hian Pi Pul nu kum 100 lawmna chaw 
ei khawm tumah kan inhmu a. Ka lo hriat sa loh 
avangin ka lo be lo deuh a ni ang chu, a tawp lamah 
chuan, "Dr. Biakmawia hian mi 1 be khat hle mai," 
a rawn ti a. Liverpool-a kan haw kawngah chuan, 
Dr. Hughes-a te nupa chuan Pı Awni a nih min 
hrilh a. Lo hre sa chu ni ila, kan han titi hlut tur. 


Pu Awna hi Mizorama a awm lai khan thing- 
tlangah a zin thin a. Kum 1954-ah Ngopa khuaa a 
lo kal chu kawt chhuahah School naupang zawng 
zawngin kan lo hmuak a. Hetih lai hian paw! lı ka 
zir a. Chumi tum a ka hmuh tih loh chu kan inhmu 
remchang lo. Kawtchhuahah chuan sikul naupang 
bakah puitling pawh an thahnem hle a. Chair-ah 
hian a thu vung a, Thingpui paw! (thlum lo) leh 
Kurta: hi an hlui a. Khanglai khan thingtlang-ah 
Chini hmuh tur a awm rih lo. Rampalailenga Chair a 
a thu leh thingpui a han in chu a nuam awm hlein 
ka lo ring a. Khawchhak lam pa pakhatin 'Kumpinu 
chu ni ila, thingphel chhuatah bawkkhupin thing- 
puisen ka in veng veng mai ang,' a tih ang deuhin 
'nuam' nia rin hi a inang lo thei hle a. An rama 

ka zuk chen ve meuh chuan Chair duplo-a thut te 
hahthlak leh hreawm an tih dan tur ka hmu thei a. 
Engpawhnise, keimahni hmangaih avanga kan tlang- 
ram kawng chhe tak te zawha thingtlang khua an 
han fang leh, eitur a awm ang anga an lungawi 
thei te kha, an ngaihsanawmna a va ni teh lul em ! 
Kan zosapte tlawha Pari nen kan zin kual tum 
hian, an nupain an fapa Engineer, Paris khua a awmte 
hnenah Holiday-in an lo zin bo hlan a ni a. 1982 
June thla khan la upa lo takin lung phu chawlin 
a boral leh ta thut a, a uihawm hle mai. Abergale 
khuaa an in hmingah chuan, 'Muanna' an sa a. Hei 
hian an rawngbawina ram Mizo fate leh Mizo tawng 
an ngainatzia a tilang a ni. 


ll. PU MENA : Rev. Enoch Lewis Mendus : 

Pu Mena hi kum 1922 khan Zoramah a lo 
chhuak a. 'Zoram Kohhran Pa' ti a vuah tlakin kan 
kohhran hi a enkawl lian a ni. Kum 10 chhung zet 
Zorama a thawh hnuah Sapramah a nupui nen hian 
an innei a, an pahnihin an lo chhuak leh a. A nupui 
hi lehkha thiam tak M.A. mi hausa chhungkuaa mi 
a ni. Kan ramah kum 23 dawn lai rawng an baw! 
hnuin, 1944 khan an haw leh ta a. An haw thlak 
hma hian, Chanchin tha thlenna Jubilee kum 50-na 
ropui takin ama hova lawm a ni. Ka thlen thlak 
hnu hian, amah a upat tawh avangin leh a chak 
vak tawh loh avangin kan inhmu remchang thei lo 
va. Kan missionary hmasate leh kan 'Kohhran Pa' 
tak zet a nih avangin a hmel zuk hmuh hram ka 
duh a. Tum hnih chu tih tak tein tlawh chhuah ka 
tum a, mahse a remchang lo hlen ta a. An nupa 
maia khawsa leh inbuaipui an nih avangin, amah 
a lo tar chak lo vei nen, a mit a lo del tawh nen, 
a nupuiin a buaipui theih loh chang chuan, tar dah- 
khawmnaah (Old Peoples Home) a changin an va 
dah bawk thin. An nupa hian fa an nei lo. Tlawh an 
rem chan lohna chhan hi eng dang vang a ni lo va. 
Sapho chuan ei tur tuihnai hlui thei leh lo chiauau 

thei an nih loh chuan, mikhual neih hi an lo hreh 
hle thin a. Chuvang chuan ka kal duh thu leh kal 
ka tum thu Welsh kohhran ziaktu lian Gen. Sec- 
retary meuhvina a va hriattir pawhin, remchang a awm 
thei lo hlen ta a ni. Amah ngei hi Mizorama a awm 
laiin, tihdamna rawngbaw! hna te lo vei em emtu a 
ni a. A lehkhabu ziah "Diary of a Jungle Missionary' 
a a lo tar lan angin, "Doctor pakhat tal, nurse 
pakhat tal an awm lawm ni ?" tia Welsh rama rawng- 
bawltute au chhuaktu chu amah hi a lo ni a. A 
rawngbawlna leh a tawngtaina avanga, Durtlang 
damdawi in te pawh hi lo ding chhuak a ni a tih 
theih bawk ang. Ka lo haw atanga hun rei lo teah 
10. 3. 1982 khan a thih thu ka lo hre leh nghal a. 
Ka rilru a ti na hle mai. 


Pi Meni hian tar kun a nih hnuah pawh an 
nupaa an rawngbawlna mual leh tlangte hre rengin 
Pu Mena Memorial Prize atan Aizawl Theological 
College chu £ 500 (cheng sing dawn lai) a la han 
pe hram hram a. He lehkhabu buatsaih a nih lai 
hian ni 9. 2. 1984 ah Pi Meni pawh chu a thi ve 
leh ta. Chhiahhlawh rinawm nupa te chuan luıral 
min kaisan ta a ni. 


13. PI ZAI - Miss Katie Hughes: 

Pi Zali hi kan Zosapte zingah chuan kan hriat 
lar pawl tak a ni awm e. Amah avanga a bik taka 
zai lama hma kan sawn dan hi theihnghilh theih a 
ni lo vang. Amah hi Pastor fanu a ni a. Sawrkarah 
hna engemaw chen a thawh hnuah missionary-a 
chhuak tura Pathian kohna a hmuh tak avangin, kan 
ramah 1924 khan a lo chhuak a. Zaipawl tha tak a 
din a. Kum 1933 khan India hmar lam Mızo Zaipawl 
ama hovin an fang nghe nghe a. Tun hnu zela Mizo 
Zaipawl rawngbawlna hi a bul chu Pi Zaii tan a ni. 
Solfa lamah exam-na te buatsaihin, thingtlang kil- 
khawr tak thlengin solfa kan thiam phah em em a ni. 
Sunday School lamah hna a thawk nasa leh em em 

a. Sunday School zirlai indawt chhote hi ama tih 
chhuah ani. Mizoram ngeiah a lu phum duh khawpin 
kan ram hi a hmangaih a. Amaherawhchu a lo 
tar chak loh tak hle avangin a haw tha zawkin an 
hriat sak a. 1962 khan kum 46 zet Zorama rawng 
a bawl hnuin a haw thla ta a. Kum 1 emaw zet 
hnuah an ramah chuan a boral ta a. Hei hi December 
27, 1963 a ni. A thlan hi Llangaffo khuaah an 
siam a, a thlan lung-ah hian a hming leh a pian 
ni leh a thih ni chiah ziak a ni. 


14. PU ZOSAPHLUIA : Rev. David Evan Jones : 

Pu Zosaphluia hi kan rama Welsh missionary hma- 
sa ber a ni a, kum 27 mi a nihin 1897 khan Mizo- 
ramah a lo chhuak a ni. Bala khua tuna Pi Teii awm- 
na vel chu a pian leh murna a ni a. Rawngbawl tura 
kohna a hmuhna hmun leh Pathian thu a train-na 
hmun à ni bawk a ni. Ama chhungkhat hnai, a unau 
fate pawh Bala khuaah hian an la awm. Kan rama a 
rawngbawlna nasatzia leh a rah chu chip chiarin kan 
sawi seng lo zawk ang a. Kum 30 dawn lai Zoramah 
rawng a bawl hnuin 1926 khan pension-in a haw 
ta a. Kum 77 mi a nihin 1947 August, ni 10 khan a 
boral ta a. Abergele khuaa Biak in pakhat bula 
"Missionary thlanmual" ah chuan phum a ni a. A nu- 
pui Pi Hluii pawh a pasal thih hnu kum 3-ah May 
ni 20, 1950 khan a boral leh ta a, a pasal thlanah 
hian phum bawk a ni. Heng missionary thlante hi 
ngun taka enkawl a ni hrar lo va, Chu chuan rilru 
a tina duh deuh. Pu Zosaphluia te nupa thlana thu 
ziak chu hei hi a ni : 


IN LOVING MEMORY 
OF MY DEAR HUSBAND 
THE REV. D.E. JONES 
PIONER MISSIONARY IN LUSHAI, ASSAM, INDIA 
FOR 30 YEARS. 
AGED 77 YEARS 
"GOOD AND FAITHFUL SERVANT" 

AND CATHERINE ELLEN HIS WIFE 
WHO DIED MAY 20TH 1950 AGED 81 YEARS 
"IT IS ENOUGH FOR THE DISCIPLE 
THAT HE BE AS HIS MASTER". 


15. PU DIA THLAN : Rev. Frederic Joseph Sandy : 

Pu Dia Thlan erawh hi chu Welsh ramah ni lovin. 
Mizoramah a awm ve thung a ni. Amah hi kum 1914 
a lo chhuak a ni a. A lo thlen hlimin School lam a 
enkaw! ber a. Tin, Kristian Tlangau hi a enkaw! leh a. 
Zosap an lo indaih deuh va, bial an insem hnuah 
hmar chhak bial chang turin, Durtlangah kum 1924 
khan a insawn chho va. Rei lo te a awm chhung hian 
Durtlangin hma a sawn phah hle a ni. Biak in lian 
tha tak, a chung rangva an nei a, phul kawlh mai 
mai thinah chuan, Damdawi in te leh Theological 
School te a lo ding tan ta a. Amaherawhchu, hna 
a thawk tan dawn chauh tihin 1926 November 
ni 6 khan a lo thi ta a. Ama biak tn sak bulah ngei, 
tuna Durtlang biak in sirah hian a thiante chuan an 
lo phum ta a ni. A thlan lunga thu ziak chu : 


IN MEMORY OF OUR 
REV. F.J. SANDY 
HE CAME TO LUSHAI IN 1914, FOR 12 YEARS 
HE GAVE HIMSELF UTTERLY TO THE SERVICE 
OF CHRIST AND LUSHAI 
IN HIS LOVE FOR LUSHAI HIS WISDOM, HIS 
CONSIDERATION FOR OTHERS, 
HIS POWER TO COMFORT, 
HE WAS THE FATHER OF US LUSHAIS 
ON NOVEMBER 6, 1926, HE LEFT THE LUSHAI 
PEOPLE WHOM HE LOVED, TO REST WITH 
THE LORD. 
"HE LOVED OUR NATION". 


Kan Zosapte chanchin ziaktu Pu V. Hawla chuan, 
'Pu Dia hi dam rei se, eng ang takin Zoram hian that- 
pui ang maw;' a lo ti reng a ni. Pu Dia thlan bulah 
hian missionary thlan dang a awm leh a. Chu chu 
Pi Hlimi, Pu Niara nupui thlan a ni. 

16. PU NIARA. REV. LEWIS EVANS : 

Pu Niara chu in sak thiam Engineer a ni a. Zoram- 
ah in sa turin a lo chhuak a ni ber mai. 1929-1937 
inkar khan a awm a.A nupui Pi Hlimi hi 1933 October 
ni 11 khan a thi a, Durtlang biak in bulah Pu Dia 
thlan sir ah an phum a. A thlanlunga thu ziak chu 
hetiang hi a ni : 


IN LOVING MEMORY OF 
CATHERINE EVANS 
BORN 9TH FEB. 1872 
AT DINAS, MAWDDWY, NORTH WALES 
PASSED AWAY 11TH OCT. 1933 
AT DURTLANG, LUSHAI HILLS. 
'She shed abroad Cheerfulness' 
"The Lord honoured them that are His" 


Durtlang biakin bulah ngei kan Zosapte pahnih 
thlan kan lo neih ve avangin, Saprama ka kal dawn 
khan, kan kohhran hruaitute chuan, an chhungkhat 
vua leh vang pawh zawng chhuak turin min ngen a. 
Engtin emaw thlan hi chei emaw, a theih a nih 
phei chuan, anmahni hriatrengna ni pah fawma building 
dang sakte pawh a lo theih hlauh takin, tiin. Pi Hlimi 
chu a chhungte dang zawn chhuah tur vak an awm 
lo sa a. Pu Niara a boral tawh avangin. Pu Dia 
erawh chu, a fanu a la awm an tih avangin zuk 
hmuh ka tum a. Amaherawhchu, kan zosapte meuh 
ka pun pawhin, Pu Dia fanu awmna awm an chhui 
chhuak thei bik ta lo a ni. 


A thu hrimah Sapho hian pasal an neihin, an 
pasal hming, surname, hi an pu thar zel a. Pasal 
an neih hma chuan, entir nan, Miss Mair Sandy lo 
ni ta sela, pasal a neih tawh hnu chuan, Evans 
emaw Williams emaw chhungkua a va neih chuan 
Mrs. Mair Evans emaw, Mrs. Mair Williams emaw 
ava ni ta ang a. Williams kha sang tam fe an lo 
awm bawk si a, an mi mal hming kha hming tiang 

lawn tak a lo ni bawk si a, chhui chhuah chu thil 
harsa tak a lo ni ta reng ani. 


A enga pawh chu ni sela, kan missionary mual 
liam ta chhung khatte chu kan chhui chhuak zo ta 
lo. Mual liam ta thenkhatte chu an thlan mual zawn 
vak vak a ngai ta a. Tuna Pathian khawngaihna 
azara min la dam puite pawh hi rei loteah mual an 
liam mai dawn a ni. Pathianin mihringte tana hun 
a ruat angin, an vanglai hun a pel tawh a, an nun 
Chaw hnu thlang her a ni tawh vek a ni. Tuna kan 
Zosap tam berte khu, tun atanga kum 5, emaw kum 
10 emawa mualliam thei vek nun an lang tawh a 
ni. Chutiang han ngaihtuah chuan, an sulhnu te an 
rawngbawlna te han hmuh hian, lung a tileng thei 
hle a ni. 


Kan Zosap tam ber te chu nupui pasal nei 
lo va, Chanchin tha rawn vahvaih puitute an nih 
hlawm avangin, tun atanga kum hnih khatah khuan 
chhawmdawltu nei lovin, "Tar dahkhawmna" hmun- 
ah dah an hma bak ang a. Chuta tanga rei lo teah 
chuan, an dam chhung ni te chu a lo la tla ve ngei 
dawn a ni. Keini an thawhrimna leh an rawngbawlna 
avanga lo harh thar te Zorama kristiante hian enge 
an lak a bat kan neih ? Engtinnge kan rulh theih 
ang ? Engtinnge an chunga kan lawmthu chu kan 
lantir ang ? 


Chanchin tha la hre lo hnam dang zingah hrilh 
chhawng zelin, malsawmna tam tak thlentu an lo ni 
tawh ang bawka la hre lo hnam leh ram te tana 
malsawmna thlentu ni ve thei turin, Zoram Kristian 
te hian tan kan lak a tul hle ang. Vawiin nia kan 
lehkha thiam te, kan kamding te, kan officer te, kan 
mi piangtharte hian, he Chanchin tha hi kan vah- 
vaihpui ngam dawn em ? Vahvaihpui tlakah kan ngai 
em ? Tuemaw talin, chan neia, chan huama an thawh 
loh chuan midang tan malsawmna a thleng tak tak 

thei lo a ni. Chanchin tha rawngbawl hna hi a nuam 
tawkah, a lum tawkah kan ai dawn nge, he mei 
chher hi a pu darhtu kan ni ve dawn ? Zoram Kris- 
tiante i inngaihtuah ang u. 


Bung 23. 
VAWI KHAT CHU 


Heti lai bungah hian, thil thleng lo se tih deuh 
zawk, amaherawhchu lo thleng tlat si, tlem tlem ka 
tar lang dawn a ni. 


Vawi khat chu dawrlian, Supermarket-ah ka lut a, 
bakmehna (Razor Blade) hi ka le: dawn a, a mana 
tlem tham deuh avangin, cheque han ziah ai chuan 
pawisa fai pek mai ka duh ta zawk a. A zat dik 
tak ka han pek hnu chuan a nghaktu nula chuan 
receipt pawh a han pe chhuak a. Ka han kal dawn 
chuan, "Pawisa i la pe kim hlei nem i la kal thei 
lo vang," a ti ta a. Keiin "Ka pe kim tawh che 
alawm," ka ti a, kan thu chu a inmil ta lo va, Chumi 
dawra, Supervisor, a hotu lian zawk chu a ko va, a 
finfiahna hnai ber chu Cash box, pawisa bawma 
pawisa zawng zawng chhiar chhuah a, receipt khawla 
chhut zawng belhkhawm bawk a, a inmil nge inmil 
lo tih en chu a ni ta a. Pawisa min dawnsaktu kha 
an chawlhtir rih a. Mi dangin pawisa awm zawng 
zawng an lo chhiar a, mi dang lehin receipt zawng 
zawng an lo belh bawk a. A tawpah chuan pawisa 
awm leh receipt a inmil thlap avangin, ka pe dik a 
ni tih chu a lo chiang ta a. Ka hnenah ngaihdam an 
dil a. Tichuan, Sapho meuhvina ka ngaihdamna dil 
ta chu lawm takin ka ngaidam a. Chu dawr chu ka 
chhuahsan leh ta a ni. 


Vawi khat chu Dr. Hughes-an Pathianni chhun, 
ka duty loh niin, chaw ei turin mi a sawm a. Dar 

khata an ina chaw ei hman turin dar 12-ah lo 
inpeih turin min hrilh a. "Aw" ka lo ti diam tawh a. 
Sap ramah khuan, sik leh sa a inthlak nasat thin 
avang leh nipui laia ni rei, thlasik laia ni a tawi em 
avangin, tum hnih an hun khu an tidanglam thin a. 
Nipui a lo thlenin, darkar khatin an herh “Ја: a, 
thlasik a lo nih in an herh hma leh thin a. Min sawm 
chawlhkar tak kha chutiang hun inthlak lai tak chu 
a ni. Ka thlen hlim lam pang kha a ni a, ka hre ve 
si lo va. Ka sana ka bih ran ran a, "Hm, insiam a 
hun dawn tawh ang, Sapho hian hun vawn dik an 
ngaisang si a, dar 12 pawh a hnai tawh e," tun ka 
insiam a. Hun thlak danglam kha a lo nih tawh si 
avangin Dr. Hughes-a chuanin inhmuhna tur kan 
tihah chuan mi a lo nghak reng a. A beidawng chuan 
telephone-in mi a rawn zawng kual a, ka pindanah 
chuan ka lo la awm a. Sap ram hun tharah chuan, 
dar 1 a ri tawh a. Ka sana bunah chuan dar 12a ri 
dawn chauh va, ka room-a rawn tlan chhoh chuan, 
hun inthlak a nih thute chu ka hre ve ta a. Sap 
pachal darkar khat zet mai gate bulah ka lo innghah- 
tir tih ka han hriat chuan ka inthlahrung leh hnuhnawh 
hle a. Ka pindana telephone chuan, a nupui Mrs. 
Hughes a va phone a, "Min lo ngaihtuah duh suh, 
Dr. Biakmawina'n Indian Standard Time a lo la vawn 
vang a ni e, hei kan lo kal dawn e," tiin, fiamthu 
titakin a va hrilh a. Kan intiam atanga darkar 
khata tlaiah chuan, ka phei thei ta a ni. 


Vawi khat leh chu, Welsh chhim lamah, ka zin 
thlak hmasak ber tumin, Station-ah Pastor chuan min 
lo hmuak a. An in lam pana Car-a kan tlan lai chuan, 
ka chaw hmeh duh zawngte min zawt a. "Bawngsa 
te i ei ngai em ?" "Vawksa te i ei ngai em" ? "Beram- 
sa te i ei ngai em ?" "1 duh zawng a ni em 7" tiin mi 
a zawt a. Ka ei ngai thu leh ka duh zawng tak a 
nih thu ka hrilh a. India ram hmun hrang hrang 
atanga sa ei loh riau nei te mi tam tak an lo awm 
tawh avangin chu mi thu hlaah chuan thil lo hriat 


154 SAPRAM & RAM THIANGHLIM 


lawk a duh a lo ni a. In-ah kan han thleng a, sa chi 
hrang hrang an neih chu siam a han tum ta a. "A 
eng hi nge i duh le ? Duh han thlang rawh le,' min 
ti ta a. "Bawngsa nge, Vawksa nge, Arsa" a ti a. Kei 
erawh chu, Mizo tlawmngaihna ka la kalpui nasa mai 
si a, mikhualnaa sa duh han thlang turah ka inngai 
reng reng lo va. "A, a ngai lo ve, sa a ngai lo, in 
hmeh pangngai hrim hrim kha han buatsaih mai rawh 
u," tiin ka tang ta a. Chawhmeh siam tur a lawi pawh 
chu an hre ta lo va. "A nih engnge kan siam ang ?" 
an rawn ti leh a. "Alu te siam ula, vegetables te siam 
ula a tha a ni mai alawm," ka tih tlat avangin, chaw- 
hmeh tuihnai ka tana an lo lam khawm pawh chu an 
siam thei ta bik lo va. Tichuan, sa tel lovin chaw 
chu kan ei ta a. Chaw-ah Alu kan ei a, Chawhmehah 
Alute kan ei bawk a. Saprama sa tellova ka chaw ei 
awm chhun a ni. 


Vawi khat leh chu dawrah lu met turin ka va kal 
a, thutna tur an ruatah pawh chuan ka thu fel vek 
tawh a. Hei hi Hair Dressing Saloon an tih dawr lian 
tak a ni bawk a. A meh mante ka han zawh chian 
chuan, lu met tupa chuanin min han hrilh a, chu chu 
India pawisaa ka han chhutin, Rs.80/- man a lo ni 
a. Lute suktira sawngbawltir a nih phei chuan, cheng 
100 aia tam a ni dawn tih ka hriat chuan, thlen hlim 
pawisa neih loh zual lai a ni bawk a. Chutiang reng 
renga lu vawi khat meh nana Rs.80/- chawi ai chuan 
tiin meh loh ka duh leh zawk a. Chhuan lam tur dang 
a awm mang si lo va, ka sana ka han bih leh vat vat 
a, "A, ka tlai dawn tlat mai, tun tum chu ka rem- 
chang lo ni mai rawh se. Hun awl dang ka neih 
hunah ka lo kal leh mai zawk ang e," ka ti a, ka 
chhuahsan ta a. Sakawrbakcheh te deuh ka lei a, ka 
pindana, darthlalangah ka inthlir vang vang a. Ka sam 
sei zual ka hmuh apiang chu ka hlep ta a. Hetiang 
hian, thla 6 chhung chu keimah leh keimah ka in- 
buaipui a ni. 

Vawi Khat dang leh chu, January ni 1 a lo thleng 
dawn a. January nı | hi ka piancham a nih avangin, 
Sapramah daih pawh awm mah ila, engti emaw tala 
chhinchhiah ve ka duh a. Ka zirpui, kan thawhpui, 
Africa ramami chu nupui fanau nen family quarters-a 
awm an ni a. He Doctor nen hian zir tlangho rau 
rauvah a inkawmngeih bik kan ni reng a. Ka piancham 
ni chuan, sa te ka lei ang a, an inah an chhungkua- 
te nen chawhlu: kilhona ka neihpui ang tun ka ın- 
ngaihtuah a. Tin, chaw chhum leh a sa buaipui chu 
an nu chuan a ti hman dawn nge dawn lo tih thuah 
ka doctor thianpa chu ka rawn a. "Tih tur dang a 
nei hlei nem, a hman lutak ang," tun mi a chhang a. 
Chutiang chuan Birthday lawm chu ka hisap a. 


January 1 chawhma lamah chuan bazarna 
tur pawisa pe tura ka han tlawh chuan, ka doctor 
thianpa chuan, an nu chu bazarın a kal mek tih min lo 
hrilh a. Chhun lamah chuan Hospital-ah kan duty-a. 
Tlaiah chuan, ei tur engkim chu tuihnai deuhvin a lo 
buatsaih a, Chaw chu kan eiho ta a. Chaw ei kham- 
ah chuan, bazar naa a senso zawng zawng pe turin 
eng zatnge a sen ? tih ka han zawh chuan, an sawi 
duh ta der lo mai a. "Chaw eipui che hi kan lo tum 
ve reng a. Keimahni pawhin a hranpaa koh che kan 
lo tum ve reng a ni a. Chuvangin, pawisa engmah 
kan la lo vang," an ti a, an la duh tlat lo va. Birthday 
lawma midang chhungkua chaw eipui tum nakalai 
chuan, anmahni chuan, chaw min eipui a lo ni ta 
zawk a. A lawmawm viau nain a hrilhhaithlak ang 
reng hle mai. 

Bung 24. 
THIL MAK PASARIH 


Khawvel thil mak 7 kan zir thin a. Tuna ka 
han sawi tum erawh hi chu keima nuna thil mak 
7 te an ni. 


l. LIMITED REGISTRATION : A hmaa kan sawi 
tawh ang khan, Provisional Registration chauh chuan 
zirna sang zawk a la beih theih loh va, damdawi inah 
pawh mahniin hna a la thawh theih loh a. Zir tur 
emaw, thawk chunga zir tur emaw chuan Limited 
Registration tal neih a ngai a ni. Limited an tihna 
chhan hi hun tiam bik atan, thla 6 chhung atan, kum 
khat chhung atan, tih ang chi a nih avang a ni. He 
mi nei tur hian, Saprama pass chhuak ni lote chuan 
Exam beih a ngai a. Tun hnai hian, khawvel hmun 
hrang hrangah leh a bik takin India ramah te thiam 
tak tak lova degree nei tam tak, a leia an lei chawp 
emaw ni, hmuh tur an lo tam tak avangin Sapram 
University-te hi an fimkhur zual a. A bik takin Dam- 
dawi lamah an fimkhur a ni. Doctor zir leh zel turte 
chu mihring nunna enkawltute an nih avangin, an 
him tawk em ? Damdawi an thiam tak tak em 
thiam pawh lo ni sela an damlo enkawlte nen an 
inbe thei dawn em ? Chung zawng zawng fiahna 
exam-na chu beih ngei ngei a ngai tawh a ni. He mi 
exam-na hi a khat tawkin an nei thin a. Khawvel 
hmun hrang hrang atangin, Saprama doctor zir thawk 
duh ten an bei thin a. Exam fee hi India ram pawi- 
saa chhut chuan Rs. 2,000 vel ani a. A fee ai mah 
hian exam-na tur hmun seat chan a har a, tin, chu 
mi nghah chhunga Saprama lo inenkawlna chu sum 
leh pai tam tak sen a ngai leh thin a ni. 


Kei erawh chu Provisional Registration chauh 
neiin thleng thla mah ila, Pathian khawngaihna azarah 
ka zirna tur Director-in mi a duhsakna avangtein, 

DTCH Course zir tur khan Exam engmah bei lovin 
Limited Registration chu min rawn pe ta a. Chu mai 
pawh a ni lo va, chumi hnua DTM & H seat nghaka 
Damdawi In-a ka lo thawhna atan khan exam bei 
miah lovin, Limited Registration chu min rawn pe 
nawn leh a ni a. Thil harsa tak ni si kha, vanneih- 
thlak takin tum hnih min pe zawn tihna a ni. Hei hi 
pumpelh awm lo, ka dinhmun anga awmte tan exam 
hi an ziak ngei ngei tur thil ni si, ziak ngai lova tum 
hnih Zet remchanna ka tawng hi thil bik tak a niin 
ka hria a. Kei chuan thil mak ka ti lo thei lo a ni. 


2. MIDDLESBROUGH GENERAL HOSPITAL : 
DTCH ka zır lai khan, DTM & H zır leh tumna rilrua 
a awm avang leh, kan zirna hotuten Experience neih 
belh min duhsak em avangin, interview-in Middles- 
brough-a thawk turin ka han kal ve a. Hetiang hna 
hi diltu an thahnem hle thin a, Hna satliah deuha 
lang pawh hi diltu 60, 70 te an awm a. Paediatrics 
an tih, ka dil ang chi phei hi chu 100 atanga 200 
ten an dil ber thin. Heng diltu atang hian an lo thawh 
tawhna Consultant (Head of department) te recom- 
mend dan azir tein mi 7 atanga 10 vel interview-ah 
an ko leh thin a. Interview-ah hian min ko ve hlauh 
va. Ka han kal chuan, kei aia changkan hmel tak tak 
ka han hmu hlawm a. India mi vai doctor-te Aus- 
tralia ram atanga lo kal te, anmahni Saprama mite 
ngei he hna beisei tak leh chan tum taka interview-a 
koh te nen kan han inhmu khawm a. Interview hun 
chu a lo thleng a, a mal malin min ko lut a. Chu- 
tianga min koh luh theuh tawh hnu chuan, "Pawnah 
khan lo nghak rawh u," min ti zel a. 


Ka chhuah atanga rei lo teah chuan min ko lut 
leh a. He hna 1 dil atan hian kan thlang che a, 1 
pawm em ?" min han ti chu, ka lawm lutuk a, pawm 
lo tih mai palh hlauhawm a nı : Min han ko nawn 
leh an hmuh khan ka thiante chuan, kei min thlang 
tih an lo hre thiam tawh mai a. Ka chhuak leh chu, 
engmah ka sawi hman hmain "Congratulations" tun, 

min lo chibai ta lat lat a. Hei hi Saprama interview 
ka tawh vawikhatna a ni a. Ka vawikhat tawnnaah 
Pathian khawngaihna avanga ka hlawhtling hi lawm- 
awm ka ti em em a. Keima lam theihna a ni lo tih 
ka hriat avangin, kei atan chuan, hei hi Thilmak a 
tling leh a ni. 


3. STIPEND FOR DCHRCP & S : Tropical ram 
mite tana, naupang lam natna bik thlurna DTCH ka 
zir lai khan "Sapram kan luh chilh ta tho tho va, 
Sapho ngeiina naupang lam natnaa zir tur an lo 
chhawp Royal College-in an lo buatsaih chu hma tel 
duhna ka nei a. Chuvang chuan, DCH, RCP & S 
Exam bei turin Ireland rama an khawpui ber Dublin-ah 
ka va kal a nih kha. Pathian khawngaihna azarah tha 
takin ka va pass ve a. Beisei loh takin, chumi ka 
senso zawng zawng chu, Welsh kohhran chuan, "Hei 
hi Zorama Kohhran Damdawi In-a i rawngbawlna 
atan thil tul a nih avangin, i senso zawng zawng chu 
kan lo tum ang e," an rawn ti ta mai a. 


Hnial ka tum fe pawhin, ka hnial thla hlei thei 
lo a ni zawk a. A hranpaa Stipend indil te, Stipend 
in pek te a harsat vei nen, hetianga a van tla tak 
taka malsawmna ka hmu hi kei chuan, thil mak ka 
vuah leh mai a ni. Bung danga ka sawi tawh angin, 
he pawisa stipend pawisa min pek atang hian kan 
nu Pari chu Sapramah a lo zin theih phah ta nghe 
nghe a. Sum leh pai nei lote tana Sapram zinte chu 
beisei ngaihna pawh a awm loh teh lul nen, he thil 
mak tak avang hian, keima mimal nunah leh kan 
chhungkaw nunah chuan remchanna tak, malsawm- 
na hlu tak kan hmuh phah leh zel a ni. 


4, DTM & H SEAT : Diploma in Tropical 
Medicine & Hygiene Course, Liverpool University 
buatsaih hi a lar hle a. DTM & H hi hmun dang dang- 
ah pawh zir thei tak mahse, Liverpool-ah hian mi 
thiam ber berte an fuan khawmna leh zirtirtua an 

tanna hmun a nih avangin miten an thlahlel thin a 
ni. Chuvang tak chuan seat diltu hi an tam a, seat 
hi a limit ve si avangin, dil atanga kum 2 a vei 
hnuah ngaihtuah emaw, a vannei tan, chan emaw 
theih chauh a ni. 


March thla nawiah DTCH exam ka zo va, chu 
mi kum vek September thlaa zir ve leh ka duh a, 
Waiting list-ah min dah a.Waiting list-ah mi eng- 
emaw zat an dah reng thin a. September thla 
tirah pawh engmah chanchin ka hriat loh hnuin, 
chawlhkar 2 lai class an neih tawh hnuah, seat awl 
remchang min rawn hriattır a. Hei hi Keun lawm takin 
ka lo pawm a. DTM & H course chu tluang takin ka 
bei ve leh ta a. Hei hi kera ngaih chuan thil mak 
dang a tling leh a ni. 


5. STIPEND FOR DTM & H: DTM & H zirna 
senso hi mahnia pek tur ni ta sela, keini ang rual 
tan chuan zir theih loh tluk a tling awm e. Amah- 
erawhchu Welsh kohhran ten senso tul zawng zawng 
University fee te, lehkhabu te, awmman leh ei man 
thlengin lawm takin tum an rawn inhuam a. He mi 
an inhuam avang hian kan Hospital Board pawhin 
zir leh mi a phalsak a ni chauh reng a. He mi stipend 
min pek hi thil lawmawm tak a ni a. 


University fee pek hun a lo thlen chuan, van- 
neih thlak chung chuang khawpin ka fee chawi tur 
chu a zatve deuhthawin an han tihniam leh hlauh 
mai a. Hemi fee min tihhniamsak chhan hi April 
thlaah DTCH ka lo zir zo tawh a, kum khat chhunga 
Liverpool University hnuaia zirna hlawm hnih ka beih 
avangin a ni. Senso zawng zawng Welsh kohhranin 
min pek sak diam hnuah CWM (Council for World 
Mission) hnen atangin ka senso chu an rawn tum 
ve leh ta zawk a. Kawng danga sawi chuan stipend 
double hmu ang ka ni a. Amaherawhchu CWM 
stipend chuan Welsh kohhran senso chu dah khah 

leh a ni mai zawk a. Stipend hmuh te a har tehlul 
nen. A double (dawbawl) a ka han hmu hi kei chuan, 
thil makah ka ngai lo thei lo a ni. 


6. FULL REGISTRATION : Limited Registra- 
tion chuan hun tiam bik atana thil zirna bik emaw, 
thawhna bik emaw chauh a huam a. Saprama an 
registration sang thei ber chu Full Registration a ni. 
He mi neih chuan an ramah anmahni mi leh sate 
angin eng hna pawh phu tawk ang chu thawh theih 
tihna a ni a, hun tiam a awm lo. Hei hi tun hmaa 
Sapram kal chuan an nei mai thei thin a. Amah- 
erawhchu tun hnaiah Saphoin thil an chik zual tak 
avangin, Full Registration hi pek an tum tawh meuh 
lo va. December ni 1, 1980 chu ram pawn lam mite 
tana Full Registration pek tihtawpna hun atan an 
hun ruat chu a ni a. He mi hunah hi chuan ram dang 
atangin doctor an kalin eng anga thiam pawh ni se, 
an ramah Professor hial pawh lo ni sela, Specialist 
pawh lo ni sela, exam an bei phawt tur a ni tawh 
ang a. Exam an beih a, an pass pawhin Full ni lovin 
Limited Registration chauh an hmu tawh dawn a ni. 


Hetianga hun tiam a thlen dawn hnaih hian 
November thlaah London Office-ah ka zuk leng a. 
Full Registration ka beisei thu ka zuk sawi a, an 
Registrar nen kan inkawm a. Atir bera kan mutan fo 
thin kha India rama doctor pass hnua, kum khat 
chhung kan thawhna kha thla 6-ah chauh min lo 
pawmpui vang a ni a. Thla 6 dang Teaching Univer- 
sity-ah thawh leh phawt India ramah emaw, Sapram- 
ah emaw a ngai a ni. Chu chu Pre-Registration House 
Officer an tih hi a ni a. Eng pawh ni sela, ka expe 
rience tawh zawng zawng te ka han sawi chuan, 
ani chuan, "Ka tiam thei lo che a, amaherawhchu 
dilna han siam la, chutah chuan lehkha pawimawh 
i neih ang ang chu han thil tel rawh," a ti a. 

Liverpool ah ka haw chho leh thuaı a, dilna chu 
ka siam ta a. He dilnaah hian, Vellore lam atanga ka 
certificate neih te, DTCH exam ka beih leh ka pass 
te, DCHRP & S exam ka beih leh ka pass-na certifi— 
cate te ka thil tel a. Tin, chu bakah Liverpool dam- 
daw: in pahniha Consultant 6 hnuaia ka thawhna ten 
recommend-na lehkha tha tak an ziah te, Middles- 
brough General Hospital-a ka thawh chhunga ka 
Consultants-ten hna a thawk tha hle, tia an ziahna 
te, ka thil tel vek bawk a. Sapram ka kal hmaa Welsh 
Kohhran General Secretary-in a tul anga kohhran 
pawhin mi chhawmdawl an huam thu leh Saprama 
training-na hian Mizorama kohhrana ka  rawng- 
bawlnaah nasa taka rah tha a thlen an beise: thu an 
ziahna lehkha te ka thil tel bawk a. Chu mi chu ka 
zuk theh thla a, November 16 khan, ni 3 hnuah 
lehkha a lo kir chho leh a. "Vellore-a Internship 1 
thawh laia, 1 zirtirtu te, 1 thawh dan an record-na 
lehkha a tel loh chuan kan ngaihtuah thei lo vang," 
an rawn tı a. He lehkha hi lo nei lo ta ila chu, India 
rama mi chaha han (heh lut tur chuan, hun a awm 
tawh lo vang. Vanneihthlak takin chu certificate chu 
a original in file-ah ka lo kawl a. Internship ka thawh 
lala, kan Heads of Department mi pali tena testimony 
min ziahsak, a tha lutuk a nı lawm maw ni tih hur hial 
chu, ka han thawn thla leh ta a. Tichuan, rei lo teah, 
GMC atang chuan lehkha ka hmu leh ta a. Envelope 
pawn atang chuan a thawntute address a ian thin 
avangin a chhunga mi chu Full Registration phalna 
emaw phal lohna emaw a ni dawn tih ka hriat avang- 
ın, hawn hlan a nghahhlelh awmin, a huphurhawni 
hle a. November ni 25, 1980-ah he lehkha hi ka 
hmu a ni. Ka han hawn chuan, Full Registration pek 
ka nih thu leh chu mi Certificate chu a rawn tel 
nghal a ni tih ka han hmuh chuan ka hlim ngei mat. 


Tichuan, khawvel ramdang zawng zawnga doc- 
tor te Full Registration kan pe tawh lo vang an tih 
ni ni 6 chauhin a dal tawh tihah chuan, Full Regis- 
tration pek ka ni ve leh ta a. Hei hi engdang vang 

a ni lo va, Pathian hmangaihna liau liau vang a ni 
a. He mi ka hmuh hlima ka chhungte lehkhaa ka 
ziakah chuan "Vellore-a ka MBBS result ka hriat 
hlima ka lawm tlukin ka lawm a ni," ka ti. Hei hi 
kei chuan thil mak ka vuah leh lo thei lo a ni. 


7. NORTH TEES GENERAL HOSPITAL : 

DTM & H course ka zirlai khan kan ram tana tul tak 
tur thil, Health Survey ka buaipui tan tawh avangin, 
chu mi bawhzui turin leh experience tam zawk neih 
belhna ni pah fawmin, awm fualna remchang a tul 
leh ta a. Hnathwhna hmu lova thil ngaihtuah fel 
tura cham ni ta ila, awm man ei man, thla tin sang 
tam tak a ral dawn a. Chu chu thil theih loh tluk a 
ni a. DIM & H course ka beih lai hian ‘North Tees 
General Hospital-a Paediatric department a Consul- 
tant nen phone-in kan inbia a. Ani hian Middles- 
bbrough General Hospital-a ka thawh lai khan mi a 
lo hmelhriat tawh a. "Ka hnenah 1 duh chen chen 
rawn thawk rawh," tiin min rawn sawm a. Amah 
phei chuan, kum khat tal rawn thawk rawh a ti 
nghe nghe a. Kei erawh chuan, Zoram lama Hospital 
hotute ka la rawn loh avangin an thu hmuh hma 
chuan kum khat awm tura inbiak rem mai chu har- 
sa ka ti zawk a. Kan sawi tawh angin, Paediatrics 
Department naupang lam natnaa Senior House Offi- 
cer chu diltu an tam thei hle thin a. Chutih laia, 
interview pawh awm miah lova he hna min han pe 
mai hi thilmak a tling leh a ni. 


He damdawi in hi damdawi in thar tha tak, lian 
tak a ni a. Thla 6 chhung ka han thawh hnuah 
he damdawi ina thawh hi min an thlahlel hle thin tih 
ka han hmu chhuak a. Anmahni Sap doctor te ngei 
pawh hna zawnga an vah huai huai lai leh hna hmu 
lova an vuivaina thu chanchin-bua an ziah an ziah 
laia, he tianga a pek a pek (offer) ka nih hi Pathian 
hnathawh mak tak a ni lehin ka hria. Mi ten engnge 
an vuah ka hre lo, kei erawh chuan, thil mak ka ti 
lo thei lo a ni. 

Liverpool University-a ka zirlai ka zir zawh hnu 
leh Damdawi in danga hna intan hma hian hunawl 
chawlhkar hnih chiah a awm a. Hem: hun hi hmu 
lawkin, "Engtinnge ka hunawl tangkai taka ka hman 
theih ang ? America ramah nge ka zin anga Ram 
Thianghlimah ?" te tiin a hma deuh hlek atangin ka 
lo ngaihtuah lawk tawh a. America-ah hian kan 
chhung Mrs. Ralluaiı Lalbela, chhungkua-a awmte 
chu lehkha te ka lo zuk thawn lawk a. An hnena 
kal turin englai pawhin an inhuam thu an rawn sawi 
na-in a sik leh sa han thlirin ram vawt leh vur surna 
ram bawk a ni tih ka hrechhuak a. Tin, Main-land 
America ni lovin, New Foundland daihah an awm a 
ni tih map a ka han en chhuahin kalna remchangah 
ka ngaı lo nghal a. 


D.T.M. & H Result chu December 18, 1980-ah a 
chhuak a, hlim takin thiante nen kan inlawmpui a. 
A tuk atang chuan ka zirpui thenkhatte chu mahni 
khaw lam leh mahni ram lam pan turin an chhuak 
ta nghal a. Kei hnathawka la awm fual tur chu thian- 
te thlir liamtu-ah ka tang ta a. Ni hnih khat lek 
chhungin an haw zo deuh vek a, khua a har tan hle 
a. World Friendship House, Hostel anga thian zahova 
kan lo hman leh thahnemngai taka zanlai pel pela 
Study Room-a thutna bik neia kan lo thutna te chu 
a lo ruak zo ta a. Zanah te chung hmuna zuk thut 
chu awmzia a awm ta lo va ; tin, Exam bei zo hlim 
ka nih bawk avangin rilru a hahchawl a, lehkha 
ngawrh taka zanlai pel pela han chhiar tulna a awm 
lo va. Chhunah ni se tihtur tehchiam a awm lo va, 
vak harh tura khawlai han len lahin vur te a sur a, 
thawmhnaw a lum thei ang bera inbel pawhin khaw- 
lai chu a lo vawt viau zel a. Dawr chhung Air-Con- 

ditioned leh Central Heating awmnaa han luh chang 
chuan boruak chu a nuam hle a, mahse chutiang 
reng chuan hun a lo hman theih bawk si lohva. 
Heng avang tak hianin ram lum lama Holiday chu a 
dik berin rinna ka nei ta bawk a ni. 


Amaherawhchu Israel ram kal phalna hi India 
rama thian thenkhat-te leh kan Mizo pui ngeite pawh 
tum em em si, hmu lo an awm tih ka hriatin kal 
chak hle mah ila ka kal thei ang nge thei lo vang 
tih a chiang lo hle a. Travel Agent-te ka phone kual 
a, anni chuan ti thei tur angin mi sawihmuh a. Hun 
a tepter tawh avangin ka kal duhna, Kristianho a 
hlanga kalkhawmna ang chiah chuan Seat a khah 
tawh hle thuin min chhang a. Tin, kal thei tak tak 
ni ta ila, lo haw leh hun tur han chhut chuan January 
ni khata duty ka tan tur chu ka tlai ngei dawn si a. 
Ka thawhna tura hotute hnenah zin thei ka nih chuan, 
January 5-a duty tan turin min ngaichang thei em 
tiin ka phone a. Anni chuan, "A tha e, i in exam 
hah bawk a, Holiday chu i phu alawm," an lo ti a. 
Travel Agent-te chuan London-ah kal turin leh chuta 
Israel ram tlawh phalna lehkha pawimawh Visa te 
hmu thei ka nih chuan Bank-ah Cheque ziak a, man 
pe a, London-a an Travel Agent Office-a zinna atana 
thil pawimawh leh Air Ticket lam mai turin min hrilh 
a. Chutiang chuan December 23 ni chuan London 
ka pan thla ta a. 


Chhun lawnah Israel Embassy chu ka va zawng 
a, a address kimchang neia zawng ka ni nain, a bul 
vel ka thlen hnu chuan tum hnih tum thum ka vei 
tawn a. A chhan chu a luhna tur a ualau lai nia 
langah chuan an lo lut lo va, kilkhawr leh chep deuh 
hlek-a kal kual zelin kawngka inhawng lo chu va 
indawr tanna tur a lo nih vang a ni. A tawpah mi 
ka zawh hnu chuan kawngka bulah chuan min hruai 
thleng ta a. Kawngka chu chunglam atangin an kalh 
a. Han tawngna tur thingphel bangah chuan verh 

kuak pakhat hi a awm a, chutah chuan tunge ka nih 
leh enge ka duh sawi tur a ni a. Ka hming ka sawi 
a, Israel ram kal theihna Visa ka dil duh a ni tih ka 
han hriattir hnu chuan chhunglam atangin hmehkhep 
an han hmet a, kawngka inkalh chu a inhawng ta 
a. A chhungah chuan Office pangngai tak a lo ni 
a, anmahni dawrtu engemaw zat an lo awm bawk a. 
Dawhkanah chuan nula pakhatin mi a lo bia a. Israel 
ram tourist anga tlawh ka duh thu leh rei lo te thil 
a nih tur thu ka han sawi chuan Form pakhat min 
pe a. Ka fill up zawh chuan, 'Tah khan lo thu la, 
lo nghak rawh," a ti a. 


India ram atanga Sapram ka kal dawna Visa 
chawihkar khat lai ka buaipui dan te ka ngaihtuahin 
'Lo thut chuan engnge nghah chhuah tur awm 
chuang ang aw ...." tun ka inngaihtuah a. A rang 
lamah a tuk emawa va ngaihven leh turah ka rilruin 
a dah a. Form fill up-naah khan 'Tute nge nangmah 
hre chiangtu' tih chhannaah hming pek a ngal a. 
London khua a ni bawk a, London khaw bul lawka 
ka zirtirtu hlu: leh ka thlen in pa, Dr. Milledge chu 
reference-ah ka ziak a. Office-a mite hian an be tak 
tak nge tak tak lo chu ka hre lo va. Engpawh nisela 
rei lo te ka thut hnu chuan min han ko leh a, thu 
kam hnih khatin min zawt a. "Israel ramal. awm hlen 
1 tum em ?" tih leh "Hnathawh tuma kal i ni em ?" 
tihte min zawt a. Kelin Sapramah zır mek ka ni a, 
tin, hnathawh lehna tur pawh inkausa ka nei tih ka 
sawi a. Chutah chuan Visa chu min pe ta a, a fel 
mai a ni tih keimah zawkin ka ringhlel a, 'Hei eng- 
nge tih leh tur awm ?' ka han ti leh hram a. Anni 
erawh chuan, "Engmah tih leh tur a awm tawh 
lo, Israel ramah 1 kal duh hun hunah 1 kal nghal the: 
a ni mai" an ti a. Mak ka ti hle a, Form ka fill up 
atang khan he Visa min pek hi, minute 15 chiah chiah 
anı. Thian thenkhatte leh mi thenkhatte an beidawn 
thu ka lo hriat tawh avangin Israel ram hi tlawh 
theih tak tak pawh ka inbeisei lo va. Hetia Visa min 
pek takah chuan rilru a hlim ta em em a. 

Air Ticket lamna tur Office Address min pek en- 
mil-in lei hnuai Relah ka kal leh ta a. Station hming 
inang deuh karkik tak a lo awm niin, a nilo zawk 
Station pan chuan ka tlan ta vang vang a. Darkar 
khat hnu velah ka va thleng a. A Street hming te 
min lo kawhhmuh theih tak si loh avangin Under- 
ground Station atang chuan Telephone-in ka Air 
Ticket lamna tur Office chu ka Phone a, anni chuan 
kawng ka bo a ni tih leh ka kal lehna zel tur chu 
phone-in min rawn hrilh a. Darkar khat zet hnuah 
chuan a hmun dik chu ka thleng phei leh ta a. Nula 
hmel fel tak pahnih hian min lo dawngsawng a, a 
hmain veng leh lam hla tak atanga ka va phone 
tawh avangin ka thlen tur an lo hre lawk a, "Nang 
hi maw nichina min rawn phone-tu kha" an lo ti a, 
an lo nui nghal a. 


Air Ticket min han pek chhuah dawn chuan, 
I zin tumna a hnawh sarum si a, i kalpui turte 
thlawh ni turah Seat a awm tawh lo va, Chuvangin 
ni khatin i lo han kal hmasa dawn a nih hi. Amah- 
erawhchu Jerusalem-ah i lo nghak ang a, Israel ram 
chu a huhovin in fang vek ang a, hrilhfiahtute nen 
vek, engmah danglamna a awm chuang lo vang, 
tiin min hrilh a. Zinna tur atana hriat tur pawimawh 
zual ziahna lehkha min pe bawk a. Sapram chu vawt 
em em leh vur te la sur thin a nih si avangin ram 
lum, Israel-te anga han zin tur chu min lo awt deuh 
a ni ang chu, "I vannei mang e, | awhawm mang e, 
i han zin dawn bik a," min ti a. Kei chuan fiamthu 
ti takin, "Engnge rawn hawn che u ila in duh" ka 
ti a. Anni chuan "Ram lum ni eng (Tropical sunshine) 
min rawn hawn rawh," nui chungin an ti a. Air Ticket 
ka lak fel a, ka han chhuah thlak chuan henga 
Office-a hnathawktute, Sap nula fel tak takte hianin 
ka zinna tur anga ram hla leh boruak luma zin mite 
hi an awt tak tak ang tih ka ngaihtuah chhuak a. 
Sap mah nise, London-ah hnathawk nimah sela 
Holiday-na tha tawk leh hla tawk an tan a lo harsa 

ve a. Chuvangin mi tam takin an er phak chu Europe 
ram, daihnai, darkar reilotea kal thlen theth khu a 
ni ve mai a. 


Ka thlenhlima min lo buaipuitu Dr. Milledge te 
khan an hnena zin turin vawi tam tak min sawm a. 
Kan zirlai te kan tul thin avang te leh kar a hlat 
deuh avangin thlenhlim bak chu an hnenah ka lang 
leh lo va. Air ticket-te ka tihfel hnu hian an hnena 
riak turin ka phe: a. Rail Station atang chuan ka va 
phone a, kalkawng te ka hriat tawh bawk avangin 
hmuah ka ngaih loh thu ka hrillh nghal a. An fate 
pahnih an Sikul chawlh lat a lo ni bawk a, an chhung- 
kim lai tak a lo ni leh a. Zirna hlawm hrang hrangte 
bei a, Pathian khawngaihna azara hlawhtlinna ka 
hmuhte chu rilru tak taka mın lawmpuitute an 
ni a. Dr. Milledge hi tlanglawn mi a ni a, Europe ram 
tlang tam tak leh Himalaya tlang ngei te pawh Team 
member nia lawn tawh thin a ni. Tlang lawn avanga 
mihring taksa leh thisena danglamna lo awm chhui- 
chhuak tura Research be: mektu a m a. A research 
chu a zodawn lampang a nih thu leh thil thar hmu- 
chhuak dawn ngel nia a inhriat avangin a thawkrim- 
in a phur thei hle bawk a. An nupa hian Israel ram 
an lo han fan tawh avangin 'Tlawh ngei ngei tur, 
chhinchhiah rawh,' tih an ngah hle a. Zankhat an 
hnena ka riah hnuin London khua veka Mizo doctor 
awm, Dr. Mani te hnenah a tukah chuan ka phei ta 
a. Anni hi an unaua awm an ni bawk a, Krismas 
hmanho kan rel a. 


Krismas ni hian All Souls! Church-ah kar hla hle 
mahse kan duhthlannain kan va inkhawm a. Hemi 
tum hian Rev. John Scott-an thu a sawi lo nain in- 
khawm biak ina khat thap khawp an awm a. Inkhawm 
hruaitute leh thuhriltuten Krismas lam hawi Bible 
chang an han chhiar rik te, 'Chu mi ram vekah chuan 
beram vengtute an awm a, zanah an beram ho an 
veng a, phulah an riah chilh a ......' tihte an han 

chhiar chuan, a tuk lawkah chu ramah chuan ka kal 
dawn a ni tih hriatna nen a ngaihnawm zual bik hian 
a hriat a ni. Thuhril ngaihnawm tak kan ngaithla a, 
inkhawm banah hian he biak in hmingthang takah 
kan inkhawm ve ngei a ni tih chhinchhiahna turin a 
kawt zawlah thla te kan han la te te a. 


London khawpui kawtthler, Krismas avanga an 
cheimawi, Card te leh Baloon lianpui pui te leh leh- 
kha mawi chi Drang hranga an cheimawite fang pah 
zelin Krismas Lunch ei turin kan haw phei leh ta a. 
Chawhnuah Park-ah kan leng a, thingbuk te a mawi 
hle a, pangparte a hmuhnawm hle. Tin, chu mai ni 
lovin chu Park-a Swimming Pool-ah chuan naupang 
rual an lo cheng a, hlim em emin an lo inbengberek 
vel a, Krismas hman dan tur diktak ni awm takin a 
ngaih theih a ni. A tuk December 26, hi Sapramah 
chuan 'Chawlh' (Holiday) a ni a, rel te pawh a che 
vel lo va, lohtheihloh thil (Essential service) chauh 
hetiang ni hi chuan an khawih thin a ni. Keini erawh 
chuan hun a tangkai the: anga hman kan tum a. 


Kan awmna atanga hia vak loah chuan Lemchan, 
Cinderella, hmeichhe naupang rethei tak, an tihduh- 
dah em em, amaherawhchu Lal fapa, pasal hausa 
tak nei ta chungchang High School-a zirlaia kan lo 
zır hrep tawh "Play" en turin kan kal leh ta a. Hetah 
hian Variety Show kan han tih leh Drama kan rama 
kan chang ang bawkin Sap nula leh tlangvalte leh 
tleirawlten a thawnthu kha a tak takin an rawn chang 
chhuak a. Hei hi vawi za aia tam an chan tawhna a 
ni a, an thiam chiang tawh hle tih a hriat a ni. A 
tak tak aiin a hmuhnawm emaw tih mai tur a ni. 
December 27, chu Israel pana ka thlawh chhuah ni 
tur a ni tawh si a. Ni 26 hi chawlh a nih avangin 
Rel te a tian lo va, a tukah te pawh chuan a tlan lo 
mai ang a, ka thlawhna tur ka tlai ang tih hlauhna 
nen, a tukah Rel a kal dawn nge dawn lo tih zawtin 
ka phone kual a, Venneihthlak takin zing atangin a 

kal pangngaiin a kal dawn a ni tih min hrilh a. Chu- 
mi zan chuan a tuka 'Khawizu leh hnutetetu: luanna 
ram' ban ngei tum chuan tui takin ka mu ta a. 


Bung 26. 
JERUSALEM ZIN KAWNG 


A tukah chuan hma takah thovin ka insiam a, 
zınna atana thil tul a tlem the: lam kengin ka chhuak 
ta a. Ka zinna ram hi chipchiar taka chhinchhiah leh 
a thla te lak ka duh dawn avangin ka Thlalakna leh 
Colour Roll Film 12, hmeh 35 awm theihna nen ka 
inring a. Kan hmun hmuhte an hrilhfiahna leh keimah 
ngei pawhin a hmuna ka ngaihdante ka chhinchhiah 
theihna turin Tape Recorder leh Casette ruak ka keng 
bawk a. Kan thlenna tur hmun te Hotel tha tawk tak 
a nih dawn bawk avangın puanthuah inken buai a 
ngal lo va, thawmhnaw hakthlak leh Suit pakhat nen 
chauh ka chhuak ta a. London thlawhna tumhmun pan 
chuan rel-in hma takah ka phei a, airport-ah chuan 
in-report-na tur hmunah ka han ıntlar a. Ka ticket 
chu an enfel a, ka bungrua-te pawh chu dan pang- 
ngain an han check a. Hemi an check zawh hian 
hrui fei tak, pawh chhum mai mai theih lohvin an 
kaihkhirh a, chu chu thir némin an kilh tlat a, tichuan 
thlawhnaa bungraw dahna lama kal tur chuan an 
thliar fel ta a. 


Zin turte chu pindan chhungah kan innghak 
khawm a, kal dawn hnaihah chuan Security Check 
hun chu a lo thleng ta a. Mi thenkhatin Israel ram 
kal dawna an fimkhurzia leh an incheck ngunzia an 
sawi thin a. Mahse ka zin ve dawn hianin, ram dang 
pan tur aia an fimkhurna bik teh chiam ka hmu lo. 
Gate pakhat mawl deuh, danglam deuh tak hi 
kal tlang vek tur a ni a, chumi kal tlang chuan eng- 
mah hriam leh hmanraw dang keng lo tan chuan 

thawm riva a awm lo va. Amaherawhchu thir lam 
thil te emaw keng an awm chuan chuta Electronic 
Magnet chuan ri a siam thin a. Tin, Camera pawhin 
a hranpaa a tihrik theih thin avangin chuta kan kal 
dawn chuan Camera nei zawng chu duty ten min lo 
khaisak a, chumi gate kan kal pelh veleh chuan kan 
Camera chu min lo hlan chhawng leh a. 


A piahah chuan kan bag khai te a chhungah 
thil dang dang kan thun nge thun lo tih Check na 
a awm ve leh a, hei hi X-Ray hmangin a ni, roll film 
te chu chumi X-Ray chuan a tihchhiat theih avangin 
roll film ka lo inralrinna chu ka han phawrh chhuak 
a, kan bag chu an han X-Ray ta a. Electric khawla 
pawh vir chungah hian an dah a, X-Ray zawh tawh 
chu sawiselna a awm loh chuan a tiang thla zel a. 
A thlang deuhah chuan kan lo chang a. Kan roll 
film te pawh chu kan thun leh ta a. 


Heta kan han inphawrhna hmunah hian roll film 
12 ka ken chu a tam tawk hlea ka rin laiin ka thiante 
erawh chuan ka ken let hnih te an lo keng hlawm 
a, kan inralring tlang hlawm hle mai. Thlawhna 
chhunga inrem luh hun chu a lo thleng ta a. India 
ram thlawhnaa chuan dawna inchuh nuk nuk ang 
kha awm lovin, fel takin mi pangngai angin a tah- 
tawl te in kan inzui lut a. Tin, thlawhtheihnaah khan 
thutna tur bik Number a lo inpek vek bawk avangin 
inchuh hian awmzia a nei lo reng reng dawn bawk 
a ni. Tunah zet chuan Zion fanute ngeun kan zin 
kawngah min buaipui dawn ta : 


Air Hostess atan hian ram khata hmeichhia pian 
thiam leh hmel en hahdam leh zei deuh hi an thlang 
thin a ni reng bawk a, kan Air Hostess te pawh chu 
kawng tinrengah mit an tlung hle a. Han hmuh tirh 
phat atangin, "Ani hi Jerusalem khua nula em ni 
ang aw ? Nge Bethlehem lam atanga lo kal ? Nge 
Kapernaum khaw chhuak ? A nih loh leh Kana khuaa 

an nula fel ani thei mai em ? Kristian a ni ang nge 
Juda sakhaw bia ?" Rilruin thil tam tak a ngaihtuah 
nghal a. Kan thlawh tan hian thlawhnaa an tih fo 
angin instruction an han sawi a. Hebrai tawnga an 
sawi lai chuan a engamah hriat tur a awm lo hle a, 
Saptawnga an han sawi takah chuan thlawhnaa 
chuang a tam berte chu kan fiah sawtin kan inhria 
a. Darkar li leh a chanve boruaka kan thiawh lai 
hian van sang takah, chhum leh thli chungah kan 
kal avangin a che nge che lo tih pawh hre lovin 
hahdam takin kan kal a. E1 leh in turah hniang hnar 
takin min hlui a. "Lei Jerusalem panna kawng mah 
hetiang a nih chuan Van Jerusalem panna kawng 
chu engtin tak nı ang maw ?" tun rilruin a suangtuah a. 


Ka zinpui turte kha a tuka lo kal tur chauh an 
nih avangin leh kei, ni khata lo han kal hmasa ka 
nih avangin hmuaktute hmel ka hmu fuh ta lo 
va. Amaherawhchu thlawhna tumhmuna an Information 
Counter-ah chuan ka han zawt a. Taxi-a Jerusalem 
pan mai turin min rawn a, a chuan mante pawh chu 
chuti takin a lo tam lem lo va. Airport building 
pawnah chuan ka va chhuak a, taxi a lo intlar a, 
chutah chuan passenger-te a indawtin an lo inla zel 
a. Jerusalem pan tur a nih deuh vek avangin hmun 
hrang hrang atanga lo thleng pawh ni sela, Taxi 
pakhatah mi panga an nih thlengin an lo innghak- 
khawm mai thin a ni a. Fimkhur thuhlaah hmel hriat 
loh nena chuan chu ka hreh deuh hlek a. Mahse 
taxi pute chuanin "Engmah hlauh tur a awm lo, 1 
thlenna tur takah kan dah ang che. Khawiah nge 1 
thlen dawn ?" an ti a. Sapram atanga kan kal hma 
khan kan thlenna tur hotel te engkim ruat fel ania, 
Jerusalem-a Holy Land Hotel-a thleng tur ka nı a. 
Tichuan zin mi pawl dangte nen chuan Taxi pakhat- 
ah kan chuangho ta a. 


Tel Aviv atanga Jerusalem hi mel 60 vela hla a 
ni a, kawng tha tak mai ani. Khua a thim deuh tawh 
avangin kawngsir ram leh mual te chiang takin a 

lang the: em em tawh lo va. Rei lo te kan tlan nia 
kan hriat hnuah chuan Jerusalem dai chu kan thleng 
ta mai a. Ka chuanpuite chu an thlenna tur Hotel-ah 
chuan an chhuk zel a. Kei chu a hnuhnung berah 
Jerusalem khaw thlang lama mual pawng, tlang chun 
deuh a hotel lian tak mai Holy Land Hotel (West) 
an tihah chuan min han dah ta a. Taxi chuan manah 
chuan pawisa, Rs. 50/- hu vel ka pe a. Hotela ka 
han inkhai luh chuan kan thlenna tur fel taka lo 
hriattir lawk an nih avangin pindanah chuan min 
hruaı ta a. Han inbual fala, han hahdam deuh hnuah, 
Hotel Chaw eina pindan nuam takah eitur tuihnai 
tak ka va ei ta a. Henga ei man hi kan chhuah hmaa 
Saprama kan pawisa pekin a lo huam sa vek avangin a 
mal mala inpek a ngai tawh lo va. A, tukah min 
buaipuitu turte, Tourist Guide an lo kal chuan 
taxi-a keimaha ka kal thu ka han hrilh a, anni 
chuan ka Taxi chuan man chu min rul leh ta mai a. 


He Hotel hi totel lian leh hmingthang tham a 
nı ve bawk a, pindan a zau tha hle a, a thianghlim 
hle a, bua! In ringawt pawh a zau nuam hle a, Mizo 
pa tamtak chuan an bual In hi thlen nan kan duh- 
tawk vel awm e : Hotel bangah chuan hotel thlen 
man, a rate an tar chu ka han hmu a, zan khatah Ame- 
rican Dollar 30 a lo m a, chu chu India pawisa 
chuan Rs.275/- ang vel a ni. Hotela chaw tha tak 
min hlui te nena han chhut phei chuan heta thlen 
man hi Rs. 400/- vel ni tin a tling ngei tur a ni. Hotei 
Room-ah hian telephone te, radio te a awm vek a 
nitin chanchinbu pawh an rawn dah ziah bawk thin 
a. Tin, Dak lam thil tul apiang engkim a tih nghal 
vek theih a. Thirhruite pawh he Hotel atang hian 
pawna chhuak kher lovin a thawn theih a ni. Hotel 
room atanga telephone han lek veleh hian kan Hotel 
Receiptionist-ten, "Hallo, Holyland Hotel, Jerusalem," 
an han ti nghal zaih zel a, mumang zawng a ni lo 
a nı phawt ang, Jerusalem thleng kan ang ta hle 
mai. A tuk khaw enga Jerusalem khua hi eng ang 
chiah nge a nih tih thlir leh fan nghakhlel tak chung 
chuan tui takin ka muhil ta a. 

Bung 27. 
JERUSALEM -A IN ROPUI 


A hma zan ka mut hma khan hotela kan recep- 
tionist chu zing ni chhuah hun ka lo zawt diam 
tawh a, "Ram Thianghlima' ka riah hmasak ber tuk 
a Ni chuan nı a chhuah khalh Јоһла turin Ni chhuah 
hmaa tho turin ka inbuatsath a. Zing ni chhuah hma 
darkar chanveah chuan Phone-in min rawn kaitho va, 
ka han inphih harh hnuah fianrial tawngtaina te ka 
Room-ah chuan ka han hmang te te a. Chumi ka 
han hman zawha ka tukverh pawn bathlara ka han 
chhuah chuan, khaw chhak lam a nı chawk ang a, 
ni chu a lo chhuak tep tawh a, a lo sen pliüt inal 3. 
He kan thlenna Hotel hı khawpui pawn deuh, tlane 
pawng a nih avangın khaw hawi a rem hle a. Churn: 
nı chhuak tur ka han thlir lar te chuan ka rilruin, 
'Lal Isua ngei pawh khan heng ni chhuak hi heng 
mual atang hian vawi tam tak a thlir tawh ngei ang 
a, a hun tam tak a zirtirte zirtir nan a hman hnuah 
zanah fianriala tlangah a han tawngtai a, zankhua 
khuaa hun a han hman thin khan heng lai mual tc 
pawh hi a tawngtaina hmun a ni thei mai lawm nı," 
titein ka ngaihtuah a. Engpawhnisela ni chhuahna hi 
a pangngai thin avangin vawuna ka thlir rnuala ni 
chhuak hi Lal Isua ngei pawh khan vawi tam tak a 
thlir tawh ngei ang tia han suangtuah phei chuan 
rilru a kal thui duh hle a. A hma lawkin pindan 
chhungah ngawi rengin tawngtaina lo hmang tawh 
mah ila, he nı chhuak eng maw! tak thlir chunga 
han thut meuh chuan a run tawngtaina ka hmang 
mawlh mawlh hi a lo ni zawk a. 


Tuk thuan ei zawh hnu chuan ni a lo tlang sang 
ta bawk a, Ram Thianghlim ka fanpui turte an lo 
thlen ni tur chauh a la nih avangin mahnia Jerusa- 
lem fanna hun remchang tak ka neih chu hmang 
tangkai turin ka chhuak ta a. Kawtthler tam berah 
Chuan Sign Board-te chu Hebraı tawnga ziak a nih 

avangin han chhiar pawha chiang chuang lo a tha- 
hnem hle a, amaherawhchu hmun pawimawh bik 
deuhah chuan Saptawngin a ınzıak zel tho va. Bus-ah 
te ka chuang a, an ram pawisa leh a hlut dan te ka 
la hmel hriat loh avangin Bus chuan man pek dawn 
hian a daih ngei tur nia ka hriat ka pe tawp inai 
thin a, a nawi chu a tul zat zat min pe kir leh mai 
thin a. Parliament Building (The Knesset) an tih chu 
tlawh hun bik awm a nih avangin chawhma lama 
tlawh hmasak turin ka ruat a, chumi lam pan chuan 
Bus-in ka kal ta a. 


A hmun kan thlen chuan a chhunga lut duh mi 
engemaw zat an lo awm tawh bawk a, Conducted 
Tour an tih, hrilhfiahtu awm zela inhruai a nih avang- 
in hlawm khatah mi 50 vel an luhtir thin a. An ram 
rorelna in lian ber leh pawimawh ber a ni bawk a, 
a lut turte pawh chu an lo check vek a. Tin, bag 
leh bawm khai luh phal a ni lo va, luhna bulah 
chuan dahthatna an siam a, token number min kawl- 
tir theuh bawk a, a chhunga thlalak an phal loh 
avangin Camera te pawh khai luh an remti lo. 


A hruaitu leh a hrilhfiahtu hi chutiang tlawhtu- 
te hnena hrilhfiah an hnapui a ni bawk a, an hrilh- 
fiah chiang thei hle mai. He Parliament Building hi 
1966-a Dollar 7,000,000 (maktaduai 7) senga an sak 
a ni a. Hemi hi England rama mihausa James de 
Rothschild pawisa pek atanga sak a ni a, Jerusalem 
lung chang tha, sen hemhawm vek hmanga sak a ni. 
He Parliament Building-ah hian thil tam tak tel ve a 
awm a, Library tha tak, lehkhabu singnga aia tam a 
awm nghal bawk a ni. Luh dawna thir kawngkhar 
lianpui mai chu Israel thil ker thiam, Polombo-a kut- 
chhuak a ni a, Parliament Building kawtah hian thir 
ban, ban 7 nei, fit 16-a sang Menorah an tih chu a 
awm a. Hei hi Israel hnam symbol a ni a, khawnvar 
dahna pasarih thupuana kan hmuh kha a ni. Hei hi 
British Parliament-in Israel an pek chu a ni a, 


JERUSALEM-A IN ROPUI 175 


Sapram atanga Israel tlawh tura han kal kan ni bawk 
a, sapho kut chhuak leh sulhnu lo awm chuan mia 
titlangnel sawt mai. 


Israel Parlıament-ah hian Member 120 an aw'n 
thin a, hei hi inthlanna (Election)-a thlan vek an ni a, 
an term hi kum li chhung zel a ni. An rorelna an 
thutkhawmna lai tak min fanpui a, Prime Minister 
te, Speaker te, Minister-te thutna bikte leh Member 
thutnate chiang takin a lang vek a. A ngaithlatu mipui 
thutna pawh zau tawk tak a awm a. Mipui leh Par- 
liament Mernber-te inkarah chuan darthlalang fim tak, 
chhah tak hi a awm a, chu chu silai kah tlang theih 
loh (Bullet-proof) a lo ni a. Engnge ni a chhan, tia 
kan Guide kan han zawh chuan, 'Kum engmawti kal 
taah khan an rorel laiin thu ngaithla tura lut, silai 
keng mi pakhat a awm a. Minister pakhat thu saw 
lai kah tumin a silai a lo hmet puak a. Chuta tang 
chuan ngaithlatuten rorelna ina thute kut an thlak 
theih lohna turin silai mu tawn tlang theih loh dar- 
thlalang hian an daidang ta a ni," tun min hrilh a. 
Thusawi engkim erawh chu microphone-a lak chhawn 
vek a ni a. Tin, Member rorela thulai te pawh chu 
fiah taka lang thei vek thovin hei hi buatsaih a ni. 


A bathlar vel min fanpuinaah pawh chuan thil 
tam tak chhinchhiah tlak tak tak a tam hle a. Thil 
pakhat mit la zual chu lem ziah lianpui chu a ni. A 
bang mam zau tha lai, ft.20-a sang leh ft.40 vela 
seiah chuan Israel hnam chanchin (History) chu lem- 
ziaka entir a ni a. Evi leh Adama Eden huana Pa- 
thianin a siam atangin vawiin nı thlenga Juda hnam, 
Pathian hnam thlan te, an History-a thil pawimawh 
deuh deuh entirna lem chu ziak a ni a. Zawlnei 
hmingthang Abrahama te, Mosia te, Jakoba te, Isaaka 
te leh Eliza te, Elisa te entir vek an ni a. Tin, ındo- 
pui hmasaa Juda mi maktaduai ruk suat an nih te, 
anmahni hnam hrang hrang, in leh lo nei lova um 
darh an nih tak te leh tun hnaia ram leh hnam anga 

an lo din chhuah leh te hetah hian lantir a ni a. 
Hrilhfiahtuin a hrilhfiah thiam bawk a, rilru a khawih 
hle mai. Chipchiar taka Parliament Building kan fan 
hnu chuan a building chhung véka hotel-ah chuan 
chhun chaw kan ei nghal a. 


Chhun chawi ei kham chuan pawnah, luh lama 
kan luhna lo zawkah kan chhuak chho a, khawnvar 
mit reng reng lo tura an buatsaih lo inchhi chu kan 
hmu a. hei hi lung sum ang rengah pawnchhia lian 
tham deuh hlek hi hriaka invuahin lian tawk takin a 
lo alh a. Chuta hriak dahna chu englaimaha ral lo 
tura dahkhah zel tur a ni e, an ti a, chhun Zan zawm- 
in hei hi an alhtir a ni : 


Parliament building ka chhuahsan hnu chuan 
Jerusalem kawtthler hrang hrangte fang turin ka kal 
leh ta a. Mahnia leng ka ni ta bawk a, ka duhna lam 
lam ka pan thei ta a. Jerusalem khua hi ka han fang 
chipchiar ve reng reng teh ang ka ti a, Town bus 
chuan veng hrang hrangah ka tlan kual ta a. A tuk 
lawkah hruaitu fel takte nen hmun pawimawh zual 
chu kan la fang leh tho dawn tih ka hriat avangin 
hemi ni hi chuan hrilhfiahtu nei lo mah ila pawi ka 
ti hran lo va. Amaherawhchu Jerusalem khua ngei hi 
Lal Isua leh a zirtirte lo chettlatna hmun te a ni a, 
zawlnei ropui tak takten hun hrang hranga rawng an 
lo bawina hmun a nih bawk avangin khawilai mual 
emaw, khawilai kawtthler emaw te hi chu hmun hlu 
tak leh chhinchhiah tlak tak an ni ngei ang tiin ka 
ngaihtuah zel a. 


Hmun pakhatah kea ka kal laiin, kawng sirah 
kutdawh a lo awm a. India ramahte kutdawh an tam 
avangin kutdawh hnena thil pek hi chuti takin ka 
phur em em tawh lo va. Amaherawhchu ka han kal 
hnaih chuan, a mit a del reng mai tih ka hmu a. Lal 
Isua hun laia mitdel kawngsira lo awmte chu ka ril- 
ruah a lo lang chhuak uar uar a. A piantirha mitdel 

nge, a puitlin hnua mitdel ni ang aw ? Jerusalem leh 
Ram Thianghlim te miin hmu duhin, khawvel hmun 
hrang hrng atangin an rawn kal sup sup a, a kawt- 
thlerte chu vawi tam tak an fang a. He mitdel kut- 
dawh hi chuan, a piantirh ata mitdel a nih si chuan. 
Jerusalem khuaa pianga seilian mahnise, engtikah- 
mah Jerusalem khua hi a la hmu lo emaw a ni ang 
a, in ropui te, hmun mawi te, a nih loh leh tlawhtu 
sang tam tak insul nuk nukte chu ala hmu miah lo 
tihna a lo ni a. Theih ni se, tihdamna thil pek 
hi nei ta ila, he mitdel hi chawp leh chilhin ka tidam 
duh awm e : 


Ka rilru a khawih em avang chuan, ka ipte ka 
han zeh a, pawisa nawi chu mi nia ka bus chuan 
man min kir zawng zawng chu a kutah ka dah a. An 
ram pawisa ka la hmel hriatloh avangin Bus chuan- 
naah Lira 10 note hlir ka lo pe chhuak thin a. Pawisa 
nawi min pe nia ka hriat kha Lira 1 tlang vek a lo 
ni a. Bus vawi li vawi nga ka chuang si a. An ram 
pawisa Lira engemaw zat ka pe hi a lo ni a. India 
pawisaa chhut phei chuan, tihtham tak a ni ngei ang. 
Mit del ni lo ta se, ka pek zat chu han chhiar the: 
nghal sela "Mizopa nge nge, 1 va fel em !" ti hiala 
mawl a ni. 


Khua a lo thim dawn chuan, ka thlenna hotel 
pan chuan Bus-in ka haw chho leh ta a. Tlai chaw 
ei zawh hnu chuan, mikhual hlawm khat an lo thleng 
a. An batch bel ka han en chuan 'Fellowship Tours' 
chu mi nia London atanga lo thleng chho te an ni. 
He mite hi Ram Thianghlim ka fan pui turte an ni a, 
Sap, mingo vek an ni. Kei, an thian tur, Israel rama 
ni khat lai lo han cham tawh chu khawtual chan lo 
changin ka lo chiauau va. An zin kawngte a nuam 
em ? An hlim em ? tih te ka lo zawt a. Ram Thiang- 
hlim an fanpui tur ka nih thu ka han sawi chuan 
Sap tihdan pangngaiin an hmungte min han hrilh a, 
min chiba ta liam liam a. Ram Thianghlim kal hi ka 

tum thu, in lama ka chhungte ka la hriattir hman 
meuh loh avangin, leh ni 7 lai uluk taka kan fan 
chhunga, rilru hlim taka tawngtaina min lo hman sak 
thin theih nan thirhruiin thu tawite "Greetings from 
Holyland' tih chu ka thawn a. Sapram atanga Ram 
Thianghlim ka zin tur thu ka sawina iehkha an hmuh 
hmain he ka thirhrui hi an hmuh hmasak avangin a 
barakhaih hle a. 


Tunah chuan, kan Team kan kim ta bawk 
a, a tuk atangin hruaitu fel takte nen Ram Thianghlim 
chu awmze nei takin kan fang tan tawh dawn a ni. A 
huhova kan fan tur, ni khat nia kan fan turte han 
thlir lawk ila. Olive tlang atangin Jerusalem khua kan 
thlir ang a, Isuan Jerusalem a tah ehhanna hmun 
ngeiah chuan kan kal ang a. Chuta tangin 'Gethse- 
mani huanah kan phei ang a, Kidron lui ruam kan 
fang ang a. zion tlangah chhovin Kaiapha rorelna 
hmun te, zanriah hnuhnung kilna hmun te, kan tlawh 
ang a, lal Davida thlan an tih pawh chu kan tlawh 
bawk ang. Tin, chawhnu lamah Isua thlan kan tlawh 
ang a, Bethlehem lamah kan tlang phei ang a. 
Kawng lakah Rakili thlan te thlirin Bethlehema isua 
pianna hmun kan fan zawh hnuah Berampute mual 
pawh kan tlawh nghal dawn a ni. A tuk khaweng 
nghakhlel takin chu mi zan chuan ka mu ta a. 

Bung 28. 
RAM THIANGHLIM 


Ram Thianghlim hi a tlangpui thuin i lo thlir 
phawt teh ang u. Mediterranean tuifinriat khawchhak 
lama awm a ni a, a ram rite chu hmar lamah Lebanon, 
khawchhak lamah Syria leh Jordan a ni a, chhim 
lamah Sinai thlaler a ni. A ram zau zawng hi mel kil 
li 14,000 a ni a, Mozoram hi mel kil li 8,200 a nih 
avangin, Mozoram let khat leh a chanve aiin a hrawl 
hret tihna a ni. Amaherawhchu Ram Thianghlim 
hian, khawvel chanchinah chanvo pawimawh tak a 
luah reng thin a. Tun hma atang tawhin, Aigupta leh 
Syria leh Mesopotamia ramte inkal pawhna kawng 
pawimawh tak a lo ni tawh a. Tunlai hunah pawh 
Middle East ram zinga tel ve a ni a, Khawchhak leh 
khawthlang intawhna hmun a ni a, Zawlnei ropui tak 
takte lo chawr chhuahna ram a ni a. Sakhaw lamah 
sakhaw pawimawh tak tak pathum, Juda sakhua te, 
Mosolman sakhua te, Kristian sakhua te inngahna 
hmunpui a ni. Judaho tan chuan Ram Thianghlim hi 
Bible ram, tunhmaa ropuina ram a ni a. Mosol- 
mante tan chuan an zawlnei Mohamed-a vana a 
lawna (zinna) hmun a ni a. Kristiante tan lah Isua lo 
seilenna leh a tawrhna, a zirtirna ropui tak a hril 
tanna leh thil mak tam tak a lo tihna hmun a ni 
bawk a. 


Hman lai atang leh vawiin ni thleng hian ram 
tam tak atangin, mi tamtakin harsatna tam tak su- 
tlangin he Ram ropui tak, khawvel chanchinah leh 
sakhuana thila hmun pawimawh tak tlawh tur hian 
an lo kal reng thin a ni. He ram, sakhaw thila rinna 
lo chhuahna ram leh Hmangaihna thu hrilh darhna 
ram hi, indona leh thisen chhuahna leh tawrhna ram 
a ni fo bawk a. Hman lai atang tawhin leh tun 
thlengin, indona nasa tak leh insamna hmun a lo ni 
fo tawh a. Thenkhat chhüt dan chuan, ram thiang- 

hlim lei hi mihring thisen hian a luan chhuak tawhin 
an ngai hial a ni. Khawvel hmun dangah eng ram 
mah hian Ram Thianghlim anga chanchin danglam 
bik hi a nei ngai lo va. 


Thil hlui chhui thiam mi, Archaeologists te'n an 
chhui danin Ram Thianghlim hi B.C. 9,000 atang 
tawh khan mihring chenna lo ni tawhin an ring a. 
Amaherawhchu a ram chanchin ziak ngeia an neih 
tanna erawh hi chu Abrahama, Mesopotamia rama 
Ur khua atanga Kanan ram a lo thlen atang khan, 
chhinchhiah a ni chauh a ni. Hei hi B.C. 1950 lai 
vel nia hriat a ni. A ram chanchin tlangpui kan hriat 
theih nan hun pawimawh zual han tar lang ila :- 


1250 B.C. : Josuan Jordan lui a kan a; Kanan ram 
a la a, hnam 12-te hnenah a sem a. 


1200 B.C. : Philistine hovin an run a, Kanan ram chu 
anmahni hming chawiin, Palestina tlin an 
vuah. 

1025 B.C. : Saula chu Israel lal hmasa ber atan lallu- 


khum khumtir a ni. 

1004-965 B.C. : Davida rorel chhung. 

965-922 B.C. Solomona lal chhung leh, temple sak leh 
hlan. 

953-930 B.C. : Israel ram chu Israel leh Judai ramah then. 

721 B.C. Asuria hovin Samari ram an la a, hmar 
lam ram hnam 10-te chu salah an tantir 
a. Israel lal ram chu a tawp ta. 

587 B.C. s Nebukanezar'an Jerusalem a tichhia a, a 
temple nen. Juda hnam chu Babulon-ah 
salahan tantir a. 

539 B.C. s Lal Kuran Babulon a hneh a, Juda-te chu 
Jerusalema an kir leh a phal a. Temple chu 
Jerubabela'n a sa tha leh. 


334 B.C. : Alexander Ropuia'n Palestina a la a, a thih 
hnuah Aigupta lal Prolemies ten an awp. 
198 B.C. : Syria lai Antiochus İli in Alqupta chu a 


hneh a, Palestina chu Seleucids kutah a hlan. 


175 B.C. 


167 B.C. 


64 B.C. 


40 B.C. 


39 B.C. 


4-1 B.C. 
30 A.D. 
66 A.D. 
70 A.D. 


132-135 AD. 


330-634 AD. 


614 A.D. 


656 A.D. 


1009 A.D. 


1099 A.D. 

Antiochus IV a lo lal a. Jehova biak a ti- 
tawp a. Temple-ah vawk hlanin temple a ti- 
bawrhbang. 

Juda hote chu Puithiam Mattathias a leh a 
fate hovin, Seleucids lakah an hel a, an 
hneh. 

Lal Pompey-in Palestina a hneh. 
Parthians hovin Rome an hneh a, 
Thianghlim hi an la. 


Ram 


leroda Ropui'an Parthians ho chu a um 
chhuak a, B.C. 4-na thlengin io a rel. 
Isua pian. 


Isua khenbeh kum. 

Juda te chu Zealots hnuaiah an hel. 

Titus an Juda hel te chu a tudai a, Jeru- 
salem a tichhia. 

Juda hote chu a tum hnihna atan Bar- 
Kokhba hruaiin an hel leh a. He helna tu 
lal Hadrian-an a tudai a. Jerusalem a ti- 
chhia a. Rome khawpui angin a sa tha leh. 
Palestina ram chu Byzantine rorelna hnuai- 
ah an awm Constantine a lo pianthar hnu- 
ah, Kristianna a lo darh chak hle a, biak 
in tam tak sak a ni. 

Persia hovin Palestina an Kristian 
sang tam tak an that a, biak in za tam tak 
an tichhia. 

Mosolman-in Palestina an 
chu an khawpui thianghlim pathumnaah an 
puang. 

Fatimid Khalif Hakem-in Isua an phumna 
biak in chu a tichhia a, Kristian biak in 
dang tam tak a tihchhiat bawk avangin, 
Inngeih lohna a chhuak a. Kum 200 chhung 
lai khawchhak leh khawthlang inbeihna a 
thien a, hei hi indona thianghlim ( Cru- 
sades ) an vuah. 

Jerusalem chu Crusaders hovin an 
leh a, an awp nghal. 


run 8, 


la a, Jerusalem 


la let 

1187 AD. 


1263 AD. 


1400 AD. 


1517 AD. 


1917 A.D. 


1922 AD. 


1947 A.D. 


1948 A.D. 


1948 A.D. 


1967 June hi 5 


1975 Oct. 6 


ee 


Saladina, Aigupta atanga Mosolman lal 
chuan Crusader ho chu Horns of Hittin in- 
beihnaah a hneh a, Jerusalem a la let. 
Aigupa-a Mameluke Sultan Bibars chuan 
Crusader hovina an la luah chhun hmun- 
dangte pawh chu a lak belh a, tuifinriat 
kama khawpuite chu kum 250 chhung zet a 
awp nghal a ni. 

Mongol hnam Tamerlane-a hruaitute chuan 
Palestina an run. 

Turkey Lal Ottoman chuan Palestina a hneh 
a, kum 400 chhung a awp. 

Palestina chu İndopui l-an khan tangrual 
Allies pawlin Gen. Allenby-a kaihhrualin an 
hneh a. Hemi kum vek hian, Balfour Decla- 
tation siamin Palestina chu ludaho ramah 
an puang. 

British-in Palestina an awp chungchang hi 
League of Nations chuan a nemnghet 
( Pawmpui ). 

United Nations chuan Palestina hi Isreal leh 
Jordan te insem turin a buatsaih. 

British awpna tihtawp a ni a, May ni 14 
atangin Jewish National Council chuan Isra- 
el sorkar an din a, Juda leh Arab inkarah 
indona a chhuak nghal. 

Hemi kum vek hian Indona chu a tawp a. 
Israel, Algupta, Syria, Jordan leh Lebanon te 
chu Israel leh Jordan rama then a ni. 

Arabs leh İsrael inkarah indona a chhuak 
a, ni 6 hnuah a tawp a, İsrael-in Sinai 
ram zawng zawng a la a, Golan Heights 
leh Jordan lui khawthlang lam ram West 
Bank a la tel bawk. 

Arabs sorkarte leh Israel inkarah indona 
a chhuak leh a, ni 16 an inbeih hnuah 
Inkahhai an rem ti a. 

Ram Thianghlim kan fan dan hi a tlangpuiin 
han sawi hmasa ila. Zinmi hlawm hrang hrang an 
kal fo va, sakhuana lam pang uar deuh zawka zin 
buatsaihtu an awm ve leh zel a. Chung zingah chuan 
kan kalna "Fellowship Tour" hian Sapram atangin 
Ram Thianghlim a nihna anga khunkhan taka tlawh- 
tute an lo buaipui thin a. Ram Thianghlim hmunah 
hian chutiang kaihruaitu tur Tourist Guide chu an 
awm ve leh a. Ka kalpuite hi Sapram hmun hrang 
hrang atanga kal an ni a, a tam ber erawh hi chu 
kohhran pathum atanga lo dawk chhuak an ni ber a. 
Yorkshire bial atangte, Manchester atangte, Rudders- 
field atangte'n an ni ber. 


Kei erawh chu Liverpool atangin ka thawk 
chhuak ve a. Ka zinpuite hi kohhrana full member 
satliah chauh ni lovin, rawngbawlnaa inhmang tak 
takte an ni a, pastor ngat pawh 4 kan kalpui a. Tha- 
lai lama an kut leh kete an ni nawk hlawm bawk a. 
Kan kalpuite zinga senior deuh nupa, pastor nupa 
chu an pension kumin an kohhranten, "Kan pastorte 
present nan" tiin Ram thianghlim fan theihna tur 
ticket an lo pe hi a lo m a. An kohhrante hian an 
ngaihtuah thiam hle niin ka hria. Anmahnı sumin 
emaw, an khawlkhawmin emaw, nupaa Ram thiang- 
hlim fanna khawp an nei lo vang tih a hriat a. 


Min kaihruaitu Guide-te hi pahnih an ni a, pa- 
khat chu Israel pa a ni a, a hmel ngawt han en phei 
chuan tlangval upa lam ni chauh awm a ni a. Mahse 
kan han inbel chiang a, fapa tlangval sipai tang 
lai a lo nei reng tawh mai a. Amah pawh sıpaı 
pension a lo ni a, experience a lo nei tha viau va. 
Zin mite kaihruaitu a ni bawk a, an ram chanchin a 
hre em em a, Bible-a kan chhiar ve thin an pi leh 
pute, an hming nen, an sulhnu nen, a hre hneh hle 
mai. Amah hi Juda mi Juda sakaw bia a ni a,a 
hming chu Joseph (Josefa) invuah ve mahse, kristian 
a la ni chuang lo va. 

Hetia min han hruai velnaah hian kan tan a tang- 
kai si a, amah hmangaihna leh lainatna kan nei tlang 
a ni ang chu, zana keimahni bik zinmite kan inkhawm- 
naah ama tan kan tawngtai thin a. Isua Krista chhan- 
damna a lo pawm ve theih ngeina turin kan dilsak 
thin a. Isua pianna leh rawngbawina rama seilian a 
nih avangin leh midangte tanpuia, a hun tam ber a 
hman bawk si avangin rilruin a lainat hle a. Kan in- 
then hma hian, a fala ka han titipui chuan, kristian 
chu a la ni chiah lo va, amaherawhchu Juda sakhua- 
ah chuan nghehna a neih tawh loh thu a inpuang 
nghe nghe a. Pathian thlarau hnathawhna azarah 
engtikah emaw chuan a pianthar ve ngei ka beisei. 


Kan guide dang leh hi Naphtali a ni a, Canadian 
nula a ni. Ria deuh thlerh thlawrh, inchei inhmeh tak 
a ni a, ani erawh hi chu missionary-a Ram Thiang- 
hlima lo kal a ni. Israel sorkar hian missionary anga 
pawnlam mite an lo luh hi a phal hran lo va, Chu- 
vangin Tourist Guide anga fulltime-a hnathawk turin 
a rawn lut a ni a. Kum 3 lai Jerusalem-ah hian a 
awm tawh a, a rawngbawlna ber chu Tourist ho lo 
kaihhruai a, an hnenah pawh Pathian thu lo sawi a 
ni nghal a. Mi piangthar fel tak a nih avangin, kei- 
mahniho inkawmna bik pawh chu a hlah phal bik lo 
A tawngkam tha nge ni kan hre lo va, "Tun tuma 
mite chu kaihhruai in nuam hle mai, in ngaihawm 
dawn hle mai," a ti ve fo thin a. Zana inkhawmnaah 
te hun a hmang ve thin a, amah anga Tourist Guide, 
missionary-a rawn lut nen innei turin an inhual mek 
a. Chhun lama kan kal velnaahte kan guide thiante 
hi fiamthu an duh ve bawk avangin, fiamthuin kan 
insawisa kual vak vak thin. 


Israel pa zawk hi sipai bang tihah duhthusamin 
Saptawng a nal lo va, a hriat chhunte erawh chu a 
hmang rim viau bawk a. A sawi tum erawh chua 
chiang thei hle thin a ni. Hmun hrang hrang kan han 
tlawh a, Thuthlunghlui hun lai chanchin te a han 

sawi hian indona emaw, lal hming a ni emaw, hmun 
hming te a ni emaw, Bible-a kan lo hmuh leh kan 
lo chhiar thinte a ni a, kei chuan hre the: zel hian 
ka inhria a. Amaherawhchu ka kalpui hote chuan an 
hre tawk lo deuh hian ka hre thin a. Mizote hian 
Bible hi kan lo zir nasa a, Sunday School-ahte 
leh mahni taimak vanga chhiar thuhlaah te pawh. 
Hei hi nasa takin ka tangkaipui nun ka hria. 


Hmun hrang hrang kan han tlawh hian, a hmun 
mila, Bible changte chhiarna hun neiin a rem anga 
kan zinga mi tawngtaina hmang turin emaw, a nih 
loh lehmahni theuhva fianrial tawngtai, ri lova tawng- 
taiin emaw, hun kan hmang thin a. Hmun thenkhatte 
chu inchhung a nih avangte leh a fianrial hret avang- 
tein Bible chang chhiar leh tawngtai rikte a rem a, 
hmun thenkhat dang leh te erawh chu mi kan hnih- 
thum em avangin a ria tawngtai rem lohna hmunte a 
awm bawk a. A hmun mil zela Bible chang han 
chhiar a, tawngtaina han hmante phei hi chuan, 
ngaihtuahnaın mi a hruai thu: the: hle a ni. 


Atirah chuan Sapho hlang zinga kei India mi ka 
telve chu mak an ti viau va. India mi ka ni tih an 
hriatin Kristian ni lo turah min ngai bawk a. Kristian, 
Ram Thianghlim tlawh, Pilgrims-ho zinga sakhaw 
dang bia nia an ngaih awm ve ta chu mak an ti viau 
va. Mahse kan han inkawm nel a, tawngta! inkhawm- 
na te leh fellowship hunte kan han neih tak hnu 
chuan kan inngaina leh ta hle hlawm a. Ka kalpuite 
zingah hian Welsh lam mi tumah an awm lo bawk a, 
kan ram dinhmunte leh kan kohhran dinhmunte tu- 
man an hre lo va. A rem ang angin hengte pawh hi 
kan thlenna hotel-ah kan inkhawmnaah ka sawi a, 
an beng a verh ve hlein ngaihnawm an ti ve hlein 
a lang. 


Kan inthen dawn hnaihah phei chuan, kan team 
zinga Sap pa pakhat phei chuan "Ka hmuh tirh che 

kha chuan Hindu i nih ka ring a, kan zinga i tel kha 
tha lo hian ka hre deuh khawp a, mahsela inkhawm- 
naa hun i han hman khanin dik tak tak hlir khan thu 
i sawi ta mai a, kan kalpui dangte ai mahin i thusawi 
kha a ngaihnawm ta zel mai a, ka lo ringthelh hle 
mai che," a rawn ti hial a. Hetiang hian Ram Thiang- 
hlim tlawhin hmun hmingthangte kan fang chauh ni 
lovin, a tlawhtuho pawh hian keimahni leh keimahni 
inkarah inpui tawna inchawm tawnin kan intichak 
tawn a, kan hlim hle a ni. 


Bung 29. 
OLIVE TLANG 


'Tlangte chu Jerusalem vela a awm angin, 
Lalpa chu a mite velah a awm thin.' 


Jerusalem khua Olive tlang atanga thlir turin 
kan thlenna hotel atang chuan bus-in kan chhuak ta 
a. Jerusalem khawlai kan tlan tlang zel a, 1967-a 
Ni ruk Indonaa an inbeihna-te leh kulh bang Laıpui 
muin a dennate pawh chu hmuh tur a awm a. Hemi 
hma hian Jerusalem khua hi Israel leh Jordan sorkar- 
in an intawm a ni a, Ni ruk Indo hnuah hian Jeru- 
salem khaw pumpui chu Israel hovin an awp taa 
ni. Olive tlang hi Jerusalem khaw chhak lam, Kidron 
lui piaha awm a ni a, Jerusalem ai chuan ft. 300 in 
a sang zawk a, khawpui hlui lam chu chiang takin a 
lang thei a. Tin, Judai ram pawh Tuipuithi thlengin 
a lang thei a. Chumi khawchhak lamah chuan Tui 
puithi ralah Moab tlang pawh a lang thei bawk a. 


Olive tlang atanga han hawi hian Jerusalem chu 
tlangin a lo hual teh meuh mai a. Sam ziaktuin a lo 
phuah chhan ni awm takte pawh a lang chiang hle 
a ni. Kan dinna Olive tlang te, kan piaha Zion tlang 
te leh Mount Scopus an tih te hi Jerusalem vela 

tlangte chu a ni. Olive tlang chhip atanga Jerusalem 
khua han thlir chuan chhuk thlir a ni bawk a,a 
khaw pum deuh thawin a lang a. Min hruaitu Guide 
te chuan hmun pawimawh hmun hrang hrangte chu 
min kawhhmuh zel a. Jerusalem khawpui hluiah 
chuan kulh killi nei a awm a, chumi velah chuan in 
tam tak Jerusalem khua chu a awm bawk a. Hem: 
kulh chhungah hian biak in ropui tak, a chung mum 
pul mai chu a awm a. Hei hi Jerusalem kulh chhunga 
awm a nih avangin kristian biak in turah ka lo ruat 
a, mahse Mosolman biak in a lo ni zawk a, a chhip 
mum te hi rangkachak tuia luan a nı a. Jerusalem 
kulh gate hrang hrangte chu ralkhat atang chuan min 
hrilhfiah bawk a. Stephana gate te, Damaska gate 
te, Zion gate te, Golden gate te, Heroda gate 
te, Dung gate te, New gate te, Jaffa gate te an ni. 
Golden Gate erawh hi chu leirawhchana tihphui a ni 
leh tawh a. Jerusalem khawpui chhung leh kulh 
chhung hi chipchiara la fan tur a nih  avangin 
ralkhata thlir chu kan duh tawk rih a. 


Olive tlangah hian engnge awma, Olive tlang 
hi engnge a pawimawhna kan Guide chuan mun hrilh 
ta a. Zawlnei ropui tak tak Haggala te, Zakaria te, 
Malakia te an phumna hmun a nih avangin Juda-te 
chuan Olive tlang hi an ngaisang hle a, Kristiantena 
kan ngaihsanna chhan chu Isua Krista hnuah leh a 
rawngbawl hun chhung khan Olive tlang hi a lang- 
sar em em a. Isuan Jerusalem tihchhiata awm tur 
a lo hrilhlawkna kha Olive tlang hi a ni a, Lal Tawng- 
taina ropui tak a zirtirte a zirtirna hmun chu Olive 
tlang a ni leh a, tawngtai tur leh fianriala hun hmang 
turin he tlangah hian a kal fo thin a, he leia a 
rawngbawl hna a hlen chhuah hnuah Olive tlang 
atang hian vana hruai chhoh a ni. 


ISUA VAN LAWNNA HMUN : 'Tin chung thu 
chu a sawi zawhin an hmuh reng chungin vana 
hruai chhovin a awm a, tin, chhumin an hmuh phak 
lohvah a hruai bo ta a. Tin, Olive tlang an tih ata 

chu Jerusalem khuaah an kir leh ta a," chu mi tlang 
chu Jerusalem khaw kiang a ni a. Chawlhnia kalna 
tawk chauh a ni." (TT. 1:9, 12) Isua hun lai hian 
Olive tlang hi Jerusalem atanga fianrial deuh a ni 
awm e, tunah chuan khuain a zawm vek tawha nı 
a. He Isua van lawnna hmun leh Jerusalem inkar hi 
Yard 1,000 vel a ni a, hei hi Juda danin Chawlhnia 
kalna tawk a ni. Kum zabi palinaah khan Isua van 
lawnna hmunah hian biak in sak a nı a, Persia ho- 
vin A.D. 614 khan an tichhia a, Crusader hovin biak 
in dang kum zabi 12 khan an sa leh a, tuna ding 
mek hi Crusaders ho kut chhuak a ni a, an sawi dan 
chuan a chhunga lung chungah hian Isua hniak a 
awm a ni, an ti a. Mosolman hovin he hmun hi an 
luah tak avangin biak in chung chu an duh danin a 
mumin an thlak ve leh ta ani. 


PATER NOSTER BIAK IN : He biak ın hi Isuan 
a zirtirte Lal Tawngtaina a zirtirna hmun takah an 
sa a, tin, heti lai hmun vek hi Jerusalem chhiat tur 
thu a sawi lawkna hmun a ni bawk. ‘Heng zawng 
zawng hi in hmu maw ? tihtak meuhvin ka hrilha 
che u, tih chim lohva lung intiang reng reng hetah a 
awm lovang," a tia, a chhang a. (Mt. 24:1-2). 


He biak ın hi lal Constantin-a sak a ni a, Persia 
hovin an tihchhiat chu Crusaders hovin an rawn 
tung ding leh a. Tuna la ding mek hi kum 1875-a 
sak a ni. Biak in chhungah leh a bang velah hian 
Lal tawngtaina hi tawng chi hrang hrang 64-in ziak 
a ni a, heng hi Saptawng, French tawng, Hebrai 
tawng, Kaldai tawng, Aramaic tawng, Grik tawng etc. 
a ni. Isuan a zirtirte Lal tawngtaina a zirtir laia a 
thutna hmun tak chu khawih danglam lohvin an dah 
a, mi kal vel te an luh theih lohna turin thir khaidiat- 
in an daidang a ni. 

ISUA TAHNA MUAL : (Dominus Flevit) Isua 
Jerusalema -a luh dawn khan heti lai hmun atang 
hian Jerusalem a tah chhan a ni a. Tin, a thlen dawn 
ruatin, khua chu a hmu a, a tah chhan a, 'Aw nang 
lul hian tun chhung hian thlamuanna tur thu hi lo hre 
teh hram la : nimahsela (илаһ zawng a inthup tawh 
si a." (Lk. 19:37 42). 


Isuan Jerusalem a tahna mual chhinchhiahna tur 
hian kum zabi 12-ah Crusaders hovin biak in an sa 
a, chu mi chu a lo ram leh hnuah tun tlai khaw hnu 
kum 1891 khan tuna ding mek hi an sa leh ta a,a 
hmun nena inhmeh turin he biak in design hi mittui 
far tur (tear-drop) anga mumin an siam a ni. 


Olive tlang panga kan kal lai hian thlanmual zau 
tak kan hmu a, hei hi khawvel puma Juda-ho thlan- 
mual hlui ber leh lian ber a lo nı reng a. Juda te 
hian rin dan mak tak an lo neih chu taksa thawh- 
lehna leh rorelna hi Jerusalem khuaah awm dawn nia 
an ngaih avangin hmun hrang hrang atangin Jerusa- 
lemah thi tur leh phum turin an lokal khawm thin a 
ni. Hemi avang hian Olive tlang pang per thla leh 
Kidron lui ruam inzawmna la! chu thlanmual zau tak 
hmun a lo ni ta a ni. 


190 
Bung 30. 
GETHSEMANI HUAN 


Hei hi Ram thianghlim-ah pawh hmun pawimawh 
leh rilru khawihtu tak a ni. Olive tlang bul thut, 
Kidron lui hnara awm a ni a. Kidron ruam piah lam 
mualah te chuan Jerusalem khua chu a rawn inzar 
phei zel a. Heti lai Gethsemani huan erawh hi chu 
Isua hun lai ang deuh maia vawiin thleng pawha la 
vawn a ni a, Olive thing te a awm a. "Isuan chung 
thu chu a sawi zawhin, a zirtirte nen an chhuak a. 
Kidron luikawr an kan a, chutah chuan huan a awm 
a, chu miah chuan an lut a, amah leh a zirtirte nen- 
Tin, a mantirtu Juda pawh chuan chu mi hmun chu 
a hria; Isua chu a zirtirte hnenah chutah chuan a 
leng fo si a." (Jn. 18:1-2) Heti lai hmun hi Isua 
fianrialin emaw, a zirtirte nen emaw fawngtaı tura 
an kalna thin a m a. Mantira a awm zana, lung den 
phak chinah emaw a va kal hrana, thingthia a tawhg- 
taina hmun kha a ni. "Ka pa, rem i tih chuan he no 
hi ka hnen ata la sawn rawh, nimahsela keia thu ni 
lovin, nangma thu thu ni zawk rawh se," (Lk. 22 
: 42). A zirtir Juda'n a mantirna hmun kha a ni a, 
a zirtirte zawng zawngin an tlansan a, Isuan zawlnei 
thu sawi a lo sawi chhawn, 'Beram vengtu ka vua 
ang a, beramte an darh ang,' tia a sawi kha helai 
hmunah hian a lo thleng dik ta a ni. 


Gethsemani huanah hian Olive thing kung upa 
tak tak pariat a awm a, thing lam mi thiam Botanist 
te chuan a kum an han tehin kum 2,000-a upa ni 
ngeiin an hria a ni. A len lam pang hi, patling pa- 
thumin kut insulhin pawm vet tawk a ni ang. Heng 
anga Olive thing kung lian leh upa hi Jerusalem leh 
a chhehvelah hian hmuh tur a awm lo va. A.D. 70 
khan General Tita-in Jerusalem leh a vela thing 
zawng zawng sam thu a pe a ni tih Josephus chuan 
a lo ziak a. Heng Gethsemani huana Olive kung 
pariat te hi an sam hmaih palh niin a lang a. Chuti a 

nih chuan Gethsemani huana Lal Isua lungngai taka a 
tawngtai tum khan heng Olive thing ngheng hian 
emaw, a zar hnuaiah emaw a tawngtai ngel ang tih 
chhui dawn theih a ni. Ziaktu pakhat chuan 'Olive 
thing a thi thei ngai lo' a lo ti a, vawun ni thlengin 
heng Olive thing upa tak tak hi kum tin a la rah 
thin a ni. 


GETHSEMANI HUANA BIAK IN: Isua lung- 
ngai taka a tawngtaina hmun chhinchhiahna tur hian 
A.D. 79 khan biak in sak a ni a, Persia hovin A.D.614 
khan an tichhia a, Crusaders hovin kum zabi 12- 
ah an sa tha leh a. Chumi hnuah kum 1919-1924 
inkarah khan tuna biak in ding lat Jerusalem khaw 
pumpui pawha biak in mawi leh tha ber thing chu 
sak a ni leh a. Hemi sakna atan hian ram hrang 
hrang 16 atanga pawisa thawh khawm a nih avangin 
a hmingah, "Church of all Nations,! an vuah a, hei 
hi 'Hnam tinrengte biak in' tihna a ni awm e. 


He biak in an sak dan hi an uluk hle mai. A 
chung hi a zawlin an siam mai lo va, Cupolas, an 
tih hmun tam taka nihliap kap parh ang deuha khuar 
chhovin an siam a, heng a khuar tinte hi design nalh 
taka cheimawi an ni vek bawk a. Tawngtaina leh 
fianriala inhlanna hmun remchang tak a ni. Gethse- 
mani huana luh dawn hian dan leh dun fel tak an 
nei a, thawmhnaw inbel dan pawh mawi hnai tawk 
a ni tur a ni a, duh dah lutuka inchei an phal 
lo va, luh man engmah a awm lo va, thil lei leh 
hralh an phal lo bawk a, chutiang chuan heti lai 
hmun hi up takin an lo vawng a ni. Kan kal lai hian 
biak in chhungah Service nei mek an awm a, Кет a 
kalhote pawh chuan Bible chhiara tawngtaina leh 
mahnia fianrial tawngtaina hunte kan neih hnuah 
Kidron lui ruam fang turin kan chhuak leh ta a. 

KIDRON LUI 


Kidron lui hi mantira a awm zan khan Isua leh 
a zirtirten an kan a, Kidron lui hnar chu Gethsemani 
huan hi a ni mai a, helai hmunah hi chuan lui tih 
tham pawh a ni meuh lo va, kan kal lai tak hian tui 
tih tham a luang lo a ni. A lui mawng lamah erawh 
chuan lui tih tham deuh hlek a ni ve a. Helai 
hmun hi Isua leh a zirtirte vawi tam tak an kalna 
thin ni ngeiin a lang : Temple-ah Golden Gate kal 
tlanga an kalin emaw, Olive tlang an lawn changte 
emaw, anih loh leh a thianpa Lazara Bethani khuaa 
awm tlawh tura a kal changin emaw, he Kidron lui 
hi a kan ngei thin ang. Kidron lui ruamah hian thlan 
hluitak tak pali a awm a, chung chu Absaloma - Lal 
Davida fapa te, Jehosaphata te, Jakoba leh Zakaria 
thlan te a ni. 


MARI THLAN : Lal Isua nu Mari hi Jerusalem- 
ah a boral a, titia an sawi dan chuan Kidron ruamah 
han an phum a ni. A thlan chhinchhiahna tur hian 
biak in sak a ni a, he biak in hman chungchangah 
hian Kohhran pawl hrang hrang, Mosolman te pawh 
huamin an intawm vek a ni. 


Kidron lui ruama Absaloma thlan hi a la tha hle 
a, hmeithai in tia zeta sak, a chhip zum a ni. 
Absaloma hi Davida fapa a ni a, a hun lai ngaihtuahin 
mi nasa tak a ni. A farnu sual luitu ama unau 
Amnona chu a that a, a pa lalna paihthlak tumin a 
hel bawk a, a sipaite leh Davida sipaite an inbeihna- 
ah a boral ta a nih kha. Ama nunna leh a lalna 
phiara timangang em emtu Absaloma a thih hian 
Davida sipaite chuan lal lawmzawng tiah an inngai a, 
mahse Davidan a fapa Absaloma thih thu a han 
hriat chuan pawi a ti em em a, lungchhe takin 
a tap ta a ni tih Bible ah kan hmu a. "Tin, lal chuan 
a hmai a hup a, 'Aw ka fapa Absalom ! aw Absalom : 
aw Absalom ! ka fapa, ka fapa,' tiin lal chu a tap 
hawm hawm a." (II Sam. 19 : 4) 

Tun hmaa Bible ka lo chhiar ve thinin, engvang- 
innge Davida hian a fapa sual tak, a unaute pawh 
ngeih lo, amah a hringtu ngei pawh tihhlum tuma 
bei thintu chu heti taka lungchhiaa a han sun le aw ! 
tiin ka ngaihtuah thin a. Tun lai hunah pawh hian, 
fate, miin khawlaia hnawksak an tih, kohhran leh 
khawtlang tan pawha luha: thlakte hi an boral 
hian hringtu nu leh pate tan chuan lungchhe vankaia 
sun an ngai tho thin tih kan han hriat hian, Davida 
lungchhiat dan hi a hriatthiam theih deuhin ka hria 
a. Nu leh pa te chunga hmangaihna lantır ngai 
hauh lo leh, tihrehawmtute pawh hi hmangaihna 
thinlung atang chuan an lainatawm zual zawk 
mah thei a ni. 


HEZEKIA TUIKAWNG : B.C. 700 khan Hezekia 
Jerusalema a lal laiin Jerusalem kulh chhunga mite 
chawm turin tuikawng a siamtir a, lungsakhatah he 
tuikawng hi ker a ni a. Kulh chung lam atangin 
hnathawktu pawi khatin an ker tan a, kulh pawn 
lam atangin hnathawktu pawl dangin an ker bawk a. 
Engmah enzawnna hmanrua awm loin tui kawng 
Yard 600 lai an han ker inhmu thei chu an fakawm 
hle a ni. He tuikawng hi Gohon lui tui Jerusalema 
lak luhna a nı a, Siloam diah a rawn luang lut a ni. 
Gihon tui hmun hi Solomona lallukhum khumna 
hmun kha a ni. 


SILOM DIL : He dil hi lal Hezekia siam nia 
hriat a ni a, Gihon lui tui lak luhna tura a buatsaih 
niin an ring. He dil hi Isuan mitdel mit a tihvarna 
hmun a nih avangin Kristiante chuan an ngaisang 
em em a. Tin, a hnenah, 'Silom dilah va sil rawh,' 
a ti a. Tin a va kal a, a sil a, mitvarin a lo haw 
leh ta a. (Joh. 9:7). 

Bung 32. 
ZION TLANG 


Zion atang chuan dan thu chu a lo chhuak dawn si a £ 
Lalpa thu chu Jerusalem atangin a lo chhuak dawn a ni’. 
(Isa. 2. : 3. ) 


Zion tlang hian khawvela Kristiante rilru a la em 
em a, Mizo kristiante pawh kan bang bik lo awm e. 
Fakna hlaah te pawh, 

"Zion tlangah lawn r'u, 

Khawpui mawi, khawpui mawiah khian ; 

Zion tlang chhipah khian lawn r'u, 

Lalber khawpui mawi ani e." 
ti tein kan lo chham chhuak tawh a. Zion tlang hi 
Jerusalem chhim thlang lama awm a'ni a, tun hma 
chuan kulh chhunga awm a ni thin a, Kristian te, 
Juda te leh Mosolmante tan hmun thianghlim a ni. 
Kristiante chuan Zanriah hnuhnung kilna hmun a nih 
avangin an ngaisang a, Juda leh Mosolman te chuan 
Davida thlan hmingthang tak awmna a nih avangin 
an hlut hle a ni. Zion tlang panna Bus-a kan chuan 
lai hian hlim takin hia kan sa a, a tlang chhipah 
chuan Zanriah hnuhnung Isua leh a zirtirten an kilna 
hmun chu kan en a. 


"Tichuan, a zirtirte zinga mi pahniha tir a....... 
'Zirtirtu chuan ka zirtirteho nen Kalhlen Kut chaw ka 
eina tur, ka mikhual pindan chu khawiahnge ? a tie," 
ti ang che u. Tichuan, amah ngei chuan pindan chung 
nung zau tak, bnungraw awm sa peihdiam a entir ang 
che u" (Mk. 14: 13-15) He pindan chungnung vek 
hi Isua thawhleh hnua a zirtirte hnena a inlarna hmun 
kha niin an hria a. Tin, Tirhkohte Thiltiha Thlarau 
thianghlim lo thlenna hmun kha he pindanah vek hian 
niin an ring a ni. 


Kristian hmasate khan Zion tlang hi hmunpuiah an 
nei a, kum zabi pakhatna atang tawh khan biak in 
an sa a, Jerusalem tum hnih lai an tihchhiat pawh 

khan he biak in hi tihchhiat a ni ve lo a m. A hnuah 
biak in chu tihlen a ni a, Mosolman hovin an lak 
hnuin an sak dante an tidanglam a, Mosolman biak 
in pangngai ang tak a nı ta a. Tuna a building 
awm dan chu a enga pawh lo ni ta se, hemi hmun leh 
hemi muala Isua leh a zirtirten Zanriah hnuhnung an 
kil lai hunte rilruin a fang zel a. Hemi hmuna kan 
awm lai hian kan zinga pastor pakhatin Bible chang 
a han chhiar chhuak a, "Tin, no a la a, lawm thua 
sawi zawhin,' 'Hei hi la ula, insem rawh u ; ka hrilh 
a che u, Tun achinah Pathian ram a lo thlen hma 
loh zawng grep hrui rah tui hi ka in leh tawh dawn 
lo a ni,‘ a ti a. Tin, chhang a la a, lawmthu a sawi 
zawhin a phel a, an hnenah a pe a, 'Hei hi ka taksa, 
in aia ka pek tura chu a ni ; min hriat reng nan hei 
hi ti thin rawh u," a ti a. (Lk. 22: 17-19). 


Mahnia ngawi renga tawngtaina kan hman hnu 
chuan Davida kuang en turin kan chhuak leh ta a. 
Davida chu Thuthlung Hlui lal ropui tak leh Pathian 
tih mi tak a ni tih kan hria a, kan Bible-ah a chanchin 
nasa taka kan lo zir tawh thin avangin a thlan hmuh 
pawh kan nghakhlel hle a. Kan va thlen hnaih chuan 
Judaho te, Mosolmanho te chu an lo intithu hle 
hlawm a. Juda tan chuan Jerusalema Tahna bang 
tih lohah chuan lal Davida kuang hi an ngaihhlut ber 
a lo ni reng a. Mosolman lahin an zawlnei ropui ber- 
te zinga mi a lo nih avangin an ngaisang em em 
mai bawk a, chung avang chuan Davida kuang hi 
Mosolman ten an duty hnan tlat a, keini Kristian 
hote chu a bul hnaiah kan kal ve thei tàwk a ni 
mai e ! Davida kuang hi AD 1072 khan fiah chian 
a ni a, lunga siam a ni a, chu chu puan chei mawia 
khuh tlat a ni. 


KAIAPHA RORELNA HMUN "Tin, Isua man- 
tute chuan Puithiam lalber Kaiapha ina, lehkha- 
ziaktute leh upate awm khawmnaah chuan ani 
chu an hruai ta a." (Mat. 26:57). 

Kidron lui ruam atanga Zion tlang han hawi 
chhoh hian biak in pakhat chiang takin a lang thei 
a, hei hi a hmingah, "St. Peter in Gallicantu,’ an 
vuah a, Puithiam lalber Kaiapha in hmun kha a ni. 
Peteran Isua a phatna hmun kha a nih avang leh ar 
khuang a hriat avanga inlamleta a tahna hmun a nih 
avangin, 'Ar khuanna' (Cock-crow) ti te pawhin he 
lai hmun hi an vuah bawk a ni. "Nang pawh an 
zinga mi i ni ngei mai, i tawngah a hriat alawm,' an 
ti a. Tin, ani chuan "Chu mihring chu ka hre lo," 
tiin, anchhia inlawhin chhia a chham ta a. Tin, ar a 
khuang ta nghal a. Tin, Petera chuan Isuan, "Ar a 
khuan hmain nangin vawi thum mi phat ang," a tih 
thu kha a lo hre leh ta a. Tin, a chhuak a, a tap 
ta zawih zawih a." (Mat. 26:73-75). ` 


He lai hmun kan fan tum hian Sisters of Zion, 
America atanga Missionary lo kal Zion tlanga rawng- 
bawl tura awmhmun khuarte chuan he lai hmun chan- 
chin chip chiar takin min hrilhfiah a. A pindan zau 
laiah kan thu a, Bible chang chhiarin Isua mantira a 
awm zana a chungthu an relsak dan te, Peteran a 
phatsan dante a sawi a. Biak in bang leh ceiling te 
han thlir chuan chu mi Bible chang mil tura lem 
ziah lian pui puite chu a hmuh theih nghal a. He- 
tianga a hrilhfiah hnu chuan Pukthim (Dungeon) hmu 
turin min hruai ta a. He puk hi leiah thuk taka laih 
a ni a, Isua hun laia mi tangte an dah dawn chuan, 
bawma khungin mi tang te chu hruiin an thlak thla 
thin a ni awm e. Atukah an chungchanga rorel an 
chhunzawm leh dawnin hrui an theh thla a, an lo 
inuai tang a, an inkhai chho leh thin niin an sawi. 
Tunah erawh chuan tlawhtute tana a awlsamna turin 
Step (kailawn) siam a ni a, electric a eng bawk a ni. 


He Pukthima kan luh hian chhawrdawh khatnaah 
chuan tun hmaa an lung in tangte an vuakna hmun 
min kawhhmuh a, lung sei tak hlamtirin hrui hrualin 
an vaw thin a ni. A vuak nat theihna turin an hrui- 
hrual hmawrah hian thir bawk engemaw zat an hling 

a, an pemte leh an hliamte a pun lohna turin chi tui 
an hnawih ve leh thin a, chumi an dahna lung ker 
khuar te pawh chu hmuh turin a la awm vek ani. 
Juda-ho hian bithliah an nei thin a, vawi 39 aia tam 
an invaw ngai lo. Rom sorkar erawh chuan bithliah a 
nei lo va, Isua kha vuak a tuar a nih chuan bithliah 
nei lovin, an duh zat zat an vaw the: ang tih a chiang 
a ni. A aia thuk zawka kan luh thlak leh chuan a 
hun lai han ngaihtuahin €ng luhna pawh awm si lo, 
an lung in tangte chu an tirethei hle thin tih a rin 
theih a ni. Mihring nih phungah lungngai mangang 
leh thlaphanga zuk thut nan a fianrial lutuk a, chu 
mai ni loin boruak thianghlim a awm tawk lo mai 
thei a, zunram han thiarna tur chuang pawh a awm 
lo a ni. 


He Pukthima kan awm lai hian min hruaitu 
chuan, "Kha lai puk banga Kros hlim kha in hmu thei 
em ?" a ti a, kan han en chuan kan hmu thei theuh 
as hlim ang reng, rawng ang reng hian chu puk 
bangah chuan a lo lang a ni. Kan hruaitu chuan, 
"Hei hi mi tam takin hrilhfiah an tum tawh thin a, 
rawnga siam a ni ang e, Тип a lei te met thlain an 
han exam thin a, rawng a ni lo va, mihring thisen 
emaw, ran thisen emaw pawh a ni hek lo. Tin, elec- 
tric eng vuahna hmun avanga hlim inkapkai a ni ang 
e, tiin eng vuahna hmunte pawh an han thlak thin 
a, he Kros hi a awm reng tho a ni. Hrilhfiahna fel 
tak tumahin an la nei lo va, hrilhfiahna tha tawk kan 
hmuh hma chu hetiang hian kan hrilhfiah mai a ni : 
'Pathian fapa, lei leh van siamtu ngei puk thim taka 
zankhuaa an dahna hmun hi Pathianin a chhinchhiah 
duh a ni ang e,' tih hi kan hrilhfiah theih dan ber 
a ni e,' a ti a. 


Chumi puk atang chuan kan chhuak a, Kaiapha 
rorelna hmun chu min kawhhmuh a. Lungrem hlui 
deuh zawl deuh hi a ni a, Cement concrete tha lo 
leh hlui tawh tak ang deuhin a lang a. Khang 

hun lai khan tun lai angin Cement te nei lo mahse- 
la, lung han char dan te chu an thiam ngei a ni tih 
a lang a. He Kaiapha in hi biak in hian an sak hnan 
vek a ni. Biak in chhungah chuan inhmuhkhawm leh- 
in hlasak leh tawngtaina hun kan hman hnuah chu 
hmun chu kan chhuahsan ta a. He biak in pawnah 
hian Step hlui tak chu hmuh chhuah thar a ni a. 
Kidron lui ruam atanga he lai panna kawng hnai ber 
a ni a, thil chhui miten an chhui danin Isua mantira 
a awm zan khan he step-ah ngei hian Rome sipaite 
khan an hruai chho niin an ring a ni. 


He biak in kan chhuahsan hnua a chhak muala 
kan han din chuan kan piah ral leh lama ruam pa- 
khat chu kan thlir a, chu chu Hakeldama an tih hmun 
chu a ni, Aramaic tawng a ni a, "Thisen hmun" tihna 
a ni. Juda Iskariotan Isua a mantir hnuah Isua thiam 
loh chantir a ni tih a hriat chuan a inchhir a, hemi 
hmunah hian a inawkhlum a ni. Chumi thlang lawka 
ruam chu Gehenna an tih chu a ni leh a. Jerusalem 
khaw ropui tak leh lian tak hnawmhnawk tinreng chu 
hemi hmunah hian an paih thin a, chu chu an hal 
thin a, chhun zan zawma kang tur a awm a, mei mit 
lo va a awm avangin Gehena an ti a ni. Chumi chhak 
tlang mual lian tawk tak chu UNO Headquarters a ni 
a, tun hma kha chuan Palestina ram awptu British 
Governor thut hmun a ni. Chumi mual pela han thlir 
chuan Judai thlaler ram chu a inchap parh duai a. 
Han en vang vang pawhin ram rethei leh hmun hreh- 
awm zawk a ni tih a hriat a ni. Kan La! Isua kha 
Judai thlaler rama sei lian a ni tih chhinchhiah ila. 


Heng hmun kan fan lai leh kan thlir reng 
laia ka rilrua lo lang chu, Juda Iskariota pawh khan a 
hun tam ber Isua zui nan a hmang ve a, mahse, a 
tawpah chuan Amah hektu leh hralhtuah a lo tang ta 
si a, a nun intenin leh a nun ho ti lutukin a inawkhlum 
ta mai a nih kha. Petera ngei pawh a zirtirte zinga 
hühâng na ber leh pawngpawrh ber a ni a, Isua 

phat lo tura intiam si khan, a Lalpa mantira a awm 
zan khan, ar vawikhat a khuan hmain vawi thum a 
phat hman a ni tih kan hmu a. Isua Krista rawng- 
bawl inti ve si leh Kristian invuah ve si a, hun leh 
tha tam tak Isua zui nana hmang si hian Amah hralh 
tute, Amah phattute kan ni ang tih hlauhawmzia ka 
rilruah a lo lang chiang hle a ni. 


Bung 33. 
BETHLEHEM 


"Aw, nang Bethlehem, ka va ngai tak che em, 
I tlang chunga hruaitu arsi eng chu; 

Tapin ka rawn zawng zel a che, 

Ka Lal pianna lei hmun tlawm ber chu." 


Bible-ah chuan "Nang Bethlehem, Judai rama 
mi, Judai khawpuite zingah 1 te ber tawp lo :1 
chhung atangin awptu a lo chhuak dawn si a, Ka mi 
Israelhote vengtu tur chu," tih kan hmu a (Mat. 2:6). 
He thu atang hian Isua pian hmaa Zawlnein a 
lo sawi lawk lai huna Bethlehem khua hi khaw lian 
vak lo a ni ang tih a chhui theih a. Tunah erawh 
chuan mi 30,000 (sing thum) zet an awm tawh a, Ram 
Thianghlimah chuan khaw lian tawk tak a ni ve reng 
tawh a ni. Bethlehem awmzia hi 'Chhang in' emaw, 
'Buh In' emaw tihna a ni a, Arabic tawng chuan 
"Sa In" emaw, "Sa tamna, emaw tihna a ni thung. 
Engpawh nise khaw intodelh leh ei leh bara hniang- 
hnar anih chu a hming atang hian a hriat theih a. 
Tun lai hun thleng pawh hian a khaw chhehvel tlang 
pang Terrace-a thlai chingin mi tam tak chuan ei an 
la zawng a. Tin, tlawhtu an tam thin avangin chung- 
ho hnena hralh tur chuan Olive thinga siam thil chi 
hrang tam tak an zawrh pawh hmuh tur a awm 
bawk a ni. 

Bethlehem thlen hma hian Biak in lian vak lo 
pakhat a awm a, chu chu Rakili thlan chu ani. "Ti- 
chuan Rakili chu a thi a, Ephrath kawngah chuan an 
phüm a (Ephrath khua chu Bethlehem khua a ni). 
Tin, a thlân chungah chuan Jakoban lung a phun 
a; chu chu tun thlengin Rakili thlan lungphun a la 
ni." (Gen. 35 : 19-20). 


Tuna kan hmuh theih Rakili thlán erawh hi chu 
kum zabi 15 naa sak that leh a ni a. He thlan hi 
Juda te, Mosolman te leh Kristiante tan hmun thian- 
ghlim a ni a. Heng lai vela cheng hmeichhiate chuan 
an tlawh fo thin a, tha taka chi thlah theihna tur leh 
tluang taka nauneih theihna dilin he thlanah hian 
an tawngtai thin a ni. Bethlehem hi Jerusalem chhim 
lam mel 5 vela awm ani a, mual pawng, tuifinriat 
zawl atanga ft. 2,600-a sang a ni. 


Rakili te chungchang bakah Ruthi te chung- 
changah Bethlehem khua chu a lo lang leh a. Elime- 
leka chuan a nupui Naomi hruaiin a fate pahnih 
nen Moab ramah an kal a. Rei lo teah an pa ber 
chuan a boralsan ta a. A fapate pahnih chuan nupui 
an nei ve ve a, amaherawhchu kum sawm pawh a 
vei hmain a fate pahnih chu an boral ve ve ta a. 
Naomi Bethlehem khaw lam kir leh tur chu a monu 
Ruthi hian a zui ta zel a ni a. Boaza nen chuan innei- 
in Davida pi, pi leh chhawng a lo ni ta a (Ruthi | 
: 19-22). Tichuan Bethlehem khua chu Davida chhung- 
kaw awmna a ni ta a ni. Hemi avang hian Josefa, 
Davida chhungte zinga mi bawk chu Bethlehemah 
hming ziak turin a lo kal ta a ni. Lal Davida hi 
Bethlehema piang a ni a, a naupan laiin Judai 
thlalerah beram vengin a khawsa thin a. Helai 
hmunah hian Zawlnei Samuelan Israel lal ni turin 
hriak a thih a ni. Chung zawng zawng ai pawha 
Bethlehem khaw te tak tê ti hmingthagtu leh 
tilártu chu a khawilai puk emawa Isua lo piang chu 
ani: 

Isua lo pian tur thu hi kum 750 hma lamah 
Zawlnei Mika chuan a lo hrilhlawk a. "Nimahsela, 
nang Bethlehem Ephrata, Juda rama sang tam tak 
zinga telah te hle mah la, nangma lak atang hian 
Israelho roreltu tur chu ka tan a lo chhuak ang a; 
a lo chhuahna chu hmasang ata, chatuan atangin a 
ni". (Mika. 5 : 1-2). He zawlnei thu lo hrilhlawk hi 
Kaisara Augusta-in Rom ram zawng zawnga mite 
hming ziak tura thu a han pek khan a lo tihlawhtling 
ta a ni. Khaw chhiarpui a han rawt khan Mari leh 
Josefa pawh Nazareth khua atangin an thlahtute 
khaw lamah an kal ta a nih kha. "Tin, a fa tirah mipa 
a hring aş “tin, puanin a tuam a, khualbuka an len ve 
tak lo avangin ran chaw pekna thlengah a muttir 
a" (Lk. 2 : 7). He thil thleng, khawvel chanchin ziak- 
tute tana hun hlui leh hun thar inthlakna, Kristian 
maktaduai tam tak tana Chhandamna rawn thlenna 
hi a ni, Bethlehem khua tihmingthang a, hming dai 
reng reng tawh lo tura siamtu chu ni. 


Bethlehemah hian inhlui te tak té tê, lung chang 
puk rin chhana sak a tam hle a. Heng puk rinchhana 
in sakte hi a sak hun lai a rei tawh a; tin, Isua 
pianna hmun an tih pukte nen a pianphung a inang 
bawk a ni. Chuvangin chhuitu tam tak te chuan [sua 
pianna hmun hi ran chaw pekna ran ın hrim hrim ni 
lovin, hetiang puk rinchhana in sak chhe té te zinga 
pakhat hi niin an ring a ni. Engpawh nise chutiang 
pukah chuan an ran te pawh an chentir a ni mahna. 


AD 135 lai vel khan lal Hadriana chuan Judaho 
hel vawihnihna chu hmetmitin Bethlehem leh Jeru- 
salem khua chu pathian lemte la lutin leh biak luih- 
tirin a tibawrhbang a. He Bethlehem, Isua pianna 
hmun biak inah pawh hian pathian lem la lutin biak 
tur a ti a. Hadriana temple hi hemi puk chungah 
hian kum 200 dawn lai a ding a, Emperor Constan- 
tina nu, Queen Helena a rawn lal khan chu chu tih- 
chhiat a ni a, AD 313 khan Rom ram pumpui 

sakhua atan Kristianna chu a puang ta a ni. AD 325 
khan Queen Helena chuan Ram Thianghlim tlawhin 
biak in pathum a sa a, Jerusalema Kalvari leh Isua 
thlan an tih chungah pakhat, Bethlehema Isua pian- 
na hmunah pakhat, a pathumna chu Olive tlang 
chhipah a ni. Bethlehemah hian a hmun dik tak zawn 
a harsa lo va, ring lotu lal Hadriana, a hmun tih- 
bawrhban tuma pathian lem biakna lo dintu ngei chu, 
a hmun chhinchhiahtu leh nemnghettuah a hriat loh- 
vin a lo tang ta hlauh zawk a ni. 


AD 529 khan Samari mi an hel a, Bethlehem 
leh a vel ram chu an la a, Isua pianna hmuna biak 
in hi an hal chhia a. Chumi hnuah chuan Emperor 
Justina a lo lal khan Jerusalem Kohhran hruaitu 
chuan Bethlehem biak in sak that lehna turin tanpui- 
na a han ngen a. Emperor chuan a ngaihven zawng 
tak a lo ni a, pawisa tam tawk kentirin palai a rawm 
tir a, chu mai pawh chu duh tawk lovin Palestina 
rama chhiah zawng zawng chu lo hlan chhawng mai 
turin thu a pe a. Biak in an han sak zawh chuan 
Emperor Justina chu a lungawi lo va, ama mi tirh 
(envoy) khan pawisa a eiru a, kut tling lo takin a 
thawk tih a hriat avangin a lu a tansak a, amah 
Justina ngei chuan biak in hi tha takin a sa leh ta 
a ni. Hei hi vawiin ni thlenga Bethlehem tlawhtuten 
an hmuh theih biak in la ding mek chu a ni. Hun 
hran hranah a chhung lam mawina leh an cheina 
te chu tihchhiat leh khawih danglam ni thin mah 
sela, a biak in ruhrel chu tihdanglam a ni lo. 


AD 614 khan Persia hovin Ram Thianghlim hi 
an rün a, bik in leh hmun thianghlim 300 chuang 
an tichhia a, Bethlehem biak in hi an tihchiat loh 
awm chhun a ni. Biak in chhungah hian khaw chhak 
mi fing pathumin nausen Isua chibai buka an kun 
lai lem chu lian puia ziak a lo awm a. Khaw chhak 
mifingte lem hi Persia mite incheina ang chiahin an 
lo ziak si a, anmahni Persia sipaiten he milem ropui 


SAPRAM & RAM THIANGHLIM 203 


tak an han hmuh hian biak in chu an tichhe ngam 
ta lo va, an zuah ta a ni. Crusaders hun lai khan 
biak in chu chei that a ni a, sailungvar chhuat hlui 
tawh te chu an thlak a, a chung leh a bang thlak 
nga! apiang chu an che: tha vek a ni. 


A.D. 1100 Krismas m tak khan lal Baldwin 
chuan Bethlehem biak inah hian lal lukhum a khum 
a, Jerusalem, Lal Isuan hling lukhum a khumna 
hmuna rengkachak lallukhum khum chu duh lovin 
Bethlehem khua hi a thlang zawk a ni. Amah thlaktu 
Baldwin II pawhin Bethlehemah vék hian lallukhum 
a khum a. A chanchin tlangpui kan hre ta bawk a, 
biak in chhung chu 1 fang tawh ang ule : A pawnah 
hi chuan hmanlai kulh ropui tak a ang hle a, lung 
rinawm tak taka remkhawm rup a ni. A chhungah 
hian Kristian pawl hrang hrang biak in pathum a 
awm a, atirah chuan luhna hmun thumah an siam a, 
pahnihte erawh chu lunga rem phui leh vek a 
ni a, a laita luhna te takte chu luhna awm chhun 
a n a. Hei pawh hi atirah chuan sang tawk tak 
a n a, mahse rüntute sakawrte nena an tlan luh 
theih lohna turin a kawngka hi tum hnih an tihniam 
a ni. 


Biak in chhung han luh chuan a zau hle a, a 
dung ft. 170 a vang ft. 80 a ni a. Thutna thlur 
ngaa then a ni a, a bante hi ram lungsen, a tlo 
chi ngat hman a ni. Kum zabi 4-na atanga a sakna 
atana an thil che: mawite chu 1936 khan an hai 
chhuak leh chauh a ni. Zaipawl thutna tur hmun 
bik te hi Lebanon Sidar thing, kut ngeia ker hmanga 
siam a ni hlawm a. Thutna thlur ngain then mah 
sela, kan ram biak in te anga thutthleng hun a awm 
chuang lo, hei hi tlawhtute an hnihthum thin avang 
leh mi tam zawk an inkhawm theihna turin thutna 
an rem lo a ni. Biak in maichâm lamah chuan 
Puithiamte khün taka Bible chhiar leh tawngtai 

mek an awm a, kan kal lai hian biak in chhungah 
mipui pungkhawm an awm hran lo va, Isua pianna 
hmun (The Grotto) tlawh tur chuan a hnuai lamah 
chuan kan lut thla ta a. 


"Tin, a fa tirah mipa a hring as tin, puanin a 
tuam a, khualbuka an len ve tak loh avangin ran 
chaw pekna thlengah a muttir a" (Lk. 2: 7). Helai 
hmun luh thlakna kawngka lu chungah hian Latin 
tawngin thu a lo inziak a, "Hic de Maria Vergine 
Jesus Christus Natus est," a awmzia chu, "Hetah 
hian Krista Isua a piang." tihna a ni. He puk hi ft. 
35-a sei, ft. 10-a zau a ni a, khawnvar 48 an chhi 
a. Ran chaw pekna thleng hmun chu Isua pianna 
hmun ding lam hnaiteah chuan a awm a, sathau 
khawnvar rei tak an lo chhit tawhin a ur un lung te 
chu nausen Isua an muttirna hmun chung lamah 
chuan a hmuh theih a. A tira puk awm dan a ngial 
a ngan kha kum zabi 4-naah khan tihdanglam deuh 
hlek a ni. Kang meiin a tihchiat theih lohna turin 
France President Mac Mahon chuan 1874 khan a 
chhuata hman tur sailungvar te, a bang thuahna 
tur hratvunchar te a pe a. 


He püka maicham hnuai, Isua pianna hmunah 
hian Arsi lem Silver-in nalh takin an siam a, hei 
hi Isua pian dawna khaw chhak mi fingte rawn 
hruaitu arsi hriatrengna atan an siam a ni. 'Khawi- 
ahnge Judate lal lo piang chu ?Khaw chhak lamah a 
arsi kan hmu a, amah chibai buk turin kan lo 
kal a ni," (Mat. 2 : 2). Kristiante hian arsi hi 
engemaw ti takin kan Pathian thuah hian kan 
telh fo thin a. Mizo hla phuahah ngei pawh "Hruaitu 
Arsi' "Av, van arsi', 'Chhun arsi eng,’ te kan ti a, 
Bible-a arsi tan chhan hian hla mawi tak tak te 
pawh kan neih kha. "Aw, Bethlehem tlang ka thlen 
hma chuan, chaw! loin ka kal ang. Chhun arsi eng 
chuan min hruai zel ang a, Mari chawi lai nausen 
chu ka hmu ang a," tiin. 

Isua pianna hmun leh an muttirna hmunte 
chipchiar taka kan thlira min hrilhfiah hnu chuan, 
leh keimahni ho pawhin Bible chhiara inhlanna 
tawite kan neih hnuah biak in pawnah chuan kan 
chhuak ta a. Berampute mual an tih, Isua pian 
laia Beramputen inlarna an hmuhna hmun fang 
turin kan inbuatsaih a. Hun aw! tlem kan neih 
avangin, biak in kawt zawl zaupui mai chu kan 
han fang leh rih a.Krismas ni apiang hian Bethle- 
hem biak inah hian Carol Service ropui tak an nei 
ziah thin a, Jerusalem leh a chhehvela Kristiante 
inkhawm turin Bethlehem hi an pan dul dul thin 
a ni. Chu bakah khawvel hmun hrang hranga zinmite 
pawh helaia Krismas Carol Service hmang tur 
hian an lo kal thahnem zual bawk thin a. Biak 
in chhunga leng ziazang an nih loh avangin a kawt 
zawl zawng zawng khat tlatin inkhawmna an nei 
thin a ni. Krismas laia kan rama biak inte kan 
cheimawi ang bawk hian, Bethlehem biak in leh a 
kawt zawl chu lehkha mawi leh pangpar tein ropui 
taka cheimawi a ni a. Bethlehem kan va fan ni 
pawh hian Krismas zawh hlim te a ni bawk a, 
an cheimawina te hi a la awm vek a ni. Ka duh 
dan tak chuan Bethlehema Kristmas hman ngei 
ka duh a, amaherawhchu hun tepter taka inbuatsaih 
ka nih avangin leh Kristian hlawmho zing ngeia 
kal ka duh avangin, ka nang lo chiah chiah a ni. 


Bethlehem leh a vel hi ram tha a nih avangin 
huan thlai leh thei rahte an thar hnem bawk a, 
biak in bul velah chuan thil zuartute tam tak 
an awm a, tin, Bethlehem tlawh chhinchhiahna 
tur souvenirs an zuar bawk a, kei pawh chuan 
BETHLEHEM tih inziahna flag te takte chu ka 
han lei ve a. Chumi biak in atanga hla vak lo 
Berampute mual thlir tur chuan kan kal leh ta a. 


BERAMPUTE MUAL : Heti lai thu hi kan Bible-ah 
pawh a lan kha : "Tin, chu mi ram vekah chuan 

beram vengtute an awm a, zanah an beramte an 
veng a, phulah an riah chilh a. Tin, Lalpa vantirhkoh 
pakhat an kiangah a lo ding a, Lalpa ropuinain an 
vel chu a rawn chhun éng a; tichuan an hlau ta em 
ema" (Lk. 2:8-9). Chanchin tha ziaktute hian he 
berampute awmna hmun hi an ziak lang lo nain, a 
ram luahtute chuan a hmun ni ngeia an hriat an 
lo nei a, chu chu Bethlehem biak in atanga mel 
2 vela hia a ni. 


He lai hi thengthaw tak leh hmun nuam tak 
a nia, a puk thlen dawn hian bus atanga chhukin 
ke-in thui lote kan kal a. Thinghnuai thelh nuam 
tak, kawng tha takah chuan kalin Berampute awmna 
puk chu kan va hmu a. Puk lian lutuk chu a ni 
lo va, mi paruk vel chu thaw! nuam takin a khawsak 
theih ang. Tin, awih tlan satliah deuh mai a ni 
bawk a, lei rual rem tawka hmun khuar ang deuh 
zawkin a pawn atanga luh thlak ngai a ni. 


Bethlehem leh a  chhehvelah hian  hetiang 
puk hi a tam mai a, lung chang puk a nih avangin 
a bang leh a chungte pawh chu han chim mai tur 
hmel a pu lo va. He puk tak hi chu tihrinawmna 
turin cement banin an do belh nghe nghe a. A 
chhungah hian Krismas laia kan hmuh fo thin 
nausen Isua mu lai leh a bula a nu leh a pa leh 
ran pahnih pathum a lem siam an lo dah bawk a. 
Hemi hmunah hian a enkawltu bik puithiam te 
an awm a. He puk hi sawisak danglam an tum 
lo va, a hun laia a nih ang anga awmtir an duh 
niin a lang. 


He puk kan tlawh hnu hian a bul lawka Beram- 
pute beram venna hmun an tih chu min fanpui leh 
ta a. Hei hi ram rem deuh tak ni mahse, a zawl 
vek lem lo va. Kan fan hun hi December thla 
a ni a, han hawivelin hnim a tam lo hle a. Kum 
tinin December thla ni 25 hi Isua pian ni champha 
lawm nan kan hmang thin a. A ni tak tak a ni 

erawh kan ti lo reng a. Palestina rama December 
thlaah chumi lai mualah chuan hnim alawi a awm 
meuh lo va. Isua pian hun hi tuna kan hman anga 
December thla hi a ni ang em aw ? tih a ngaihtuah 
theih hle reng mai a. Engpawh ni sela, ran chawte 
a tam loh avanga phula riahtir ngaite pawh chu 
a lo ni thei tho bawk. Tawngtaia inhlanna kan 
neih hnuah chumi hmun chu kan kalsan leh ta a. 


LAL HERODA NIPUI IN (HERODIUM) : Bethlehem 
chhim chhak Judai thlaler mel 5 velah Herodium hi 
a awm a, hei hi tun hnaia an lath chhuah a ni a. 
In hlu: ropui tak, inchhawng chung zaw! nei leh dil 
te, kailawn Step 200 marble var tha ber ber chia 
siam te an hmu chhuak a. Rei tak an chhui hnuah 
lal Heroda sulhnu a ni tih an nemnghet thei ta a. 
Jerusalem chu lalber thut hmun a ni a, mahse, 
nipui lain he tlang chhip boruak vawt nuam zawkah 
hian a cheng thin a lo ni. He Heroda Nipu In hi 
1962-67 inkar khan laihchhuah a ni chauh a. Heroda 
hi Jeriko khuaah a thi a, he tlangah hian an phum 
a ni, an ti a. Thlan siam sa, a kuang rangkachak 
hlanga siam lunghlu engemaw zat an dahnaah 
chuan phum niin an sawi a. Hela: hmun lai chhuaktute 
hian an zawng nasa hle tawh chungin Heroda kuang 
chu an la hmu rih lo a ni. An hmuh chhuah hunah 
chuan, Heroda kuang a nih vang ai mahin, rangkachak 
leh lunghlua siam a nih avangin thil hlu tak chu a 
ni ngei dawn a ni. 


ABRAHAMA SULHNU : "Tin, Abrahama chuan a 
puan in chu a sawn a, Hebrona awm Mamre 
sasaw kiangahte chuan awmhmun a va khuar a, 
chutah chuan Lalpa tan maicham a siam a". 

( Gen. 13:18 ). 


Hebron hi Jerusalem chhim lam mel 20 a hla 
a ni a. Tuifinriat zawl atanga ft. 3,000 a ni. Tlang 
ram a ni a, tlang pangte chu leilet zawl tha taka 
siam leh tui tam tawk tak hmu a ni a. A lei hia 

that em avangin, thei an ching nasa hle thin a ni. 
Hebron ram vela Grep tha ber ber an chinte hi 
Eshkol phai ruama mi a ni a. Eshkol phai ruam 
hi Mosia tirh enthlatutena an va hmuh grep rah 
bawr, mau tlawna mi pahnih zawn tawrh tham 
khawpa tha an va hmuhna ram kha a ni (Num. 13:23). 


Hebron khua hi pangpar leh huan leh ngaw 
mawi takin a hual vel a. Vawiin ni thlenga a larna 
em em pakhat chu Belvuak leh Darthlalang siam 
leh Beram hmul atanga thawmhnaw siam-ah a ni. 
Darthlalang hi hmanlai atanga an siamdan an 
la thlak lo va, Darthlalang rawhtui hi hampuarin 
noah te, tui chhawpna bel-ah te leh thil chi hrang 
hrangah an siam chhuak a. Chutiang bawkin belvuak 
hi hmanlaia an tih ang bawkin vawiin niah an 
la ti a. Bel vuakna hlum chu an han siam ban a, 
bel vawtu chuan a duh ang ang hmanruaah bel 
te deuhvah emaw, bel lian deuhvah emaw, a nihlo- 
hleh khuhhriang kan tih ang chi ah emaw, thléng 
ang chi ah emaw a duh duhin a chhuah thin a ni. 
Hemi hi Zawlnei Isaia khan a rilruin a lo vawng 
a ni ang a;"Keini hi bellei kan ni a, nang min 
vawtu i ni" (Isa. 64:8) a lo ti a. Hebron hi Palestina 
rama khawpui hlui berte zinga mi a ni a. Bible-a 
kan hmuh dan chua, B.C. 1700 a intan tawh niin 
a lang a ni. Chanchin chhui mite chuan Hebron 
hi khawvela kulh nei si lo, khawpui chatlak awm 
lo va luah zawm zelah chuan a upa ber a ni, an 
lo ti a. 


Hebron kan hriat tanna hi Abrahama chanchin 
atang khan a ni. Lota, Bethel rama a kalsan hnu 
khan a puan in sawnin Hebrona awm Mamre khaw 
kiangah hian awmhmun an khuar ta a ni. Sari 
Hebron khuaa a thih chuan Hetha thlahte hnenah 
chuan, "In zingah mikhual leh pem mai ka ni a; 
ka mitthi ruang hi ka hmuh lova ka phum theihna 
turin in zingah hian phumna hmun ro mi pe rawh u," 

tiin Abrahama Chuan a sawi a. Abrahama chuan, 
a hmun duh bik, Makpela lova puk chu a thlang a. 
A thlawna pek pawh a neitupa hian a ui lo nain 
tangka sekel 400 in an inlei ta a. Chutah chuan, 
"Abrahaman a nupui Sari chu a phum ta a. (Gen. 
23 : 4, 19-20)  Chuta tang chuan Makpela puk 
hi Abrahama te chhungkaw thlán ro a lo ni ta 


Davida a lo lal khan, Hebron hi khawpui bera 
hmangin kum 7 chhung zet chu a awp a. Chumi 
hnuah chuan Jerusalem a hneh a, Jerusalem chu 
Israel ram chhung zawng zawnga khawpui berah a 
siam leh ta a. Absaloma kha Hebrona an awm lala 
piang a ni a, a pa laka a hel khan Hebron hi a tan- 
hmun khuarna a ni bawk a ni. (II Samuela. 15 : 7, 
8, 10). Hebron khua hi Mosolman khawpu: thiang- 
hlim ber palinaah puan a ni a, a chhan chu an 
zawlnei ropui tak 'Pathian thianpa' tia an lo biak 
thin Abrahama chénna a nih avangin a ni. Judaho 
hian Hebron hi hmun thianglimah an ngai ve reng 
bawk a, Juda sakhaw zirna pawimawh tak awmna 
hmun a ni. 


Vawiin ni thlenga Hebron a hmingthanna chu 
Abrahama thlán a awm vang a ni. Makpela pük 
chunga insak hmasa ber chu Heroda liana kut 
chhuak a nı a, Juda biak in atan mawi takın, 
killi neiin a dung ft. 200 a vang ft. 100 in an sa a, 
a bang hi ft. 10 a sang a ni a. Lung lian pul put 
hmanga sak a ni a, an lung hman thenkhat phei 
chu lung sakhat ft. 20 aia sei te a awm nual ani. 
Heroda temple sak hi kum zabı palinaah khan 
Kristian biak inah leh a nı a,  Mosolman hovin 
an lak let leh khan, an biak inah an hmang ve 
leh a. Crusaders hovin an la let leh a, Saladinan 
a lak let leh atanga vawin ni thlengin Mosolman 
biak in ropui tak ani ta a nı. He biak in hi Heroda 
sak tan ni mahse, tuna a ruangam chu Crusaders 
ho kut chhuak a nı ber. He biak imah hian thlan 
paruk zawineite leh an nupuite chumi puk ngeia 

an phumte thlan chu a awm a. Mosolman te chu a 
puk chhungah an lut ngai lo va, zawinei thiang- 
hlim Abrahama phumna a nih avangin chutiang 
hmun thianghlim chu kal ngamna tur chi ah an 
ngai lo a ni. Abrahama leh Isaaka leh Jakoba 
kuang chu puan hring rangkachaka  cheimawiin 
an khuh a, Sari leh Rebeki leh Leaii kuangte 
erawh chu puan sen dukin an khuh a ni. 


MAMRE SASAW THING :  Thuthlung Hluiah khan 
Abrahama hnenah vantirhkohte an rawn inlar a, Mam- 
re sasaw kianga a hnena rawn inlar an nih kha. A 
nupui upa tawh tak chuan fa a neih tur thu an 
rawn hriattir a. "Tin, ngai teh, i nupui Sari chuan 
fapa a nei ang," a ti a (Gen. 18:10). He Mamre 
hmunah vék hian Abrahama khan Lota leh a nupul 
fanaute ralin an man kha a chhan chhuak tawh 
bawk a (Gen. 14:13-16). Sodom leh Gomora khuaa 
mite chu an sual em avanga Pathianin a tihboral 
dawn khan, Abrahama hian Lota leh a chhungte 
an awm tih hre rengin Pathian hnenah chu khua 
chu mi fel sawmnga tal, sawmli panga tal, sawm- 
thum tal, sawmhnih tal, sawm chauh tal an awm 
chuan zuah turin a ngen a nih kha (Gen. 18:23-33). 
Davida lal atan hriak thihna hmun a ni bawk a, 
(II Samuela 2: 1-4). Thuthlunghlui huna heti khawpa 
hmun pawimawh leh lar a ni chung hian Mamre 
hmun dik tak hi kum zabi 7-na atang khan hriatchian 
ani ta lo va. Hmun hrang hrang chu Mamre hmun 
anga cheibawl a lo ni tawh a, Amaherawhchu 
kum 1926 khan German pawl pakhatin heti lai 
hmun hi an lai a, an thil laihchhuah atanga han 
chhuiin Mamre hmun dik tak hi an nemnghet thei 
ta a ni. 


Khua te a lo tlai lam a, kan thlenna hmun Holy- 
land Hotel, Jerusalem pan chuan kan haw leh 
ta a. Zanriah ei hmain kan thlenna hotel-ah chuan 
tawngtai inkhawmna neih kan rel a. Inbualna hunte 

kan neih hnuah kan vai chuan kan inhmu khawm 
leh ta a. A ni khat nia ram thianghlim kan fan, 
kan hmun hmuh leh tlawhte atanga kan rilrua 
Pathian thuchah thleng thar sawina hun te, fakna 
hla sakho tur hlate thlang zelin inkawmkhawmna 
hlimawm tak, 'Fellowship hour" kan ne: thei a. 
Ni khata hmuh atan chuan a thahnem lam mah 
nun ka hre hlawm a, amaherawhchu chutianga 
tam kan tlawh zel si loh chuan kan hun neth ni 
sarih chhungin hmun pawimawh kan tlawh kim 
hman dawn si lo va. Heng kan hmun tlawhte hi 
a thlâ kan lak duh deuh theuh avangin kan mit 
kan hmang tangkai a, kan beng kan hmang tangkai 
a, kan Camera te pawh chu kan hmang rim tlang 
hlein a lang. Fellowship kan neih hnu hian zanriah 
kan ei a, mahnı pindanah theuh duh ang zawng 
zawng chhinchhiah belh turin leh lehkhathawnte ziak 
turin kan inthen darh ta hlawm a. Kei erawh chuan 
kan kal pahin kan hmun tlawhten ka rilru a deh 
dante tape-a ka khung nghal zel avangin ziak 
belh vak tur a awm hran lo va. Lalpa chennna 
ram leh a sulhnu te, a ram leilung ngei ka han 
fang thei chu thinlung a hlim hle a ni. 


Bung 34. 
JERUSALEM KULH 


Atukah chuan Jerusalem kulh chhunga hmun 
pawimawh zual tlawh turin kan inbuatsaih leh 
ta a. Kan hotela tukthuan te kan ei fel hnu chuan, 
Jerusalem khua hi chiang tak leh fiah taka kan 
fan theihna turin kan hotel compound ram ruaka 
Jerusalem khaw lem, 'Model" an siam chu kan fang 
hmasa phawt a. Hei hı, hetiang lama mi thiam 
Professor leh a hote Department khat meuh neia 
an buatsaih chu a ni. Ram Thianghlimah hian thil 

tam tak hmuh chhuah tawh ni mah sela, la hmuh 
belh zel a ni a, lehkha ziak hlui leh History atangte, 
sorkar record hrang hrangte leh Bible atang tein 
Isua hun laia Jerusalem awm dan tur dik thei 
ang ber zawngin, a bula khaw lem hi siam a ni a. 
Thil hmuh chhuah thar a awma, a hmasa dik tawk 
lo nia an hriat chuan an siam tha zel a. He khaw 
lem an buatsaih hi a tak tak aia let 50-a te a ni a, 
hei pawh hi hrilhfiahtute nen chuan fan tham tak a ni. 


Jerusalem khua leh a kulh awm dan chhiartuten 
mitthlaa an hmuh ve ngei theihna turin a tlangpuiin 
han sawi ila. Olive tlang atanga han thlir chuan 
Jerusalem kulh chin chu a inhung zui mai a. Kulh 
pawnah hian in tam tak leh veng tam tak a awm 
belh tawh avangin a kulh hi lian hle mah sela, 
a khaw lai li ang deuhin a chhal theih ang a. 
He kulh awmna hi Jerusalem khaw hlui, ( Old 
Jerusalem ) lamah a ni nghe nghe a. Kulh chhungah 
hian Temple bang (Tahna bang) an tih chu a hranin 
a awm leh a. Jerusalem kulh hi kil li nei a ni 
a, a tlánga kal zel chuan mel hnih leh a chanvea 
sei a ni a. Ft. 40-a sang a ni a, lung lian pui 
pui hman a ni a. Gate pariat a awm a, hmar lam 
thléra gate te chu New Gate, Damaska Gate leh 
Heroda Gate te an ni a, khawchhak lamah chuan 
Stephena Gate leh Golden Gate te a ni a, chhim 
lamah Dung Gate leh Zion Gate a awm a, khaw- 
thlang lamah Jaffa Gate a awm a ni. Heng Gate 
pariat zinga pasarih chu la hman mek an ni a, 
Golden Gate 'Rangkachak Kawngkhar' an tih hi 
kum 1530 khan Turks hoin an hnawhping a. Tuma 
luh leh chhuah theih lohna turin vengtu chhun zan 
zawmin an dah nghe nghe a ni. 


Damaska Gate bulah chuan Bus atangin kan 
chhuak a, hei hi a gate ropui ber leh lun ber mihring 
leh Motor kalte an inchhawpna ber a ni a. A chhun- 
gah hian Bus tlan luh an phal lo va, mihring an tam 

avang leh a tihchep an hlauh avang a ni. Tlawhtu hi 
hlawm hrang hrang ni tin an awm avangin, keiniho 
pawh chu vak darh lo tur leh pelhe lo turin kan in- 
chah ngun hle a. Kan Guide te thawmhnaw inbel 
rawngte chu kan vaia hriat turin puan nawn leh 
a ni a. Chuti lo chu a chhunga mi tam tak karah 
kan inhmaih palh ang tih a hlauhawm a ni. Damaska 
Gate ah hian tlereuh zuar an thahnem hle a, ei 
chawp thil ni lovin Jerusalem tlawhtutena Ram 
thianghlim an tlawh hriatrengna tur thil-Souvenirs 
a ni ber a. Kulh chhunga kan luh hun pawhin thil 
thar hmuh belh tur a awm zel a ni tih kan hria a. 


He kulh chhung hi chhuituten an la chhui 
reng a, lei lamte pawh an la lai mek zel a, 
hmanlaia kulh hluite an la lai chhuak mek a ni. 
1968 hnu lam khan he laiah hian hna nasa tak 
an thawk a, lei vung tam tak  paih bovin, thil hlui, 
sainghoa siam te, dara siam te, tangka thir hun 
hran hrana an siam te leh, kailawn (steps) te, 
kaihkulh in te an lai chhuak thar a. An lath chhuah 
hnuhnung pawl Tahna Bang, an tih nena inhne 
reng pakhat chu, a laichhuaktu hming chawiin, 
‘Robinson's Arch" an vuah nghe nghe a. He an lath 
chhuaha lung te hi a lian em em a, koki chena 
sang, ko chhuaka chhah, inbial mup maite an ni a. 
Kan Guide-in min hrilhfiah mek lai chuan sıpaı 
duty dawizep silai kau rup rup ang hian a thla 
kan lak rawn tlut tlut hlawm a. Hemi niah pawh 
hian kan Camera te chu a rim leh dawn mang 
e, ka ti rilru a. 


TAHNA BANG : (WAILING WALL) : Her hi Judate 
tan chuan khawvel pumpuia an hmun thianghlim ber 
a ni. He bang hi Temple sak vawi hnihna B.C. 20 
vela Heroda sak kha a ni a. General Tita-in A.D. 70 
velah Jerusalem khua hi a la a, Rom sipai tam tak 
hruaiin khawpui chu a tichhe vek a, kulh ropui tak lo 
awm pawh chu a tichim a. Amaherawhchu a khaw 

thlang lam bang, tuna Tahna Bang ni ta hi, tihchim 
lohin a hnutchhiah a. Chu pawh chu a chapo vang 
niin a lang a, nakinah thangthar zelin Rom sorkar ro- 
puizia an hriat theihna turin, heti khawpa kulh lian 
leh ropui pawh hi a tichhe thei a ni tih an chhin- 
chhiah theih nan, tiin a khawthlang lam bang hi a 
zuah a ni. He bang hi a ropui reng a, lung lian pui 
puia siam a ni a, lung pakhat ngawt pawh hi a san 
zawng te, a chhah zawng te leh a sei zawng te hlam 
bial vel a ni deuh ber mai. Chutiang lung lian chu 
rem taka remin bang sangpui chhah takin a siam a ni. 


He temple an sak lai, Isua pian hma kum 20 vel- 
ah tun lai hun angin thil rit chawina tur khawl 
(Crane) te an nei lo tih a hriat sa a. Chutih lai 
huna Temple bang sang hetiang an lo sa thei hi 
ngaihtuah mai pawhin a hahthlak thei hle a ni. 
He Temple bang hi ft. 160 a sei, ft. 60-a sang 
a ni a. A hnuai lamah hian eng chen nge inphum 
tih fiah turin a piah hmun hul chu Robinsona bawk 
chuan lei lam thuk takin a zuk lai a. Ft. 40 zet 
a zuk laih pawhin lung bang hlir a la ni tih a hmu 
chhuak a. Abul thuta lung rem te chu a lian leh 
zual a, a dung ft. 16, avang ft. 12 te an ni. Hei 
hi a dung hlam hnih leh tang phel, a chhah zawng 
hlam hnih zet tihna a ni. Hetiang lung lian leh 
rinawm hian Judate khan an temple chu an lo sa 
a ni a. A hun laia an tha thawh hnem dan tur 
han ngaihtuahin he temple hungna bang ropuizia 
tur hi chhiartute pawhin a suangtuah theih thaw 
awm e. 


Laih zawm zel an remti lo va, a chhan chu 
tuihnate lai chhuak palhin he kulh hian a rinawm 
loh phah dah ang e, an ti a. Chuvangin ft. 40 
chiahah chuan a lai tawp ta a, hei hi a tlawhtuten 
an hmuh chian theihna turin Electric eng an vuah 
vek a, a thlir thlakna remchang tak an siam bawk a. 
Lei zawl atanga ft. 40 han thlir thlak leh chu 

thuk tak a ni. Tlawhtu-a-pui an tam a, sakhaw 
thil anga zahtu leh ngai pawimawhtu an tam bawk a. 
He lai thlir thlaknaa kan han thlir ve chuan a 
mawngah pawisa nawi leh note tam fe a tling 
vum thur tawh a ni. Hei hi tlawhtu hrang hrangin 
an theh thlak chu a ni. He kulh hi tu kut chhuak 
nge ni ang tiin nasa takin an chhui a. Chhuitu 
thenkhatte chuan a hnuaihnung ber hlawm khat 
chu Nehemia hun laia rem kha niin an ring a. 
Hetiang thil hlu: an chhui hian rin thu ah ringawt 
an innghat lo va, lung chher dan leh ker dan te 
leh a sak dan design atangin awmze nei takin a 
hun an chhut thin a ni. A enga pawh chu nisela, 
heng lung rem la ding reng te hi Juda hnam, an 
pi leh pu tena an sak ngei a ni a. Chuvangin an 
pi leh pute sulhnu awm chhun, an tàn an hmun 
thianghlim chu he Temple khawthlang lam bang 
hi a ni. Rome sorkarin a awp chhung hian Judate 
chu hnawh darh an ni a, Jerusalema an kal hi 
phal a ni lo va. Amaherawhchu Rom lal te Kristian 
an lo nih hnu khan, he Temple an tihchhiat bangah 
hian kumkhatah vawi khat an kal phalsak an ni a. 
Hetia an kal tum hian an Temple thianghlim lo ram 
ta leh an hnam lo tlu chhe vek ta chu sünın nasa 
takin an tap thin a ni. Chutianga kum za tam tak 
hemi hmunah hian an lo inhmuh khawm tawh thin 
avangin Tahna Bang (Wailing Wall) an lo vuah ta 
a ni. 


Indopui I hnuah Palestina ram hi British. thu 
hnuaia a awm lai khan, Tahna Bang hi Juda leh 
Mosolmanin an inchuh a, chutih laia khawvel sorkar 
tangrual -League of Nations-in a rem a, Juda 
kutah an pe ta a. Israel ram leh sorkar kum 1948-a 
a lo pian khan Jerusalem khawpui hlui hi Jordan 
sorkar chan a nih leh si avangin kum 1948-67 kum 
20 chhung lai khan Judate chuan an hmun thian- 
ghlim ber Tahna Bang chu an tlawh thei lo va. 
Kum 1967 June thlaa Ni ruk Indona hmingthang 
takah khan Jerusalem khaw pumpui hi Israelin 
an lak tak avangin, Tahna Bang hi an lo chang 

thei ta a ni. A hnam pumpui pathian biakna hmun 
atan an la hmang ta a. Chutianga remchang tur 
Chuan a zâwnah hian hmun zawl zau tak an siam a, 
mi sang tam takin a rualin tawngtaina an hlân 
thin a ni. Mipa leh hmeichhe awmna tur hmun hi 
daidan a ni a, kan kal ni hian ni bik a nih lem loh 
avangin chuti lutukin kan tawt lo va. A kal hmasa 
leh a bang han hnaih theite chuan, an lehkhabu 
thianghlim chu keuvin a bang khawih chungin an 
tawngtai thin a. A changin pen hnih lekin an hnung 
tawlh a, ding lamah pen hnihte an pen leh a, 
engemaw chen hnuah hmalam pen hnihte pen leh- 
in an lehkhabu chhiar leh tawngtai reng chung chuan 
an insawn kual thin a. A changin lung bang khawih 
chungin an tawngtai a, tahna bang a nih ang ngeiin 
rilru takin leh lungchhe takin mittui tla zawih 
zawihin an tawngtai thin a ni. 


An puithu dan leh an tihkhun theih dan han hmuh 
chuan keini Kristian te hian kawng tam takah 
sakhaw dang betute hi kan tluk lo a ni tih a chiang 
hle a ni. A lung va khawih khera tawngtai hlutna 
a awm lem lo tih hre reng chungin keini kal ho 
zingah pawh a hmun kan han thlen tak ah chuan 
Tahna Bang chu khawih ngelin Pathian hnena tawng- 
tai duh zawk mi engemaw zat kan awm a. Hetianga 
tawngtaina kan hman zawh hnu hian Moriah tlang 
fang turin kan kal leh ta a. 


MORIAH TLANG : Tahna Bang atanga hla loteah 
chuan Moriah tlang a awm a, he tiang hi Juda te 
chuan an ngaisang hle. Temple ropui tak thuthmun a 
nih avangin an tan chuan hmun pawimawh a ni a, 
Mosolman tan lah Mecca leh Medina bakah chuan 
Moriah hi an hmun thianghlim ber a ni bawk a. Kris- 
tiante tan Thuthlung Hlui atanga Abrahama te, 
Davida te leh kan Lal Isua huna an sulhnute a lo 
tam bawk avangin hmun ngainatawm tak a lo 
ni bawk a. Kan rama Kristiante hi chuan Abrahama'n 

a fapa Isaaka a hlan tumna hmun kha a nih avangin 
Moriah tlang hi kan hre lar ber awm e. (Gen.22:1-2). 


Helai hmun vek hi lal Davida hun hnuhnung 
lama Pathian thin a tihur a, Pathianin ni thum 
chhung hri a lentir tawh hnua inthawina hlân tura 
a kalna kha a ni. Jebus mi Arauna hruih an tih kha 
he tlang chhipah hian a awm a, chutah chuan Davida 
chuan  Pathian hnenah  maicham  siamin halral 
thilhlante leh remna thilhlan te a hlan a. Chu chu 
Lalpan a pawm a, Israel ram ata hri a kiang ta a 
nih kha ( II Samuel. 24 : 15-25). Lal Davida khan 
Pathian biak: in sak a châk em em thin a, amahera- 
whchu a fapa Solomona sak turin Pathianin a lo 
ruat si a. Tichuan, Solomona hian biak in ropui 
tak chu Jerusalemah chuan a sa ta a. Davida 
leh Solomona te pafa chungchang han ngaihtuah 
chuan pakhatin biak in sak chik em emin Pathianin 
rem a tih loh avanga salovin a boral a ni. Tun 
hunahte hian kan rama kohhran tam takte zingah 
biak in hnatlang thawk tha peih lo leh biak uin 
sakna thawhlawm thawh tha duh lote mi engemaw 
zat kan la awm si a. Lal Davida rilru nen hi chuan 
a inang lo hle mai. 


Lal Solomona'n Pathian tána Temple a sak 
chhung hi kum 7 zet a ni a, uluk takin a sa tih a 
chiang a, hmanrua atan hian Sidar thing tha chi ama 
ram pawn Lebanon tlanga mi kher chu a chaha 
ni a. Hnathawktu pawh hi tam tham tak a chhawr a, 
sidar thing hmang te, lung hmang te, dar leh rangka- 
chak hmang tein biak in ropui tak a sa a. Lal 
Solomona kaihhruaina hnuaiah Temple satute hna- 
thawk hi a hun lai hian hmu ve ta ila, a ropui 
hle ang chu. Thingzai thiam mi sing thum rual 
an awm a, thil phur mi sing sarih leh mistiri sing 
riat an awm bawk a. A vengtu hnathawk hotu 
ringawt pawh mi sangthum zathum an awm bawk a 
(Lalte. 5:13-18). Lal thupek leh sakhaw thil a nih 
avangin, an hnam tan rinawm takin an thawk 

chawk ang a. Rambuai leh Babulon lama hruaikhawm 
(Grouping) kha an la tawk lo bawk a, tun lai hun 
anga thawk lo pawh thawk anga inziah luh hi 
a awm a rinawm lo bawk a, Pathian biak in an sa 
mup mup mai chu a hmuna han hmuh atan a itawm 
mang e. Hnathawktute hlawh lah hi an lal hian 
a pe tha bawk si a, lal Solomona hi lal fing a 
lo ni bawk nen, ama ram chhunga mite inremin 
an awm mai nj lovin, a chhehvel rama mite nen 
inremna thuthlung tha tak a siam bawk si a. "Tin, 
Solomona dam chhung zawng chuan Juda-ho leh 
Israel-ho chu Dan atanga Beerseba khaw thlengin 
mi tin mahni grep hrui bulah leh mahni theipui 
bulah chuan thlamuang takin an awm theuh va, 
(I Lalte 4 : 25). 


Israel mite chuan chutianga hlim taka kum 350 
lai Temple mawi leh ropui taka Pathian an biakho 
hnu chuan, B.C. 587 khan Nebukanezzaran a rawn 
run ta a. Temple chu a tichhia a, Judate chu 
Babulon-ah sal tang turin a hruai ta a nih kha. 
Kum sawmnga a lo ral hnu chuan, an saltanna 
atang chuan an chhuak leh ta a, chu temple vek 
chu Jerubabela kaihhruainain an sa tha leh a, 
amaherawhchu Solomona sak ang ema ropui kha 
chuan an sa thei ta lo a ni. Heroda liana khan 
Isua pian hmain Jerusalem Temple hi a sa tan 
leh a. Juda-ho lakah khan a lar tawk lo va, thil 
tihsual lian pui pui a ngah em avangin mipuihoin 
an ngaihdam theihna turin thil tha tihah tan a 
la ni tur a ni £ Temple sakah a tuan ta a, chu 
hna ropui tak chu thawk turin hnathawk mi sing 
Khat a ruai a, a hmun pawh chu a rem zawl belh 
a, Solomona sak aia lian zawkin a sa ta a ni. 
B.C. 20-a sak tan kha a ni a, A.D. 64-ah an zo 
fel chiah a, kum 80 chhung an sa a nih chu. 

Heroda Temple sak hi a ni Isua hun laia ding 
leh Isua pawhin a hmuh thin kha. Amaherawhchu 
he temple hi an sak zawh fel atanga kum 6 lekah 
A.D. 70 khan Rom sipai rual General Tita hote 
chuan an rawn tichhe leh ta vek a ni. Temple 
sakna rilru hi a thianghlim tawk lo va, rei a ding 
thei lo emaw tih mai tur a nı £ General Tita hian 
he temple sak dan hi tha a tih em avangin leh 
chutih hun laia khawvela in sak tha ber pawl 
a nih avangin zuah a duh hle a, mahse a sipaite 
zinga pakhatin meichherin a lo hliau hman tawh 
si a, a kang chhe ta a ni. Khawnvar dahna pasarih, 
Menorah, Israel faten an hnam chhinchiahna an 
tih chu Rome khuaah ral lak atan phir takin Tita 
hian a hawn a. Hemi tum vek hian a hungna te 
pawh tihchim a ni a, khawthlang lama mi erawh 
chu Rom sorkar chakzia entir nan an tihchhiat 
sak lo a ni. A.D. 135 khan Juda ho an hel leh 
tak avangin Hadriana chuan milem biakna temple 
a sa a, he lai hmun hi a tibawrhbang a. 


Kristian hmasate chuan Moriah tlang hi Pathian 
anchhe lawh leh hawisan ang hialin an ngai a, 
bawlhhlawh nasa takin a khuh a. A.D. 636-a Mosol- 
man hovin Jerusalem an han lak leh khan chu 
bawlhhlawh chu thian faiin Mosolman biak in ropui 
tak an sa a. Mosolman ho hian an zawlnei Mohameda 
chu zanah helai hmun atang hian a sakawr chunga 
chuangin vanah a han zin chho va, a lo chhuk 
leh a ni an ti a, chuvangin hmun thianghlimah 
puangin biak in ropui tak 'The Dome of the Rock' 
hi an sa ta a ni. 


THE DOME OF THE ROCK : Hei hi Mosolman 
temple mawi leh ropui tak Jerusalem kulh chhung 
Temple hung chhunga ding luah chu a ni. Olive 
tlang atanga han thlir pawh khan mit la ber a 
ni tawh a, Jerusalem Temple hung chhungah chuan 
Kristian biak in ropui tak a ding ang chu tih nak 

alaiin, Mosolman biak in a ni tih han hriat tirh 
chuan rilru a na duh hle a. Mosolman tan chuan 
an hmun thianghlim pathumna a ni a, he Temple 
hi A.D. 69l-a sak a ni a, kum 1,300 dawn lai a 
ding tawh nain a lan dan tlangpui hi a tira an 
sak nen a la thuhmun hle a ni. Vawi tam tak siam 
ani tawh a, Crusaders ten Jerusalem A.D. 1,099-a 
an lak khan Kristian biak inah an let a. A hnua 
Mosolmanin an lak let leh khan biak in chhipa Kraws, 
kum 88 lo de vu vu tawh chu an la thla a, Mosolman 
biak in chhinchhiahnain an thlak leh ta a. He Dome 
of the Rock hi Mosolman biak inah pawh a hlui 
ber leh a mawi ber a ni reng a, Jerusalem khaw 
pumpuiah pawh mit la ber a ni bawk a ni. Kil riat 
a nei a, kil tin chu ft. 63-a sei a ni a, hawlh tlangin 
ft. 180 a ni bawk a, chumi chungah chuan a in mum 
chu a ding chho leh ta a. A in mum chhip hi ft. 108-a 
sang a ni a, hawlhtlangin ft. 78 a ni. Temple chu 
ft. 18-a sang thlengin sailungvarin an thuah chhuak 
vek a, chu mi chung lam chu Persian Tiles an tih, 
hratvunchar, mawi tak taka chei chuan an khuh 
chhuak vek bawk a ni. Biak in chhip mum chu alumi- 
niuma siam, rangkachak tuia luan chhuah leh vek a 
ni a, ni €ngah chuan a tle nalh thei hle thin. 


Biak in chhunga luh chuan a lai takah lungpui a 
awm a, ft. 45-a sei, ft. 36-a zau, ft. 6-a sang a ni a. 
He lung tak hi Abrahama'n a fapa Isaaka hlan tura 
a buatsaihna kha a ni e, an ti a. Mosolman erawh 
chuan Abrahama khan Isaaka ni lovin Ismaela a ni e 
hlan tura a hruai zawk, tiin an inzirtir ve mek a. 
Crusaders hun lai khan lung chu thirin an hung thin 
a, a chhan chu Ram Thianghlim tlawhtuten a lung 
chu khen thlaka Souveniers anga zawrh chhawn leh 
an chin avangin an piai ral mai ang tih an hlau a. A 
hungna thir chu kum 1959 khan thingin an thlak a, 
temple chhung a ni ta bawk a, tun ang hunah chuan 
chutianga tih tum chu an awm tawh bawk lo va, 
vengtu tha tak chu an indah tho a ni. A chhunga 

han hawi vel leh chunglam han thlir tein a mawi em 
em a, uluk tak leh tha taka sak a nihzia a lang a. 
Tukverh darthlalang pawh chu darthlalang satliah ni 
lovin stained glass, man to tak tak leh rawng chi 
hrang hrang nei vek hman a ni a, chuta tanga éng 
han inkap chhawngte nen, a boruak hrim hrim pawh 
Pathian biakna boruak tha tak nun a lang a. He 
biak in hi Mosolman pawhin a huhova pathian biakna 
leh zaihona ni lovin, mahnia tawngtai nan an hmang 
ber a ni. 


SOLOMONA SAKAWR IN: Heroda liana'n Tem- 
ple a sak that leh khan a hmun zawlte rem belhin 
a tizau a, lungrem ban lian pui puite siamin a 
hmar chhak lam chu a zauh a. He lai hmun hi 
'Solomona Sakawr In' tia an vuah chu a ni. Solomona 
lal lai khan sakawr inah an hmang tak tak em tih 
hriatchianna a awm lo va, Crusaders te kha chuan 
sakawr inah an hmang ngei tih a hriat a, sakawr 
thlunna tura lung verh te hmuh tur a awm a ni. 


GOLDEN GATE : Golden Gate, 'Rangkachak Kulh 
Kawngka' hi Isua Jerusalema Lal anga a luh nia a 
kalna kha a ni a. Tirhkohte Thiltiha kan hmuh Petera 
leh Johanan biak in kawngkhar 'Mawi' an tih bula 
patling piantirh ata kebai an tihdamna hmun kha a 
ni bawk a. Tuna Golden Gate hmuh theiha awm hi 
kum zabi 7-na vela Kristian lalten an siam that leh 
a ni. Hun hran hranah sorkar hrang hrangin Jerusa- 
lem chu an awp thin avangin A.D. 1530-a Turks- 
hovin Jerusalem an lak khan Golden Gate hi an 
tiphui ta vek a ni. Messiah dik tak lal anga Jerusa- 
lema a lo luhna tur nun an ngai a, chuvangin hun 
tiamah Messia lo kal hunah chauh hawn leh tur, 
niin an ruat a. Messia ni lo, mihring satliah an 
kal lohna turin tihphui a nih hnuah chhun zan 
zawmin duty an insiam a ni. Ramfang mite pawh 
a bul hnaia kal hi an awih lo hle a, keini erawh 
kan vannei a, a vengtu kan be thiam a. "Hnai deuh 

hleka thlalak kan duh avangin min kal hnaihtir rawh," 
tiin kan dil a. Ani chuan, "Ka thianpa awm loh lai 
tak a ni a, va la thuai thuai ula, lo kir leh vat rawh 
u, ka thianpa a lo kir leh chuan ani chuan a phal 
lo ang," a ti a. Rang takin keini zinho 40 rual 
chuan thla kan va la a. 


Helai hmunah hian Bible chhiar leh tawngtai 
phal a ni lo a, ni tiam leh hun tiam a la thlen loh 
avangin. Khawvel hmun hrang hrang kan tlawh tawh 
a, mahse ngawi renga bengchheng lova Bible chhiara 
tawngtaina hman phallohna hmun a awm ka la hre 
ngai lo va, Jerusalem, khaw thianghlim, kulh chhung- 
ah Temple hung chhunga Golden Gate-ah hi chuan 
an phal lo a ni. Bible chhiar leh tawngtai hi phal 
loh ni tak mahse, kan kal hnaih lai hian a tam berte 
chuan rilruin tawngtaina kan hmang theuh tho 
awm e | 


BETHESADA DIL : Tin, Jerusalem-ah chuan 
beram kawngkhar kiangah dil a awm a, chu chu 
Hebrai tawngin Bethesda an ti a, hulhliap panga 
a nei nghe nghe a. (Joh. 5:2). Jerusalem kulh, 
Stephana Gate kiangah dil pakhat a awm a, hei hi 
Bethesda dil chu a ni. Helai hmun hi tun hnaia 
hmuhchhuah a ni a, tun hma deuh khan Bethesda 
dil a ni tih hre lovin Crusaders-ho khan biak in 
sak nan an lo hmang tawh a. Chu biak in chu 
tihchhiat a ni leh tawh a, an sulhnu pawh chu 
a la awm a. Amaherawhchu thil hlui chhui miten 
an han chhui a, an han laih belh chuan he dil hi 
an hmu chhuak ta a, hulhliap panga Bible-in a sawi 
kha a kimin a awm a. He dil hi ran, Temple-a 
inthawina atana hlan tur silfai nan an hman thin 
avangin a bula Gate hi Johana chuan Beram kawngk- 
har tiin a lo vuah a ni awm e. 


Bethesda dilah hian damlo leh natna chi hrang 
hrang neite an fuan khawm thin a. Tuia inchiah vanga 
damna hmu niin an sawi a. Isua Jerusalema a han 

kal lai pawh hian kum 38 na, mi tuemaw a han hmu 
a. A kal theih loh avangin zeng natna pawh ani 
mahna. "Tihdam i duh em ?" tiin a zawt a. Tihdam 
duha kha leh chen lo inhung ve tawh, Isua, mi ril- 
ru hre thei tuin 'Tihdam i duh em ?' han tih kher 
hi thil tul lo tak niin a ngaih theih awm e. Dam lo 
hian, "Chungte chu i hre vek alawm, in zawh kher 
kher a ngai hlei nem," tih mai awm tak a ni a. Tun 
lai hunahte pawh rawngbawitu mi thahnemngai ten, 
"| piangthar tawh em ?" tia an han zawha chhang 
tha duh lo engemaw zat kan la awm tho niin a lang. 
Taksa natna tihdam emaw, thlarau lam  natna 
tihdam emaw hi kan duh leh duh loh kan sawi ngam 
tur niin a lang. He Bethesda dil hi an han laih 
lan kim chuan a dung ft. 200, a vang ft. 25 a 
ni a. A bul lawka Biak in pakhat St. Anne's Church- 
ah chuan kan lut a. 


ST. ANNE'S CHURCH: He biak in hi A.D. 1100-a 
Baldwin 1 nupuiin a sak a nı a, hemi hmun tak hi 
Mari seilenna In a ni e, an ti a. A pa Joakima leh a 
nu Ani (Anne) nena an in hmun tak kha a nih avang- 
in St. Anne's Church an vuah a ni. Mosolman hovin 
Jerusalem an lak khan biakin tam berte chu an ti- 
chhe zel a, he Biak in erawh hi chu a that em avang- 
in an tichhe lova, Mosolman sakhaw zirna hmunah 
an ring nghal a. Kum 1856-a Crimea indona a lo 
tawp khan Nepoliana III hnenah lawmmanah pek a 
ni a, chuta tang chuan Kristiante kutah a lo kir leh 
ta a ni. Biak in chhunga kan awm ]lai hian Bible 
chang chhiar leh hlate sain inhlanna kan nei a, biak 
in sak hi a phui bawk a, aw a khawk thain kan tlem 
ang huin zai a nuam phian a. Tin, biak in chung 
lamah a chhawng mum a awm bawk avangin, aw a 
khawk kual rei thei a, zai thluk pangngai kan thluk 
tawpah tlar danga kan pakaiin kan aw thang khawk 
kha hriat theih turin a lo la ri thin a ni. He biak in 
atang hian a bul hnai lawka Pilata Rorelna hmun 
en tur chuan kan chhuak leh ta a. 


Bung 35. 


PILATA RORELNA HMUN" 
(THE LITHOSTRATOS) 


"Tin Pilatan chung thu chu a hriat veleh, Isua a 
hruai chhuak a, a hming Lungrem, — Hebrai tawng 
erawh chuan Gabbatha an ti, — 'chu mi hmunah 
chuan rorelna thutphahah a thu a' (John. 19: 13). 


Lal Herodan Temple a sak that khan, a hmar 
thlang lam pang kha a zuah a, he lai hi sipai hotu 
Mark Anthony hming chawiin 'Antonia kulh' tiin an 
vuah a. A chhuat chu lung rem a ni, Lungrem hi 
Greek tawng chuan 'Lithostratos' a ni a, Rome sipai 
te khan training nan leh parade nan leh infiam nan 
an hmang ber a ni. He lai, Antonia kulh chhung tak 
hi Isua hun hnuhnung hmanna a nia. "Tin, sipaite 
chuan in hual chhung kawtlai, Praitorian an tihah 
chuan, amah chu an hruai lut a, an pawla mi zawng 
zawng an ko khawm a," ( Mark. 15: 16 ) an tihna 
hmun tho kha a ni a. 


Good Friday hmasa ber zing takah khan Isua chu 
Kaiapha in atangin helai lungrem hmunah hian an 
hruai a, Pilata hmaah rorelsakin a awm a ni. 
( Mat. 27 : 27-32 ). Pilatan Isua ro a han relsak 
hian, Isua kha mi dik niin a hria a, mahse mipuiten 
amah an nawr lui si a. A tum ang tak pawhin 
a rel thei lo pawh a ni mai thei. "He mifel thisenah 
hian ka thiang e, nangnin in tih tihin ti rawh u," 
tichungin mipuiho hmaah chuan a kut a sil a. A 
kutsil hi fai tak tak maw : Chanchin chhuitu tena 
an sawi zel dan chuan, Pilata hian a hnu zelah 
Jerusalem khua-a tui lak (Water Supply) chung- 
changah sorkar sum a ei nasat avangin, mipui 
thinur a tawng ngam lo chu amah a inawk hlum 
a ni, an ti a. Dik nia hriat ngei tilang ngam lo, 
dik lo nia hriat ti thintu chuan he khawvela a 
damchhung leh a lal hun chhung pawh nuamin 
a hmang lo ni ngei tur a ni. 

He laia Pilatan Isua thiam loh a chantirna hmun 
taka lung pakhat hi en chian chuan, inkhelhna hlui 
ang kil li neia rin te, thai bial te a awm a. Hei hi 
'The King's Game' an vuah a. Chhuituten an chhui 
danin Rome sorkar khan mi tam tak chungchang 
ngaihtuah tur an nei thin a. Sorkarah emaw, khaw- 
tlangah emaw sualna lian tak neite chu buai vak 
lovin tihhlum turin an rel thuai thei thin a. A nih 
loh leh, mi fel, mi tha, dawta hekte chu an hmuh 
chhuah veleh awlsam takin an chhuah ve leh mai 
bawk thin a. Chutiang ni lo, thu inchuh awm theiah 
chuan he mi 'The King's Game' an tih hi an hmang 
nun an ring a. Inkhelhna lung vawr a, han (heh 
chhuah a, a tlakna hmun azira an rorelsaka chu thi 
tur emaw, anih loh leh thiamchanga chhuah emaw 
ni turin. Bible-ah a inziahna engmah kan hmu lo 
nachungin, chhuitu thenkhatte chuan Isua chungchang 
an rel tum hian, heng hmanruate hi an hmang ve 
awm mang e an ti a ni. Heti lai hmun hi Rome 
sorkarin A.D. 70-a Jerusalem an lak tum khan 
an tichhia a, hnawmhnawk leh bawlhhlawhin rei 
tak a chhilh a. A hmun pawh hi rei tak chhung 
chu hriat lohin a awm a. 1855 khan, Father Ratis- 
bone, French mi Juda sakhua atanga Kristiana 
inlet piangthar tha tak chuan hela: hmun hi leun 
Sisters of Zion pawl a lo din a. Tun hnai 1931 - 5/ 
khan Jerusalem thil hlu: zawngtu pawlin heti 
lai hmun hi an han enfiah chuan, kum 2,000 lai kal 
tawha Isua ro an rel sakna hmun ngei chu a nihna 
ang angin an hmu chhuak ta a. Isuan alo rah ngei 
leh a kal tawhna hnu ngei lungte chu tih danglam 
an phal loh avangin, angial anganin an vawng tha a. 


Hemi hmun kan tlawh zawh hian, Lal Isua rah 
hnu lungte rap a, kan tana a inpekna leh thiamloh 
a lo channa hmun ngeite kan hmuh tak avangin, 
ama tan nasa zawka inpe ve tura a tanpuina dil 
chungin he hmun atang hian kan chhuak a. Lal 
Isua hniak hnung zui ze! turin lungngaihna kawng 

'The Via Dolorosa' ah chuan kan kal ta zel a. He 
kawng hi Pontia Pilata rorelna hmun atanga a Kros 
pu a Isua kalna kha a ni a. Kalvari a thlen thleng 
hian chawlhna hmun 14 a awm a, chawlhna hmun 
hnih te chu Antonia kulh chhungah a ni a, hmun 
sarih dang chu Jerusalem kawt thlerah a ni a. 
Zirtawp ni apiangin tlai dar thum-ah hemi hmun 
nghaktu puithiam Franciscan Fathers hote chuan 
Kraws kawng zawh hi an nei ziah thin a ni. 


Pontia Pilata'n 'En teh u mihringa hi' (chu chu 
Latin tawngin Ecce Homo) a tihna hmun takah khan 
Biak in sak a ni bawk a. Sisters of Zion-te khan 
chu chu an luah a ni. Pilata'n Isua ro a rel sak lai 
khan, a dinhmun kha a buaithlak hle-awm e. Rorel- 
na thutphahah khan a thut laiin, a nupuiin ‘Kha mi 
fel tak chungah khan engmah ti suh ; vawiinah hian 
amah avangin mumangah thil tam tak ka tuar a ni,' 
tiin a chah a. (Matt. 27: 19). Pilata nupui hian a 
mumangah khan eng thil nge a tuar, Bible hian mi 
a hrilh lo va. Thuhriltu pakhat chuan, zeldinnain Pi- 
lata nupui mumang kha a hrilhfiah a. A mumangah 
kohhran mipui tam tak mai hian khun tak hian 'Pon- 
tia Pilata'n nasa takin a tuartir a. Khenbehin a awm 
a," ti a an lo chham dual dual hi a zuk hmu a. 
Chu mi a han hriat chuan, a thin a thawng em em 
a ni, tiin a hrilhfiah a. A mumang chu engpawh 
ni ta sela, Pilata nupui hian a vei hle ni tur a ni, 
he mumang a man hnu hian, rorelna thutphaha mi 
pawimawh tam takte nena a pasal thulai a va pawh 
lo thei lo va, he thurawn hi a pe lo thei lo a ni. 
Pilata hian he thurawn hi zawm thei lo tak mahsela, 
thildik lo ti lo tura a nupuiin office ngeia thurawn 
a pe ngam hi entawn tlak tak niin a lang. 

"Nangni van angel thianghlim leh Serafim ropuite u, 
Nitin Lalpa rawngbawitu leh A duhzawng ti thinte u, 
Kalvari tlang Chanchin min hrilh thei lawm ni 7" 


Bibleah hian Kalvari tih thu hi a lang tam lo 

hle a. Luruh hmun tia lehlin a nih bawk avangin, 
kan Zotawng Bibleah phei hi chuan Kalvari tih 
a lang lo a ni. Tin, sawina hmunah reng reng tlang 
a nih thu hi chiang takin sawina a awm lo. Amahera- 
whchu kan hla thu tam berah hi chuan tlang angin 
suangtuah a ni a. Engpawh ni sela, Ramthianghlimah 
leh Jerusalem khuaah hi chuan mual pawng engemaw 
zat a awm a, mual pawh chu ni sela, 'tlang' tia koh 
pawh chu a sual hran lo mai the: e. A hma ni 
khan Kalvari an tih hmun leh Isua thlan an tih 
hmun kan fang tawh a, tun tumah hian, Kalvari 
leh Isua thlan an tih vek kan fang leh dawn a ni a. 
Chhiartuten an kaikhin theihna turin Kalvari leh 
Isua thlan chungchangah hian hmun hnih awm 
anga an lo sawite hemi bungah hian a ruala tar 
lan a ni. 


Tuna kan sawi hmasak tur hi Jerusalem kulh 
Temple chhunga Roman Catholic-in Kalvari dik tak a 
ni e, an tih thin chu a ni a. Church of the Holy 
Sepulchre an tih, biak in, Isua an khenbehna hmun 
Golgotha leh Isua an phumna hmun nia an hriatah 
chuan kan kal ta a. He biak in chhungah hian Kalvari 
tlang an tih chu a awm a ni. Lung lian tawk tak, 
lei atanga ft. 45-a han pawng chhuak a ni a. Kalva- 
ri hmun lai takah pawh hian Biak in a awm a. Pa- 
khat chu Greek Orthodox ta a ni a, Isua an khenbeh- 
na hmun Kraws dinna lai tak ni a an hriat chu an 
chang a, a dang leh chu Catholic ta a ni a. Isua a 
thawmhawte an hlih a, Kraws-a an khenbehna hmun, 
a Kraws dinna lai tak ni lovin an sawi a ni. He 

mi Roman Catholic maicham hnuai takah hian thil 
kua a awm a, hemi zen hian Kalvari tlang chhip chu 
a zuk khawih thei e an ti a. Keini pawhin kan inzen 
chhawk nak nak a. Heta tanga hla lo te, biak in 
chhungah vek chuan Isua an phumna hmun an tih 
chu a awm a, chu mi en tur chuan kan chhuak leh 
ta a. Entu tur tlar thui tak englai pawhin an awm 
reng a, pindan te zawkah lut zelin Isua an phumna 
hmun tak an tih chu Sailungvar lungdum deuh min 
lo kawhhmuh a. An hrilhfiah rei lo va, entu kan tha- 
hnem deuh bawk a, "In duh chuan thilpek in hlan 
thei e," an lo tih avangin, pawisa note kan theh 
thla theuh a. Kan hmaa mite pek thlak tam tak a 
awm a, a nghaktute chuan an chhar khawm zel a. 
Hemi kan luh chhung hi second 15 pawh a ni hman 
awm lo ve, chutiang zela thawhlawm an dawh thin 
a nih ngai chuan, Isua thlan an tih hmun atang 
pawh hian pawisa tam tak biak in neitute .pawh 
hian an hmu ngei dawn a ni. 


Isua an phumna hmun ngei nia an hriat lung 
chu A.D. 1009 khan Mosolman lalin a tichhe vek 
tawh a. Tuna min han kawhhmuh hi chu Isua thlan 
zawn a ni e, tihna tluk a ni ber ang chu. 


Unau thawnthu sawi mah a dang thin e, an lo 
ti a, Jerusalemah meuh pawh hian, Kalvari tlang leh 
Isua thlan hi thu mum an lo nei thei meuh lo a ni a. 
Kalvari tlang leh Isua thlan an tih vek hmun dang 
kan thlir hmain heti lai tuna Roman Catholic hovina 
a dik ber nia an pawm hmun hi an rin theihna chhan 
te lo thlir ila : 


Kristian hmasate khan Isua an khenbehna leh an 
phumna hmun hi an hre ngeiin a rinawm a. A.D. 135 
khan Rome lal Hadrianan Kristiante sulhnu tih- 
chhiat vek a duhna lamah Kalvari tlang leh Isua 
phumna hmunah hian milem pathian biakin temple 
a sa a. Rome lal Constantina Kristiana a lo inleh 


KALVARI LEH ISUA THLAN 229 


khan, Hadriana Temple sak chu lalnu Helena chuan 
thiatin a hmunah hian biak in горуг tak a sa ta a. 
Persia hovin Ramthianghlim an lak khan, chu chu an 
tichhe leh a. Sak that leh a nih hnuah A.D. 1009 
khan tihchhiat a ni leh a. Crusader hovin an sa tha 
leh ta a nt. Vawun nia, Thlan Thianghlim Biak in 
(Church of the Holy Sepulchre) an tih hi Crusaders 
ho kuthnu a la ni a. Tum engemaw zat thawm ni 
mah sela tihdanglam em em a awm hran lo ani. 
Chutiang taka hmun chhinchhiah, inchuh leh ıntıh- 
chhiat tawnsak fo an nih avangin, a hmun dik tak 
nı Һеј awma ring an tam a. 


Kawng lehlamah chuan, he Kalvari leh Isua phurn- 
na hmun an tih hi kulh chhungah a awin a. Bible 
khan Isua hi kulh pawnah tuara thi niin a sawi si a. 
Tin, Kalvari tlang an tih leh Isua phumna an tih hi 
pindan hnih vela inhlat chauh a ni a. Kalvari tlanga 
khenbeha, a bul lawka phum leh a nih chuan, Kalvart 
kha thlanmual ni nghal awm tak a ni a. Kum zabi 
Il-naah Roman Catholic mithiam palin Ram Thiang- 
hlim an tlawh a, an fan an fan hnuin, tun Kalvari 
leh Isua thlàn an tih hi a dik the: lo vang tun 
ngaihdan an siam a. 


Damasca Gate bul lawka hmun pakhat chu [sua 
an khenbehna hmun dık tak ni zawkin rni tam takın 
an ring leh ta a, a bik takin Protestant Kristiante an 
ni ber. Heti lai hmun hi British General, Charles 
Gordon-a'n kum 1883-a a hmuh chhuah a ni a. Isua 
thlan dik tak leh Kalvari hmun dik tak hi a vei zawng 
a ni a. Ralkhat tlang atanga Jerusalem a han thlirin 
lung khawkrawk mihring lu anga suangtuah theih 
mual hi a han hmu a. A rilruah, "Luruh hmun," tih 
a lo lang a, "Kalvarı a ni the: mai ang em ? tuna 
ngaihtuah zawm ta a. A bul vel chu mual pangngai 
mai a ni a. A hote nen a vel an han thenfai chuan 
lung lianpui an han hmu ta a. Leivungte an paih zel 
chuan a pangah luh theihna a lo inker a, a chhung 

an han tihfai zawh vek chuan, thlan hlui mi pathum 
zalh theihna an hmu ta a. Pahnihte chu zawh diam, 
a kil tin tlak fel diam a ni a, a pathumna erawh 
chu a kil khat hi a mawng thlenga la tlak loh deuh- 
vin a awm a ni. Engpawh nise, chutianga lung lian, 
chhungkaw thlana hmang thei an awm a nih chuan 
mi hausa tak a ni ngei ang tiin a ngaihtuah chhuak 
a. "Hei hi Isua an zalhna hmun lo ni dawn ta ang 
sela," a bulah chuan huan a awm a," an ti si a, tuihna 
pawh a awm si lo va," tiin a ngaihtuah ta zel a. 


A hmun an han thenfai zelah chuan, tui zem 
lianpui mai leihnuaia imphum an han hmu ta a. Amah- 
erawhchu chu laiah chuan tui a tling lo va, a velah 
tuihna a awm bawk si loh avangin, tuihna awmna 
chu an han zawng leh ta a. Chumi atanga hla tak 
ami chu lei hnuai tuikawngin a lo zawm reng mai a. 
Hemi hmunah vek hian Grep sawrna khur hlui an 
hmuchhuak a. Hei hi kum zabi pakhatna, Isua hun 
lai vela awm tawh ni ngeiin chhui chhuah a ni bawk 
a. Chuvangin, heti lai hi huan a ni tawh a, Grep 
pawh sawr thamin, a sawrna khur hial bun ngai 
khawpin Grep tihpuitlinna hmun a lo ni a. Jerusalem 
leh Ram Thianghlimah hian kum khata thla riat 
chhung ruahtui tlakloh hun a awm si a. Chung hun 
chhunga mamawh tur chu hla taka mi tui, tuikhuah- 
ah hian lak luh a lo ni bawk nen, hei hi mi rethei 
huan anih theihna a awm lo va. Mi hausa huan a ni 
ngei ang tih a rin theih ta a. Mathaia ziak kan 
chhiar chuan, "Tin, tlai lam a lo nih chuan Mi hausa, 
a hming Josefa, Arimathai khuaa mi a lo kal a, amah 
ngei pawh chu Isua zirtir a ni bawk a; chu mi chu 
Pilata hnenah a va kal a, Isua ruang chu a dil a. Tin, 
Pilata'n pe turin thu a pe a. Tichuan Josefa chuan 
ruang chu a la a, puan zai sin fai takin a tuam a, 
ama thlan thar, lunga kerkuakah chuan a zalh a; 
thlân kawngkaah chuan lung lian tak a lum a, a kal 
ta a," (Matt. 27 : 57-60) tih a nih kha. 

Tichuan heti lai hi mı hausa thlan, Josefa thlân, 
kha ni thei awm hlein an chhui a. Thlan lung ker- 
kuak chhungah chuan kan lut a, pahnihte chu zawh 
fel vek a ni a, pathumna chu a kil hi la tlak loh a 
ni a. Hrilhfiahtu chuan a pathumna tak chu, "Hei hi 
Isua an zalhna thlan chu ni theinn a rinawm," a ti a. 
Tin, he mi thlan chhungah hian mi paruk vel a rual- 
in kan lut thei a. Thlate kan lak duh avangin inken 
thawl deuh a ngai a, a rema inrem luih chuan, mi 20 
thlengin a inrem theih a ni. Engvangin nge thlan 
chhungah hetianga hmun aw! pindan ang reng hi a 
awm ? Juda-ho danin an mitthite an ngai ve em em 
thin a, amaherawhchu mitthi ruang khawih chuan an 
lo thianghlim lo va, inthenfaina turin inthawina chi 
hrang hrang a ngai leh a. Chutianga mitthite khawih 
kher si lo va an chhungte an ngaih em em hmel hmu 
theia awmna tur chuan, hmun awl hi an siam thin à ni. 


Isua thawhleh chungchang Biblein a sawinaah 
"Tin, chawlhni chu a lo ral chuan Mari Magdalini te, 
Mari Jakoba nu te, Salomi te chuan, amah hnawih 
tura an va kal theih nan englo rimtui an let a," 
(Marka 16: 1). Tin, thlan chhunga vantirhkoh kha pa- 
hnih ni bawkin a sawi a, chuvangin, thlan chhungah 
hian mi paruk tal chu an awm thei tihna ani a. Jeru- 
salem khaw chhungah leh khaw pawnah thlan ruak 
dang mitthi ruang zalhna baka mi paruk emaw, a aia 
tam emaw awm theihna hi he hian tih loh hi 
chu an la hmu lo a ni. General Gordon-a thi] hinuh 
chhuah hi London lamah pawh phurpuitu tam tak an 
lo awm a. Pawl an insiam thuai a, pawisate thawh- 
khawmin a thlân leh Kalvari tlang luruh hmun hi an 
lei ta thuat a, a enkawltu bik siam a ni a. Ram 
Thianghlim hmun dang dang hi chu a chhinchhiah 
nan biak in ropui tak sak hnan thuai a nı thin a. 
Amaherawhchu, hemi hmun enkawitute chuan biak 
in sak an phal lo ve thung a ni. Isua hun laia Kalvari 
hmun leh Amah an phumna thlan hmel ang anga 
vawn kha an duh zawk avangin, biak in sak emaw, 
building ropui tak sak emaw an remti lo a ni. 

A enkawltupain a duh tawk maia min han hrilh- 
fiah lai chuan, "Jerusalem kulh chhunga Isua thlân 
an tih leh Kalvari an tih kha chu a ni lo zawk ang, 
hei hi a ni ngei ang" kan rilruin a tideuh vek awm 
e. Amaherawhchu a hrilhfiahtuin a sawi angin, heti 
laia mi emaw, kulh chhunga mi emaw chu Isua thlan 
Isua an khenbehna hmun tiin tuman an nemnghet thei 
lo va, Bible-in a hmun chiang taka a sawi bik loh 
avangin. A eng zawk zawk pawh chu a ni thei a, 
mahni duh zawk pawm theih a ni, a ti tho va. Thlan 
ruaka kan lut kan chhuah leh hnua, a thu sawi chuan 
rilru a khawih hle a. "Heti lai hi Isua thlàn a ni ngei 
e," tih hi kan tan fung pawimawh ber a ni lo va. 
Kristiante chuan, Isua thlán hi a ruak a ni tih hi 
kan tanfung a ni zawk a ni. Isua chu khenbehin a 
awm a, phumin awm tak mah sela, thihna hnehzovin 
a tho leh a, Bible-in a sawi angin, 'Hetah a awm 
tawh lo'. Thlanin amah chu an chelhbet thei lo va, 
hnehna changin a tho leh tawh a ni. Vawiin niah 
ringtute, Isua Krista hnungzuite hian amah Isua 
Krista avangin, khawvel hi kan hneh a, chu hnehna 
avang chuan kan nun hi a hlim chhuak tur a ni a. 
Koki sang takin, ringtungin he khawvelah hian Isua 
Krista avangin kan leng ngam tur a ni. Heti lai 
hi nge a thlàn sawti laisaw ? tia inhnial buai mai 
mai a hun tawh lo va, tho leh Isua chanchin tha hi 
kan pu darh zawk tur a ni. Chu chu Kristian tena 
kan mawhphurh a ni e," tia min han thlah liamna 
chu a pawmawm hle mai. 


Kalvari hmun leh Isua thlan chungchangah hian 
Kristiante ngaihdan a la phir reng a, hrilhfiah tumin 
lehkhabu chhah tak tak mi tam takin an ziak tawh a, 
mi thenkhatte phei chuan a hmun tak zawn chhuah hi 
hnapuiah an lo neih tawh a. Chutianga hun puma bei 
thin leh zawng thinte kum 50, kum 60 kaltaa thil lo 
chhui tawhte pawh an chhuichhuah dan a inan loh 
theih thin avangin hemi thuah hian thutawp a la 
siam theih loh a ni. 

Hetia hmunte kan fan hnu hian chhun chaw ei a 
lo hun a, Jerusalem khuaa hotel han tak Jerusalem 
Theatre an tihah chuan chaw kan ei ta a. Heta kan 
ei lai hian chawhma lama Golden Gate-ah a huhova 
thla kan lak kha a lo chhuak nghal a. Golden Gate-ah 
thla lak kan duh theuh a, Camera kan intodelh deuh 
veka. A inchhawka kan lak dawn chuan, a bul hnatah 
awm rei an phal bawk si lo va, hunin mi a dath dawn 
loh avangin chu mi hmuna thlalaka ei lo zawng thin 
chu kan sawm a. Anı chuan hna hmasaah lo neun, 
kan Chaw ei lai chuan a copy a rawn sem nghal a. A 
tlanna man sawi zat chu tumahin nep lovin an pe ta 
thliah thliah a. A copy a lo siam hnem deuh avangin 
leh a chuang tho tho dawn tih ka hriat avangin kei 
erawh chuan, a te manin a lian chu ka lak sak thet 
tho a. Thil man innepna ram a ni tih kei chauhvin ka 
hria a, ka kal pui sapho chuan, anmahnı ram anga 
pawisa pakhat pawn tlawm theih lohna turah an la 
ngal ni tur ani. 


Heta chaw kan ei lai hian a hrna ni a, Garden 
Tomb leh Gordon's Calvary chipchiar taka man fan- 
puitu Pastor, a han hrilhfiah lai pawha, Pastor a! 
chuan Evangelist ni zawk hial awma kan lo ngath, 
thahnemngai taka min hrilhfiahtute nupa khan chaw 
an rawn ei ve a. Kan chaw ei man hi hriat ve reng 
reng ka duh avangin, ka zawt a, chaw vawi khat ei 
hi India pawisa chuan Rs. 250/- ang a ni. Sapram 
atanga kan zin chhuah hma khan, ei mante kan lo 
pek lawk vek tawh avangin, rilru a na chuang lo va. 
Conducted Tour a nih avangin lımun thianghlim kan 
tlawh dawn reng rengah a hranpaa pawisa mi mal 
taka chawi a ngai tawh lo bawk a. Amaherawhchu 
programme huam bak ‘optional trıps' engemaw zat a 
awm thei a. Mahnı lunglenna ang angin heng hı hman 
a ni thin a. Hemi nı chawhnuah pawh hian a duh tan 
Jerusalem kulh chhung fan lehna tur a awm a, tin, a 
duh zawk tan Emau khaw kawng lam a fan theih 
bawk a. Mahse kan guide-te kan han zawh chian 

chuan Emau chu khawram tluk a lo nih tawh thu leh 
kawngte pawh a vaivut ang reng a, en tur tehchiam 
a awm lo an tih avangin, suangtuahnaa Emau daireh 
chu pai veng veng tha zawkin ka hria a. A hmuna va 
kala lunglen va tihtiau ka hlauh avangin Jerusalem 
kulh chhung chu chipchiar zawka fan leh ka thlang a. 
Ka ngaihdan ang bawk hian kan zinga a tam ber 
chuan Jerusalem kulh chhung fan an lo duh ve bawk a. 


Hemi tumah hi chuan, Guide-in min hruai tawh 
lovin, mahni thuin thianzahovin kan kal chhuak 
ta a. Thenkhat chuan roll film te an lo hman zawh 
tawh avangin, an lei belh a, nepnawi chi hrang tam 
tak, thawmhnaw te, tlereuh te an zuar bawk a, 
chungte pawh chu kan lei nual a. Ka kalpui Saphote 
chuan Saprama hawn turin thil lei tur an hmu thei 
hle a. A man chu khawchhak lam mite tihdan dik 
takin an lo nep theih viau mai a, ka neppui thin a, 
Sapho ka kalpuite chuan mak an ti thei hle thin. Kei 
erawh chu Saprama la haw leh tur leh la chambang 
tur ka nih avangin Israel ram atanga thil lei chu a 
remchang lo tih ka hria a. Tin, henga an thil zawrh 
tam tak hi ram luma khawsa leh khawchhak lama 
mite tan chuan, thil danglam lutuk a awm lo va, 
khawvel thil mai maite chu mamawh lo ang hrimin 
ka lei lo zel a. 


Jerusalem kulha Gate hrang hrangte chu ke ngat- 
in kan tlawh a, kan lutin kan chhuak a. Stephan's 
Gate an lo vuahna chhante pawh chu, a bul lawk 
hi Stephana lunga an den hlumna a nih avangin a 
martarna chawiin Stephana Gate an ti a lo ni 
a. A Gateah hian sakeibaknei lem an ker bawk 
avangin Lion Gate tih a ni bawk a ni. Tin, Davida 
kulh bing sang an tih (Tower of David) chu kan hmu 
bawk a. Hei hi tun hmaa Davida kulhbing an tih 
hmunah tak khan Heroda liana'n a lo sak chu a ni a, 
Jerusalem khawthlang lama ralven buk atan in sang 
lian pui pui pathum a sa a. A.D. 70-a Rom sipai 

General Tita-an Jerusalem a rawn lak khan chu 
mi in chu a Sipaite luah atan a zuah a, siam that 
ngai lai lai siam that a ni a. Atira Heroda kutchhuak 
angin tunah hian a la ding a, Davida kulhbing 
sakna hmun ngeia sak a nih avangin Davida Insang 
tia hriat a ni zawk a. Nipui lai chuan hem: hmunah 
hian Davida chanchin an chhuah thin a ni. 


Khua a lo tla: lam chuan kan thlenna hotel-ah 
kan haw khawm leh a, kan dan pangngai angin 
Fellowship kan nei leh a. Emau khaw kawng lama 
unau va kalte leh Jerusalem kulh 'Byheart' tuma 
leng kualhote pawh chuan chum: nia rilrua thil 
thar te changzaa sawizain hla sakna leh tawngtaina 
hun hlimawm tak kan nei a. Heng kan inpawl 
khawmna hunte pawh hi hun a khat thei hle a, 
kan kham lo thei hle mai. Vuivaina kan neth berte 
chu, 'Ni Khata kan hmun tlawhte hi a thahnern lutuk 
a duh ang tawkin kan ngaihtuah zawm hman lo a 
ni e, tih te a nı ber a. Amaherawhchu chutianga 
hun kan hman si loh chuan Ram Thianghlim hi 
ni sarih chhungin kan fang chhuak hman dawn si 
lo va. Zanriahte kan ei hnu chuan, a tuk lam chu 
Jerusalem chhuahsana Tutpuithi lama feh chhuak 
tur kan ni tih hre rengin kan mu ta a. 


Bung 37. 
TUIPUI THI LAMAH 


Zingah kan han thova, Bible chhiara inhlanna 
mahni theuhva kan neih hnuah tukthuan ei turin kan 
fuankhawm leh ta a. Kan thlenna Jerusalem Hotel-a 
thawktute, Receptionists te leh ei buatsaihtute hi 
kan thlen chhung zawng an tha em em a, an bengvar 
em em nachungin hemi tuk hi chuan an tha lehzual 
emaw tih tur a ni. Hemi ni hian, he hotel hi kan 
chhuahsan ang a, Bible ram kan fang chu Jerusalem- 

ah kan kir tawh dawn lo a ni. Kan thawmhnaw 
kente chu kim takin bus-ah kan hlang lut a, kan 
ramte anga bawngbawr taka zin a ni lo va, a in 
keng rit deuhvin suitcase te takte an keng a ni 
ber a. Kan han lawn fel hnu chuan, hotela hna- 
thawktute nen kan inchibai a, rei tak inhre tawh 
leh unau inthen tur ang maiin kan inthlah a. 


Jerusalem atanga rei lote kan han kal chuan, a 
bul lawk khua, Bethani chu kan thleng a. Bethani hi 
Isua hun lai chuan khaw hrang a ni thin a, tunah hi 
chuan Jerusalem khua nen a inzawm vek tawh a. 
Olive tlang khawchhak lam deuh hleka awm a ni a, 
Jerusalem khaw chhung atang hian mel hnih vel a 
ni, He khua hi 'Lazara khua' tia kum zabi li-na 
atanga an lo hriat kha a ni a, a chhan chu Lazara 
leh a farnu pahnih Mari leh Marthi te chenna a ni a. 
Lal lsua kha Lazarate imah hian lengin a chuangkai 
thin a, Pathian ram chanchin te pawh a hrilh thin 
a ni tih Bible-ah kan hmu a. (John. 11:1-3). Lal 
Isuan Lazara a kath thawhna khua a ni a, Lazara 
thi tawh chu a kai tho mai ni lovin, a chuan kainate, 
a kawmngeihte an ni tih Bible atangin kan hmu a. 


Bethani khau hian awmzia a ne) a, chu chu, 
'House of the Poor,' tihna a ni a. Isua chuankaina 
Lazara leh a chhungte kha chhungkaw hausa tak an 
ni lo va, rethei tak chhungkua ni mahse, chu inah 
ngei chuan Isua kha a cheng kual thin niin a lang a. 
Olive tlang atanga Jerusalem vel kan han thlir 
reng rengin, hmun dang chu tlemin a lang hring 
deuh va, Judai ram erawh chu thlaler ram ro a ni 
tih a hriat theih a. Chung thlaler rama sei lian chu 
kan Lal Isua kha a ni a, a rawngbawl laia a chuan 
kaina in leh lo te pawh chu, mi rethei in zawk leh 
hmun khawhar a ni zel tih rilruah a lo thar hle a. 
Vawiina Isua Krista zuitute, a rawngbawl tura 
inbuatsaih mekte hian kan Lalpa rawngbawl dan 
Formula hi kan theihnghilh palh ang a, a nuam 

zawng te, a hahdam zawng te hian kal kan tum ang 
th a hlauhawm hlein ka hre thar a. He Dethanı 
khuaah vek hian, Isua chu phar Simona inah a awm 
lain hmeichhe pakhatin Alabasta bawma  hriak 
rimtui to tak kengin a hnenah a lo kal a, a chaw 
kil laiin a lu-ah a leih a (Math. 2:6-7). Isua chu 
phum turin a lo buatsaih a nih kha. 


Bethani-ah hian Lazara thlan chu a awm a, 
Bible in a sawi danin chu thlan chu puk a nı a, 
kawngkaah chuan lung pakhat a awm (John. 11 : 38). 
Isuan Lazara a kaihthawh khan "Lazar, lo chhuak," 
tiin ring takin a au a nih kha. He puk hı thuk tak 
a ni a, lei zawl atang hian rahbi (Step) 22 kal thlak 
a ngal a ni, A tira a luhna tak hi Mosolman hovin 
an biak in an sak hnan avangin an khar a. Kum Zab! 
17-пааһ khan a luhna hran siamin tuna kalna hı an 
rek thar leh a ni. Lazara thlan chungah hian Lazara 
biak in, "The Church of Lazarus" an tih chu sak a ni 
bawk a. An sak hmasak zawk chu lirnghingin a sawi 
chhia a, an sak nawn leh chu Persia hovin an tihhiat- 
sak leh a. Crusaders hovin a tum thurnna an sa a, 
Mosolman hovin an han lak leh takah khan, an 
biak inah an cheibawl leh ta a. 1949 khan Kristian 
pawl khat Franciscans-te chuan luahın an cheibaw] 
leh a. Biak in sakna hmasa sulhnu tam tak an 
hai chhuak leh a ni. Tuna Lazara biak in kan hrnuh 
theih hı kum 1952 a sak kha a nı. 


EINKAREM : Jerusalem atanga hla loteah bawk, 
tlangram deuh leh Olive thing leh Grep that duhna 
em em hmunah Einkarem khua hi a awm a, hei hi 
Baptistu Johana pianna khua a nı e, an ti. Heti laiah 
hian Mari kha, Nazaret khua atangin a laizawnnu Eli- 
zabethi, Baptistu Johana nu tlawh turin a lo kal a 
nih kha. Chanchin tha ziaktute hian khawilai takah 
nge, Mari hian Elizabethi a rawn tlawh tih leh 
Baptistu Johana hi khawiahnge a pian tih an saw! 
lang lo va. "Chung lai chuan Mari chu a tho va, 
thingtlangah, Judai rama khaw pakhatah chuan a kal 

ta thuai a" a ti mai a ni (Luk. 1: 39). Jerusalem 
atanga hla lo te, thingtlang khua ni ngei turin 
an ngai a chu khuaah chuan puithiam Zakaria a 
awm tih sawi lan a ni bawk a. 


Marin a laizawnnu Elizabethi a tlawhna khua, 
Baptistu Johana pianna hmun hi hmun hran hran ni 
the: awmin an chhui an chhui thin a Amaherawhchu 
thil hlui lai chhuaktute leh lehkhabu hlui atangtein 
Einkarem hi a hmun dik tak niin an ngai ta a ni. Bap- 
tistu Johana biak in chu kum zabi 5 na khan Zakaria 
in hlui hmuna an ngaihah chuan an sa a, chu chu 
Johana pianna hmun an tih chu a ni. Tihchhiat a nih 
hnuah Crusaders ten an sa tha leh a tuna biak in 
ding lai hi kum 1865-a Franciscan Puithiam-ho sak a 
nie Hemi biak in bangah hian Mari fakna hla mawi 
tak, "Ka nunin Lalpa a chawimawi e......." (Luk.İ : 
46-55) tih thu kha tawng chi Krang 41-in an ziak a ni. 


Olive tlang kan kal pelh dawn hian khua chu a 
thiang hle a, Jerusalem khua chu a pe uar a. Hun 
engemaw ti chhung chu Jerusalem khua hi kan hmuh 
leh dawn tawh loh avangin, kan Guide-te chuan 
thlir am turin min hrilh hlawm a. Mita thlir duh tawk 
lovin thlate pawh chu a tam thei ang berin Jerusa- 
lem khua veng hrang hrang lang thei turin kan la 
leh sap sap hlawm a. Chumi hnuah chuan rilrua ngai 
tak chungin Jerusalem khua chu kan tlan chhuahsan 
ta a. Ni thum chhung lek cham mah ni ila, kan fan 
chipchiar em avangin leh a ram leilung kan rah hma 
pawha a chanchin kan lo hriat thin leh kan rilru 
suangtuahna chu Jerusalem kawtthlerah te a lo len 
ve fo tawh thin avangin a tak taka het: anga kan han 
fan hnuah phei chuan kan rilruah a lut nghet hle a 
ni ang, Jerusalem han chhuahsan chu naupan laia 
lehkha zir tura mahni khua, nu leh pate leh in 
leh lo chhuahsan kan hreh ang deuh kha a ni ber 
awm e: 

Ni eng nuam takah chuan Jeriko khaw lam pan 
Chuan kan kal ta zel a. Jeriko hi Jerusalem aia a 
hniam zawk avangın kawng hi chhuk deuh hlek a ni 
a. Kan ram kawng ang ema chhuk chho chu ani 
chuang lo, mual te tak te te a tam avangin kawng hi 
a kawi nghiat nghiat thin a, Isuan Samari mi tha 
tehkhin thu a sawina Bible-a kan chhiar thinte kha 
rilruah a lo lang a. Keintho erawh chu kan Bus 
chuanna a nuam bawk a, Israel ram chhungah 
buaina a awm lo tih kan hre bawk a, suamhmangte 
tawh thut kan hlau hranpa lo a. Jerusalem atanga 
mel nga vel kan han tlan chuan kan bus chu an 
han tiding a, "Enge ni ta ?" tia kan han ngaihven 
chuan kan Guide-te chuan kawng thlanglam thlir 
turin min hrilh a. 


Kan han dah chhuah chuan in chheté te pathum 
pali lek hi a lo awm a, a chungte pawh chu thinghn- 
ahte leh thil hluı chhia mai mai hmanga an tihphui a 
ni a. A kawtkaiah chuan naupang berhte te pali pa- 
nga an awm a, kan ding an hmuh veleh chuan 
chak takin an rawn tlan chho va. Hengho hi Bedouins 
ho, awmna hmun nghet nei duh lo va, pein kawi pem 
kawi mai thinte an lo ni a. Israel sorkar pawh hian 
in leh lo neia inbengbel turin tanpuina pek a tum 
thin a, mahse khaw khat leh hmun khata awm reng 
al chuan in hnih in thum lekin an duhna hmun 
hmuna pem kual an thlang zawk thin a lo ni a. He 
an awmna hmun hi hmun ro tak a nih bawk si 
avangin, zinmi kal velte hnena thil lo dil chu an fate- 
ho tih phung a lo ni a. Thawmhnaw chhete te 
an inbel a, an hmel han en pawhin an inbual zing 
lem lo tih a hriat theih a. 


India ram hmun dangah heng ang hi hmu la, 
rei kan ding duh lo pawh a ni mai thei e, İsrael 
ramah kan Lalpa chettlatna ramah kan han hmuh 
chuan kan rilru a khawih theuh ni tur a ni, mi tinin 
kan biscuit ei lai emaw, ei tur atana kan pai emaw, 

kan sweet ken te emaw a nih loh leh a thenin 
pawisa pein heng Bedouins naupang lo kalte hi kan 
lo vur hle a. Chuta tang chuan kan kal zel a, 
Jeriko khua lut rih lovin, tuipui Thi kan fan zawhah 
kan tlawh dawn a ni. Tuipui Thi hi tuifinriat ai 
pawhin a hniam a, a lui ruam kan thlen thlak 
hnu chuan, phai zawlah kawng ngil tha takah kan 
tlan zel a. Hetia kan kalnaah hian hmun pawimawh 
tak Qumran chu kan thleng ta a. 


QUMRAN : Qumran hian chanchin ngaihnawm tak 
a nei a, Tuipuı thi kama Thuthlung hlui kut ziak an 
hmuhna puk kha he lai hmun hi a ni. Kum 1947 
khan Bedouin naupang pakhat heti lai hmunah hian 
a rawn vak thleng a, he ran bo zawngtu hi a hming 
Mohamed Edib a ni a. Ninhlei thil thuah rampalai- 
lenga pukah chuan lung a han vawm lut a, a lung 
vawm luh chuan a chhunga hlum bel chu zuk deng 
kehin, bel keh ri pawh chu a hre thei a, amah tak 
phe: chuan 'puk huai' a awm nia ngalin a hlau chu 
a tlanchhe nghal vat a. A tukah a unaupa a ko va, 
an pahnih chuan, chumi puk en dik tur chuan an lut 
ta a. An beisei dan tak chuan rophum ruk a awm an 
ring a, rangkachak emaw, thil hlu engemaw tak a 
awm an beisei a ni a. hlum bel pariat an hmu a, 
thenkhat chu a lo inchhin tha a, chung belte chu 
an han hawna an han hai chuan rangkachak engmah 
a lo awm lo va, lehkha ziak tel chauh an hmu a. 
an chhiar thiam bawk si lo va, a awmzia an hre 
lo hle a. Hetah hian lehkhaziak scrolls pasarih 
an hmu a ni. 


Ni khat chu he Bedouin naupang hian an thil 
hmuh hi Syria mi kristian pakhat Khall Kando 
hnenah pawisa tlemtein a hralh a. Kandoa hian 
lehkhaziakna scroll pali a lei chu Jerusalema kohhran 
hruaitupa Metropolitan hnenah chuan a entir a. 
Jerusalema kohhran hotupa ber hian hemi kut 
ziak hi hman lai thu ziak a ni ngei mai tih a lo hre 

thei a, a lei chhawnsak leh a. Kum 1949 ah chuan 
chu mi thu ziakna phek scrolls te chu hlutna 
tak a neih ngel ringin America ramah a zınpul 
ta a. Prof. Yigael Yagin chuan Dollar 2,50,000/- 
in a lo leisak a, Israel ramah ngei a chanchin 
chhui belh turin a rawn keng chho ve leh ta a 
ni. Prof. Yagina pa hianin scroll lehkhaziak pathum 
dang chu Bethlehem khua atangin a lo le: chhawng 
ve tawh bawk a. Heng lehkha ziak 'scrolls' te hi 
tunah chuan Jerusalema Museum-ah en theihin 
an dah a ni. Scroll hmingthang ber chu Isaia bu ni 
a, ft. 24 a sei a ni. Kum 1949 khan Prof. Har- 
ding, Jordan rama thilhlui chhuitu pawl Director 
chuan heng lehkha ziak man tozia leh a hlutziate 
hriain Tuipur thi khawthlang lam ramte chu a vai 
zawm leh ta a, Scrolls 900 aia tam puk 30 atangin 
an hmuh belh leh a. Puk pakhata an hmuh hnemna 
ber chu puk No.4 an tih chu a ni a, 1952 khan chu 
chu an hmu chhuak a, Qumran hmun atanga yard 
100 chauhva hla a ni. Heng Dead Sea Scrolls te hi 
Savun leh Phairuang (Papyrus) a ziak a ni a, pahnihte 
erawh chu dar pheka ziak a ni thung. 


Chanchin hlui chhuitu Josephus leh Pliny te 
chuan Dead Sea Scroll ziaktute hi Essenes an ni e, 
an ti a. Essenes-ho hi sakhua avanga inti hrang 
pawl, mihring nun pangngaı hi tena, sualnain a 
chim loh tura fianriala awm hrangte an ni a. Jerusa- 
lem khawpui chu chenna tlakah nga! lovin Tuipu: 
thi kam thlalerah chuan tawngtai leh Pathian thu 
zir tur leh a taka retheihna nun leh khawngaihna 
nun dai chho turin an inserh hrang a ni. Hetiang 
pawla tel tur hi chuan in leh lo leh thil neih zawng 
zewng chan leh kalsan a nga! a. Essenes-ho hi 
Yumran-ah hian B.C. 31-ah khan lirnghingin an 
awmna chu a tihchhiat avangin an rauhsan a. Kum 
30 a lo vei leh hnu chuan, an hmun hluiah vek 
hian lo kir lehin, an hmunte chu сһеј thain khaw 
te takte an din leh ta a. An vai hian A.D. 78 

khan Rom General Tita sipaiten Jerusalem Juda 
helho hmet mit tura an kal pahin an tihlum vek nia 
hriat a ni. Rome sipaite an lo lan takah chuan, 
Essenes-ho hian an thil neih hlu ber, Pathian thu 
ziak chu dah thain a him theihna ber turah, pukah 
mi kal mai mai theih lohnaah chuan an han thukru 
a lo ni a.-He thlaler hian an thil neih hlu tak 
chu kum 2,000 lai a lo vawn that sak hnuah 1947 
khan hmuh chhuah leh ani ta a ni. 


He Oumran khawhlui an han laih chhuah chuan, 
in lian tak a dung ft. 120 a sei, a vang ft. 90 a zau 
chu an hmu a, heng hi lung lian pui pui rem khawm 
a ni a. A hmawr lamah chuan ral ven buk chhawng 
thuma sang chu a awm a, pindan ser tak zau tak 
dining room an tih chu a awm bawk a, hetah hian 
chaw leh chawhmeh suahna bungbel tha tak tak 
sang tam tak an hmu chhuak a ni. Hemi pindan 
dawtah hian choka a awm a, tin, lehkha ziakna 
dawhkan hlai tak leh thutna te, lehkhatui bur pahnih 
dar sen leh hluma siam chu an hmu chhuak bawk 
a, dar senah zawk chuan lehkhatui khang tawh 
an hmu nghe nghe a ni. Hemi in velah hian sam 
dumna dawr te, sakawr in te, bel vuakna hmun 
te, thil herna khawl te leh tuizem lian pui pul 
pasarih a awm bawk a. He tuizernah hian leihnuai 
kawngin, tlangchhipa tui chu hrua: luh a lo ni 
a. He hmun ram atanga chhak lam hna'te-ah chuan 
thlanmual hlui a awm Lawk a, thlan 1100 chhiar 
theihin a awm a ni. 


Bible zir mi te leh chhuitu tam ber chuan, Tui- 
pui thi kama Dead Sea Scroll lehkhabu ziak hmuh 
chhuah hi tun kum zabia thil hmuh chhuah pawi 
mawh berte zingah an dah a ni. Qumran hmun hi 
hrilhfiahtu ten chiang taka min hrilhfiah hnuah leh 
a chanchin hi lehkhabu tam taka ziak tawh pawh 
ni mahsela, keimahnihovin, kan mit ngei a kan han 
hmuh hnu chuan kan kal zel a, thui fe kan kal 

hnuah chuan khaw ram pakhat kan thleng leh a. Hei 
hi Engedi khaw hlui a ni. He khua hi lal Saula'n 
Davida a Um a, Davida bihrukna khua kha a ni a. 
Heti lai hmun pawh hi tunhnai deuha laih chhuah a ni. 


TUIPUI THI : A hming hian awmzia thui tak a nei 
a, dil lian tak a ni mai a, mahse, dil ti lova, Tuipu 
(Sea) an vuahna chhan hi he dil hi a len em avang- 
in leh tuipui a tiat avangin Tuipui Thi an vuah a. 
Tin, thi tih an vuah lehna kher hi he dil lian puiah 
hian, a chhungah nungcha luia cheng thin sangha 
te, kaikuang te, leh chengkawlte emaw, rannung 
dang reng reng nung the: an awm loh avangin Tu- 
pui Thi tiin an lo sa a ni. A dung mel 47, avang 
a zauna lai berah mel 10 a nı a, tui chim chin hi 
mel kil li 360 a tling a. A thuk lai ber hi ft. 1,278 
a nı a. He Tuipui Thi hi tuifinriat zawl atın ft. 1,300 
in a hniam zawk bawk a, khawvel pumpuia hmun 
hniam ber a niin, phaikuam kan tıhah pawh a Киагп 
lai ber a ni. 


Thenkhat chuan tuifinriat ara a hniam zawk 
chuan engahnge tuifinriat tuite chu a rawn luan 
luh mat loh ? an ti mai the: a. Tupui Thi leh 
tuifinriat inkarah hian tlang ram zau tak a awm 
avangin a inpawh lo anı. Israel rama Һи zawng 
zawng chu he Tuipui thiah hian a luang lut a, 
Jordan lui te leh an rama lui dang dang pawh 
chu a luang lut vek a ni. Hmun hniarn ber a nih 
avangin luan chhuahna a nei ve tawh lo va, ni 
sain a han ema tuihua a kal ral chu a intheh ral 
dan a ni ta a ni. Chuvangin tlangrain hmun hrang 
hrang atangin, lui tui chuan thi: tumtak a rawn 
len thla a, chu chu luang chuak >! lo va, tui hua 
a kal ral avangin Tuipui Thi hi tui dang alın a 
danglam ta a. Hmun lia then hmun khat hi chemical 
salt (chi) a ni. Heng chemicals-te hi Calcium Chlo- 
ride-te, Magnesium-te, Patasium-te an nı a, lei 
tih thatna atana thil tangkai tak vek an ni. 

Tuipui Thi-ah hian, Ram Thianghlim lui zawng 
zawng a luan luh avangin ni tin tui ton maktaduai 7 
a luang lut anga chhut a ni a. Kan sawi tawh angin 
heng hian luan chhuahna nei lovin, niin a han em a, 
ton maktaduai 7 vel bawk ni tin tui hua kal ral leh 
zel ang a ni mai a. Chuvangin a tui hi bukin tui pang- 
Ngai alin a rit a, hemi avang hian Tuipui Thi-ah hian 
tui hleuh thiam lo tan pawh tlak a hlauhawm lo a ni. 
A Chunga thut mai emaw, zangthala mut mai emaw 
hian a tui hian mihring rihna a zo va, a hleuh duh 
tan a hleuh theih tho bawk a. Hem: hi a awmzia 
chu Tuipui Thi tui nangmah tia kha la chhuak ta 
ila, buk ta ila, nangmah aun a rit ang a, chuvang 
chuan, i taksa kha a zan zawk miau.chuan, i mut 
emaw i thut emaw khan, i pil thei ta lo a ni. 


A hmuna kan kal tum hian, kan thiante tam tak 
chu Sapram atanga Tuipui Thı-a tu: hleuh chaka 
thawmhnaw lo inralringte an ni a, phur zet maiin an 
han hleuh vel a. Dil dang leh hmun danga an tih 
theih ngailoh tui chunga an bawkkhup ringawt lai te, 
an zangthal te, an thu lai thla te leh, mit la tur 
hrim hrima lehkhabu an han chhiar laite thla kan 
inlaksak tawn hlawm a. Kan zinpui sap nulate chuan 
heng an thlalakte hi an ngaisang hle a. Mizopa tan 
erawh chuan, an hnute dawmna te hi a te lulai a, 
an hna an zo lo va, an kekawrté te pawh hi a 
sin lulaı e, tih ngel tur an ni a. 


"Tuifinriat tul pawh hi al tawh tak a ni a, bai 
tui aiin a al tawh zawk a. Chumi lêt lı-ın Tumpu 
Thi tui hi à la al zawk a ni. Heti ema danglam 
a nih avang hian, mi thenkhatin damdawi, tihdam 
theihna neiin an hria a, damna duhin Tuipui Thi-ah 
hian an inbual bawk thin a ni. Chuti taka a al avang 
vek chuan, pangti hrisel pangngai tan pawh, pal zal 
mai mai theih a ni lo va, Tuipui Thia chen zawh hian, 
tui thianghlima intleuh leh vat a ngai thin a. A bula 
hotel-ah chuan, hmun hran atanga tui thianghlim pipe 
a an lak chuan, intleuh fai a ni leh thin a ni. 

Tuipuı Thi hian makna bik tak a nei leh a, chu 
chu a chim chin a danglam the: chu a nı. Kan fan 
lai hian, Tuipui Thi kam lawkah chuan khaw ram pa- 
khat kan hmu leh a, lungrem leh leirawhchana in hi 
sak a nih avangin a sulhnu chu a chhui theih viau 
va. He khua hi eng khua nge a nih Bible lam atangin 
chhui chhuahna a la awm lo a. Eng vanga chuti lata 
khua awm a, ram leh si nge tin kan ngaihtuah lai 
chuan, min hruaitu chuan kan chhak lungpui tohlawta 
lung ker leh rawng hnawih chu min kawhhmuh a. 
"Kum 100 kal tawha, British General-in Tuipui thi a 
va fan lai chuan, khi khi Tupu: Thi in a chim chin 
chu a nı e," tun min hrilhfiah a. Tunah chuan chum: 
hnuai daihah chuan motor kawngin kan kal a ni si a, 
a châwmtu lui tuite a thuhmun reng a, eng vangin 
nge hetianga a chim chin a danglam theih tih hi, 
ngaihtuah thiam a harsa hle a. Engpawh nisela, chu 
khawram kan hmuh chu a tui chim hniam laia an 
din, kum za engemawti hnuah a tui chim chin a lo 
sanin, chu khua chu an darhsan lo thei lo nuna lang. 
Tuipui Thi duh tawka kan fan a, kan chen zawh hnu 
chuan, a bula hotel lian tak chu kan thingpui inna 
tura ruat a lo ni a. Thingpuite kan in hnuah kan Bus 
chuan kan kal leh ta a. 


Bung 38. 
ISRAEL KHAWNGLUNG KULH : MASSADA 


"Bawi nı tura dam ai chuan zalenna nein kan thi nang e." 


Tuipui Thi kama kan kal zel chuan, hmun pakhat 
hmingthang tak leh pawimawh em em, Massada chu 
kan va thleng a. Hei hi Mizo tawngin, 'Israel Khawng- 
lung Kulh" tiin ka dah tawp mai a ni. Tuipui Thi 
khawthlang lamah mel hnih leh a chanve-a hla a ni 
a. Judai thlaler ram tlang tam tak zinga pakhat a ni 
a, tlang chhip zawl hi a zau zawng fing khat, a 
dung lam mel chanve a sei a ni aş Tuipui Thi 
atangin ft. 2000 a sang a ni. He Massada hi Tuipui 

Thi kam tlang tohlawt, Dead Sea Scroll an hmuhna 
tlang zawm zel kha a la ni a. Judai thlaler ram 
atanga tui fur tlak laia ruahtuite chu Tuipui Thi 
lama lo luang lutin heti lai hi hmun hnihah kawr 
thuk takin a zai bun avangin he mual hi amahin 
a chawr chhuak nawlh ang a ni, tui fur tlak lai 
tih loh chuan, tui luang engmah a awm chuang lo va. 


He lai hmunah hian, B.C. 40-ah khan Heroda 
liana khan kulh ropui tak mai a sa a. Amah ngeiin a 
sawi danin, Juda hovin amah an duh lohva, paih 
thlak an tum huna, a inhumhimna turin a ti ani. 
Mark Antony-a lung a tihawi loh chuan, ani khan a 
duh hun hunah a ban the: bawk a. Mark Antony 
tlawnna atan Jerusalem kulh chhungah Antonia kulh 
ropul takin a sak thu kan sawi tawh kha. He Massada 
tlang chhip kulh sak hi ft. 18 a sangin lungin a hung 
chhuak a, kulh bing sang 38 a nei a, chung chu ft. 75 
a sang theuh a ni. A chhungah chuan, buh dahna tam 
tak leh bahrik sipaı chen theihna te chu a siam a. 
Tin, chu bakah lal ropui a nih ang ngei a, chenna 
nuam tawk tura buatsaih a ni. Chutih hun lai 
ngaihtuah chuan an engineer-te thilthiam  tawp a 
ngaih tur a ni ngei ang. Heroda-in hetianga tlanch- 
hiatna tura kulh ropui tak a lo sak avanga, Massada 
hi hmingthang a ni lo va; Juda-ten vawiin nia an 
ngaihsanna em em leh hmun thianghlim ang hiala 
an lo puanna chhan chu indona ropul tak he tlang 
chhipa thleng chu a ni. 


A.D. 70 kum khan Rome sipaiten Palestina leh 
Jerusalem an han lak a, Juda tam ber te sala an man 
hnu khan, Juda  pasaltha rual hlawm khat Zealot 
pawl, an puithiam Eleazer Ben Yair hovin Massada 
tlangchhipa Rom sipai tlemté awm chu an va hneh a. 
He tlang hi an luah ta a ni, ram leh hnam chhana 
thihngama beitu la him chhun tlemte leh Jerusalem 
khua atanga raltlan chhuak mi thenkhatte pawhin an 
rawn fin ve ta a. In hmatawna Rome sipaite bei thel 

ni tawh hek lo, rawlralin heti lai hi tanhmunah hmang- 


ISRAEL KHAWNGLUNG KULH 247 


in an che ta a ni. A.D. 72 kum hian Rome sıpaı hotu 
lalber Tita chuan Gen. Silva leh a hote chu he 
tlangchhipa Juda awm hote han luhchhuak tur 
leh la ngei tur hian a tir a. He tlangchhipa mi 
tlemte hi an hneh hma loh chuan, chutih lala ram ni 
tla seng lova roreltu an nih chu an puang thei bik 
sı lo a ni. Tichuan, Gen. Tita hian a sipai (haber 
berte Rome sipai rual Legion sawm (60,000) hruaun 
helai tlang hi a pan ta a. 


A hmuna han thlirin, chut maia lak theih a nih 
loh tur a hmuh lawk avangin hual beha, tam chhuah 
a tum ta a ni. He tlang hual hian, kulh bang mel 
thuma sei, an han siam phawt a, hei hi a chhunga 
mite ei tur leh in tur la tura an luh leh chhuah 
theih loh nan a ni. A khat tawkin, hmun riatah 
Rome sipai Camp an siam a, heng Camp hungna 
lungte pawh hi tlawhtute tan hmuh turin chiang 
takın a la awm a ni. Rome sipaite hian tam hneh 
mah sela, an han chho nawr thei bik si lo va, 
he tlang chhipa kulh pana lawn ngaihna an hre lo 
nen: Tichuan, hneh taka an hung hnu leh an hual 
beh tlat hnu chuan, chu tlang bul atang chuan, an 
inpek hun chu an Sakuh Ser nghah ta ngawt ngawt 
mai a ni. Thla ruk chhung an hual hnu chuan, inpekna 
tur awm thawm riva a la awm chuang lo va. Hetih 
lai hian Gen. Silva hian chu tlanga mi tlemtete chu 
hneh thuai turin Rome khawpui atangin thupek a 
hmu nawn ut ut mai sı a. A tihngaihna hre lo chuan, 
Israel ram zawng zawnga a hneh tawh Juda mite 
chu a ko khawm a, tihluhnain le: chhun vuma 
leihlawn dawh turin thu a pe ta a. A vel hnaia lei 
chu laun khaw chhak lam panga chhengchhiaah 
chuan lei chu a chhun khah tir ta zel a. 


Hetiang hian a ni telin tlang chhip chu an 
hnaih chho ta a. Tlang chhipa mite khan, an thalte 
chuan zuk kap tak thin mah sela, an unau sal 
chhawra an chhawite bawk chu an zuk hliam palh 

thin avangin chhiinah chuan an bei thei vak lo va. 
Zanah rawlrala chhuakin hnathawktute zinga Rome 
sipai mute chu an phil zeuh zeuh thei chauh a ni 
si a. A tawpah chuan, an lei chhun vum chuan 
tlang chhip a thleng ta a. Tlang chhipa mite chuan 
tan an khawh nain kulh bang chu an rawn tichhe 
tan ta ani. 


A tuk zingah chuan, Rome sipaite chuan an la 
ngei dawn tih a chian tawh hnuah an hruaitu Eleazar 
Ben Yair chuan thu ropui tak a rel ta a. "Mihring 
tan hun hi harsatna a ni zawk, thih hian harsatna 
a thlen ngai lo va. Mi zawng zawngin thih kan 
hmabak theuh. Mi huaisen leh mi dawihzep pawh 
an la thi tho dawn. Sal anga nung tura intuk luh 
hi kan ngaingam dawn em ni ? Kan nupuite, kan 
fanute, hmelmain an tibawrhbang tur kan ngaingam 
dawn em ni ? Kan fate sal anga an lo sei lian tur 
kan ngaingam dawn em ni ? Zalen kan ni a, keimahnin 
ngaihtuahna fim kan hman theih lai leh kan ngun- 
hnamte kan kuta a la awm lai hian, kan zalenna hi 
humhim i tum ang u. Hmelmate sal leh an tihduh- 
dah tura nun ai chuan, zalen taka thih a thlanawm 
zawk a ni. Kan hmelmaten min hnehna lawmman 
an lak tur hi i pe phal lovang u. Keimahni kan lo 
intihhlum theih chuan, kumkhua atana hmingthanna 
chu kan khum dawn a ni," tiin thu a sawi a. 


Tlang chunga mi zawng zawng chuan, Rome 
sal nih emaw, Rome kuta thih ai chuan lo 
intinhlum vek chu an thlang ta a. Chhungkuate, nu 
leh pa leh fate chu inkaihkuahin lungchhe taka an 
tah hnuah chuan Pasaltha thlan chhuahte khanin an 
rawn sam tan ta a. He thilah hian a samtu leh a 
samate pawh tumah zam hmel pu an awm lo. 
Tichuan mi sawm la dam zingah chuan thum vawrin 
a dang zawng tihlum leh tur an inthlang chhuak 
leh as chu chuan a thiante pakua a han tihhlum hnuah 
chuan feiah inbawh burin a intihlum ve ta a ni. 

A tuk zingah chuan. Rome sipaite chuan, chu 
kulh an lak theih loh leh lak an tum em em, nasa 
taka inbeihna leh inpawmchilh huama an lo chhoh 
chuan, a rehin a lo reh ruth mai a. An han haw! 
vel chuan eng dang hmu lovin, mitthi ruang hlir a 
lo nı ta a. An beisei loh lutuk thil an hmuh avang 
hian Rome sipai huaisen leh tawrawt pui pui te chu 
an zam hial zawk a nı, Rome sipaite chuan nasa taka 
inbeia hnehtu nihna an beise: em em lain Juda mite 
huaisen tak leh rilru sakhat tak mai thihna pawh 
hlau lo hnam huaisen chuti zat an lo intihlum an 
han hmuh chuan, an tan chuan chu hnehna chu 
hnehna tling lo, kawrawng leh a lem mai, sakhat 
lo a nı ta a ni. Heng chanchin chipchiar hi hriat 
lohvin thamral mai mai awm taka ni a. Amaherawh- 
chu tlangchhipah hian hmeichhia pahnih leh naupang 
panga hmaih palh an lo awm a. Chungte chu an va 
hmuhchhuah chuan, thil awm dan zawng Zzawng hi 
an lo hrilh a. An chanchin chipchiar tak chu General 
Silva hian ziakin Rome-ah report a thlen ta a. 


He indona ropui tak leh chumi report pawh chu 
kum 2000 dawn lai theihnghilhin a awm hnuah tun 
hnaiah Rome khuaa report hi chin chhuah leh à ni 
a. Tichuan, Israel rama Massada hi khawi lai hi nge 
tun an tharthawh leh a ni. Judai tlang ram ram 
roah chuan tlang tohlawt engemaw zat a awm avang- 
in hmuh lawk theih pawh a ni lo va. Thlaler vaivut 
ten a lo khuh tawh bawk si avangin, a lang mai lova. 
Mahse, thlawhtheihna atangtea an zawn hnuah ni 
awm ngeia an hriat hmun chu an han lai a. 1955-56 
khan Prof. Yigael Yadin leh a hoten, tuna Massada 
hmun dik tak hi an lai chhuak ta a ni. Judaho 
an intihhlum dawn tum khan, an hotupa Zawlnei Elea- 
zara khan an ei tur buh leh chawhmeh inchhawpte 
chu halral lo turin thu a pe a. "Kan hmelmate an 
lo chhoh hunah chuan, tlak chham kan neih vanga 
thi kan nı lo tih hriat theihna turin, el tur buhzema 
mite kha khawih danglam suh u," a lo ti reng a. 

Massada tlang an han chhuichhuah leh a, buh dahna 
hmunte an han en chian chuan, suahdura han chawh 
leh pawhin, thik tak thlengin buh hlir a lo la ni, 
han tamchhuah mai chi an ni lo tih a hriat a ni. 


Massada tlang chhipa Heroda in an tih pawh chu 
kan fang a, a chhuatte pawh sailungvar rawng chi 
hrang hranga chei a lo ni a. Lal ropui nge nge, kum 
2,000 kal tawha a in sak kha, vawiinnia Mizorama 
mi tam berina chhuata kan hman phak loh a la ni. 
Chu mai chu ni lovin tui lumna hmun a siam kan en 
bawk a, hetah hian lungrem tui tlin theihna hmun 
a awm a. Chu mi hmunah chuan lungthu ang reng 
tam tak lung ban, a chung lam zum deuh hi a 
rawn pawng chhuak fur a. A hnuai lamah hian meipui 
an chhem a, chu mei sa chuanin ban lungthu ang 
deuhva rawn pawng chho, a chhung kawrawng chu 
tilumin tui pan deuh taka chhun chu a rawn tisa 
thin a ni. Chu chu tui lâknain a piah bual (nab 
chuan hruai luh leh a ni. 


Massada kan fan lai hian Zealot pawl hruaitupa 
Eleazar Ben Yair a thu phuah hi chhiar chhuah a 
ni a. He thu ropui tak hi vawiin nı thlengin Israel 
mite sipai tang tur chuan thutiam lak nan an hmang 
a ni e an ti. "Hnam dangte sala awm tura nun ai 
chuan, zalenna dik tak neiin kan thi zawk nang e." 
An pi leh pu huaisen takte chanchin hian an hnam 
pawh a fuih hle niin a lang a.Vawiin ni thlenga 
Israel hnam kan chhuiin indonaa an huaisenzia leh 
an thiltihtheih dante han thlirin hnam dangte hnuaia 
bawih leh sala awm aia zalenna neia thih an thlan- 
Zia a hriat hle a ni. 


He lai tlang tohlawt hi kal harsa tak a la nih reng 
avangin, kalna a awlsam nan thirhrui kawng "rope 
way" siam a ni a. Hei hi American Company-in an 
rawn tihsak a ni. A tlang bul thut Tuipui Thi kam 
atang chuan thirhrui lian tak, belval nemsawih ang- 

in, a tlang panga hmun rinawm tak an siamah chuan 
an han thlung chho va. Thir bawm lian tawk tak, 
a chhunga mihring sawmli vel chuan theihna, Mizo 
pa thlam tia velah chuan, a chhuk zawnga kal leh 
a chho zawnga kal inbanlet tawk chiahin a vei tawn 
reng thin a ni. Tlang chhip hi ft. 2000 lai a ni kan 
tih kha, tlang chhip thlen hmaa lei lam han bih a, 
hnuai lam ft. 2000-a thuk kawr chhengchhia zuk 
thlir chuan hmulthi a ding uaih uath the: a. Hun 
kha leh chen ni tin vawi tam tak chhuk chhova lo 
vei tawh ni mah sela, kan kal ve tum h:an thirzai 
llanpui chu a chat hmuk ang tih a hlauhawm hle 
mai. 


He Massada tlang chhip atang hian Tuipui Thi 
hi a lang chiang hle a Tuipur thi piah Jam hi Moab 
tlang a ni a. He moab tlang thlür zinga pakhat 
Pisga tlang atang hian a ni, hmanah hruaitu Mosian 
Kanan ram 'Khawizu leh hnute tui luanna ram' chu 
a rawn thlir ni. Mahse Pathianin luah a remti lo 
a nih kha. (Duet 34:1-5) Tuipu Thi awmna hmun 
hi Jordan lui ruam thla zel kha a ni a, a ram tha 
lai tak a ni. Tin, a lehlam kan thlir chuan, Judai 
ram thlaler lam tlang hmun ro tak chu, mit tlin 
tawk deuh thawin thlir tur a awm bawk a. Kan kal 
ni hian khua a tha a, ni a eng tha bawk a, khaw 
hawi a nuam em em a. Hawina lam apiangah Bible-a 
ram leh hmunte thlir tur leh inkawhhmuh tur a 
awm zel bawk nen, a mit tlaı thlak hle mai. 


Thir hlüm bawma tlang bula kan haw thlak 
leh hnu chuan, zin mi ram hrang hrang atanga lo 
kal bus sei pui puia lo thleng thar zelte chu kan 
tawk a an la hmuh ve loh lo han hmu tawh kan 
nih avangin, keiniho chu tlemin kan induh deuh va. 
Israel ram tun lai huna tlawhtute chuan Massada 
hi an hmaih phal ngai lo a ni. 

Bus-a kan luh leh hnu chuan kan Guide-te 
chuan, "Kan kim vek em ?" an han ti a. Kil khat 
atangin fiamthuin, "Kim lo an awm chuan ban phar 
rawh se," ka lo ti a, kan nui ham ham a. Jeriko 
pan tur chuan kan kal leh ta a. Jerusalem khaw 
hmun kha ft. 2500-a sang chauh ni mah sela, Tui- 
pui thi hi tufinriat aia ft. 1300-a hniam a nih ve 
thung avangin heti lai kar mel 25, ke pawha ni 
khat kal lek hi ft. 4000 velin a inthlau a ni. Jeriko 
khua hi Jordan phairuama a ram tha lai leh hausa 
chu a ni a. Ralkhata han thlir pawhin hnim a hrin 
dup bik a, Serthlum te, Balhla te, Nipui thei (date) 
te an ching nasa hle a. Tin, Tum thing a tam 
avangin, "Tum khawpui" tin vuah a lo ni hial 
bawk a ni. | 


Jeriko hi Bible-a kan hmuh hmasakna ber chu 
Israel faten Jordan lui an kan lai vel khan a ni a. 
(Numbers 22:1, Joshua 6) Jeriko-ah enthlatute 
Joshua khan a tir a (Joshua 2: 1-24). Joshua leh a 
hoten berampa ki tawtawrawt pasarih hmangin an kal 
hual a, he kulh hi a lo chim a, an la ta a ni. He 
Jeriko kulh chhia hi Bethel mi Hiel-an a siam 
tha leh a. (1 Lalte 16:34). Zawlnei Elisha khan tui 
tui lo an tih leh nau chhiatna thlen fo thin chung- 
changa amah an va pun khan, he Jeriko khuaa tui 
hi a lo tihtuisak a. Jeriko chhehvel tuitlan ber hi 
"Elisha tuikhur" tiin an vuah a. He tuikhur hi Jeriko 
khawhlui lamah hian hmuh turin a la awm a ni. 


Lal Isua ngei pawh khan Jeriko hi vawi tam tak 
a kal tlang tawhin a rinawm a. Galili ram atanga 
Jerusalema kal tur tan chuan, Jeriko hi kal tlang a 
ngai thin a. Kalhlen Kut hmang tura Jerusalema a kal 
tum te khan Jeriko khua hi a tlawh ngei ang. Jeru- 
salem khuaa a thil tuar turte a zirtirte a hrilhlawk a, 
(Matt. 20:17-19). Jeriko khua-ah hian Isuan tum 
khat pawh mitdel mit a tihvarsak a, (Luk. 18: 35-38). 
Hemi tuma mitdel a tihdam zawh hnua Jeriko khua 

a luh hian a ni Zakaia amah hmu tura theipui kunga 
lo lawm kha a pianthar ve tak ni. Isua Krista hi eng 
beiseina neiin nge a lo thlir kan hre lo va, amah- 
erawhchu Isua hian amah hmu duhtute chu a hlawh- 
chhamtir ngal lo a nı tih a chiang a. "Zakat, lo chhuk 
thuai rawh, vawiinah 1 inah ka thleng tur a ni," a ti 
a. (Luka. 19). 


Zakala hı chhiahkhawn hotu a nı a. Khatıh lala 
chhiahkhawntute khan Rome sorkarın a phut ala tam 
mipui hnen atangin pawisa an la khawm a. Sorkara 
an thehluh bak zawng chu anmahnin an khawlthin 
nin an sawi. Chutiang a nih chuan an va han ding- 
chhuak hma dawn em !! Mi hausa leh pawisa ngah 
nimah sela an thau an sawh thin mipuite chuan eng- 
ahmah an ngai bik lo va. "Misual" an tih zingah an 
lang pha a ni. Sorkar sum a hman diklohna te mipui 
ta zawk a lo chhehrelhna te hi Zakaia thil tihdik loh 
chu niin a lang a. Tun hnuah pawh hian sorkar chan- 
tur al lo lak pénte, mipui chantur al lo lak pen te hi 
Zakaia a pianthar hmaa a thil chin thinte a ni a, 
chutiang lak atang chuan Kristian te chu kan fihlim 
tur a ni. 


Thılhluı zirtute'n ngun taka an zirna atang hian, 
Jeriko kulh thuahthip thum an hmu chhuak a. Henga 
an lung hman leh leirawhchan hman te hi lung kum 
tehna Carbon 14 hmangin an han teh a, B.C. 7000 
hun laia mi nun an hra, Heng kulh thuahthip 
pathumte hi a hnuaihnungber chu a hlu: ber a, a 
lathawlin a dawt a, a chung ber chu a tharlam ber 
a ni. A tharlam ber pawh hi Joshua leh a hote'n 
Jeriko kulh an tihchim Ја: at khan a la upa zawk a 
ni. Jeriko kulh tihchim kha B.C. 1300 vel nun an 
chhut a. Khatih laia kulh sakna awm ang hmanrua 
chu khawiah mah an hmu lo a ni. Jeriko khuaah 
hian khawpui ropu tak an din ang a, engvangin 
emaw, chu khua chu a lo ram a. Thlaler vaivutin 
zawi zawiin a lo khuh pil bo ang a. Kum za tarn tak 

a ralhnuah a hmun ngaiah hian khua din lehin a ram 
leh ang a. Chutiang chuan tum thum a ram hnuah 
a tum lina Joshua leh a hoten an tihchhiat tak kha 
an din leh ta niin an ring. 


ISUA THLEMNA TAWHNA TLANG : Jeriko chhakah 
hian tlang sang tak a awm a. A sang ber chhipah 
hian han ding thei ila, mit tlin tawk a lang thei 
awm e. "Tin, Diabola chuan, tlang sang takah a 
hruai leh a, khawvel ram zawng zawng leh a ropuina 
chu a entir a" (Matt. 4:8,9) a tih hmun kha niin 
an ring. Bible-ah hian Isuan thlemna a tawhna hmun 
tak hi sawi chianna a awm lem lo. Amaherawhchu, 
Isua hi Jordan luiah Johana hnenah Baptisma chang 
tura lo kal a ni a, Baptisma chan zawh veleh chuan 
thlarau hruaiin, diabola thlema awm turin thlalerah a 
a awm ta a, a ti a. Jordan lui ruam atanga han 
chhut chuan, hei hi thlaler awm hnai hmasa ber 
niin a lang. A hnu zela thurochhiah chhawng zelah 
pawh he lai hi Isuan thlemna a tawhna tiang ani 
e, an lo ti ve reng ani. 


Kum zabi ruk lai velah khan Isua ni sawmli leh 
zan sawmli chaw a ngheina puk nia an hriatah chuan 
biak in an sa a. Hei hi kum zabi sawmpathumnaah 
tihchhiat a ni a, 1874 khan Greek Orthodox hovin 
an nei kir leh ta a, tunah hian puithiamhovin pui- 
thiam zirna hmun Monastery atan an hraang ta a ni. 
Isuan thlemna a tawh chungchang ngun taka Bible-a 
kan zir chuan thlemtu hi a fing hle a ni tih a hriat 
theih a. A riltam lai chuan ei barin, rawngbawlna 
Isuan a tan dawn tawh avangin, mi hip theihna 
tura dangdai taka rawngbawl turtein a rawn thlem 
a. Lal Isua hian Thlarau Thianghlim a chunga a lo 
thlen hlimin thlemna a tawk a nih si chuan thlarau 
mi tam takte hian thlemna an pumpelh dawn lo a 
ni tih a chiang a. Ni tin sikulah te, Office ah te, 
thlawhhma lamah leh ei zawnna, sumdawnna hmun- 
ahte thlemtu hian ringtute mi a rial dawn lo tih hi 
i chhinchhiah ang u. 

Jeriko-a hotel lian tak pakhatah chuan chhun 
chawk kan ei a. Hei hi kan chaw eina tur hmun atana 
lo ruat lawk a ni reng a. Hotel lian tak a ni a, 
compound zaw! tha tak mai, pangpar leh thing 
buk mawi tak tak nei a ni. Sap ram atanga ni lum 
khawpkham lo hlir kal chhuak kan nih bawk avangin 
hotel kawt zawl ni enga chaw ei chu kan duh tlang 
ta a. A thu hrimin sapho hian holiday-a ram luma 
zin chhuah a, inpho sen hi an thlakhlelh ber a ni 
a. Holiday-a an chhuah a, sen sek sawka nia an 
impho theih tawh hi chuan Sap rama an haw thlak 
lehin an induh deuh sawt thin a ni. Tun tumah 
erawh hi chuan ni luma han inphona hun thaw! 
a awm si lo va, chaw ei tura chawlh chu kan hun 
awl a m mai sia a. Kawt zawlah chaw kan han ei 
chuan an ramte anga ni nem takin a han en ang 
kha ani 1 khaw lo mai a, Israel ramah pawh Jordan 
lui ruam phai kuam ni kang a lo nih bawk si avangin 
a lum ta hle mai a. Chaw ei tur an han chhawp 
hma hma chuan lukhum turte insiam chawpin, lehkha 
lukhum khum fur chungin chaw chu kan ei tlang 
ta a. 


Heng lai ram chu ram lum a lo nih tak avangin 
tho te pawh an lo indaih ta viau va. Sapramah chaw 
ei buaipuinaah tho hmuh thiang lo tluka kan lo 
ngaihna ram atanga zin chhuak kan ni si a, chaw 
ei tur an han chhawp a, tho an han vir vat vat ta 
mai chu kan buaipui tan ta hle a. A hnuah ei siam- 
tu chuan tui thianghlim in tur a rawn chhawp a, kut 
khingkhata no pali rawn kengin a kut zungtang chu 
novah a inchiah kim far mai an han hmuh chuan 
sapho chuan an in ngam lo va. Kei, a khawchhak 
pa ber chuan tlawmngaih ka chhuah a, ka ko nawn 
leh a, Tray-a rawn keng turin leh kut hnim tawh lo 
turin ka lo hrilh a. Ei tur min chhawpte erawh chu 
thil tui hnaı tak tak an ni hlawm aş sa hemhmin te 
an rawn telh a, a hang tui hle a ni. Bible ram 
leh hmun te an han hrilhfiah a, chuhhe!h taka thla 

kan la sap sap ang bawkin, dawhkanah eitur an rawn 
chhawp pawh chuan kan phurna pangngai kan chhawm 
tha theuh niin a lang a. Puar taka kan inhnawhkhah 
hnu chuan Jeriko chu kan chhunpelh a, Galili ram 
pan chuan kan tlan ta zel a. 


Kalkawngah hian kan Guide ten kan ram hmuh 
leh kan hmun tlan pelhte chu an hrilhfiah zel 
a. Jeriko-ah khan chhun chaw kan lo ei hnem tlang 
deuh nge ni, Jordan luiruam boruak lum vang nge ni, 
ni dang leh hun danga kan men fiah tehlul thin nen 
kan thiante thenkhat chu an muthlu tan ta a. Kawng 
lakah thingpui in turin kan chawl a, thei chi hrang 
hrang an lo zuar teuh va, a mante kan han zawh 
chuan Sapram ngaihtuahin a lo tlawm hle a. Tlawm 
awm reng pawh a ni a. Sapramah khan Israel rama 
thei tho hi kan lei thin a lo ni a. A lian tha tha 
thlangin kan bus-ah chuan hmun rem remah kan 
chheklut ta sap sap hlawm a. Kan lo inlei deuh bawk 
a ni ang, a hnua kan ei fe chung pawhin Sapram 
thlenga hawn tur a la awm thei a ni. 


Bung 39. 
AW GALILI 


"Aw Galili, ram vannei mi, Isua a chhungah a leng si" 


Khua a thim tan tihah chuan, Galili dil kama 
Tiberia khua chu kan thleng ta a. Hotel lian tak 
leh tha takah chuan kan thleng a, chhawng sarihna 
air condition-ah min thlentir a. Chhun lamah Tuipui 
Thiah duh tawkin lo cheng tawh mah ila, tui vawta 
han intleuh leh chuan kan harh sawng sawng a. 
December 31 zan a ni a, kum 1980 chu a lo ral 
dawn tak avangin he hotel-ah hian Tiberi khuaa 
an thalaite an rawn pung khawm a, an theih ang 
tawk chuan an zaiin an lam a. Amaherawhchu, an 
hla sak tam tak chu Sap tawng a nih loh avangin 


AW GALILI 257 


leh Sap ramah khawvela zai thiam ber berte zai leh 
chetla TV ahte kan lo hmuh than bawk avangin, 
thahnemngai taka an han tih pawh chuan an thing- 
tlang deuh raih hian a lang a. An music hian ka 
zinpuite chu a cho tho deuh pawh a ni mahna, ka 
thiante chu an han lam ve tan ta a. Music mila an 
han lam, an han inthehkual, an han inthing vel chu 
Sap nge nge hian an tlin ber nun a lang. 


Kei pawh chu ka thiante chuan min han pawt 
ngial thin a, College ka kal lala N.C.C.-a sipai lam 
kan zir tih loh kha chu, lam thiam chian tak tak ka 
lo nei lo va. A reng thuah Sap lam hi lo thiarn ve 
viau pawh nun han lam ve mah ila, Mizo pa lam 
ka ni tho tho hian ka ınrın avangın zir tur chiah 
Ka inngai io. Kil khatah chuan a endiktu ang hrimun 
ka thu ran mai a. Lam zawm zel sela chuan hotela 
pung khawmten an rawn hmu duh zawk mah awm 
e, mahse, zanlai inkhawm tura Galili dil kama biak 
in kan pan a lo hun ta a. 


He biak in hı 'Petera biak ın" an tih thin a 
ni a, Galih dil kama awm a ni a. Isua thawhleh 
hnua a zirtir Petera leh a thiante len deng hnena a 
ınlarna hmun kha a ni. (Joh. 21:15) A chhunga lung 
lian tak hi Isua inlarna leh ei tur an buatsaihna leh 
Petera hnena thupek a pekna hmun anı e, anti. 


He zanlaı inkhawm kan nethah hian Lalpa zanriah 
Sacrament kan kil nghal a, zinho zingah hian Pastor 
thawk lai pali an tel avangin Sacrament buatsaih 
chu thil harsa a m lo. Pastorin thu a sawi lai te, 
Sacrament a buatsaih laite hian Galili dil tuifawn ri 
sung sung mai chu a chiang em em a ni. Kum 2,000 
dawn lai kal tawhah khan Lal Isua leh a zirtirte 
pawhin chung tui fawn rite hre pha reng chuan 
rawng an lo bawlza tawh ang a, an lo tawngtaiza 
tawh thin ang tih rilruin a suangtuah a, ngaihtuahna 
a kal thui hle a ni. 

Inkhawmna khun taka kan hman zawh chuan 
kum thar a lo ni ta bawk a, Saphovin an tih danin 
Kumthar Chibai inbuk nan an infawp kual ta sup sup 
a. Sapramah chuan thiante emaw, chhungkhat laina 
hnaite emaw an inhmuh leh an inthen dawn apiang 
hian biangah rei lote an infawp ziah thin a. Hei hi 
keini Mozovin kut thinga chibai kan inbuk ang hi a 
ni ber mai, heng hi Saprama kan lo hmuh zin tawh 
avangin thil makah ka ngal lova. Amaherawhchu heta 
kan inkhawm tum hian zinhote hi unau, chhungkua 
ang maia khawsa kan ni bawk a, Kum Thar induh- 
sakna chibai inhlan tawn theuh an duh a ni chek 
ang a, kil khata an fawh pumpelh theih hram beiseia 
ka lo ding chu Pastor chuan min rawn hmu a, min 
rawn fawp hmasa ber a, midangte chuan an rawn 
zui zel a, an vai chuan Kum Thar duhsakna chu min 
rawn hlan ta theuh a. Heng hi induhsakna entirna a 
ni. 


Kan inkhawm bang chu kein kan haw chho a, 
electric eng nuam bawk nen, Galili dil kama kawng- 
pui chu kan han hrut leh te te a. Tiberia khua 
chuan Kum thar 1981 a hmuah thlen leh avangin 
kawng dungah leh khawlai hmun tin maiah mi 
an thahnem hle a. Kum thar hi khawvel hmun 
hrang hrangah kan lo lawm tlang hle ni awm a nı, 


He Tiberia khua hi A.D. 26 khan Heroda Antipas 
chuan a din a ni a, Rom Emperor Tiberius hming 
chawiin Tiberia an lo sa a ni. Lal Herodan a sak hun 
laia a ngunthluk ang bawkin vawiin niah pawh khaw 
pui mawi tak a la nı a, a hnuaia Galil дил a 
rawn chawi chhoh bawk avangin khaw hawi a nuam 
em em mai. Hadrianan Jerusalem atanga Juda zawng 
zawng a um chhuah tum khan Juda mifing te leh an 
hruaitu tam berte chu Tiberia khuaah hian an rawn 
pem a. He khuaah hian Juda mifingte thlan tam tak 
a awm avangin Judaten an ngaisang hle a ni. 

A tukah chuan Galili dil leh a chhehvel ram te 
fang turin zing chaw ei khamah chuan kan chhuak 
leh ta a. Hmar lam panin Galili dil chu a kamah 
chuan kan thaw! phei zel a, kan Guide te chuan 
The Horns of Hittin, kum 1187-a Saladinan Mosolman 
sipai huaisen tak tak hruaia Crusaders-ho Ram Thi- 
anghlim kum 80 chhung lai lo awptute a tukdawlna 
hmun chu min kawhhmuh a. He lai mualah hian 
Kristian sipai, Crusaders sing hnih thah an ni a, 
sing thum dang chu an lal chawpin man an nia, 
Isua khenbehna Kraws thing tak kha Damaska 
khuaah ral lakah lak sawn a ni ta nghe nghe ani. 


Thui vak lo kan kal leh hnu chuan khaw ram pa- 
khat min kawhhmuh a, hei hi Magdala khaw hlui a 
ni. Tiberia khua atanga mel li vel chauh a ni a, Lal 
Isua hun lai chuan khaw tih tham tak a ni a. Chan- 
chin ziaktu Josephus chuan mi sing li an awm a, 
lawng 230 a awm, tiin a ziak a. Engpawh nise 
kan hriat lar tak chu Magdalini (Mary of Magdala) 
kha he khua atanga lo chawr chhuak hi a ni. Mari 
Magdalini hi a vanglai chuan thawm na tak ni awm 
a ni a, tun lai huna kan sawi danin, hmeltha’ si, 
hmangaihna sem zai thiam tak a ni awm e. Lo 
piangtharin Isua rawng a bawl tak nain a awmna 
khawhlui hi chu a lo ram ta a ni. 


Galili dil chhakah hian mual rem tak nuam tak 
mai a awm a. Hei hi Isuan tlang chunga thu a sawina 
hmun kha a ni a. 


"Rilrua retheite chu an eng a thawl e van ram an ta a ni si a... 
( Mat 5: 1-9 ). 


He Bible chang ropui tak hi Kristiante chauh ni 
lo, sakhaw dang betute pawhin an lo ngaisang a. 
India ram hruaitu ropui tak Mahatma Gandhi chuan 
a lo vawng reng thin a ni. Africa chhim lama a awm 
laiin Lal Isua thusawi ropui takte a chhiar atang 
hian Kristiana inpek pawh a duh ve ngei a ni awm 

e. Amaherawhchu, chu lai rama Kristiante nun atang 
chuan thil itawm a hmuh si loh avangin Lal Isua 
leh a zirtirna thu ngaisang em em mah sela, Kris- 
tianah a inlet thei ngang lo a ni. Kristiante hian kan 
ni tin nunah Krista mawina hi tilang chhuak thin 
ila, Mahatma Gandhi-te anga hruaitu ropui kha 
Kristian lo ni teh reng se la, India ram chanchin 
hi tun ai hian a danglam ngei ang. 


Tlang chunga Lal Isua thusawina hmunah hian 
biak in ropui tak sak a ni a. Matthaia bung nga 
thu hi kan zinga Pastor-in muangchangin a chhiar 
chhuak a, hmun fianrial a tam bawk a, mahnia 
fianriala tawngtaina hmang turin kan kal hrang 
hlawm a. 


He mual atanga hla vak lo mual pharh tha tak 
mai chu mipui sangnga hraina hmun a ni a, kum 
2000 dawn lai kal tawha Isua thusawi ngaithla tura 
mi sang tam tak han inhawr khawm leh tlang 
panga thu thiap thuapte mıtthlain a hmu thei a. 
He mual atanga han hawi thlak chuan Galili dil chu 
a lang pawl ruih mai a, ral leh lama khuate pawh 
chu a hmuh theih vek a, kan thlang lawk chu 
Kapernaum khua a ni a. Dil leh a bul vel mual 
han inchawi tawn dan hi a mawi em avangin Joseph- 
us chuan, 'Khuanuin a thiam tawka a duan a ni 
(The ambition of Nature),' a lo ti reng a ni. Kaper- 
naum khua chu kan pan thla ta a. Kan zuk thlen 
chuan sign-board a lo awm a, "Kapernaum, Isua 
khua" Capharnaum, the town of Jesus) tih hi a lo 
intar a. 


KAPERNAUM : Kapernaum hi Jordan luiin Galili 
dil a finna atanga mel hnih vela hla a ni a. Lal 
Isua hun lai hian Galili dil kam vela khaw lian 
ber leh khaw hausa tak a ni awm e. Rom Ram 
awptu thut hmun a ni a. Lal Isua khan a seilenna 
Nazareth kalsanin Kapernaumah a insawn a, hei 


AW GALILI 261 


hi a rawngbawlna hmun pawimawhah a hmang 
a ni. He lai hmunah hian a thatna te, a thiltihtheihna 
te, thilmak tih hmangin a entir a. Kapernaum 
hi Petera khua a ni a, (Mat. 8:5). Isuan Synagogue-ah 
a zirtir a. (Mark 1:21). Phar a tithianghlim a, 
ramhuaı zawl a tidam a, Petera pi khawsik a 
tidam a, Sipai za hotu bawih a tihdamsak bawk a, 
(Mat. 8:1-15). In chung thiata zeng pakhat an 
thlak chu, Isuan a tidam a. Jaira fanu a kaitho a, 
hmeichhe thiput a tidam bawk a, mit del pahnih 
an mit a tihvarsak bawk a. A Zir tir zinga pakhat 
Matthaia chu Kapernaum khua atang hian amah 
zui turin a ko bawk a ni (Mat. 9:1-36). 


Pathian ram chanchin tha nasa taka a zirtirna 
hmun a ni bawk a. Thilmak tih a mal mala Bible-a 
tarlan bakah hian, "A hnenah ramhuai mante tam 
tak an rawn hruai a; tin, thuin ramhuaite chu a 
hnawtchhuak a, dam lo zawng zawng chu a tidam 
bawk a," (Mat. 8:16) tun Bible chuan a sawi a ni. 
Chuti khawpa Lal Isuan thu leh thiltiha rawng 
a bawlna hmun leh thilmak tam tak a tihna hmun 
Kapernaum khuaa mite chuan Amah chu an rin 
theih si loh avangin a hau a ni, (Mat. 11:23-24). 
He khua hi tihchhiat a ni a, a khaw hmun dik 
tak pawh hi kum za tam tak chhung hriat lohvin 
a awm a. Kum 1905-ah khan thil hlui chhui mite'n 
an hai chhuak leh tan chauh va, tunah hian Kaper- 
naum hi Galili dil kama khawram pakhat a ni 
ve mai a ni. An thil laih chhuah zinga lar ber 
ta zawk erawh chu, Juda biak in Synagogue chu a ni. 
He biak in ram ta hi A.D. 244-a sak kha a ni a. 
Isua hun laia sipai za hotuin a sakna hmun ngeia 
sak kha a ni a, a chhan chu he biak in sakna hman- 
ruaah hian Rom leh Juda ho chhinchhiahna leh 
thil hrang hrang an hmuhchhuah vang a ni. Jerusa- 
lema sipai zahotu bawih thi lek leka a nat khan 
Juda upate Isua hnenah a tir a, chungho chuan 
he sipai zahotu hi Isua hmaah an recommend a 
nih kha, (Luk. 7). 

He biak in ram hi a ban thenkhatte a la 
ding a, tin, a sakna lung thenkhatte chu a bulah 
dah that a ni bawk a. Heta chhinchhiahna an hmuh te 
chu khawnvar dahna pasarih te, Davida arsi 
te, Tum thing lemte leh Pathian bawm, thuthlung 
bawm lemte a ni. Biak in hmasa zawk sipai za 
hotuin a sakna hmanrua ngeite hmang khan he biak 
in pahnihna hi sak a ni tih an chhui chhuak a, chuti 
a nih chuan heta ban ding laite leh a sira lung 
hun thatte hi Isua hun laia mi niin, a aw thangkhawk 
lo dawngsawng tawhtute an nih avangin ngaih- 
tuahna a hruai thui the: hle a. Heng lungte ngheng 
reng chung leh rilrua tawngtaina hmang reng 
chungin ka ngaihtuahna chu kum 2,000 lai kal ta, 
Lal Isuan kum khat leh a chanve lai Kapernauma 
rawngbawina a hman lai hun rilruin a chhui zel a. 
Heng lungte hi tawng thei leh thu sawi chhawng 
thei ni ngai se, Isua zirtirna thu lawmawm tak kha 
an va dawng hnem tawh dawn em ! A thil mak 
tihte kha an va han hmu hnem tawh dawn em! 


Rilruin Mizoram ka ngaihtuah a. Isua Krista 
zirtirna leh keimahni nun ngeia thil mak tam tak 
kan hmuh hi Zoram kristianten kan puang chhuak 
dawn em ? Puang chhuak lo kan nih chuan heng 
lung tum ang chauh hi kan ni ang, tihte leh Isua 
Krista hmangaihna hretute hian kan au chhuahpui 
dawn lo a nih chuan Bible chang danga Isuan a lo 
sawi tawh, 'Hengte hi an ngawih reng chuan lungte 
tal a au chhuak tur a ni," a tih kha rilruah a lo 
lang a. Kapernaum atang hian Galili dil chu lawng 
lenga fang turin kan chhuak ta a. 


GALILI DIL: Galili dil hi a dung mel 13, a vang 
mel 7 a ni a, hlam 25(ft. 150) vela thuk, a kam zela 
tehin mel 32 a tling a ni. Tuifinriat alin ft. 686-in a 
hniam zawk a ni. Hming hran hran Tiberi, Kinneret, 
Genesaret dil titein an lo vuah tawh a. Galili dilah 
hian sangha chi hrang 50 lai a awm a, Mizorama 

kan chaw hmeh siam dan, a chhum leh a kan 
anga siam zel tur ni ta ila, sangha chi hrang 
tem chhuak tur pawhin thla khat vel Galili dilah 
hian cham a ngai awm e ! Vawiin ni thlengin 
sangha hi lena man a ni a. Isua hun lai pawh 
khan Galili ruam hi ram tha a ni a, hmun hrang 
hrang inkal pawhna kawngin a pal tlang bawk a, 
a hmun a mawi em avang leh, a kam lawk Tiberia 
khuaa tui lum hnar neia luang chhuak hi mi tam 
takin damna nia an hriat bawk avangin Galili 
dilah hian mi tam tawk tak an awm nge! thin 
ang. Kum 90 kal taa lo zuk fang tawh George 
Adam Smith chuan "Tui a thianghlim si, a tui 
bawk si, sangha a tam si, Galili dil hi chaw leh a 
hmeh a ni nghal a boruak thianghlim a ni nghal 
bawk a, mit a hahdam a, chhun ni saah pawh 
a boruak a vawt nuam a, mipui zi nuak nuak 
karah chawlh hahdamna hmun nuam tak a ni." 
tiin a lo sawi a. Puithiam pakhat chuan, "Khawvel 
hmun dangah dil mawi zawkte a awm a ni mahna, 
amaherawhchu he dil tluka rilru khawih hi a awm 
thei tawh lo vang. A tui dum pawl ruih mai te, 
lawng leng mawi tak te, a kam vel mawi em em 
mai te han thlir hian eng dang  ngaihtuah chang 
lova darkar tam tak khawhral a awl hle a ni," 
a ti. 


An hrilhfiahna hi tha ti hle mah ila, an la 
uar tawk lo mahin ka hria a. January 1, 1981 
Kum thar ni, ka Birthday ni taka fang kan ni 
bawk a, ni eng hi a mawi zualin ka hria a, Galili 
dil leh a chhehvel chu khawvela hmun mawi berte 
zinga mi niin kei pawhin ka hria a. Fakna thu 
mawi tak han chhak chhuah ve pawh ka chak 
hle a, amaherawhchu ka inngaihtuah fe hnuah 
chuan, "Galili dil leh a chhehvel ram hi, fak ngai 
tawh lo a ni," ka ti ta ngawt a. 

Chutianga hmun mawiin a hual velah chuan a 
ni, Lal Isua khan Pathian ram Chanchin Tha a lo 
hrilh tan a, vantlang zinga a rawngbawlna chu a lo 
tan ni. Thil mak tam tak a ti a, dil kamah hian Isuan 
a zirtirte Petera, Andria, Jakoba leh mi dangte chu 
a ko va, phar a tithianghlim a. Petera lawng atang 
ngeiin mipui tam tak hnenah thu a hril a. Thlipui a 
hau reh a, tui chungah kein a kal a, mi tam tak- 
a tidam a, he dil bul lawka tlang pakhatah hian a 
zirtir sawm leh pahnihte chu a ruat a. Isuan Galilee 
dil bul tiaupho atanga Pathian ram chanchin 'Buh 
chi thehtu' 'Antam chi fang khat' 'Lova ro phumruk' 
'Tuikeplung tha tak zawngtu' 'Lenkhang tuifinriata 
den ang' titein tehkhin thu tam tak a lo sawi a ni. 


Galili dil kan fanna hi Tourist Boat a nia,a 
mawiin a thianghlim hle a. A chung chhawng atang 
chuan khaw hawi a rem em em a. Kan kal ni hian 
khua a thiang bawk a, a vel ram mawi takte kan 
thlir a, Galili dila sanghate pawh chu tui fim takah 
chuan hlim taka an leng nak nak a hmuh theih a. 
Tin, kan chung lamah savain min rawn chhaih hiau 
hiau reng bawk a. Heta lawnga kan awm lai hian mi 
pakhatin aurinna hmangın Bible chhiara thuchah 
tawi fel tak a rawn sawi a. Chu mi hnuah chuan 
zin mite chu chibai turin a rawn kal kual a. Kan han 
inchibai chuan Rev, Anis Shorrosh, Juda piangthar 
Ram thianghlim tlawhtute zinga rawngbaw! tura hun 
puma thawk a lo ni a. Kan han inbiak chian chuan 
Vellore-ah Pathian thu hrila a lokal tumin kan lo in- 
hmu tawh a. Khawvel lehlam pangah kan han inhmu 
leh hlawl mai chu amah pawhin mak a ti ve 
hle a. Mizo Zaipawlte kha India ramah leh America 
ramah a lo ngaihthlak tawh avangin thiam a tih 
thute a sawi nual a. A thawhpuite chu a ko va, "Hei 
Dr. Mawia, India rama ka thian a nih hi, inchibai 
rawh u," a ti a, mi a han inhmelhriattir a. A rawng- 
bawlpuite nen chuan kan inchibai hlawm a. Amah 
kan rin Pathian avang vekin Galili dilahte pawh 
rawngbawlpui unaute kan chhar thar zel a lo ni. 

Vaukama Israel ram khua Kibbutz an tih chu 
ngun thluk takin an khaw hotupa hovin kan fang a. 
An khaw ro inrel dan te leh an inenkaw! dan chip- 
chiar takin min hrilhfiah a, hemi chungchang hi chu 
bung dangah kan la sawi leh ang a. He khua kan 
fan zawh hian chawfakna tur hmun Galili dil kam 
veka hotel lian tak pakhat pan chuan kan tlan leh 
ta a. Chawhmeh tur duh min han thlan tir a, kan 
zinga tam ber Chuan Petera ei thin Sangha ngei chu 
ei kan thlang ta a. Tichuan Galili dil atanga lena an 
man ngei Petera Sangha (Peter's fish) an tih chu 
min chhawp a. Hei hi sangha bial deuh, vang deuh 
lam hi ani a, Galili dil sangha a nih vang nge ni, 
tui danglam bik riauin kan hra a. Chhun chaw ei 
khama thawk lakna hun tlem kan insiamhnu chuan, 
Jordan lui hnar kin thlenga han zawh chhuak turin 
leh Golan Heights tlang ramte fang tur chuan kan 
Chhuak leh ta a. 


Bung 50. 
JORDAN LUI KAMAH 


"Jordan lui kamah ka ding a, Nghakhlel takin ka thlir." 


Jordan lui hi Bible-ah a lang zing hle a, Israel 
fate khan ram tiam thleng tur khan Jordan lui hi 
an kan ngei tur a ni a. He ngaihtuahna hi kan 
hla siamtute rilruah a lut nasa hle a ni ang, hla 
lamah pawh hian Jordan lam rikna a tam hle 
a ni. Lui nuam tak leh mawi tak anga chhamna te 
a awm a, lui hrehawm tak kai ngei ngei tur, thihna 
lui ruam anga tehkhinna te pawh a awm ve bawk. 
He ngaihtuahna hi kan Mizo hla phuahtute rilruah 
chauh a awm a ni lo va, Sap hla siamtute pawhin 
an lo thlir dan a ni ve reng a ni. 

Zawlnei Eliza chu Jordan lui kamah hian a nung 
chunga vana hruai chhoh a ni a. Josua leh a hote 
khan Jordan lui hi Jeriko khaw bulah khan an 
kan bawk a. Naamana, phar chu Jordan luia inchia- 
hin tihdam a ni bawk a. Lal Isua baptisma channa 
hmun a ni bawk a (Mk. 1:9-11). Isua baptisma 
channa hmun anih avang leh Thlarau Thianghlim 
rawn inlarna hmun a nih avangin Kristiante tan 
chuan Jordan lui hi hmun thianghlim a ni a, vawiin 
ni thlengin mi tam takin a lui tuia inbual turin 
an pan thin a ni. 


Jordan lui hi Hermon tlang chhip atanga hnar 
nei a ni a, tlang sang atanga lo luang thla zelin 
Galili dilah a lo luang lut a. Chuta tang chuan a 
luang chhuak leh a. Tuipui Thiah a luang lut a ni. 
A hnar atanga Tuipui Thi inkar hi mel 65 chauh 
a ni a, amaherawhchu Jordan lui hi a luan kikawi 
em avangin a lui dung zela teh chuan mel 160 a 
tling a ni. A hnar neihna leh a luan tawpna hi 
ft. 4,300 in a inthlau a ni. Hermon tlang hi ft. 3,000 
a sang a ni a, a tlang chhipah hian chatuan vur a 
awm reng thin a, nipui lai pawhin a tuiral lo 
a ni. Hei hi Galili dil kam atangin emaw, Israel 
hmun dang atangin emaw chiang takin a lang thei 
thin a, ralkhatah kawlkilah a var vau vau thin. 
Heti laia var reng thin hi putar khabe hmul te 
pawh a ang a ni mahna, Sam 133 ziaktu hian 
khawi lai hmun atangin emaw he tlang hi a thlir 
a ni mai thei. Bus chuan kawng tha takah Hermon 
tlang chhip pan chuan kan tlan ta zel a. Jordan lui 
hnar pali zinga a lian ber leh sang ber chu a hnar 
kinah kan han en a. Tlang pang kurung, lung khawk- 
rawk deuh atang hian a lo luang chhuak a. A tui hi 
a thianghlim leh a vawh that em avangin Mizorama 
'Fiara tui' ai pawhin a tui awm e. Hei bak hi chu 
Hermon tlang chhip lamah kal phal a ni lo va, a 
tlang chhip hi an sipai hmun pawimawh tak a ni a, 
Israel sipai ralthuam hlauhawm ber berte leh an 
thir hlum ral tawng theite an dahna a ni a. Jordan 

lui hnar kina hotel-ah thingpuite kan in hnu chuan 
Golan Heights fang tur chuan kan chhuak ta a. 


GOLAN HEIGHTS : Hei hi tlang ram, Bible-a 
Lebanon tlang, Jerusalema Pathian biak in ropui tak 
Solomonan a sak dawna thing tha an han lakna ram 
kha a ni. Damaska dai bulah kan thawi a, hei hi 
engin Saula a chhun thlukna hmun kha a ni a. 
Ram hrang a nih avangin va luh chu a remchang lo 
va. Kawng sirah pawh hian Lebanon sipaite Duty 
Post kan hmu a. Mual pawng pakhatah hian mupui 
thlawk tur lem lianpui, kum 1967-a Ni ruk indonaa 
Israel sipai he tlanga thite hriatrengna leh chawi- 
mawina atana an din chu kan hmu a. 


Ni ruk indonaah khan Arab ram paruk: Aigupta, 
Jordan, Syria, Lebanon, Iraq leh Saudi Arabia tang- 
rualin Israel nuai chimih an tum a nih kha. Kan fan 
mualah hian lei lama inbeihna nasa tak a awm a, 
Israel hmelmate chu Tank 200 chuang nen Jordan 
ruama luh thlak ngei tumin a tlang khahin an rawn 
khat a. Hetah hian Israel sipai Lt. Colonel Joseph-a 
hovin Tank 20 nen tan an khawh ve a. Thih ngam 
lupuin an inbei ta a. He lai tlangah hian hmelma 
Tank rualte hi an chhuah thlak hlauh chuan Israel 
ram chu an la mai dawn si a. Col. Joseph-a chuan 
hneh dawn lova a inhriat avangin biak hlatnain Jeru- 
salema sipai hotu ber General hnenah chuan tanpuina 
tir turin thu a thawn a. General chuan, "Minit 15 
chauh tal tan lo la rawh u, tanpuina ka han tir 
thuai dawn," tiin a chhang a. Theihtawpin an 
han tang leh a, engmah riva dang a awm si lo va. 
Tlawm leh zah dawn thei ni tawh hek lo, thua 
thawn leh ta a. General chuan, a ngai bawkin a lo 
chhang leh a. Rei fe an han inbeih hnuah pawh 
chuan tanpuina lo thleng tur a awm chuang lo va. 
Mahse, an vanneiha siamin hmelma Tank tam takte 
chu an lo kap chhe tawh a, hmelma sipaite chuan 
an tank tha la awm chhunte chu tlan chhiat sanin 
an hnung tawlh ta a, Israel-te chu an lo chak ta a 
ni. 

A hnua Lt. Col. Joseph-a'n an hotupa ber a 
han zawh fiah chuan, "Thu i rawn thawn lai khan 
ka hnuaiah sipai emaw, thlawhtheihna pakhat emaw 
pawh ka nei lo. Kan sipaite leh kan thlawhtheihnate 
hmelma beiin an chhuak vek a, dawt ka hrilh 
che kha min ngaidam la," tiin a chhang a. Colonel 
huaisen Joseph-a hi Brigdier General an kaisantir 
nghal a, amah avang hian lei lam indonaah Israel 
ram tlu chhe tur chu chhanhimin a awm a ni. Kha 
indonaa Israel a lo chak thei mai kha thil mak a 
tling a ni. Aigupta sorkar chauh pawh khan mal 
beih huphurh lo mah se, sorkar dang pangate kha 
a pun tho va. Israel khan sipai 51,200 (singnga zet) 
chauh a nei a. Aigupta sorkar hian. sipai 60,000 
(sing ruk) leh Tank 900 chuang a rawn chhawp 
phei a. Jordan sorkar pawhin sipai 55,000 (singnga 
leh sangnga) he indonaah hian a tir chhuak a ni. 
Israel hian thlawhtheihna 350 chauh a nei a, chu 
pawh chu France siam Mystere chi kha a ni a. 
Aigupta hian Russia thlawhna MIG 21, a tha chi 
tam tak a nei a, tin Russia tank vek T-54 chu hman 
sen loh a kawl bawk a. Ni ruk indona a han rem 
meuh chuan Arab-ho lam thlawhtheihna 379 chu 
tihchhiat a ni a, chutih laiin Israel thlawhna 42 
chauh a chhia a. Arab lam sipai 35,000 an thi a, 
Israel lam chu mi 679-in nunna an hloh a ni. 


Ralthuam Arab sorkar tangrual ta an tih chhiat 
‘ringawt pawh hi dollar 1,500,000,000,000 man a ni. 
Hmanah Aigupta lak atangin Mosian Israel fate him 
takin a hruai chhuak a, he Ni ruk Indonaah hian 
Mosia dang vek, General Moshe Dayan chuan Israel 
fate hi Arab (Aigupta) sorkar lak atangin a chhan- 
chhuak leh ta a ni. Russia hnen atanga ralthuam a 
chawk luhte chhuanga, "Ni sawm lek chhungin 
Israel ram hi khawvel map atangin ka nawt reh 
dawn a ni," tia lo vautu Aigupta leh a lam tang 
Sorkar panga dang te chu Israel hnam tiemte 

hian ni ruk chhungin a ti tlawm ta vek a, ni tin 
sorkar pakhat tukdawl zel ang a nih chu ! He Ni 
ruk Indo zawh hian Israel chuan Sinai ram pumpui 
leh Golan Heights leh Jordan khaw thlang lam 
zawng, leh Jerusalem khua chu a pumin a nei 
nghet ta bawk a ni. Indonaa Israel fate thiltih- 
theihzia hi chhut tham tak a ni. Sorkar tam tak hian 
runtu hmelma thlawhnà lo hmuh lawk theihna Radar 
khawl an nei thluah tawh a, chung hmang chuan an 
khawpui leh an ramrite an veng thin a ni. Israel fate 
erawh chuan tunah chuan Radar khawl man theih 
loh tur thlawhna an siam thiam leh tawh a. 


Ni, suk chen vel a nih chuan Golan Heights 
atang hian Galili dil panin kan haw thla leh ta a. 
Galili phaizawl kan thlen chiah hian m a tla dawn 
suar suar a, ni tla turin Galili dil a han enkhalh leh 
a kam vel a han chhun eng ruih mai chu mawi kan 
ti hle mai a. Joshua, ni chelhdingtheia kan ngai hle 
mai a, a thla kan han lak chu kan chelh din theih 
dan awm chhun a ni ta mai si a. 


Kawng lehlama hawin Galili dil chu kan kal hual 
a. Kawng lakah Jordan lui hi kan kan a, Jordan lui 
kamah chuan kan bus kan tiding a, Sipai Chand kap 
ang tak taka thlà te kan lak leh hnu chuan, luiah 
chuan chhukin a tuite chu kan zuk dai kher kher a. 
Chuta tang chuan Tiberia khuaa kan thlenna hotel 
chu kan pan phei leh ta a. 


Hemi zan hian kan team tawngtai inkhawm chu 
hun thaw! takin kan nei a. Intihsawt tlan kan duh a, 
thahnem kan ngai a, thute pawh rilru taka sawi leh 
dawnsawn a ni reng thin a. Kan zinga Pastor pakhat 
chuan, "Ram Thianghlim hmun kan tlawhte hi kan 
thinlungah aiin kan Camera hian a dawng hnem zawk 
ang tih ka hlau e," tiin a tawngtainaah hial a chham 
chhuak a. A ni reng taka, hmun pawimawh apiangah 
leh chanchin nei apiang chu a thla lak zel kan tum 
tlang hlawm a. 

A hnuah chuan hun tawite ka han hmang ve 
leh a. "A ... Ram Thianghlim hi a chanchin kan 
ngaithla ang a, kan tlawh ang a, kan гар ang a, a 
thlalak pawh hi kan hawn tur a ni. Heng hi tang rual 
vek niin ka hria. Tlawh ve remchang loten a thla an 
lo hmuh te, keimahni ngei pawhin a thlalak kan thlir 
a, Pathian pawlna kan hmuh thar leh turte hi thil 
man hla niin ka hria. Kei chiah phei chuan Tape 
Recorder nen hmun pawimawh zawng zawng kha ka 
lo chhinchhiah vek asin : A thla chauh lain a ram 
hi kan ngaihsak lo vang tihna ni lovin kan thinlungah 
kan ngaihtuah ang a, tawngtaina nen thlate hi kan 
la ang a, a tam thei ang ber kan ak haw tur niah 
ka ngai," tiin ka han sawi ve a. "Nangni zawng ram 
changkanga mi in ni a, kum tin sang rual rualin 
Ram Thianghlim in tlawh thei a, kei chu India ram 
kilkhawr atanga lo kal ka ni a, ka chipui te, Ram 
Thianghlim tlawh thei hi tam an awm lo va. Chung 
avang tak te chuan thahnem ka ngai a ni," ka han 
tih takah chuan ka awmna ram chanchinte hriat 
an duh ta zel a. Tum aia thui Mizoram chanchin 
leh Kristian kan lo nih dante ka sawi chho ta zel a. 


A tawpah chuan fiamthu deuhin, "Israel ram 
ngaisang lozia kan ni hlei nem : Ka chipul thenkhatte 
chuan Israel hnam Manasea thlahte niin an inngai a, 
pem luh tum tawk te pawh an awm asin," ka 
han tih chuan ka thiante ho chuan fiamthu vekin, 
'A... chuti chu Ram Thianghlim kan fan zawh hian 
Mizoram fan zawm tur a nih chu,'an han ti a, 
kan nui dar dar hlawm a. 


Bung 41. 
NAZARETH LEH KAISARI 


Nazareth khaw panna kawngah hian Kana khua 
chu kan kal tlang a, Nazareth atanga mel li vela hla 
a ni a. Hei hi Isuan tui uain-a a chantirna hmun kha 
a ni a. Nazareth khua hi Ram Thianghlimah rau rau 
pawh Kristiante tan chuan khawpui pawimawh leh 
ngaihsanawm a ni. Tlang pang, awih tlan, thengthaw 
nuam tak awm a ni a, ft. 1230-a sang a ni. He khua 
hi vantirhkoh Gabriela'n Isua Krista lo pian tur thu 
Mari hnena a zuk hriattirna hmun kha a ni a, 

( Lk. 1:26-35 ). 


Thuthlung Tharah chauh hian Nazareth khua hi 
sawina a awm a. Isua hun lai pawh hian khawpui 
te deuh anga ngaih a ni tawh reng a. A.D. 66 kum 
khan he khua hi tihchhiat a ni a, a chhunga Juda 
tamber te chu Galili ramah an raltlan a. Khua an 
din leh hnuah A.D. 629 khan ümdarh an ni leh a, 
Crusaders hun lai khan he khua hi an din thar leh a 
ni. Kum 400 chhung zet Mosolman-ho kutah a awm a, 
kum 1620 atang khan Kristian an lo awm ve tan a. 
Tunah mi 40,000 (singli) lai an awm tawh a, Arab 
mi deuh vek an ni a, a tam ber chu Kristian an ni. 


He khuaa Biak in an sak chu vawi tam tak tih- 
chhiat a ni a. Kum 1730 khan Franciscans (Kristian) 
te chuan biak in te tak té an sa a. Vantirhkoh in- 
larna hmun leh Isua pianna thu hrilh lawkna phu 
ngeia biak in ropui tak sak an tum tlat chu, kum 
1960-68 khan an lo sa zo thei ta a. He biak in hi 
Israel ramah chauh ni lo, Middle East-ah pawh biak 
in tha ber pawl a tling pha a ni. A hmingah chuan 
'The Church of the Annunciation,' an vuah a ni. 


Italy in sa thiam, Muzia-a kut chhuak a ni a, 
biak in pahnih inzawm si, chhawng nei, ıntibuai 
lova a sak chu a ni. A hnuai lamah hian Crusaders 

biak in sak ruh rel chu a la awm a.He biak in hi 
ft. 80-a zau, ft. 130-a sei a ni a, a chungah hian 
a chhip zum a la awm leh a, chu chu ft. 170-a 
sang a ni. Cement leh lung rema sak a ni ber a, 
a chhip zum erawh hi chu dar sena khuh a ni. A 
chuan hnuaia Isua leh a nu leh pate chenna in, 
'Chhungkaw Thianghlim In" (Holy Family) an tih chu 
kan thlir a. Tuna a chawimawina leh a hriatrengna 
tura biak in thar an sak nen chuan khaikhin chi a 
ni lo va, lei puk, khawro deuh pakhat a ni ve mai. 
A hmel enin tlawm hle mah se, Lal Isua lo seilenna 
hmun leh a tualchaina hmun a ni tih han ngaihtuah 
chuan, lung a tileng thei hle a. A kawtah hian tui 
khur pakhat a awm a, Isua leh a chhungte khan an 
tui tlan ber a nih a rinawm a, chuvang chuan a 
hmingah, 'Mari Tuikhur' an vuah a ni. 


Nazareth-a Synagogue hlui chu kan va tlawh a, 
hei hi Isua naupan laia Juda-te biak in a ni ngei 
ang. Tuna ding lai kan hmuh hi chu, vawi tam tak 
an sak thatna tawh a ni a. Juda-ho danah Synago- 
gue sakna hi hmun thianghlim a ni a, Synagogue 
thar chu a hmun hluiah sak a ni zel thin a. Chuti 
a nih chuan heti lai ngei hi Isua naupan lala an 
inkhawmna thin leh Chawlhnia lehkhabu zial a phelh 
a, thu ziak a chhiarna hmun a ni ngei ang. Chu 
thu ziak Isuan a chhiar chhuah chu, kan zinga mi 
pakhatin a han chhiar chhuak ve leh a : 


"Riangvaite hnenah Chanchin Tha hril tura mi ruat avangin 
Lalpa thlarau chu ka chungah a awm ; ..... 2 


(Lk. 4: 18-19). 


Israel ram kan fan pah hian, thil eng engemaw 
Souvenirs leite leh mahni duh thua pawisa hman 
tulnate a lo tam bawk a, Israel pawisa thleng turin 
Nazareth Bank-ah kan kal a, India ramahte ram dang 
pawisa thleng a har teh lul nen, he laiah hian kan 
thleng duh zat min zawt a, a rate min hrilh a, ram 

chhung pawisa inthleng ang tluka awlin kan thleng 
thei a ni. Nazareth atanga hla vak lovah hian tlang 
pakhat Tabor tlang chu a awm a. 


TABOR TLANG : Tabor tlang hi ft. 1,900-a sang, 
Galili ram tlangah chuan a sang leh mit la ber a 
ni. Sam ziaktu chuan, "Tabor leh Hermon chui 
hming avangin hlimin an zai thin," a lo ti a (Sam 
89:12). Kanan sipai rual Sisera-ho Baraka ten an 
hnehna hmun a nih avangin Israel hnam chuan he 
tlang hi tlang thianghlimah an lo ngai reng ani. 
Isua hmel danglamna tlang a nih avangin Kristiante 
tan hmun pawimawh tak a ni leh bawk a. Thuhriltu 
pakhat chuan, "Isua hmel hi a danglam ni lovin, he 
tlangah hian a hmel dik tak angin a rawn lang 
chhuak zawk a ni," tiin a hrilhfiah a. Pathian 
en vel hmun chu hmun nuam leh hmun thlakhlelhawm 
a nih avangin zirtir Petera chuan cham a duh 
a, a rawt nghe nghe a nih kha. Mipui chim phak 
loh leh tlang chhip fianriala awm Petera'n nuam 
a ti ang deuh hian Mizo kristian tam tak hi, 'Rinna 
tlang chhipah,' inthlarau siakna ah, khawvel thil 
tawh phak lovah, cham kan duh fo thin a. Bible 
erawh chuan kan Kristiannate hi tlang bulah, 
ni tin khawsaknaah lantir turin min duh a ni. He 
tlang chhipa biak in ding mek hi chu, kum 1924-a 
sak a ni a, a hmingah 'The Church of the Trans- 
figuration’ an vuah a. 


Tabor tlang atanga hla vak lovah hian Nain 
khua a awm a, hei hi Isuan hmeithai fapa a kaih- 
thawhna khua kha a ni. Kan kal zel a, Jezreel phai 
zawl zau takah chuan motor kawng ngil takah kan 
tlan a. He phai ruam, Galili leh Samaria tlang 
inkara pharh duai mai chu Israel ram phai zawl 
zau ber a ni. Tlang, lungthu pathum ang deuhin 
a hual vel a, he mi lungthu pahnih inkar hi kea 
nileng kal a ni. Jezreel phai zawl hmar lampang 
hi Megiddo phai zawl. chu a ni a. He lai hmun hi 

Indona vawi tam tak an lo beih tawhna a ni a, 
Hebrai mite, Kanan mite, Midian mite, Suria te, 
Aigupta te, Assuria te, Babulon te, Grik te, Rome 
te, Arab te, Crusaders te, Turks te leh a hnuhnung 
berah British-hovin Indopui I khan he lai phai 
zawlah hian ındona an lo nei tawh a ni. A valin 
vawi sawmhnih aia tam he phai zawlah hian inbeihna 
a thleng tawh a ni. British General Allenby khan 
Turk ho tukdawlna hmunah a hmang a ni. He 
Megiddo hmun hi kum 1925 leh kum 1239 inkar khan 
Chicago University team-te chuan an rawn lai 
chhuak tan a, ram acrea 13 laia zau an han thenfai 
hnu chuan khawpui thuahthip sawmhnih an hmu 
chhuak ta a ni. Heng hi hun hrang hranga sak a ni a, 
Solomona Sakawr in an hmu chhuak bawk a. Sakawr 
450 leh tawlailir 150 a leng a, buh zem lianpui nen. 
Tin, a bang chim tawh te, in hlui te, Gate-te an 
hmu chhuak bawk a. Sai nghova siam thil mawi 
tak tak, thenkhatte phe: chu vawin ni thlenga a 
tluk tura mawi la awm lo a ni, Khawpui pawna 
lui tui chu lung sak tak ft. 250-a sei verh tlangin 
khaw chhungah an hruai lut a. Hmelma leh runtuten 
an tui lak hi an hmuh theih lohna turin an thup leh 
bawk a ni. Indo zinna hmun a nih avang hian, 
"Megiddo" han tih hian rilruah 'indo' emaw 'Indopui' 
emaw a lang nghal thin a ni. Indo hnuhnung ber 
khawvel tawpna tur hi Megiddo phai ruamah hian 
a thleng dawn nia ring pawl an awm a. "Anni chu 
Pathian Engkimtitheia ni ropuia indonaa  hruai 
khawm turin khawvel zawng zawnga lalte hnen- 
ah an kal a, nmun pakhat Hebrai tawnga Har Mage 
don an tihah chuan an hruai khawm ta a (Thup. 
16 : 16). Sap tawng chuan Armagedon hi Mount of 
Megiddo tihna a ni. 


Kan ramah ngei pawh mi thenkhatin Harmage- 
don indona an sawi lar hle tawh tih ka hria a, ka 
beng a verh hle a. Khawvel rama zawnga ram te, 
Israel ram, chutah pawh a phai zawl pakhata 

khawvel tawpna tur Indona a thlen hi a rinawm tak 
tak em ? Khawvel sorkar lian leh ropui zawk an 
tam lai hian Israel ramah kher khawvel tawp Indona 
hi a thlen rin a har mai thei. Thenkhatin an chhüt 
leh dan chuan, Israel leh a chhehvel Arab sorkarte 
inngeih loh dan hi tlang hriat a ni a, ui leh kel thlun 
pawlh ang an ni a. Vawi tam Israel hi an do rawn 
thin a. Inremna thu ziak fel thin tak mah sela, 
vawiin ni thleng pawha kan beng chhitna ber chu 
Israel leh a chheh velte thu hi a ni lo thei lo va. 
Anni inthenawm hi lo indo leh ta sela, Arab sorkar 
te hian Russia pun ta ang sela Israel chuan America 
a pun emaw a lo ngaive ang a. Thlawhna lian leh 
ralthuam hlauhawm an chhek luhna tur chu he 
Megiddo phai ruam hi a ni dawn a ni. Chutianga 
sorkar lian te an inrawlh tak taka, theihtawpa an 
inbei a nih chuan bomb hlauhawm ber Nuclear bomb 
te an hman a lo tul ang a. 


Hetiang bomb hlauhawm te hi an hman chuan 
a hmanna ramte chu an ral vek ang a, a hmangtu 
ram pawh a ding chhuak chuang lo vang. Pathian 
hian khawvel tihtawpna tur hian hmanrua eng nge a 
ruat kan sawi lawk thei lo va. Nuclear bomb te hi 
hmanrua a lo nih mai chuan Meggido phai ruam hi 
à hmanna tur a ni mai thelin mi tam takin an chhui 
bawk a ni. He phaizawlah hian indona hmun a nih 
thin lanna sulhnu kein: chuan kan hmu lo va. Leilet 
siamin thlai chi hrang hrang an ching a, kawngpul 
bula serthlum kung techu a thain a rahte pawh a 
lian bik a ni. Israel ram hmun thenkhatah chuan 
puan in lian tak kaih kan hmu thin a, zinmite tan 
kal phal loh a ni a. Heng hi khaw hlui leh hmun 
hlui laih chhuah mek Archaeologist Team-in uluk 
taka an la chhui lai mek vang a ni. Khawthlang 
lam pan zelin tuifinriat kama khawram pakhat 
kan zuk thleng a, hei hi Kaisari khua a ni. 

KAISARI : Israel ramah hian Kaisari khua pahnih a 
awm a, Kaisari Philipi zawk chu Galili dil chhak 
tlang lamah a hma ni khan kan tiawh tawh a, 
tuna mi hi Kaisari tuifinriat kama awm zawk a ni. 
He khua hi B.C. 20 velah Heroda liana an tih 
chuan Phoiniki khaw te takte awmsa chu tilianin 
khaw ropui takah a din a ni. Lawng chawlhna ropui 
tak a ni nghal a. 


Herodan Rom lalber Augusta Caeser hming 
chawiin Kaisari (Caesarea) a sa a. He khua hia 
mawi em avang leh a pawimawh em avangin Rom 
ram Awptu thuthmunah an hmang a, Pontia Pilata 
pawh kha he khua atang hian Kalhlen Kut khan 
Jerusalemah a han kal a, Isua chung thu pawha 
han rel a nih kha. 


A.D. 66 kum khan Juda leh Suria-ho inkarah 
intualvuakna a chhuak a, hetah hian Rom sipaite 
pawh inhnamhnawihna neiin hriat a ni a. Juda 
mi singhnih chuang tihhlum an ni. Hemi avang hian 
Juda-hote chu an hel ta a ni. Kum zabi pathumna 
lai velah khan Kristian mi thiam tak, Origen chuan 
Kaisari khuaah hian Pathian thu zirna pawimawh 
tak a din a, kum 300 hnuah he khua hi Mosolman 
hovin an rawn la a. Crusader hovin an la let leh a, 
Crusader ho awp lai hian A.D. 1252-ah France 
ram lal, King Louis IX chuan kulh tha takin a 
hung a, tihchhiat leh vek a ni a, Kaisari khua hi 
a ram hlen ta a ni. Zawi zawiin vaivutin a lo 
chhilh ta a. Kum 1956 khan thilhlui chhui miten 
an lai chhuak leh a, he khawpui ropuizia leh an 
sak thatzia hi an sulhnu atang hian an chhui leh 
thei a ni. Tuifinriat kama awm nimah sela tuifinriat 
tuite hi a al avangin ei leh inah a hman mai theih 
lo va, chuvangin, he khua afanga mel 12, tlang 
rama mi, tui thianghlim chu tuikawng sei tak siamin 
an la a ni. Heng tuikawngte hi leirawhchan leihlawn 
lianpuiin an buatsaih a ni ber. Kan enna laiah chuan 
tuikawng hi ft. 30-a sang a ni. 

AMPHITHEATRE : Rome hun laia ennawm enna 
hmun zawl, Amphitheatre chu hai chhuah leh 
a ni a. Hei hi tunah siam tha lehin vantlang puipunna 
atan an hmang leh zauh zauh tawh a ni. He Amphi- 
theatre hi thla de tir anga kual ruiha sak a hi a. 
A tlang kual hi ft. 1000-a sei a nı a, a hnuai zawl 
chu ennawm chhuahna hmun a ni. Mi 20,000 chuang 
an thu thei a ni. Kristian hmasate chungchangah 
chuan tihduhdahnate an tawk a, ram sakawlhte 
nen an insualtir fo thin tih kan hria a. Heng hi a 
bik takin Rom ramahte a ni ber a. Kaisari khaw ram 
kan fannaah hian Amphitheatre sirah lung pakhat 
a awm a, chu mi lung pangah chuan thu ziak hlui 
tak a awm a. Kan Guide-ten, "Han chhiar teh u 
le," an han tih chuan chhiar thiam alawi kan awm 
lo va. A thu chu hetiang hi ani : 


'" TIBERIEVM 
PVSPILATVS 
GVFMPA' 


Hei hi Grik tawng a ni awm e, a awmzia chu 
'Pontıa Pilat Ropuia' tihna a ni. Isua rorel saktu a 
nih avangin Pontia Pilata hming hi a lar hle. Mahse, 
thil chhuitute, a tak taka thil dap chhuaktute 
chuan 'He lung hı Pontia Pilata chungchanga hnuhma 
awm chhun (The first Archaeological evidence) a 
ni e," an tı a. Chutiang a ni chung pawh chuan, 
he lung hi tu siam nge ni a, tu kut chhuak nge 
a nih hriatna a la awm chung lo. Isua hun lai 
vela sulhnu niin a lang. Chutianga hrilhfiahna 
chiang kuang tak an lo neih si lo ah chuan, a 
kil khata Mizo pa chuan a hrilhfiahna a lo nei 
reng a, "Pontia Pilata dam lai lung a nih dawn 
kha," a lo ti a. 


He Amphitheatre rama an ban hlui, müm 
pelpul, bung rem rum atang hian Amphitheatre 
ropuizia tur leh Kaisari khua ropui dan tur a suang- 
tuah tham hle mai. Heng lung sakhat ban mum te hi, 
leia tluk pawhin a chhah lam patling kawngthleng 

thleng an ni hlawm. Crusaders hovin he khua an 
sak that hi acres 35 huam a ni a, Rom-ho khawpui 
a nih laia a thut hmun chu he mi let 6-a zau a ni. 
Kaisari afang hian chhim lam zawnga kal zelin 
tuifinriat kama Natanya khua pan chuan kan tlan 
leh ta a. 


Kawng lakah khaw pakhatah chaw kan ei 
a, he mi hmunah hian, Touch Wood Industry, chu 
kan fang nghal a. Hetah hian Olive thing hmangin 
thil siam chi hrang hrang, dawhkana hun mawi te, 
sava lem te, furnitures te leh hmanraw dang dang 
te an siam a. Heng hi zinmiten to tak takin an 
lei thin a ni. A tawngkam lo chhuahna tak chu, 
Kristian hmasa te khan tihduhdahna nasa tak an 
tuar thin a, hnung tawlh te pawh an awm. An 
sualte hria a, an nun an siam that dawn tak tak 
chuan, Jerusalemah lo kalin Getsemani  huana 
Olive thing kha rawn vuanin tawngtaina an hmang a, 
rinawm taka Isua Krista hnung zui an tum thu 
an chham thin a ni awm e. Keinin New Year resolu- 
tion kan tih thin te, Inhlan tharna kan tih thinte 
nen hian a inhlat lo vang. Hetiang avang hi nge 
ni, General Tita khan Jerusalem leh a chhehvela 
Olive thing zawng zawng chu A.D. 70-ah a suat 
vek a. 


'Touch Wood Industry' kan fan hnu hian Ramat- 
gan khuaa Diamond Factory kan fang leh a, khawvel 
puma lunghlu siamna lian ber dawttu a ni. A hmun- 
pui ber chu Van Moppes, Amsterdam-ah a ni a, 
1979 August thla khan ka fang tawh nghe nghe a. 
Amsterdam leh Ramatgan khuaa lunghlu siamna 
neitute hi Juda mi, pafa an ni. Lunghlu hi khawvela 
thil sak ber a ni a, zai tur chuan thir emaw, kahpa- 
thir emaw hi a chak tawk lo va, lunghlu vek lo 
chuan a zai theih loh a ni. Eng atanga insiam nge ni, 
kan tih chuan Carbon in tel muk a ni. Carbon 
chu kan hriat tlan theuh meihawl te, mei khu te, 

carbon paper-a thil dumte hi a ni ve leh mai a. 
Ril a tama ei theih chuan loh va, damdawi ang pawha 
hman theih loh hi mi tinin kan ngaihlu tlang theuh 
va. Khawvela mi tam berin kan ngaihhlut apiang 
hi thil hlu chu a ni mai awm e : 


Bung 42. 
KIBBUTZ — ISRAEL RAM 


Israel ram ni sarih leh zan sarih chhung uluk 
tak leh chipchiar taka kan fan hnu leh kan Guide- 
te'n an ram chanchin tam tak min hrilh hnu hian, 
an ram awm dan tlangpui ka hmuh dan han tar lan 
ka duh a. 


Kibbutz hi Israel thing tlang khua tihna a ni ber 
mai. Galili dil ral leh lamah khan Kibbutz chu kan 
tlawh tawh a. Kibbutz-ah hian mihring 500 atanga 
1,000 vel an awm ber a, an chenna inte chu Sorkar 
in tha tawka a sak vek a ni a. Kibbutz-a awmte hian 
a hu-hovin hna an thawk a, an hnathawh hlawh hi 
kamding kan tih ang hian Sorkar atangin pawisa an 
dawng mai thin a ni. Chhungkaw mamawh inenkawl- 
na tul sen hnuah an sum lak luh zawng zawng zatve 
an la khawl thei ang a ni. 


An ni tin hnathawhna thil tul tur chu an theih 
ang angin sorkarin an tihsak thin a, leilet an siam 
dawn a nih chuan, tuichhunchhuah siam te, leilehna 
hmanrua te, fertilisers-te Sorkarin a ngaihtuah nghal 
thin a. Chuta an thil thar chu sorkar vekin a leisak 
leh thin a ni. An ram hi ram tha angin kan ngai 
thin a, hmun tam ber chu ram tha a nihna awm a 
lang lem lo. Jordan lui ruama Jeriko-te leh hmun 
thenkhat khat ram tha bik zawng a awm ngei mai. 
Amherawhchu, Galili dil kama kan ram fan tam berte 
chu, lung khawkrawk tak takte a ni. Ni ruk Indo 

tuma an ram lak chin chu thlawhhmaah, thlai chin 
nan an Jet fai leh vek tawh a, an ram lak bak erawh 
chu, ram palaileng, lung khawkrawk, thlaler hmun 
mai a ni. Thlai chin nana an han hman dawn hian, 
lungte kha an phur sawn vek nge an vaw keh tih 
pawh kan hre lo va, a enga pawh ni se, an thlai 
chinte hi a tha thei hle thin a ni, Zikhlumte chu 
chawi tawrh thamin a hlum a, serthlum lah dokalh 
ngai khawpin a rahin a uai kiir a, balhla chu a bu 
(vui) hi do a ngai ziah bawk a ni. Alu lah lianpui 
pui an thar a, an thil chin apiangah an hmui ngil 
a nih dawn hi, tih mai tur a ni. 


Amaherawhchu, awlsam taka thlai rah tha tak 
tak thar mai chu an ni bik lo va, an lo neih dan leh 
an thlai chin dan han en hian, an thawhrim rah an 
hmu niin a lang zawk a ni. An balhla vui tak ngial 
pawh kawr an haktir a, sarang (plastic) in an khuh 
chhuak vek thin a. Alu hmun pawh ni se Ia, kil khat 
atanga kil lehlam thlengin sarangin khuh a ni. An 
ram sik leh sa inthlak thut thut thei leh chhun leh 
zan boruak inthlau lutuk hi thlai rahin a huat avangin 
chu mi lak atanga venna a ni pakhat a. Chubakah, 
ei chhe theitu rannung lak atangin a lo veng him ve 
leh bawk a. An thil thar tam tak hi khawvel hmun 
hrang hranga thawn chhuah a nih avangin, a him 
dam a nih a tul réng réng bawk a ni. 


Hetianga thil khuh hi a tha ngei tih chiang taka 
a lanna pakhat chu kan ramah pawh "Fanghma 
chhawl chhin" chu a lian duh bik e, kan tih thin 
kha ! A dikzia chu hre ve ve mah ila, Israel fate 
chuan, a tak takin an hmang tangkai thiam bik 
a ni mai e. Ram pawna thawn chhuah chungchang- 
ah tiam chin awm lo se la, tuna an thawn chhuah 
let hnih pawh thawn chhuak thei an nih thu an 
sawi nghe nghe a. 

Mi tam tak chuan Israel ram hi, "Khawizu leh 
Hnute luanna ram" a ni a, thawk rim lova ei leh bar 
hmuh theihna nia kan ngai leh kan titi thin hi a dik 
lo hle a ni. A ram mite hianin nasa takin hna an 
thawk a, Israel miten an thawhrim tluk chuan Mizo- 
ramah hian hna thawk duh ta ila chu, Israel ram aiin 
a let liin kan hausa thei ngei awm e. Khawizu leh 
hnute tui luanna ram hi kan beisei a, pem kan duh 
tak tak anih chuan, Mizoram-ah hian siam a awlsam 
zawk ang. 


Kibbutz-ah hian mihring khawsak phunga tul 
tlangpui chu sawrkarin a pe deuh vek a, Dak in, 
Telephone, Sikul, Health Centre te leh naupang in- 
fiam mual te. Naupang zawng zawng sikul kal tura 
beisai an ni a, an khuaa zirna an zawh hnua khaw 
dangah an kal zel dawn a nih chuan, thutiam an 
ziak thin a. "Lehkha ka zir zawh hnua kan khua 
(Kibbutz) in mi chhawrna tur a neih phawt chuan ka 
thawk ang," tiin. An khaw hmunah hna a awm loh 
chuan Sorkarin tul a tihna hmun apiangah a ruai ve 
leh thung a ni. Tin, Kibbutz-a awm nula leh tlangval 
leh puitling tawh phawt chuan Military training an 
nei vek a. Hei hi hmelma rawlrala an lo kala an lo 
beih let theih nan a ni. An khuaa mite hian an 
hmelmate chu an hneh dawn lo a nih chuan Phone 
in Sipai Post hnai ber chu an hriattir thin a, chu- 
tiang chuan runtute chu an lo bitum thei mai thin 
a ni. 


Ramri hi kan ram te anga lui lian tak emaw, 
tlang sang tak emawin a daidan chuang lova, rampa- 
laileng phaizawl ah khan ramri an siam mai thin 
avangin hetianga khaw tin an inralrin hi a ful 
ve reng a ni. Galili dil kam vel kan fan tum hian 
thirhlingnei thui tak inhung zui mai kan hmu a, 
chu chu Israel ramri chhinchhiahna a lo ni a. Kar 
awl neiin thuah hnihin hung a ni a, hung chhung 
lam hlam hnih velah hian lam lian an sial leh vek a. 

Kawng hi Zut mam loh a, lei laih phut vek a ni a, 
tuk tinin Patrol motorin an fang a, chu lam lianah 
chuan hmelma leh misual lut ru hnu hma a awm em 
tih an endik thin a ni. Thirlen chu rawn sutlang 
pawh ni sela, chu an kawng laih zau tak chu zuan 
ka hlen phak loh a nih avangin hmelma zan thima 
lut rute an awm a nih pawhin an man chhuak 
vat thei thin a ni. He patrol Jeep hian a hnung 
lamah thir ha nei, a hnuk a, chu chuan Jeep ke hnu 
kha a rawn hru phut leh nghal zel a ni. 


Mihring pian phung lamah chuan Mizo hnah 
thlak aiin an ngo zawk a, Sap kan tihte ai chuan 
tisen an ngah leh bawk a. An zinga kan chen leh 
an rama kan zin vel hian Mizo ang tak hmuh tur an 
awm hran lo va, anmahni pawhin an hnampui angin 
min hmu bawk lo a ni. Chuvangin, hman lai atanga 
hnam bo anga chhuina leh ngaihtuahna kal awm 
thin hi, a hmunah meuh chuan thui vak han chhui- 
pui chi niin a lang lo. 


Sakhuana lamah chuan Kristian an la tam lo hle 
a, an rama mihring hmun ngaa thena hmun khat 
chauh Kristian an ni a, a tam ber chu Juda sakhaw 
bia an ni a, Mosolman sakhaw betute an thahnem 
hle bawk a. Lal Isua seilenna leh rawngbawlna hmun 
ram leh leilung mite'n Amah Isua chu Messia anga 
an pawm lo leh zawlnei pakhat ang chauhva an in- 
zirtir chu khawvel hmun hrang hranga Kristiante'n an 
vei hle a. Chuvangin, an zinga rawngbawi turin 
Missionary-te an intir lut ve mek zel a. Amaherawh- 
chu, Missionary anga luh hi an sorkarin a remtih 
em em loh avangin hna chhuanlam tur remchang 
zawn a ngai thin a. Doctor leh Nurse anga luh a 
awlsam em em a, tin, lo neihna lama mi thiam 
(Agriculturist) emaw, Tourist Guide angtein mi tam 
tak an lut bawk thin. 

A ram leilung hrim hrim hi tlang ram leh 
phai zawl chawhpawlh ang deuh a ni a, a ram tlangte 
hi a sang lutuk lo va. Phaizawlte pawh zawl rual rem 
tak, zau lutuk lo, a ni ber. Tlang ram hmun then- 
khat chu Lal Isua hun laia a awm ang ni awm taka 
a hmunhma la tawh danglam loh a tam em ema 
ni. Kawng tha tak takin a inpawh tawh a, kal vel 
erawhchu a awlsam ta hle a ni. Jerusalem  pawh 
khaw thang lai mek a ni tih a chiang a, veng hrang 
hrangah in sak lai emaw a hmun laih thar hmuh 
tur a awm thliah thluah a ni. 


An ram sum hnar lian tak pakhat chu zin 
mite (Tourist) hnen atanga an pawisa lak luh hi a ni. 
Zin mite chu khawvel hmun hrang hrang atangin an 
rawn kal a, heta an zin vel chhunga an ei leh an 
thlenna leh an thil leina man hi pawisa tam tak a 
tling thin a, ni tin tlawhtute sang tam tak thlawhna 
te, motor leh lawngtein an lo thleng reng a. Entir 
nan : London atang ngawt pawhin Israel ram fang 
turin thlawhna lian mi 400 chuang lenna trip hnih 
a thleng ni tin thin a, khawvel hmun hrang hrang 
atanga thleng khawm tam dan tur chu a suangtuah 
theih tawh ang. Zin mite hnen atanga an sum lakluh 
hi an ram tihhmasawnna atana hman khawp a ni. 


Hetiang zin mite khawvel hmun hrang hrang 
atanga an hip thei leh a kum tin thila an pung chho 
zel hi anmahni Israel mite pawh hi mi khual chung- 
ah an tha hle a ni tih a tilang a. Mi khual duat 
thiam lo se la, an thil kente leh an thil theihnghilh 
te lo ruksak emaw, lo dah bo emaw ching ta se la, 
a kum telin zin mite hi an tlem tial tial ang a, an 
ram sum lak luh pawh hi a nghawng thei tur a ni. 
Chuvangin, vawiin nia zin mi sang tam takin an 
tlawhna chhan hi, tun hmaa thil hlui leh hmun 
hluite avang chauh ni lovin, Israel mite nungchang 
leh awm danin a zir thui hle a ni. 

'Theih zawng ni se, hun lawmawm ka vuan tur € 


Ram thianghlima kan cham chhung chu a 
lo tawp dawn ta a, a zan hnuhnung berah chuan 
Fellowship-te neiin hun kan hmang leh a. A tuk 
zingah Sap ram lam pana kan chhuah tawh mai 
dawn avangin chanchin inhriattawn theihna turin 
address-te kan inpe hlawm a. A theih chuan Sap 
rama inhmuhkhawm dan turte relin kan thlalakte 
theuh pav/h kan thlirho ang chu, tiin programme kan 
siam a, Kan Guide te hi mi malin lawmman pek tur 
a ni a, hei hi pakhat zelin Rs. 200 vel pek tura ruat 
fel sa a ni a. Chuti a nih chuan kan Guide te hian 
kar khat chhung hian Rs. 4,000 ve ve an hlawh hman 
tihna a ni a. Keini kal liam veleh team dang buai- 
pulin an kal kual leh ang a, thla khatah Rs. 16,000 
vel an hlawh hman ang a. An ei man leh an kal 
velna senso hi team hian an kep bawk si a, hna 
nuam tak leh hahdam tak leh hlawh pawh chhe lo 
tak niin a lang. Ka rual hian nula pakhat a hav 
hma ve dawn a, a ni pawh hi ni khata kal hma ve 
bawk a ni. 


Zingah chuan, kan Guide nula Naphatalie chuan 
Airport-ah mi va thlah a. Tel Aviv khua hi kum 1909 
a din tan a ni a, tunah hian mi 5,00,000 (nuai nga) 
chuang an cheng a. Israel rama khawpui lian ber a 
ni a, sumdawnna leh thil siamna hmun leh lav/ng 
chawlhna hmun pawimawh tak leh thlawhna tum 
hmun lian ber a ni bawk a ni. He khuaah hian 
Juda a hlangin an awm a, tuifinriat kama awm a ni 
bawk a, boruak atanga han thlir chuan a mawi hle 
a ni. A bul lawka Jaffa khuaah chuan mi 70,000 
vel an awm bawk a ni. Jaffa hi chu khaw hlui tak 
kum 3,600 a upa a ni tawh a. Thuthlung hlui hunah 
chuan Joppa an ti a. Hman lai atangin lawngchawlh- 

na leh Jerusalem panna kawtchhuah a lo ni reng a 
nis He khuaah hian Petera'n Tabithi chu a kai tho 
a, Petera chuan inlarna a hmuhna, ring lo Juda ni 
lote hnena Chanchin Tha hril tura Pathianin a hriat- 
tirna khua kha a ni. (TT 93 10). 


Thlawhna ticket-te kan entir fel hnu chuan kan 
Guide chuan tawngtaina hun hman a rawt a. Airport 
bual em em leh mipui zik mum mumna karah chuan 
fian rial a vang hle a, a laili lai taka ban lian tak 
bulah chuan kan tawngtai ta a. Pathianin hun tha 
tak min pek avangte leh Ram Thianghlim kan fanna 
atanga malsawmna tam tak kan dawn avanga lawm 
thu sawi chungin tawngtaina hi kan inhman chhawk 
a. Kan Guide-in tawngtaina a han hman phei chuan 
mittui tla zawih zawihin a tawngtai a, Pathian hnen- 
ah lawmthu a sawi bakah kan tan mi a dilsak a. 
"Heng ka unau te, i rawng ka bawlpui te" tiin rilru 
takin leh lungchhe takin a tawngtai a, hei hian rilru 
a khawih hle mai. Amah hi piangthar fel tak missio- 
nary a ni a. Mi tam takin ka tan tawngtaina an 
hmang tawh thin a, mittui tla meuhva min tawng- 
taisaktu hi an tam lo. Thlarau mite tan chuan mipui 
zing pawh hi fian rial a lo ni a, khawvel lehlam daih 
Canada rama sei lian leh Mizorama sei liante pawh 
Isua Krista rawngbawlna leh a hnung kan zuinaah 
chuan unau leh thawkho kan nihzia a tilang hle. 


Thlawhna lianin Ben Gurion Airport atang chuan 
kan chhuak ta a. Ka kalpui Lydia nen chuan kan 
thu dun a. Sapho hi a tlangpui thuin an titi lo hle 
thin a. Mizote anga chhungkaw dinhmun leh eizawnna 
chungchangte hi hmel hriat loh bulah an sawi ngai 
zen zen lo a. Amaherawhchu, Lydia nen chuan kan 
titi ta zel a. Chhan engemaw avangin a nu leh pate 
an in then a, harsa ti takin a nu hnena khawsain leh- 
khate lo zir chho a nih thu leh, Nurse training mek 
a nih thute a sawi chhuak reuh a. Kei pawh chuan 
harsa tak bawka lehkha ka zir dante leh an rama 


286 SAPRAM & RAM THIANGHLIM 


lehkha ka zir mek thute ka hrilh ve a. Thlawhna hi 
London pan ngil tur a ni a, amaherawhchu, kawng 
lakah Brussels khuaah kan tum a, thlawhna atanga 
chhuak lovin engemaw chen kan nghak a, thlawhna 
pute chuan engmah hlauhthawnawm a awm lo va, 
Petrol kan thun belh mai a ni tiin an puang na a, 
Petrol thun belh ngai lo tura hisap a nih avangin 
thil dang fel lo, mechanical defect a awm a ni ang 
tih chu kan ring hle a. 


Kan thlawk chhuak leh ta a, Heathrow Airport, 
London chu kan thleng ta a. Airport atanga Victoria 
Station chu lei hnuai rel chuan ka pan phei a. Rel 
chak chi Inter-City in Liverpool chu ka thleng chho 
va, World Friendship House-a ka thiante nen chuan 
hlim takin kan inhmu a, Israel ram atanga serthlum 
ka hawnte chu ka pe a, an lawm thiam hle mai. 


A tuka ka hnathawhna tur hmun thar pan tur 
ka nih avangin chu mi zan chuan ka bungruate chu 
ka tel fel nghal a. Zingah chuan pem hruaitu pawl 
"Removal Company'-te chuan motorin min rawn lam 
a. Ka kal tumna hi hmar lam khaw hia tak Scotland 
ram hnaih a nih avangin pem hruai man hi Rs. 2,000 
(sang hnih) chuang a ngaih tur thu min hrilh a. He 
inhruaina senso hi ka kalna tur damdawi inah a bill 
leh theih dawn tho nain thil tha ber niin ka hre lo. 
Tun hmaa lehkha ka lo zir tawhna leh hna ka 
lo thawh venaah, 'A bill leh theih tho' tih vanga 
hleihluak taka chet leh dik lo taka tih ka neih ka hre 
ngai lo va. Sap ramah pawh chu rilru chu ka thlah 
thei chuang lo va. Tin, a thu hrimah mahni thawhna 
Institution emaw, department pawisa emaw ren lo 
takte an tal buai chawk thin tih hmu chiangin ka 
inhre ve a. Chuvangin, pem hruai inhruaitir ta lo 
chuan relah kal ka tum ta a. Thawmhnaw tel 10 
chuang lai ka neih avangin, ka thianpa chu rel 
station-a min thlah turin ka ngén a, ani'n lawm 
takin min buaipui a. Zanah chuan North Tees General 

Hospital chu ka thleng ta a, ka chenna tur Doctors 
Quarter-te min kawhhmuh a, ka bungruate chu ka 
hung fel ta a. 


Ka Quarters chu ka han fan vel chuan mita 
tlung hle a, chokaah chuan electric thuk sa rep 
theihna nghal, refrigerator, ei bungbel tul zawng 
zawng thleng, fian leh note nen vek a lo awmsa a. 
Bathroom tui chen theihna leh shower awm nghal, 
bungraw pindan bik, bathroom leh sitting room-a 
furniture sap pachalina tha tawk nia an ngaih a awm 
nghal vek a. Carpet nalh takin a inphah chhuak vek 
a, telephone a awm a, pindan enkawltu bik Sap nuin 
ni tin an rawn vil thin avangin, engkim a faiin a 
thiang hlim em em bawk a ni. Man chawi tur ni se 
la, thla tin Rs. 3,000 aiin a hniam thei lo a ni, chu 
chu man chawi miah lovin ka luah tur chu a ni. 


He mi zana Bible chang chhiara fian rial tawng- 
taina ka han neih chuan Pathian hnenah lawmthu 
sawina tur a tam hle a. Kum 1981 Jan. ni 4 zan a 
ni a, kum 1980 kum tir kha chuan, 'He kum hian ka 
tan enge a rawn thlen ang ?' tih hre lovin, hlau leh 
khur chungin ka thlir kha a ni tak meuh a. Examna 
chi hrang hrang pathum ka bei a, Pathian khaw- 
ngaihna azarah ka hlawhtling .theuh a, tin, ka lo 
thlakhlelh em em thin Ram Thianghlim fanna hun 
remchang tak ka han nei leh bawk a. Chu mai a ni 
lo va, ka thiannu Pari Sap ram zinna hun remchang 
tak neiin thla thum lai a cham thei bawk a. 

Hla siamtuin ; 

'Thilthlawnpek ngun takin chhiar theuh Ia, 

Pathianin mihring a vur thin kha $ 

Malin ehhlar la, nangma chan mai chu, 

Mak ti rengin | fak phawt ang -- a Petu.' 


a lo tih angin, Pathian hnenah lawmthu sawi mawlh 
mawlh mai loh chu tih theih dang a awm lo va. 

MIZORAM HEALTH SURVEY 


Liverpool University-a ka zir lai khan tum khat 
chu Liverpool khaw pumpuia naupang lam enkawinaa 
hotupa berin Lecture min rawn pe a. Chutah chuan 
Liverpool-a naupang 1,00,000 (nuai khat) an awm thu 
leh chungho buaipui tur chuan naupang lama Specia- 
list 100 (Za) vel an awm thu leh an indaih loh thu a 
rawn sawi a. Mihring 2,500 vel zelin Doctor thiam 
an nei a, chungho chuan naupang atanga puitling 
thlengin a theih chin an enkawl a, an enkawl theih 
bak chu damdawi inah an refer thin a ni a. Ram 
changkang zawk leh ei in thatna leh natna pawh 
tawrh tlemna zawkah naupang nuai khat enkawl tura 
naupang Specialist za chuang an indaih lo chuan 
ka rilru a khawih ta hle a. 


Mizo zinga naupang lam natna zir chhun ka la 
nih bawk si avangin Liverpool-ah doctor indaihna 
hmun leh minute 15 lek leka inpan tawn zung zung 
theihna hmunah pawh Specialist za rualin naupang 
nuai khat an vil hneh lo a nih chuan, kei hian zir zo 
thei pawh ni ta ila, kan rama naupang nuai hnih 
chuang thingtlang hmun hrang hranga awmte chu 
mahniin engtinnge an hriselna ka vil theih ang ? tih 
ka ngaihtuah chuan rilru a buai nak mai. Engtin 
nge tha zawkin rawng ka baw! theih ang, tih mi a 
ngaihtuahtir ta a. Zir zo theiin Durtlangah pension 
thleng pawhin lo thawk ta ila, kan rama naupang 
za zela pakhat tluk pawh ka en chhuak hman dawn 
lo tih ka chhut chhuak a. Chuvangin, kan ram pum- 
puiina kan tangkaipui ber tur thil ngaihtuah chhuah 
tulin ka hria a, chu chu Mizoram Health Survey 
hi a ni. 


Kan rama kan natna tam berte chhui chhuak 
turin chhiarpui nei ta ila, kan thihpui tam ber natna 
tlanglawn pathum emaw, pali emaw chu chhui chho 
in, engvanga lo awm nge ? engtia enkawl tur nge ? 

inven theih a ni em ? tihte lo hmu chhuak leh ta 
ila. Entir nan : Kan ramah naupang an thih tamna 
ber hi Sikserh nge, Khawisikpui nge, Kawtha lo, 
zawng chhuak ta ila, Kawtha lo a lo nih chuan, 
a enkawl dan awlsam leh tha ber enge ni, tihte zir 
chhuah leh a ni ang a. Hetianga kan rama natna 
tam ber leh kan boralpui thin hi chhui chhuak tur 
chuan awmze nei taka Statistics neih a ngai ta a ni. 


Ka zir lai hian hetiang lam chhuitu paw! Lon- 
don a mite chu kan hotute remtihnain ka zuk bia a. 
Overseas Development Agency (O.D.A) London-a 
mite chuan hetiang hi ram hrang hrangah, an lo tih 
tawh thin avangin ka zuk bia a ni. Mahse, pawisa 
lam neihsa an neih loh avangin Mizoram Health 
Survey neih chu a thuphungin an pawm a, pawisa 
hmun dang atanga zawng turin min rawn a. Tichuan, 
World Health Organisation (W.H.O) leh Rockfeller 
Foundation-te anmahni chuan min dawrpui a, W.H.O. 
hi chuan Sorkar laipui ka! tlang lo chuan Project 
lian tham an tih ngai loh avangin leh Sorkar kal 
tlang tur a nih chuan ni khaw rei a nih dawn avangin 
indawr zawm a ni ta rih lo va. Rockfeller Foundation- 
te hian pawisa chu an nei nain, a dil hun tak kan 
tlai deuh hlek avangin a küm leh atan lo chuan 
min ngaihtuah thei ta lo bawk a. Chutianga bei a 
dawn lai chuan O.D.A. chuan pawisa an neih theih 
thu min hriattir a. Hetiang Survey ti tur chuan mi 
thiam, Demographer leh London-a Population Study 
Centre-a thawktute nen tanho a ngai dawn a. Henga 
an hotute nen hian kan inbe vek a. Survey result 
pawh chu Khawlthluaknei (Computor)-a endik tur a 
ni ang a, London School of Tropical Medicine-a an 
Director chuan, "Mizoram Health Survey Data a nih 
phawt chuan a thlawnin kan lo analyse sak ang che 
u," tiin inhawng takin mi a lo dawng sawng a. Henga 
hotute hian Mizoram chanchin ka ziak Liverpool Uni- 
versity-a ka submit tak chu a copy an lo chhiar ve 
tawh avangin kan ram dinhmun an ral hriat hle a. 

He Survey hi an phir em em chhan pakhat chu 
zirna (Education) lehkha thiamna hian ram leh hnam 
hriselna a chawikang thin a ni tih hi khawvel ngaih 
dan a ni mek a. Mizoram lehkha thiam tamna 
hmun, amaherawhchu, hmasawnna (Development) 
leh facilities dang awm si lo ram a awm a. Chu- 
vangin lehkha ziak leh chhiar thiamna ringawt hian 
ram chhung mipui hriselnaah hma a sawnpui nge, 
kawng danga ei leh bar leh kar kawng leh tuilak etc. 
a development hian hriselna a sep kang zawk tih 
chhanna hmuhchhuah theih an inbeisei tel a. He mi 
atang hian khawvel puma ngaih dan pawh sit emaw, 
pawhsawn theih emaw an inbeisei a ni. Heta hotu 
lian ber berte nen hian vawi tam fe hun hran hranah 
London-ah Committee a ngai thin a. He thil ka 
bawhzui theihna tur ni pah fawm hian North Tees 
General Hospital-ah hian zir leh thawk chungin ka 
awm a ni reng a. 


Thla thum chhung vel Survey hian awh turin kan 
ngai a, kal velna chungchangah ‘an hotupa ber chuan 
"Motor thar leina tur propose la, Survey zawhah 
hian mi mal tan ni lo, thil tangkaiah chu motor chu 
a kal leh theih phawt chuan Survey principle a tibuai 
lo va, hmun danga kan lo tih thin dan pawh a 
nie," a ti a. "Chuti a nih chuan Survey zawhah 
Durtlang Hospital-in thingtlang lam rural Health 
Service a enkawlna atan kan kawlzawm thei ang," 
ka han tih chuan an remtih zawng tak a ni a. Chuti- 
ang chuan a tul apiang, thawktute lawmman tur leh 
motor, lehkhapuan leh zin velna senso zawng zawng 
chhutin, a huang lam mahin India pawisaa Rs. 5,00,000 
chu Budget leh phal ani ta. 


He Mizoram Health Survey atana ka thiltih dan 
chu Synod Hospital Board ka hriattir zel a, anmahni 
remtihna ang zelin tun hi kan thleng a ni a. Ram 
pawn lama hotute nena thil tihho tur a nih avangin 
leh harsatna a lo awm pawha kan tan tlan theihna 

tur leh Survey result hi Kohhran mai ni lo, Mizoram 
pumpui hamthatna tur a nih dawn avangin, Mizoram 
Sorkara thuneitute pawh Board ka rawn hnuah, an 
tanpuina ka ngen a. Kan Chief Minister zahawm tak 
Brig. T. Sailo leh Health Minister zahawm tak pu 
Rosanga ten an ngaihtuahna an sen hnuah, rawtna 
leh remruatna ka lo neih tawh zawng zawng hi min 
pawmpui thu leh theihtawpa mi tanpui an inhuam 
thu, lehkha tha tak London-a hotute entir turin an 
han thawn thla nghe nghe a. 


Hetiang Survey tihlawhtling tur chuan mi 
thiam rawih an ngai dawn a, chumi atan Chuan Lon- 
don Population Study Center-a M.Sc. zo tawh chu 
ruat a nı a. Ani hian he Survey hi buaipui zelin 
Research Work anga pawm saka, Doctorate of Philo- 
sophy (Ph.D.) a hmuh theihna tur a ni nghal bawk 
ang a. He an mi ruat nen pawh hian kan inhmu tawh 
a, Mizoram chanchin hriat tur tul ang ang chu kan 
inhrilh tawh a. 


Kan committee hnuhnung berah chuan Popula- 
tion Study Center-a hotupa leh O.D.A.-a an hotupa 
ber nen kan thu khawm a, anni hi an secfetary ten 
an tawiawm ve ve a. Mizoram chanchin an hriat duh 
apiang ka hrilh hnuah pawisa kan propose hian a 
daih ngei ang em tihte min zawt nawn leh a. Eng 
vang pawha London-a mi Demographer Mizorama an 
lut the: lo a nih pawha Bombay lam mithiamte kan 
rawih theihna turin pawisa chu ruahman belh leh a 
ni a. "Pawisa hi chiang saah nga: la, programme a 
chak thei ang berin han siam la, 1 haw hunah cheque 
in emaw kan hlan mai dawn che nia," tun mın tin 
ta a. 


Mizoram Health Survey atana thil tul zawng 
chu kan zo thaw khat niin a lang a, hmabak la awm 
chu Zawhna, Questionaires uluk taka buatsaih a ni. 

Heng zawhna buatsaihtute duan sa hi Zotawnga leh 
chhuah a ngaih leh dawn bawk avangin hun rei vak 
lo ka awm khawtlai a tul dawn a ni. 


Amaherawhchu beisei lohna lam atangin harsatna 
a lo awm tan ta a. 'He Mizoram Health Survey hi 
remtih lohna kan nei love, tiin India sorkar in ziaka 
a dah a ngai ve a, hemi atan hian London-a Indian 
High Commissioner pawhin ziak sela pawm tho a nih 
tur thu min hrilh a. Hemi chungchanga High Commi- 
ssioner kan biak chuan Delhi lama tihfel a ngaih 
tur thuin min chhang a. Chutih lai vek chuan Survey 
tan hun tura ruat October, 1981 chu Mizoram 
Kohhran Committee pawimawh hun a nih avangin 
a remchan loh tur thu lehkhain a lo thleng thla 
bawk a. Damdawi in lamah kan doctor dangte zir 
leh zel tura an liam ve leh tak avangin an lo indaih 
lo leh ta em em a, a rang thei ang bera haw a lo 
ngai ta a. Board thu chu zahin he Mizoram Health 
Survey chungchang tifel hman lo hian ka haw a 
tul ta a ni. 


Bung 85. 
THIAN THA KA CHHAR 


Sap ram ka awm chhung leh ka zin velnaah 
hidn thian tha tam tak, kawng tin renga min tanpuitu 
leh hmangaih taka min buaipuitu ka tawng hnem 
hle a. Kan Zosapte kan rama lo chuangchhuakte 
phei chu sawi thu cheng lovin ka chungah an tha 
em em vek a, amaherawhchu, kan Zosapte ni lem 
lo, mi dang tam tak thian tha tak tak ka chhar a. 
An chanchin a zawng a zain kan sawi seng lovang 
a, a loh theih loh zual pasarih chauh ka thlang 
chhuak a ni. 

l. Dr. R.A. Hughes O.B.E., F.R.C.S., D.T.M. & H 3 
Dr. Hughes-a hi Khasi rama Missionary-a lo chhuak 
tawh, tuna an Synod Hospital, Shillong (Roberts 
Hospital) tihmingthangtu leh tiphuisuitu ber, inzai 
thiam tak kha ani a. A haw thlak hnuin Liverpool 
University-a Medical Education-ah Sub-Dean hun eng- 
emaw Chen a thawk a. Ka thlen thlak hi chuan a pen- 
sion tawh a, an nupain Liverpool-ah an awm a. Nu 
leh pa chan changin hun awl ka neih apiangin an 
hnenah chaw ei turin min rawn lam ziah thin a ni. 
Khasi rama awm leh amah hi Shillonga a awm laia 
ka hriat ngai loh a nih avangin heti taka ka chunga 
an tha hi Pathian Malsawmna a ni. Hlawhtlinna ka 
lo neih pawha mi lawmpui bertu an nupa hian an ni. 
Missionary rau rauah pawh inti sap zual an nih 
avangin in chhungah pawh necktie nen ngata inchei 
thin a ni a, chaw ei ni khuaah pawh ti mai mai lo 
tak an ni. 'An ina chaw eiin thleng sil pawh an phal 
lo va' tiin an rel ve deuh thin a. Kei erawhchu, an 
hnena Chaw ka elin thleng ka sil an phal a, hei hi an 
chhung zinga tel angah min ngai tihna ang a ni a, 
thil ropui tak a ni ve a ni. Khasi rama a rawngbawlna 
nasa tak avangin Kumpinu pawhin chawimawina, 
O.B.E. (Order of the British Empire) a pe a. Hetiang 
chawimawina hi zir thiamna Degree leh title dang 
ala ziak hmasa ber a ni ngei ngei thin a ni. 


2. Dr. Michael Chan, M.D., FRACP, B.S., MRCS, 

MRACP (Paed), FRACP : Dr. Chan hi ka zirtirtu 
a ni a, zir chunga ka thawhna damdawi ina Consul- 
tant a ni bawk a. Ni tin sikul-a kan insawn hnua kan 
zirna Paediatric Department-a Senior Lecturer a ni 
nghal bawk a. Kristian, piangthar tha tak, Malaysian 
à ni a. Ani hian ka dinhmun mi a hriatchianpui hle 
a, ka zirlaiah harsa ka tih deuh pawhin mi a fuihin 
tawngtaina hial min neihpui thin a. Ani hi tawng lo 
ta ila, ka zirlai hi ka zir hlawhtling ang em aw ? tih 
hi a ngaihtuah theih hle a ni. 

Liverpool-a Chinese Gospel Church-ah Upa a ni 
bawk a, School of Tropical Medicine, Liverpool-ah 
zirlai doctor rual tan Bible Class a buatsaih bawk 
thin a ni. Zirlai rual a inah chaw a eipui thin a, 
tawngkam mai ni lovin, a takin Kristianna hi a tilang 
thin a ni. Kan ramah zirtirtu piangthar tak takte 
tam tak kan nei a, zirlai naupang harsatna neite 
tawngtaisak leh taima taka fuih thin hi engzat tak 
awm ve ang i maw ? 


3. Rev. B.T. Lloyd, M.A. B.D. : Rev. Lloyd hi pas- 
tor tlangval a ni a, kum 50a tlin tawh avangin nupui 
nei lovin a ban tlang dawn ni awm a ni. Welsh 
chhim lama kohhran pathum enkawlin a awm a. 
Amah leh a kohhran enkawlte hian tun hma khan 
Durtlang Damdawi Inah doctor indaih lohzia hriain 
Doctor zirtirna turin pawisa an lo tuak thin a ni. Hei 
hi Vellore-ah ka zir chhung zawnga Synod-in min 
chawmna kha a lo ni a, chuvangin, ral khatah pawh 
kan inhre sa viau a. Sap ram ka zuk thlen pawhin 
min lo tatu hle a ni. An chhungkua bikah a unau 
pianpui angin min en a, a nu leh a pate'n an fa 
angin min en a, kohhrana mite'n anmahni zinga mi 
ang chiahin min lo pawm ni berin ka hria a, a 
hlimawm hle a ni. 


Sap ramah chuan pawisa tam viauin sawi mah 
ila, hman tulna a lo tam veleh zel thung a. Kan har- 
sat dan tur an hre em em a, sawma pakhat Pathian 
ram, amahin a kawl hran ngat chu rawngbawlnaah 
‘ngaiin ka hnenah 'Gift' angin min pe thin a. Hlawh- 
tlinna ka hmuh ang té té hi an mi dilsakna avanga 
Pathian malsawmna a nı ngei ang tih ka ring a ni. 


4. Rev. David Owens, B.Sc., B.D. 3 Ani hi Welsh 
Mission Board Secretary a ni. Amah nen hian Bala- 
ah C.W.M. programme-ah  rawngbawl dunin kan in- 
chhar chhuak a, chuta tang chuan eng lai mahin ka 
tana tawngtai a bang lo a ni. Chu mi ka han saw! 

theihna chhan pawh chu kar hnih dan zelah lehkha 
min han thawn thin a. Ka zir laiah engnge ka an, 
harsatna ka nei em ? Pawisa lamahte rokhawlna bik 
riau a awm em ? In lam chhungte lehkha ka hmu 
tha em ? Ka nupu: fanau leh chhungte an dam 
em ? Zoram Kohhran chanchin a tha em ? tihte 
zawtin lehkha mi han thawn thin a. A lehkhaah 
chuan, 'Kei leh ka chhungte 1 tan kan tawngtai 
thin,’ a han ti ziah the: a. Chuvangın, a tak takin 
mi a tawngtaisak thin ang tih ka ringhlel lo ani. 
Tin, hlawhtlinna ka hmuh reng rengin, kel alna 
lawm zawk emaw tih turin tawngkam, telephone leh 
lehkhain mi an han hriattir thin a ni. Heti taka an 
Mission Board hotupa bern kei tehlul mi ngaihsak 
hi Pathian malsawmna a ni. Tunah chuan Welsh 
Mission kohhran General Sercretary-ah a kaisang 
leh ta nghe nghe a ni. 


5. Rev. Malcolm Smith : Rev. Smith hi Middles- 
brough-a Pastor a ni a. A kohhran hi keimahin ka 
zawng chhuak a, va inkhawm tan ka nih avangin mi 
a lo lawm thiam hle a. Chuta tang chuan thian tha 
tak tak kan ni hlen ta a. Pari lo zin laite khan an 
inah chaw min eipui fo thin a, an khaw chehvel kan 
kal duhnaahte min hruai thin a. An kohhranah 
tlangnel takin kan khawsa a ni. Tum khat chu Peter 
Storey te chhung, mel 100 laia hla, Nepal rama 
Missionary-a chhuak turte chhungkua tlawhin Car-in 
min hruai a, hlim takin chaw hluite kan va kilhova. 
Rev. Malcolm smith hian a kohhranah mi a titlangnel 
mai pawh ni lovin, Saprama chin zen zen loh, 
thusawina hun te thlengin mi a chantir thin a. 
Kohhran tawngtai inkhawmahte ka tan leh ka 
chhungte tan mi dilsak fo thin. 


6. Mrs. Anne Evans: Mrs. Evans hi School of Tro- 
pical Medicine-a Secretary a ni a. Sapramah chuan 
Secretary hi hna tul zawng zawng ngaihtuah zotu leh 
tifeltu an nih thin avangin an pawimawh hle a. Amah 

hi Welsh mi a ni a, ka hmuhtirh atangin Welsh 
hovina kan rama Chanchin Tha an rawn thlen 
dan te Office ah ka han hrilh nghek mai bawk 
a. Office thil tulah ka dawrin emaw, ralkhat atanga 
ka phone-in emaw, mı a ngaihsak em em thin a, a 
theih tawpin min tanpu: tih pawh ka hria a. D.T.M & H. 
Seat chungchangahte, damdawi In danga ka thawh 
hnuah pawh lehkha pawimawh lo kal reng reng chu 
a han re-direct thin a, thu belh ngaite belh a, a 
lo chhan maia fel thei chi chu mi a lo chhansak 
mai thin a ni. 


7. Mrs. Maura Breslin : Ani hi Irish mi, Community 
Nurshing lama Senior tak, W.H.O.-ah pawh an ram 
alawha palai ve thin a ni. Ireland rama D.C.H., 
R.C.P. & 5. exam bei tura kan kal tum khan amah hi 
nasa takin kan tangkaipui a. Khualzin mite'n sum 
tam tak senga hmun mawi leh ropui Dublin leh a vel 
ram an fan thin ang kha a Car-in awlsam takin kan 
fang thei a. Chu chang a ni lo va, Kristian damdawi 
in lian mel 60 laia hlaa mite pawh chu mi a fanpu 
a. Examna hmunahte a car-in min hruai a. Haw 
dawn tukah Airport-ah mi a va thlah leh a. Chuti 
ringawta mi thatna a lo thlawna dawn chu kan duh 
loh avangin petrol man tal pek luih kan tum tlat a. 
A la duh si lo va, a tawpah chuan, 'Ram hrang 
hrangah ka zin tawh thin a, mi dangte thatna tam 
tak ka hmu tawh thin a ni. Ka chunga mite thatna 
zozai hi rulh theih dan dang ka nei lo va, nangni kan 
rama rawn zinte ka lo buaipui che u hi ka rulh theih 
dan kawng niin ka hria a. Petrol man atana pawisa 
min pek in tum pawh hi ka hre thiam a, mahse, 
khawngaih takin ka dawng lo ang e," tiin a sawi ta a. 
Amah hi Roman Catholic a ni a, kan inkawm tlangnel 
tawh bawk a, fiamthu titakin, "Hei Roman Catholic 
i ni nain Protestant tluk zetin i that hi, te kan inti 
a, kan nui bawrh bawrh a, tichuan, hlim takin kan 
inthen ta a ni. 

India rama haw tur chuan ka inbuatsaih tan ta a. 
Sap ram ka awm chhunga min tanpuitute leh hma- 
ngaih taka min lo enkawitute chu lehkha leh tele- 
phone in ka haw tur chungchang hriattirin leh ka 
chunga an thatna avanga lawmthu sawıın ka buai hle 
a. Damdawi in hmun hrang hrang hmun lia zir paha 
ka thawhnaa ka consultant-te pawh an hnenah 
lawmthu sawlın, an kaihhruaina avanga hlawhtlinna 
ka lo hmuhte leh chu mi avanga kan ramah tangkai 
zawka rawng ka bawl theih ngei ka beisei thu ka 
hriattir a. Sap pachal nge nge chuan tawngkam tha 
an lo ui lo ni tur a ni, lehkha min thawn lehnaah 
chuan an kaihhruaina hnuaia ka zir chu lawmawm 
an tihzia leh kan lo inhmelhriat chu anni tan pawh 
thil hlimawm tak a nih thuin min han chang vek a. 


Kohhran kan inkhawmnaa thenrual thate'n ka 
haw tur an hriat hian chaw eia mi sawm tum enge 
maw zat an awm a, chaw ei programme pawh chu 
siam rem tham fe a lo ni ve ta mai a. Damdawi ina 
ka thawhpur ka thian te, Office hnathawk te, nurse 
te leh keima dam lo enkawl latte pawh chu Mang (ha 
te tein London chu ka pan thla ta a. Sap rama 
ka Pathian ni hman hnuhnung ber chu London-ah hian 
ka hmang ta a ni. Salvation Army Officer Pu Than- 
ngura nen kan inhmuh remchan avangin a 
rawtna angin Salvation biak ınah ka va inkhawm a. 
Tichuan, Sap rama ka awm chhung hian Anglican, 
Methodist, Presbyterian, Baptist, Congregational, 
United Reformed Church-te leh Salvation Army biak 
inahte inkhawmna hun remchang ka nei thei a. 


Mizoramahte hi chuan Kristiannaah pawh in- 
hnialna atthlak tak tak a chhuak thin a. Pawlah 
chhandamna a awm em ? Eng pawl nge dik ber ? 
titein zan tumbung thleng thlengin kan inhnial thin 
a. Khawvel ram zau zawk ka fannaah hian Chhan- 

damna hi pawlah ni lovin Kristaah a awm zawkzia 
leh pawl hrang hrangah Krista ringtu dik takte an 
awm thin tih chiang lehzualin ka hmu a ni. 


Kan Mizo Officer chhuanawm tak Pu Rualza- 
khuma, I.A.S., London-ah M.Sc., zirin a lo awm 
mek a. Mizoram Health Survey chungchangah Inter- 
national Population Centre, Bombaya hotute biak 
chhoh theih ka inbeisei avangin Air India Ticket ka 
lei ta a. Kan thlawhchhuah ni chu a lo thleng ta a, 
bungraw khai tur a awm deuh avangin Pu Rualza- 
khuma hian tlawmngai takin Airport thlengin min va 
thlah a. Haw hlen tur ka nih tawh, avangin mahni 
thawmhnaw bag khai pakhat chauh pawh kalsan chi 
a ni lo va, min thlahtu ka nei hi thil remchang tak 
a ni a. Mizo tlawmngaihna hian London Airport pawh 
a tihlimin a tinuam a ni. Ka thawmhnawte kan enfel 
hnu chuan mi a hawsan leh ta a. 


Hemi ni hian ka thlawkchhuak remchang ta lova. 
Airline-in Air ticket-a ka hming an ziahin Chongthu 
ti loin Chngthu tiin an lo ziak niin, spell dik taka 
ziak mah an lam kawih theih teh lul nen, spelling dik 
lo an han lam chuan ka hming a ni tih pawh hriat 
theih tawh hek lo le, thlawkchhuak tur mi 400 
chuang zet leh 'By chance' passenger 40 vel nen, kan 
inhawr mup mup mai a. Air India passenger na nà na 
chu Sapramah pawh ni se, fel taka queue chu a awm 
lo, a ding hnai thei an ding hnai a ni mai a. Ka 
hming an lam tel tak silohah chuan ka ticket leina 
te ka va phone a, anni chuan ka ticket number leh 
confirm a nihnate min han hrilh a, counter-ah ka va 
kal leh ta a. Ka hmun awlah khan by chance in mi 
dang an lo thun tawh avangin tihngaihna a awm ta 
chuang lo va. Anmahni tihsual a nih an hriat hnu 
chuan 'naktukah lokal leh la, seat kan lo pe ngei ngei 
ang che,' tiin mi nam nul mai an tum a. Chu chu ka 
ngaihdan a ni lo va. 'He ka thlawh lohna chhan hi ka 
tihsual pakhat mah a awm lo, nangmahni tihsual a 

ni, chuvangin in hotupa ber ka hmu duh e,' ka ti ve 
ta a. Chutianga ka han tih chuan an hlau hle a, mi 
hmuh lohtir talh an tum a, chhuanlam hrang hrang 
an siam a. Kei ka insawi pawimawh ve tan ta 
a, a tawpah chuan Airport-a an hotupa chu ka phut 
chhuak ta nge nge a. 


Chanchin engkim ka hrilh hnu chuan, thupha a 
chawi a, 'Hmun danga 1 kal a ngai love, London 
Airport-ah hian i cham ang a, 1 thlen man leh ei 
man leh i kal velna senso zawng zawng chu Air-India 
hian a tum ang,’ tun lehkha mi pe chhuak ta a. Tin, 
ka zin kawnga ka hmuh tura ka lo ruahman te pawh 
chu thirhruia “chanchin hrilh an intiam ta bawk a. An 
lehkha siam keng chuan London Airport-a hotel ropui 
deuh maiah chuan ka thleng ta a. He hotel tluka 
tha leh ropui hı a awm the: ang em ? tih mai tur a ni. 


He hotel pından hı a zau mai ni lovin, an fur- 
nish tha hle a. Telephone leh Radio bakah colour T.V 
te an chhawp vek a. Khawvel hmun hrang hranga 
mi be duh ni ta ila, pindan atanga chhuak lovin 
biak theihna a awm nghal vek a ni. A pindan kil 
khata Refrigerator ka han hawn chuan in tur chi 
hrang in hung tlar leh a zawnawlna chu ka hmu 
nghal a. Sap zu chi hrang hrang a awm kim avangin 
amah mai pawh chu 'Bar' an vuah reng a. Kan rama 
Sande sikul zirtirtu thenkhat a ruka zu in thin tan 
chuan thlenna chi tak a ni mai thei. Kei atan erawh 
Arpa lungmawi thaichhuak angin 'A ngaihlu tan 
chuan thil hlu fe chu i nih hi le' ka ti a, ka khar 
leh ta a. He hotel-a ka thlen chhung Breakfast, 
Lunch, Dinner leh refreshment reng reng chu, lehkha 
min siam sak khan a keng nghal vek a. He ka thlenna 
hi a nawm em avangin nikhat mai thleng lova kar 
khat lai han cham nan a itawm leh ta phian a. Zan 
khat thlen man chu India pawisa chuan Rs. 2,000/- 
vel a ni a. He Hotel a nikhat ei man hi Rs. 400/- 
vela chhut tur a ni bawk. Tichuan zan ka thlenna 

leh chaw ei manah hian Rs. 2,400/- hu a tling a 
ni. Hei hi Air India chuan a chawi ta a ni. 


Nikhat dang hunawl London-ah ka neih tak 
avangin khawlaiah te va leng chhuakin ka fate 
lawm tur tlereuh leina hun remchang tak ka neih 
phah ta a. Tin, Prince Charles leh Lady Diana-te 
inneih hlim a ni bawk a dawr tin maiah an inneihna 
hriat rengna tur (Souvenir) in a khat a. Calendar, 
lehkhabu, post card, no, thleng chi hrang tam tak 
an thlalak chuanna an zuar a. Chungte pawh chu 
tlem a zawng ka lei ta a. 


A tukah chuan London Heathrow Airport atang- 
in thlawhna lian puiah tum miah lovin Delhi kan 
thleng a. Sapram sana zing dar 10:00 vela London 
kan chhuahsan kha India hun zan dar 1:00 ah Delhi 
kan thleng a ni. Chutah chuan Passenger te an 
chhuk a, passenger dangte lo chuang lehin Bombay 
ah kan thlawk thla leh ta a. Bombay kan thlen hian 
dar 3:00 vel a ni a. Custom hovin passenger 
te leh an bungrua an han Check chhung chu a 
rei ta hle mai a. Hmun li hmun ngaah check-na awm 
mah se la, thingrem lianpui pui mai an han hawn a, 
an thawmhnaw thleh kar zawng zawng leh thil fun 
zawng zawng an han inthin pharhsak leuh han hmuh 
chuan Calcutta lama ka thlawh leh zelna tur chu 
tlai ka hlau ta a. An custom officer senior pakhat 
hnenah min tih hma sak turin ka va ngen a. Vanneih 
thlak takin rei lutuk nghak lovin min check ta 
a. Ka thingrem chu mi a hawntir ve a, mahse, 
vai dang ang em chuan thawmhnaw thleh zawng 
zawng chu mi a thin pharhtir lo va. 


Bombay atang hian Calcutta-a min lo hmuakte 
chu Trunk Call-in ka han bia a. Tawngkam hnih 
khat han inbiaknaah hian Rs. 97.00 ka seng a. Cal- 
cutta chu Indian Airline thlawhnain ka thleng chho ta 
a. Ka chhungte'n Airport-ah min lo hmuak a, kan 

inchibai a, Durtlang leh Aizawl lama chhungte chan 
chin leh damtlan thu kan inhrilh hnu chuan, ka lo 
tum lawk tawh angin Rangoon lamah chu mi ni la 
la chuan kan thleng chho ta a. Calcutta leh Rangoon 
inkarah hian Union of Burma Airways (U.B.A.) in 
kan thlawk a. Thlawhna Fokker Friendship a ni a. 
thlawhnaah hian chuang kan tam vak lo va, Air 
hostess Burmese nula chuan thlawhnaa chuangte 
hnenah Sap tawng leh Burmese tawng chanchinbu a 
rawn sem a. Ka hmel a han en vang vang chuan 
Burmese niin min hria a ni ang chu, Burmese chan- 
chinbu chu min pe a. Burmese ka ni lo tih ka sawi 
chuan a zak ang tih ka hlauh deuh avangin, cha- 
chinbu min pek chu a mawi tawk ka han bih vang 
vang a. Tluang takin Rangoon Airport chu kan thleng 
ta a. Sap ram leh khawpui lian zawk atanga lut chho 
ka ni bawk a, rin aiin an thlawhna tum hmunte leh 
an khawpuite pawh chu a lo nep deuh hlein ka 
hria. 


Thlawhna tumhmunah hian Sapram atanga kan 
lo remruat tawh angin ka thiante chhungte leh ka u- 
ten min lo hmuak a. Airport building-ah hian phalna 
late chauh an rawn kal thei a. A hung chhunga 
min lo hmuaktute zingah hian Director of Accounts, 
(Kaw! rama pawisa lam khawihtu lian ber) chhung- 
kua leh ka u, Chhungpuii (Mrs. C. Lalmuana) leh a 
thiante Colonel nupui leh major nupui leh an Batta- 
lion-a Captain pakhat leh sipat doctor Captain 
dang pakhat leh ka u fanu lian ber Rangoon-a 
College kal mek leh a thiante Lalenkawli (Zodi) 
leh mi dangte an ni hlawm a. 


A hung pawn kan chhuah chuan Captain Vuta 
te nupa nen kan inchibai a. Anni chuan, "A hung- 
chhung luh kha a buaithlak a, mi lian deuh lo tan 
phei chuan luh theih a nih loh avangin pawnah kan 
lo nghak mai che a ni," an ti a. Tichuan, Director 
motor nen, sipai motor pahnih nen Airport atang 

chuan kan inzui phei ta a. Min hmuaktute chuan 
"Sorkar mi lian lo zin tih lohah chuan hmuaktu 
i nei ropui ber a ni," an tifiamthu hlawm a. Ran- 
goon-a ka cham chhung hian Sightseeing a theih 
ang tawkin kan nei a. Khawlai len vel nan ka thlen- 
inpa Director hian a motor chu ka duh duha ka 
hman turin driver nen min pe a. Tin, sipai doctor 
(Captain) pakhat chu min hruai turin a ruat nghal 
bawk a, hei hian len vel a tiawlsam em em a, ka 
cham chhungin hmun tam tak ka hmuh theih phah 
ta a ni. 


Ka ute chhung hi Rangoon hmuna an awm loh 
avangin an hmunpui tlawh turin kan chhuak ta a. 
Thlawhnate a tet avangin seat a lo harsa hle a, 
ticket kan duh thu kan han sawi chuan, "Engtin mah 
a theih lo vang," tiin min chhang ta a. Tourist ka 
nih thu ka'n sawi chuan "Zin mi i nihna avangin 
seat khat chu priority seat kan pe thei ang che," 
min ti leh a. U Chhungi chuan sipai lam atangin 
C.O. nupui a nihna hmangin seat a va hmu ve leh 
ta a. Tichuan, an Battalion hmun lam pan chuan 
thlawhnain kan kal ta a. Thlawhna tum hmunah hian 
Battalion Adjutant-in an Battalion motor tha ber 
chuan min lo hmuak a, ka u fate zawng zawng 
chu a rawn hruai nghal bawk a. Airport-ah kan 
han inchibai chu kan hlim hle mai. Tichuan, an 
Battalion hmunpui chu kan lut phei ta a. 


He an hmunpui hi Irrawady lui lian kama awm 
a ni a, Khawnvartui laih chhuahna hmun a nih thin 
avangin Sapho khan Bangla tha tak an lo sa tawh 
a, chu chu tunah hian sipai hotute hian an rochung 
a lo ni a. Amaherawhchu, a ramte a lum em avang 
leh London atanga thleng chho thut ka nih bawk 
avangin Bangla tha ber an tih pawh chu kei chuan 
a that berna lai awm reng ka hre lo va. Ka cham 
chhung hian vawk min talh a, an battalion-a sipai 
ofticerte leh an nupuite nen chawhlui kilhona 

an buatsaih a. Burma ramah hian ni sarih bak visitors 
tan cham phal a nih si loh avangin chu mi tibuai 
lo tur tawk chuan Rangoon lamah kan thlawk thla 
leh ta a. Rangoon-a Mizo in leh lo neite chu, a tam 
thei ang ber kan tlawh chhuak a, Pathiannia han 
inkhawmhote pawh an thlahlel tlang hle. 


Mahse, an sorkar danin, "Tourist-te'n vantlang 
hnenah thu an sawi tur a ni lo," an tih avangin 
biak in inkhawma thusawi thleng chuan danin a lo 
phal lo va. Thlenna leh in chhunga kan titina leh 
kan inkawmna bak chu engmah inkhawmna a buat- 
saih theih lo va. Burmese-te nen hian kan lo inang 
hle ni tur a ni, ka kalna apiangah anmahni emaw 
tiin an tawngin min be sual vek a. Tin, keimah ngei 
pawhin Rangoon khawlaia leng tam tak chu Mizo 
ngei nia ka rin te, amaherawhchu, kawi mi lo ni 
site an ni a. Thlahkhat kan ni tih chu a chiang hlein 
a lang. 


Thlawhna bawkin Calcutta ka pan thla leh ta a. 
Supply Inspector-in min lo hmuak a. Airport-a ka 
bungrua lo thleng tawhte chu ani hian a lo buaipui 
a, hmeihriatte a lo neih avangin luhai lo takin kan 
tifel thei a. Taxi pute chuan pawisa an ngiat tam 
thei hle a. He Inspector hian min buaıpul lo se chu 
mahni ramah thinrimna kan hmu tam leh hle awm e. 
Sap ram atangin naupang lawmte leh chhung khat 
hnai leh thiante thil hawn tur inhawn sen a ni lo va. 
Bungrua Kg. | kal man Rs. 150/- lai a nih avangin 
Ks. 20 bak thawmhnaw ken chuan awmzia a nei si 
lo va. Chuvangin, Calcutta-ah a tul anga bazar mai 
turin ka inruahman a, ka bazar thiam vena hmun 
New Market-ah Taxi-in ka va kal ta a. 


A man ka han zawh chuan kum thum kaltaa 
an chhiar let deuh hawlh kha a lo ni a. Hmel dang 
lam deuh ka nih avanga mi an bum tumnaahte ka 
puh ta zel a, ka zinbo hlan hian India ramah thil a 

lo to chak em em a ni tih erawh chu a hnu deuh 
feah ka hre leh chauh va. Calcutta leh Silchar 
inkarah thlawhna te chi a thlawh lai a nih avangin 
Air ticket chan a harsa hle a. Mahse Mizoram priori- 
ty seat min chantir hlauh va, ni khat chauh chamin 
ka haw tlang thei ta a. Calcutta leh Silchar inkar 
kan thlawh dawn hian ka huphurh rilru hie a. Vawi 
khat he ti lai karah hian thlipuiin min nuai hrep tawh 
avangin kan buai leh fe ang tih hlauhna ka nei deuh 
a. Vanneihthlak takin zing nichhuak eng nuam takah 
chhum var pan te te chungah kan rawn thlawk chho 
zel a, kum thum kaltaa Sap ram pana ka thlawh 
chhuah ni champha August ni 15-ah chiah dam takin 
Silchar hi kan rawn thlawk lut leh a. Ka chhungte'n 
min lo hmuak a, Mizoram kan pan ta nghal a. 


Durtlang chu zanah kan thleng chho va, ka 
chhungte pawh dam takin an lo awm a, kan fau 
pahnihte chuan lawm takin min chibai thei nghal a. 
Kan fa te ber thla riat mi chauh a nih laia ka zin 
san chu kum thum leh thla riat a lo ni tawh a, a 
tirah chuan mi a nel lo hle a, mahse, naupang lawm 
tur, Sap ram atanga ka hawnte leh chithlum mumte 
ka han pek hnu chuan ka bulah a thu ngam ve ta 
a. Zan mut hun a lo thlen erawh chuan ama pa chu 
mi khualah a la ngai reng ni tur a ni, "Ka pa chu 
mikhual pindanah riak rawh se," a ti a. 


A tuk khua a lo var chuan kan doctor thawhpui 
pakhat chuan, inthlahrung deuh tak hian "I zin hah 
dawn tehlul nen, mahse, dam lo pakhat en ve thei 
ngei la, kan tih a awm a," tiin min sawm a. Sap 
rama kum thum ka zir leh ka thawh chhunga zan 
dar khat hmaa mu ngai lova ka thil zirte ngei hmang 
chuan, thlen hahchawlh pawh awm chuang lo chuan 
dam lo chu ka buaipui tan leh ta a. Dam lo enkawl 
leh buaipui hi kan hnapui ber, harsa kan tih ber, 
kan thil zir, min tihahtu leh kan hah chang pawha 
chawlh hahdam nana kan thawh thin chu a ni. 


Bung 47. 
KA THIL PUAKCHHUAH 


Pathian khawngaihna avanga thiamna sang zawk 
zira ka thang bo chhung hian thil tam tak hmu 
chhuak leh zir belhin ka inhria a. A tam ber chu 
nitin sikulah leh hnathawhna atanga ka thiam leh ka 
hriat belh a ni a. Hengte hi chu damdawi lam thil 
bik a nih avangin damdawi lam zir mite leh thawk- 
tute tan lo chuan ngaihthlak sen pawh a ni lo 
ang à. Amaherawhchu zirna sikula ka dawn ni lem lo, 
tuifinriat rala ka han feh chhuah avanga thil tangkai 
tam tak ka hmuh chhuah kan ram thlen leh huna sawi 
leh tlangaupui atana ka duh em em a awm a, 
thenkhatte phei chu mahni rilru tetzia inpuan 
chhuahna te pawh a ni hial awm e. 


TIHDAM RAWNGBAWLNA LAMAH : Kan ramah 
hian tihdam rawngbawlna lamah Sawrkar damdawi 
in leh Kohhran damdawi in a hranga kan neih 
avangin leh thawktute leh enkawlnate pawh thuangh- 
nih ang deuhva a kal avangin hriat loh karin rilruah 
indai danna a awm hma the: hle a. Inelna thianghlim 
tha tak a awm theihna hmun ni mah sela, inelna 
thianghlim lem lo, induhsak lohna rilru te tak te 
thlengin thil awm thei a ni ve a. Midangte hlawh- 
tlinna leh tih thatna rilru taka lawmpui aia, an 
vanduainate leh an thil tih fuh loh deuh te a ruka 
lawmpuina rilru thlengin mihringah hian thil awm 
thei a ni a. 


Amaherawhchu Sapramah te leh ram changkang 
zawkah te, Kohhran leh Sorkar damdawi in a awm 
hrang lova. An doctorte leh an nurse te reng reng 
chu an ram mite hriselna atan thawktu an lo ni mai 
tih ka han hmuh chian atangin kan Mizoram ngeiah 
pawh chu chu kan rilru tur niin ka hre ta a. Koh- 
hran damdawi inah kan thawk emaw, sorkar dam- 
dawi inah kan thawk emaw, Doctor kan ni emaw, 
Nurse kan ni emaw, Compounder kan ni emaw, kan 

tum ber chu kan mite hriselna a lo that theihna tura 
thawktu kan ni mai a. Chumi thuah chuan 'kan 
damlo' tia inthliar thei kan ni lova, kan tih that 
midangin min lawmpui tur a ni a, midang tihthat 
keini'n kan lawmpui tur a ni tih leh, inenkawlna-ah 
leh sum leh paiah hrang lo thei lo mah ila, kan 
hnathawh tak tak chu kan mipuite hriselna leh kan 
mipuite tanpuina hna a nih avangin Sorkar leh 
Kohhran damdawi in hi tum thuhmun "Mission 
thuhmun' a nih hmu chiang hlein ka inhria. 


Chuvangin thawhhona (co-operation) kan neih 
that leh kan miten an chhawr dawn tih a lang a. 
Sorkar chuan sum leh pai leh hmanrua, motor 
thlengin a nei zawk turahte lo ngai ila, kohhran 
damdawi in leh a thawktute chu, sum leh pai leh 
hmanrua lamah an lo phuisui tawk lo thei a, a 
ngaihtuah lam pang leh a thluak lam pangahte 
nasa zawka an tante pawh a tul ve ngei ang a. 
Kan ram mipuite hriselna tur hian hrui khat vuanin 
Doctor-te leh Nurse-te leh damdawi mi reng rengte 
kan tan tlan hi a pawimawh hle tih hmuchhuakin 
ka inhria a. "Keini leh anni" tia inral ep a, tawng- 
kam cheh lovin unau, thawkho tak tak, a lang mai 
ni lo, rilru taka thawkho kan nihzia kan chian 
hun hunah kan mipuite"n malsawmna an dawng 
dawn a ni tih hi a lang a. Damdawi in anga mamawh 
inpur kawngah te, dam lote rawng tha zawka 
kan bawl theihna tura infinchhuah kawngah te, 
thawktute lo inhmelhriatna leh inkawmngeihnate 
pawhin kawngro a su tel ve bawk ngei ang a, 
tunah hi chuan kan pheikhai a rual hlein ka hria. 


TUI THIANGHLIM : Tui leh natna hi a inkungkaih 
hle a ni tih hi sawi lan tulin ka hre bawk a. Ram 
hnufual, kan ram te angah hi chuan tui in tur 
that tawk loh avang leh thianghlim tawk loh avangin 
natna tam tak kan tuar thin a, a bik takin kawthalo 
kan vei nasa hle thin a. Natna hrik hi kan in tur 

tuahte a lo tel a, kan taksaah lo lutin, inthlah 
pungin natna a siam thin a ni. Tui thianghlim lo 
atanga natna kan kai theih thenkahtte chu kawthalo 
te, tuihri te, santén te, khawsikpui te, mitliam 
te an ni. 


Mun heng natna engpawh hi lo vei ta sela, a 
zunah emaw, a ekah emaw natna hrikte hi a lo 
chhuak a, fimkhur lo taka khawlaiah te emaw, ram 
palai lengah te emaw a inthiar mai mai chuan, a 
tam zawk kha ui leh ar te'n tlan zovin lang mahsela, 
mita hmuh tham loh kan tihah pawh natna hrik 
sang tam tak a lo awm tho va. Ruah surin zun-ek 
thli kha tuikhura a len luh chuan tuichawitute'n 
um-in emaw, baltin-in emaw an rawn phur haw leh 
a. Tui chhuang so thianghlim zet lova kan in chuan 
natna hrikte chu kan taksaah a lut a. Inthlah pun 
nan ni thum nge, .kar thum nge thla thum, a natna 
hrik azirin a dang lam thei a, an inthlah pun hnu 
chuan kan lo damlo ta a. Amaherawhchu tui thian- 
ghlim tawk lo in vang a ni tih hria erawh chu 
kan tlem hle si a. 


Chuvangin tuikhur tha zawk leh tui lak tha zawk- 
te hi kan hriselna atan thil pawimawh hmasa a lo ni 
ta a. Tin, tuikhur awmna hi khaw mawngah emaw 
mihring leh ran zun leh ek thli phakah a awm chuan 
a thianghlim tak tak thei lo va, a bul vela ran tlat 
theihna a nihin a tha bawk lo. Chuvangin tuikhur hi 
tha taka hung theih ni se, tin, tibawlhhlawh tura ın- 
suk, inbual ni lo bawk sela, a tha a ni. Kan ramah 
hian kan damlohna zawng zawng zatve hi tui thiang- 
hlim lo atanga kan kai niin chhut chhuah a ni bawk. 


EI TUR THA : Natna tam tak kan vei thin hi kan 
thil ei that tawk loh vanga kan vei a ni leh a ni. 
Ram changkang zawkahte pawh hian natna hrik a 
awm lo a ni chuang lo va, natna hrik kha an taksain 
a hmehmih theih thin avangin, natna hrik an taksaa 

mi khan natna a thlen ziah lem lo a ni. Chu mi 
awmzia chu mi hrisel taksain a chauhpui loh kha. 
keini ei tha tawk ei lo, taksa chhia chuan kan natpui 
a, kan thih phah hial thin a ni. Chuti a nih si chuan 
ei leh bara intodelhte hi hriselna atan thil tul tak a 
lo ni reng a ni. Amaherawhchu, ei tur thate chu sum 
tam tak seng lo chuan a lei theih si lo va, kan tlin 
tak tak chuang lo vang, tiin a inngaihtuah beidawn 
theih mai awm e. Kan rama kan thil lei tam takte 
hi Silchar atanga kan lakluhte a ni ber a, parbawr, 
zikhlum, tomato, artui, ar, sangha etc. Kan rinpui 
ber buhfai lah hi Ration buhfaı a lo ni a, a tul emaw, 
a tui lo emaw, a to emaw, a to lo emaw, tlanna 
pawisa kan nei emaw, kan neih loh pawhin ngamtlak 
ta puk chawp talin chet a ngai a ni a. 


Buhfai leh thlai tam tak Silchar atanga phurh 
chhoh, vuai tawh tak hi, a aia tha zawk leh tuihnai 
zawk, tlawm zawk bawk sia lei tur awm ta se la, 
engahnge chu chu kan lei zawk loh ang ? Chutianga 
awm thei tur: chuan kan ramah ngei hian kan chin 
leh kan deh chhuah a ngai a ni. Tam zawk kan 
thar hunah a man a lo tlawm thei ang a, tuna kan 
pawisa sen zat seng lo hian ei tur tuihnai zawk kan 
taksa hrisel nan kan lo ei thei tawh dawn a ni. A 
dek chhuaktute pawhin tuna an thar let tam tak an 
thar dawn avangin, man tlawm zawk mahse an sum 
hmuh chu nasa takin a lo pung ang a. Chu mai ni 
lovin kan pawisa dehchhuah, a sing tela phai lama 
an phurh thla thin hi a lo tawp ang a. Hriselna tura 
eitur tha, tlawm zawka kan hmuh rual hian, chung 
kan leina pawisa tling khawm chu ram pawna chhuak 
zel tawh lovin kan ram leilungah ngei a luang kir 
leh ang a. In leh lo tha zawk din nan te, silh leh 
fen tha zawk lei nante leh ram leh hnam hmasawnna 
atan hman a lo ni thei dawn a ni. 


THO LEH SANITATION : In leh a vel vawn thiang- 
hlim hi hriselna atan a pawimawh leh hle bawk a ni. 

Kan ei kan in turte chu tha tawk hle mah se, thovin 
kan ei tur emaw, a dahna emaw a lo bawm chuan 
natna tam tak, kawtha lo, khawsik, pumna etc, kan 
vei leh thei a. Chuvangin, kan in leh a vel vawn fai 
leh ei leh in turte tho bawm theih lova dah leh, tho 
leh thosi tihtlemte a tul a ni. Tho hi hnawmhnawk 
leh tawpah, hmun hnawng, lum sia inthlahpung thin 
an ni a. À tui atang hian a puitlinna turin ni sarih 
vel chauh a duh avangin a inthlah pung chak hle 
thin a ni. Tho hian a keah hmul tam tak a nei a, a 
thil bawm apiang mai kha a ke hmulah chuan awl- 
sam takin a kai nghal thin. Kawtkai vela ran ek leh 
thil tawihte emaw, piah lawka ek ina ek bawmtute 
kha, kar lovah inchhungah an lo thleng thua: thin a, 
kan ei tur leh in turte an bawm hian, an kea thil 
tenawm tinreng kai leh natna hrik bette kha an thing 
thla a, kan ei tel thin a ni. Natna hrik tetzia hi kan 
man thiam tawk lo hle nun a lang. 


Sikserh hrikte hi a en thiam tan chuan enlennaa 
hmuh awl pawl takin a lian a, chu pawh chu thosi 
pumpuiah ni lo, a chil bawmah a sang telin a 
inhnawh thei thin a nı. Chuvangin tho, pianphung 
pawha inphut tawk, a ke pawh lian tawk tak, hmul 
thiap thuap lehnghalah chuan natna hrikte chu sawi 
loh, mihring ek an han bawm hnuah ei tura an han 
fu leh te, kawng kam thingpui dawra chhang thlum an 
han bawm hnute hi chuan tihang sawt tham mihring 
ek an tat ngei thin ang. Heng avang hian tho bawm 
loh tura ei leh in tur vawn thatte hi a tul zual a, 
tho inthlahpun theihna chi reng reng tihbo te, ek 
in tho luh theih lohva chhinte a tul a. He thil kan 
sawi rual rual hian ek in neih pawimawhzia kan 
hre nghal mai awm e. 


Thosi pawh hi hmun hnawng leh tui tlin theihna 
hmunah a inthlah pung ber a, bur chhia, belkeh, 
thing kawrawng leh khuar tui tln theihna reng 
reng chi chu hnawh khah emaw, tihbo emaw a tha 

a ni. Changel, balhla kung leh maute hi tui tlin 
theihna a tam avangin thosi inthlahpunna a ni thin 
a, in bul hnai lutukah phun loh tur a ni. Kan ramah 
hian sikserh vei an tam hle thin a, mi pali zela 
pakhat hi sikserh nih inringa thisen exam sak an ni 
kum tin thin. Chung zinga tam tak chu sikserh 
hrik hmuh an ni a, sikserh hrik hmuh chiah loh pawh 
an natna kal hmanga zirin sikserh vei ngei nia 
hriat leh enkawl an ni bawk. Hriselna kan duh a nih 
chuan, in leh a vel vawn fai a ngai a, bawlhhlawh 
paihna hmun fel taka kan neihte a ngai a. Hnawm- 
hnawk kawmthlangte lo buaipui leh tura hnawl liam 
mai mai te, thli leh tui chhia luan chhuahtir zei 
zuite hi thenawm inpawisak lohna - mai ni lovin 
natna thlentu, thihna hial pawh thlentu a nih 
thin si avangin khua leh tui tha, rilru pangngai 
pu tan chuan chin hauh loh chi a ni. Thosi leh 
tho atanga natna kan vei nasatzia te, kan hun hloh 
te, kan pawisa sen te, thihna hial pawh kan tawh 
thin dante chhut chhuak thiam ila chuan, in leh 
a vel vawnfaiah hian nasa takin tan kan la ngei ang. 


KAR KAWNG : Thenkhat. chuan hriselna thu 
leh kal kawng chungchang hi inzawmna awm lo niin 
kan ngai mai thei a, amaherawhchu, kan hriselna 
tur leh kan dam tianna turin kawng tha hi thil 
pawimawh a ni. Kan ram angah hi chuan damdawi 
lam thawktute indaih lohna avangin khaw tinah 
damdawi thiamte kan la indah thei lo va. Doctor-te 
phei chu khawpui leh hmun thenkhatah chauh an 
awm a ni a. Chutih lai chuan thingtlang khawril 
hmuna mite pawh an lo damlo thut thei a, a chang 
phei chuan hrileng te pawhin khaw engemaw zat 
a tuam thei a Damdawi lam thawktuten a tul 
anga thingtlang khaw tinte an tlawh zung zung 
theihna turin, kar kawng tha tawk leh motor kal 
theihna ngei kawng nei vek tawh ila chu, natna tam 
tak kan pumpelh thei ngei ang. 

Rılphır nâ puakkeh te emaw, pumpu! pan pawp 
te emaw, hliam tuar vang a ril pawp te emaw chu 
darkar 24 chhunga enkawl leh zai an nih loh chuan 
an dam chhuak zen zen lo a ni. Thluaka khawsik lut 
te, hliam tuara taksa atanga thisen chhuak hnem lu- 
tuk te, kawthalo leh luak avanga taksa atanga tui 
chhuak hnem lutuk te enkawlna tan vat a nih 
loh chuan chhan chi loh a awm bawk. Heng kan sawi 
natna te leh a dang tam tak sawilan loh te pawh hi 
thingtlang khaw hrang hranga miten an vei thei a, 
an vei mek a ni. Amaherawchu an nun chhan turin 
damdawı in leh hmunpui an thleng zung zung thei 
si lo, motor kawngin khaw tin ala tlawh lo va, a 
tlawh chhunte pawh kawng a that loh avangin 
emaw, motor remchan loh avangin duh ang angin 
a kal theih loh bawk nen. Heng harsatna hrang hrang 
avangte hian thingtlang lama dam lo tam takte 
chu enkawlna dawng tura damdawi in pan thei lo te, 
pan hman lote an ni thin a. A hun taka enkawl ni se, 
nunna chhan hman ngei tur chi natna tam tak chu 
thihpui a nı fo thin reng a ni. Chuvangin, kar kawng 
tha hi ei leh barte leh sumdawnna bungrua inhlan 
tawnna mai ni lovin, hriselna atan leh nun chhan 
nan a pawimawh em em a. Kan rama kawng laitute 
leh he mi lama mawhphurtute hian tun leh nakin 
zela keimahni leh kan tu leh fate hriselna turin 
kawng an lai a ni tih an inhriat a pawimawh ang. 


BAWRHSAWM HI A HAUTAK : Bawrhsawm hautak- 
zia hi tarlan a tul leh bawk a ni. Dam lo leh dam- 
dawi in hiala enkawl ngaia kan awm hian, nasa 
takin kan inseng thin tih hi kan chhut ngai em ? 
Entirnan : Mi pakhat chu kar khat in lamah dam lo- 
Vin a awm a, a that theih chuan loh avangin dam- 
dawi inah kar hnih chhung enkaw! nga se la, eng 
zat nge an chhungkuain an sen ang le ? Puitling nna 
thawk thei emaw, chhungkaw ei zawngtu a nih 
phei chuan, in lama kar khat chhung a hnathawh 
loh leh damdawi ina kar hnih chhung a awm avanga 

a hna thulh zawng zawng te, a dam kawr laia a 
hna thulh te, damdawi ina a awm lai leh a dam loh 
chhunga ei leh bara a intuituahnaa a senso, amah 
buaipuitute'n anmahni chhungkaw hna thulh te, then- 
awm khawvengin an tlawh nana hun leh tha sen ral 
zawng zawng te han ngaihtuah chuan, sorkar hna- 
thawk kamding chu sawi loh, nitin kut hnathawk 
Rs. 15/- hlawh lo ni ta sela, he a damloh chhung 
hian a damdawi in bill bakah Rs. 1,000/- hu dawn 
lai a ral thin a ni. 


THIH HI A SENGSO : Kar hnih khat damloh mah 
a hautakzia kan hre tawh a, miin an natna an 
boralpui phei chuan a sengso lehzual a ni. Mi 
tamtakin hlamzuih kan ti a, naupang kum tling lo 
boral kan ngaih pawimawh vak lohte pawh hi, an 
thih hian an chungah engzat nge senral i han thlir 
leh teh ang u. Naupang thla 9 mi boral ta sela, 
a nuin thla kaw chhung a pai avanga a hrisel 
loh puina zawng zawng te, a hna thulh zawng zawng 
te, ,damdawia a inenkawlna zawng zawng te, doctor 
a rawn man te leh damdawi inah emaw nau neia 
awmna senso te, damdawi ina a awm laia a chhung- 
ten amah an buaipuina atana an hun leh tha leh 
pawisa s€n zawng te chhut chhuak leh ila. Nau chu 
tha takin a lo piang a, a buchip laia a nuin a 
enkawlna, a nuin hna dang thawk thei lova a lo 
awmna te, nu hnute bakah naute chaw atana sen te, 
naute a lo dam lohva a chunga sen zawngte chhut- 
chhuak leh ila. A lo thih tak avanga thenawm khaw 
vengin kan inralna te, kan hun hloh te, nula leh 
tlangval tha sen te, heng zawng zawng hi a rate 
dik taka chhut chhuah chuan, kan rama mi rethei 
ber berte pawhin, kum khat hnuai lam mi an boral 
hian pawisa faia chhut chuan cheng sing chuang 
kan seng ziah tluk a ni. Chu bakah pawisaa chhut 
theih loh leh dahkhah theih loh lungchhiatna, 
tawrhna, chhungkaw inthenna a lo ni bawk nen, 
thih hi a lo va hautak ngai em (| 

ENGVANGIN NGE KAN THIH THIN ? Mihring chu 
kum 80/90-ah chuan a dam tur tawk a dam tawh 
avangin a boral pawhin eng vak kan tithei lo a ni 
mai thei. Kan rama thihna leh lusunna kan tawh tam 
tak hi chu tar ni lovin naupang te, thalai te, puitling 
te, an ni hlawm si. A hun loa thih hi thil pawi tak 
a niin a lang a ni. Engvangin nge kan thih si ? Kan 
nat avangin, kan hrisel loh avangin, kan bawrhsawm 
avangin tam tak chu kan thi a ni. Engvangin nge 
kan nat a, kan hrisel loh ? Kan tui inte a thianghlim 
tawk lo va, tho leh thosite'n natna an pu darh a, kar 
kawngte a tha tawk lo va, a tul hunah kan inpuiin 
kan inchhan tak tak thei lo va. 


Heng avang hian kan hriselna atan leh kan 
chhungkaw hlimna turin damdawi leh thawktu tam 
zawk mai ni lo, kawng hrang hranga hmasawnna 
(all-round development) hi kan mamawh a ni. Kan 
dam loh avanga kan hun leh kan tha leh pawisa kan 
khawhral tam tak hi ram hmasawnna tithuanawp thei 
a lo ni si a. Kan rama natna tam ber chu inven 
theih, dan theih, pumpelh theihte an ni hlawm si a. 
Natnain min man a, kan taksa a chhiat hle tawh 
emaw, nikhaw hre lova kan awm tawh hnu emawa 
enkawlna dawng tura damdawi in pan ni lovin, chung 
natnate chu pumpelh theih a nih lai leh, dan theih 
a nih laia dan mai hi a pawimawh zawk. 


Tuifinriat ral atanga kan ram zim te han thlir 
chuan dam lo !eh natna tuarte chauh ni lo mi hrisel 
zawk te, khawtlang leh mipui rawngbawltute pawh 
rilruah an lang chiang hle a, Office hna kan thawhna 
theuhah te, ni tin sikul kan zir leh kan zirtirnaah te, 
thlawhhma kan lakna kawngahte pawh thahnemngai 
taka thawk vek tur kan nihzia ka hmu chiang hle a. 
Thingtlang lama hnathawktuin dawngdah tak maia 
hna a thawh chuan, buh leh bal tihtham ama ei 
khawp pawh a thar lo va, buh leh bal thar a lo tlem 
si chuan a man a lo to va, taksa chakaa khawp kan 

lei thei lo va. A ni loh leh office lama hnathawktu- 
te'n thahnemngai taka an thawh loh chuan, an kuta 
thil tihtheih awm ang ang rang taka an tihfel zung 
zung lohva, anmahni dawrtute tul lova ni khat emaw 
ni hnih emaw, ni thum emaw, an hren khawtlai 
thin chuan, chutiang innghah khawtlaitir avanga ram 
pumin kan tuar theihziate ka hmu chiang hle a. 


Office-a thawk kan ni emaw, thlawhhma la kan 
ni emaw, rawng inbawlsaktawn vek kan ni a, inkamki 
tawn vek kan ni tih kan hre tur a ni a. Kan thawhna 
mual lam lamah theihtawp chhuahin thahnemngai 
takin, intikhawtlai lovin rawng kan inbawl saktawn 
theuh tur a ni. Hetianga kan innghahtir leh kan in- 
dankhawtlai hi kan sim lo zel a nih chuan, mi ram 
leh hnamin hma an sawn leh an ding chhuak ang hi ni 
lovin, kan ram leh kan hnamin a hnufual phah 
dawn a ni. Kan Kohhran leh kan ram dinchhuahna 
tur hian ka hmuh dan chuan hriselnaah a innghat 
a nie Chhungkua kan hrisel loh viau va, kan sum 
dehchhuah ang te te pawh damdawi lei nan kan 
hman leh zel si chuan, engtinnge Pathian rama kan 
thawhlawm chu a lo pun theih ang ? 


Hrisel lohna avanga biak in lam pawh chuang- 
kai thei lo chu zawi zawiin rinna kawngah leh thla- 
rau nunah pawh an lo chak lo tial tial thin a ni. 
Hrisel lohna avang hian Pathian ram thawhlawm 
chauh ni lovin, Kristian nun pawh a lo hniam thei 
tak tak thin a ni. Ram pumpui kan ngaihtuah pawhin 
natna avang leh thihna avanga kan hun leh tha sen 
leh kan hna thulh zawng zawngte hi, ram hmasawnna 
tithuanawp thei khawp a lo ni a, a tuartu tan thil 
hrehawm tak a lo ni vei nen. Chuvangih, Kohhran a 
din chhuah theihna tur te, kan ram leh hnamin hma 
a sawn theihna tur chuan, hriselna a pawimawh 
hmasa ber a ni. Taksa hriselna a pawimawh a, rilru 
ngaihtuahna hrisel a pawimawh bawk a ni. 

Kan khua chu Tualcheng a ni a, Burma ramri 
bul, Sialkal tlang sang lai ber Lengteng atanga chhim 
lam chawhma kal a ni. Tlang chawi nuam tak leh 
thengthaw tak a nı a, he khav bul velah hian Chhawk- 
hlei te chu thing tam pawl a ni. A boruak that leh 
a nawm avang hian ramsa te pawh a tam a, ka nau- 
pan lai pawh hian Sakelın ran te a la seh fo thin a 
ni. Kum 1944 January l, khan ka piang a, kan unau 
zinga naupang ber ka ni a, ka nu leh pa chauh ni lo, 
ka unaute pawhin min duat bik emaw tih tur a ni a, 
tun thlengin hminga min ko lovin 'Bawıha,' ti ngatin 
ka chhungte chuan min ko thin a ni. 


Ka pa hi Vanhnuaithanga a ni a, Presbyterian 
Kohhran Upa a ni a. Ka pu chu Hrangvunga a ni a, 
pasaltha leh mi huaisen anih avangin a hming an 
sawi apiangin, 'Hrangvung Huaisena,' tiin an sawi 
deuh kher thin a ni. Ral leh sahuai lakah kan khua lo 
chhanhimtu leh lo thlamuan ve thintu a ni. Ka pute 
hun lai hian kan ramah Kristianna alo la lut lo va, 
Lu la hnam kan nih lai a ni. Kan ramah Chanchin 
Tha a lo thlen hnuah erawh chuan kan khuaa Kris- 
tiana inpe hmasa berte zinga mi zu ni tlat si a. Kan 
rama Kristiana inpe hmasate kha lalte'n an tiduhdah 
thin a, amaherawhchu ka pu hi a inpe hmasa pawl 
anih avangin leh, ral leh sa hua: laka khawtlang lo 
chhanhim thintu a nih avangin lal chuan a zahder a, 
amah avang hian kan khuaah chuan Kristiante tih- 
duhdahna sawi tham a awm lo. 


Ramsa lama a huaisen dan hi sawi tham tak a 
awm a, sakei meiah tum thum a uai a ni. Sakei 
meia uai hi, khatih hun lai chuan huaisen tawp en- 
tirna a ni a, Sakei nung chung, a meia va vawn kha 
'Sakei meia uai' an ti a. Tun lai hun angin huaisen 
Chawimawina awm ta se, Victoria Cross hmu pha 

tur a ni ang. Sa hual ni-khua a ni ber thin a, hliam 
kawlh takte an nih a, chutiang sakei hliam thinrim 
mei han vawn chu, thil awlai lo tak a ni ngei ang. 
Amaherawhchu, ka pu hian hun hran hranah Sakei 
meiah tum thum a uai a ni. 


Tum khat chu Sakei mei a han vuan chu Sakei 
nen chuan nasa takin an inbei ta a. Ka pu chua 
phaw nen a tang a, Sakeiin a phaw chu a seh sak 
bawk a. Sakeiin a han hnuh tak tak chuan a phaw 
leh ka pu chu an tawlh hun hun mai a, ka puin tan 
a han lak veleh chuan Sakei leh a phaw chu a 
pawt kir ve leh dawt dawt a. Lo thlir rengtute chuan, 
"Sakei tlukin a chak a ni," an ti. Tum danga sakei 
meia a uar tum Chuan, a mei a han vawn khan sakei 
hliam khan a han en a, ka pu hmel a hmuh chuan 
a tlan ta daih a. Mizo Upa chuan, "Sake: chuan 
Pasaltha a zah a ni," an lo ti ve reng thin a. He 
Sakei tlan hi mi dangin a meia lo vawn ve a tum-a, 
chu mi erawh chu vanduaithlaktakin a seh hlum 
nghal a ni. Kristian a nih hmaa rawlrala a cnhuak 
emaw, Kristian a nih hnua Sahual bei tura a kal 
emaw, hlauh a neih thu an saw: ngai lo a, a duhna 
hmun hmunah a riak mai thin a, ramhnuai leh 
khawchhung, chhun eng leh zan thim hi inang rengin 
a ngal a ni. 


Thenkhat erawh chuan a nupui, ka pi chu ka pu 
alin a huai zawk mahin an sawi a. Vawi khat chu 
Sakeiin Sazuk a seh leh a lo ei nual tawh hi an hmu 
a, a sa chu an chan ta a. Sakei chu a lo la hnai hle 
a ni awm a, saruh an han sah apiang chuan an bul 
hnaiah chuan a rawn ngur (rum thaih) thin a, ka pu 
chuan a mit sir hian a melh zauh zauh thin a. Ka pi 
chuan chutia ka puin sakei awmna lam a en chhen 
chu a ning deuh a ni ang, "Enge maw ui kawlhte 
chu i hlau em maw ni ? A ruh hi kan pe ve tur 
alawm !" tih pah chuan saruh pakhat chu sakei 

awmna lamah chuan a va vawm phei a. Sakei pawh 
chuan chuti taka amah hlau lo chu tihthaih tihthaih 
chiah a ngai lo emaw ni, a thawm a reh hlen 
ta a ni. 


Ka pu Kristiana a inpek hian ka pa hi naupang 
fel tawh tak a ni a. Missionary-te'n School an hawn 
hmasak ber Aizawlah chuan Favang aw llen laiin a 
zuk lut ve a, thla thum a zir chhungin pawi thum a 
zir thleng hman a. Kha tih lai khan zir lai an thiam 
zel chuan pawl an sawn zel a ni awm a. Ka pa hian 
zir zel hi a chak em em a, mahse, buh seng a lo 
hun a, lo lamah hnathawk turin ka pu hian a chah 
haw ta a Chutih lai atang chuan ka pa hian rilru a 
siam a, "Ka faten lehkha zir an duh phawt chuan an 
zir theihna turin theihtawp ka chhuah ang," tiin tlei- 
rawl a nih lai atangin a rilru a siam a ni. Chung hun 
lai Kristian la tlem lai leh Zu leh Sa a lâr hle laia 
Kristian nih chu harsatna tam tak pawh a awm ngei 
ang. Nupui neih hun a lo nih hian Kristian ngei neih 
a duh avangin kan khua atanga ni hnih kal Darngawn 
khuaa nula Kapliani, chu a va nei ta a. Ka nu hi 
Bible Women hmasate zinga mi Banglathangi nau 
a ni a, an chhungkua hi hmeithai fa ni mah sela, 
an in chu Darngawn khuaa Kristian hmasa te, 
biak in a din hmaa an inkhawmna thin a ni. 


Inkawp rem takin chhungkua an din chhova, 
amaherawhchu fanau lamah an tluang lo em em mai 
a. Chung lai chuan fanu aia fapa an ngaihsan lai a ni 
a, an fapa hmel hmuh hmasak ber chu a pianhlimin 
a thi nghal a, hei hi damdawi thiamten vil ni se 
chu chhan theih ngei tur niin ka ngai a. Fanu hlir 
a zawnin pali an nei a, tun hnuah ka pain a sawi 
danah pawh, "Kristian chu lo ni lo ila chuan nupui 
thlak a awl hle awm e," a ti. A tawpah fapa hmel an 
han hmuh leh chu Pathian hnena a dil, a tawngtaina 
chhannaah ngaiin, "Hei zet hi chuan ka thla min 
muan ta, tiin Vanlalthlamuana a sa a, Lalmuana tih a 
ni deuh ber a. Kan unau zaa a upa palite chu an 
thi vek a ni. 

Pathian khawngaihna azarah a naupang lam 
hmeichhe pakhat leh mipa pali te chu, kan nu leh 
pate lungngaihna hnem tur leh an mittui tihul tur- 
in Pathianin min zuah a. A chang chuan hun hma- 
sa lama kan chhungkaw harsatnate theihnghilh khawp- 
in Pathian min hruainaah kan lawm thin a ni. Kan 
farnu tih loh mi dang zawng chuan lehkha kan zir 
ta vek a. Amaherawhchu kan khuaah hian Primary 
School chauh zirna a awm a, Middle School chu 
khaw danga zir tura kal a ngai ta zel a. Thingtlang- 
ah lo nei maia tan la tan chuan sikul fee te, leh- 
khabu man te, awm man te a lo buaithlak ta a. Chu- 
vangin kan mipa upa ber Lalmuana chuan pawl 4 
a zir zawh hnuah zir leh zel thei niin a inhre lo va, 
Sipaiah a tang ta a. Kan khua atang hian Aizawla 
sipaia intlar ai chuan Burma lama sipaia inpek a awl- 
sam zawk avangin kan khua leh Burma ramri bul 
khua atang te hian tlangval tam tak an inpe reng 
thin a. Tualcheng in 150 khua atang hian sipai 70 
chuang an awm thin a. Ka u hian, a nauten leh- 
kha kan zir theihna turin, tih rilru pu ranin a han 
inpe a, zuk leh hmuam leh zu lama intlakral lovin, 
a hlawh neih ang ang chu in lamah a han thawn 
zat zat thin a. Keinin theih ang angin chhungkhat 
laina inah awmin, a tul apiang thawh inhuam leh 
thawk zelin kan zirlaite kan chhunzawm hram hram a. 
Hetih lai hian kan farnu hian thlawhhma lain ka nu 
leh pate nen anmahni ei khawp chu an lo thar ve 
zel a. High School kan kal mek laiin kan u ber 
chuan pasal a nei ta a, a kal bo tak siah chuan 
kan unau thum zinga pakhat chuan skul chawlha ka 
nu leh ka pa te hnathawhpui a lo ngai ta a. Inban 
leta kum khat zel inchawlh chhawk turin remruat- 
na kan nei a. Chutianga chawl hmasa ber ka u Van- 
lalauva chu pawl riat a zir zo a chawlh kum tak 
chuan Burma-ah a chho veleh ta a, kum sarih lai 
sipaiah a han tang a. Chutiang chuan harsa ti tak- 
in, thawk leh inhlawh chawpin, chhungkuaa tang 
rualin zirna lam chu kan bei hram hram a ni. 

KEIMA ZIR DAN BIK : Kan khuaah pawl 2 thleng- 
in ka zir ve a, paw! thum ka zir dawn kum hian kan 
zirtirtu neih chhun chu Aizawlah Training turin an 
han ko si a, kum 8 mi chauh ka la nih avangin 
khaw danga kal ve thei turah ka chhungte'n mın dah 
lo va. Ka ata lian, paw! 3 zir turte an kal dawn tih 
ka hriatin, ka pawlpuitena min han lehpel tur chu 
ngal ngam lovin, "Ka kal ve ang," tun ka ngen lui a. 


Pawl 4 zır tur chuan Tualcheng atanga ni hnih 
kal Ngopa-ah ka kal leh ta a. Pawl 4, pawl 5, leh 
pawl 6 chu he khuaah hian ka zir zo ta a. Pawl 6 
ka zir kum hian Special Scholarship min pe ve leh 
a, mahse chhan engemaw avangın he pawisa hi a 
tham ral a. High School kal tur erawh chuan leh- 
khabu man te a lo tam tham a, senso dang dang 
nen, zir zawm thei lo niin ka inhria a. He mi kum 
hian kan khuaah Private Middle School an hawng 
tan a, pawl ^ atanga pawl 6 enkawl tur chuan zir- 
tirtu pakhat Matric Candidate a ni a, a kathhruaina 
hnuaiah paw! 7 zir turin kan inbe rem a. Tichuan, 
thla khat lai chu Middle School-ah paw! 6 thutna 
sirah chuan pawl 7 lehkhabu pahnih khat nen ka kal 
ve thin a. 


Chutı taka ka rualawh chu hran Champhai- 
dmunhmeltha awm ka nu laizawn Banglathangi 
chuan, "A peih phawt chuan ka hnenah rawn awm 
rawh se," tun a rawn chah a. Tichuan High School 
kal tur chuan Champhai lam chu ka pan ta a. Hmun- 
hmeltha leh Champhai inkar hi mel hnih vel a ni a, 
lui pahnih kan a ngal a, chutih lai chuan ngaw dur 
tha tak vek a ni a. Gandhi Memorial High School- 
ah chuan lehlangin pawl 7 leh pawl 8 chu ka zir ta a. 
Paw! 7 ah hian First term ah chuan thla khat 
chauh Class ka kal ve hman a, First Term Exam-ah 
chuan pakhatna ka ni hlauhva. Kan pawlah chuan a 
hma kuma Zoram puma pawl 6-a ti tha ber leh Merit 
Scholarship la te pawh an awm ve st a, mak ka ti 

hle a. Science subjecta min zirtirtu chu Pu Rokunga 
(I.P.S.) a ni a, a 'note' min pek ang chiaha zawhna 
zawng zawng ka chhan vek avangin Mark za-ah mark 
sawm kua pakua min pe a ni. Saptawng hi man fuh 
hle ah min ngai a ni ang chu, pawl 8 hovin an Engli- 
sh zirlai an thiam loh changte hian hrilh turin pawl 
7-a ka thu chu mi a kohtir hial thin a. 


Champhai High School-a ka kal lai hian zirtirtu 
dang fel tak tak kan nei a. Kan Headmaster hmasa 
ber chu Pu K.C. Lalvunga (I.F.S.) hi a ni a, tın, Pu 
Thanseia, (D.D.E.) hian a thlak a. Pu Lalfakzuala 
(I.A.S.) hian Mathematics min zirtir thin a. Kan 
zirtirtu dangte, Pu  Lalthanmawia (A.C.S.), Pu 
K Malsawma (M.C.S.) leh Pu H. Malsawma (BA., 
BD., MTh., tuna America-a awm) te hian an subject 
theuhah tha takin min zirtir hlawm a. Kha tih lara 
kan hotute min zirtir na leh min fuihna khan, 
khua min zuamtirin nasa takin mın tanpui nun ka 
hria. He High School-a kan kal lai hian Borhsap 
L.S. Ingty-a khan Champhai a rawn tlawh a, High 
School-ah hian khawtlangin lawmna inkhawm a 
buatsaih a, chutah chuan Welcome Address, saptawng 
mawi taka kan Headmaster Pu Thanseia ziak chu, 
chhiar chhuak turin ruat ka nı a. Chhiar ai Chuan 
en lova sawi theih, chhiar anga en zauh zauh theih 
a tha ang an tih avangin a hma tlaiah Saptawng 
phek hnih lai chu darkar chanve chhungin ka bye 
heart' ta a. 


Champhai High School-a kan kal lai hian Schoo! 
fee thla tin Rs. 3/- pek a ngai a. Awm rnan leh ei 
manah sen ngai lo mah sela, school fee tur hi ka 
harsat hle thin a. Inrinni te leh sikul chawlh changte 
hian 'terrace' laiin ka inhlawhfa thin a, tin, sikul kal 
pahin rangvate ka thiar hlawh thin a ni. Chutiang 
chuan bahlah lutuk lovin sikul fee chu ka pe ve thei 
zel thin a. Pawl kua ka zir dawn kum hian van- 
neihthlak takin ka u C. Vulluaia chuan Matric zovin 

Kanghmun Middle School-ah zirturtu hna a hmu a, 
thla khatah Rs. 50/- a hlawh theih dawn avangin 
Aizawl-ah zir thei turah kan inngai ta a. 


St. Paul's School-ah seat ka dil ve a, kan dil hun 
a tepter tawh bawk a, Bro. Godfrey C.S.C. (May his 
soul rest in peace) chuan Seat a khah thu leh mi 
dang tam tak a hnar tawh thu min lo hrilh a. 
He School hi a that avangin hma takah an lo hauh fel 
vek thin alo ni a, tin zirlai te hi thutna leh dawhkan 
hrang thliah an lo siam bawk nen, a khah hnua luh 
tum chu thil beiseiawm a ni lo va. Amaherawhchu 
Marksheet te kan han entir hnu chuan, a bik takin 
mi a dahlut ve leh ta a. U Kamding nei ni mah 
lia, Rs. 50/- chu tangkai tham teh chiam a la ni 
lova. Kan Hostel-a chawhmeh man atan Rs. 5/- 
thlatin pek a ngai a, a dang chu pawisain emaw, 
buhfaiin emaw pek theih a ni a. Kanghmun khua 
atangin a tlawm zawk deuh avangin buhfai zo tawkin 
kan unau chuan kan phur thin a. Tlawng lui kam 
nisa em em maia kan kal lai chuan sawi tur a 
vang hle thin. Kei chuan ka zir theihna tura rim 
taka ka thawh chu a Awm ka ti a, ani ka u, Kamding 
tawh, chutia hah taka a han phur ve ka hmuh 
chuan ka khawngaih hle a. Ani lahin kei naupang 
kum 14 chauh, hah taka ka thawh a ngai chu, mi 
a lo khawngaih hle mai bawk a. 


Pawl 10 ka zir kum hian Special Scholarship ka 
hmu hlauh a, Rs. 70/- a ni a. Sawma pakhat ka 
pek hnuah ka zirna senso atan ka hmang a, Kristian 
Hlabu chhuak thar, Solfa awm, ka lo awh em em 
thin ka lei bawk a. Kristian Hlabu ka lei nia ka lawm 
dan kha ! Mi hausain motor thar an nei ai hian ka 
lawm zawk mah awm e ! High School ka kal lai hian 
Champhaiah leh  Aizawlah thingpuı dawr a lar 
em em tawh a, ka zirpui tam tak te chuan thingpui 
dawrah tam tak an inseng thin a. Kei erawh chuan 
Matric ka pass thlengin thingpui dawrah "Dul" 
chiah ka in seng ve a ni. 

Matric ka pass hnu chuan zir leh zel chakna leh 
tul tihna a lo awm' a, nimahsela chutih laia kan 
chhung khawsakna ber chu kau LDA thawk hlawh 
a ni. Dawrpui Vengtharah kan chhungkuaa kan pem 
luh tawh avangin a hlawh hi chhungkuaa han rin 
tham €m anih loh avangin engtinnge College ka kal 
theih ang ? tiin a ngai te bawkin kan inngaihtuah 
leh a. College thaa an sawi Gauhati te Shillong te 
chu pan chak hle mah ila, pawisa harsat avangin kan 
tlin dawn lo tih kan hria a. Pu Khawpuia chuan 
tlawmngaih chhuahin Rs. 300/- min puktir a. Senso 
tlemna ber leh Science zirna atana tha tak mai D.M. 
College, Imphal chu ka pan ta a. College-ah chuan 
seat a lo khat leh hle tawh a, mahse ka Matric 
result te kan han hrilh hnu chuan, Pre-University 
Science ah chuan min admit ve leh ta a. 


Matric kan exam dawn khan Mathematics leh 
Science-a kan zirtirtu Bro. Aurele CSC chuan, 
"Ka Subject-a ti tha chu sana ka lei ang," tiin 
naupang kan tan theihna turin mi a tiam a. A 
Subject pahnihah Distinction ka hmuh  avangin 
a thutiam a rawn hlen ngei ka ring a. Amaherawh 
chu, "Ka rawn thawn e, 'a ti nain a sana, rawn 
thawn nia a sawi chu ka hmu ta chuang hlei lova, 
rilru a thlep deuh hle a. College-ah chuan Period 
hrang hrang inthlak leh pindan hrang hrang insawn 
kual anih avangin sana a lo pawimawh hle mai a. 
Thiante sana bih ringawt chuan College hi a kal 
theih loh tluk a ni ber mai. Chutih lai chuan ka 
u C. Vanlalauva, sipai tang chuan ka result lawm- 
puina atan sana, automatic tha zet mai mi a rawn 
Present a, ka lawm hle mai. 


Kum 1961/62 lai vel khan Imphalah hian ei leh 
in a la tlawm hle a, thingpui no khat pawisa 
6 a ni a, bawnghnute no khat pawisa 12 a ni. Chuti 
chung chuan thingpui kan in ngam tawk chu a la ni 
ta thova. Minipur buhfai tui tak kha Hostelah pawh 
kan ei thin avangin chawhmeh chu tha em em lo 

mahsela, puar takin kan ei thei thova, kan lungawi 
ve em em thin a ni. Tin, Kohhranah te pawh tha- 
hnem kan ngai ve em em thin a. Mizo Service te 
pawh theih ang angin kan nei ve thin a. Kum 1962 
Krismas leh 1963 Kumthar chawlh phei kha chuan 
tuithapui phaiah khawli khaw nga tlawhin College 
Zirlaite Gospel Team anga insiamin Beihrual kan nei 
a. Keimahnia Isua Krista nunna kan neih chiang 
tak kha puang chhuakin, Kohhranah te thuhrilhna 
leh rawngbawlna nei zelin chawlh hun chhung zawng 
chu kan hmang a. Kan Lecturer Lalawia M.Sc. 
(President MBSE) leh Pastor Rongura (Theological 
Student) chu kan hruaitute an ni a, kei Team Secre- 
tary ka ni a. He rawngbawlna hi Pathianin nasa 
takin mal a sawm a, mi tam takin Pathiana Chhan- 
dam Hlim leh lawmna an hmuh phah a ni. He 
Campaign tuma piangthar te vawiin ni thlenga kan 
kohhran rawngbawltu tha tak ni zul ta te hian 
rilru a tilawm lehzual bawk a ni. 


Vellore Medical College-a zir tura Gauhati-a 
Admission Test kan neih tum pawh hian Candidates 
dang te chu anmahni car "nalh tak takin an inhruai 
thliah thliah thin a. Kei erawh chu kawng zawng 
chawpın Rickshaw-in ka kal ve a, tla! banah phei 
chuan Rickshaw pawh chu la lovin, a kawng ka hriat 
tawh avangin kein ka thlenna lam ka pan a. Chhun 
chawlhah thiante an chhungten an rawn hruai sang 
sang chuan, Mission Compound a kan exam Hall 
sır thingbuk pakhat hnuaiah chuan ka thu chaw! 
ve a, College pakhata luh tum theuh theuh chhung- 
kaw dinhmun a inang lo tehe! 


Chumi kuma Assam atanga an thlan chhun 
ka nih tawh hnu pawhin, ka zirpuite chu awm thei 
tak tak fate an ni a, College-a motor cycle emaw, 
car emaw kawl thei te an lo awm nual a. Chu lovah 
Kohhran chdwm dang dangte pawh chu Kohhran 
lian enkawl an ni a, an mamawh zawng zawng 

thawmhnaw thlengin an tumsak te pawh an lo 
awm a. Kei erawh chu kum 6 zir chhungin vawi khat 
Chaw lha hawnna chauh Kohhran Stipend-in a huam 
avangin College chawlh apiang pawhin haw a remchang 
lo va, chhungkaw lam atanga kal man engtin tin emaw 
kan er thei a nih leh ka haw ve thei a ni chauh a. 
Tin, rambuai te a lo ni a, in lam chanchin rei tak 
tak hriat loh chang te a lo awm a, han hriat chhun 
lah chu rilru ti na thei tak tak te a lo nih bawk 
avangin leh ka zirpuite lehkha thiam thei tak tak 
thlan khawm an nih avangin harsa tih chang a tam 
thei hle a. Zin kal vel nikhuaah pawh Rel-ah Third 
Class-ah tawt em ema kal thin ka ni a. Madras leh 
Calcutta inkar ngawt pawh darkar 40'chuang thang 
a nih thin avangin mut chhuak chung chungin, mahni 
bungrua mitmei ran ngai sun, chaw ei emaw, thingpui 
in emawa thuthmun pawh kalsan thei lovin ka zin 
ber thin a ni. 


Medical College-a zır chhung hian kan chhung 
kaw khawsakna a la danglam chuang lova, ka u 
(L.D.A.) hlawh chu kan chhungkaw rinpui ber a la ni 
reng a. Kohhran Stipend-in a khuh phak loh tul dang 
tam tak a awm thin avangin thla tin Rs.40/- chu min 
han thawn ve ziah thin a. Pawisa senso hi chip- 
chiar takin ka ziak chhuak thin a, ka zir zawh thlen- 
gin ka pawisa hman ral, cheng chauh pawh ni lo pawi- 
Sa nawi thlengin ka chhinchhiah fel vek thin a. Pawisa 
hrasat vang chu thu khat ni sela, ka ziah chhuah 
ngam loh tur thilah pawisa ka hmang ngai lova. Hei 
hian ka nun mi a vawng thain ka hria a. Awmze 
nei lo taka pawisa hman te, pawisa zah loh viau te 
leh tlak ral mai mai te hian pawisa hekna ai mahin 
nungchang leh mihringah nghawng thui zawk a 
nei thinin ka hria. 


Kum 1972-a Durtlang Hospital-a ka thawh ve 
hnuah ka hlawh lak hmasak ber chu chutih lala 
U.D.A. hlawh aiin a tlem a, chu chauh ni lovin 

Nurse kan zirtir chhuah thar te, atuk lawkah sor- 
karah hna an hmuh a, an hlawh lak aiin a tlem bawk 
a. Mihring taka chhut chuan harsa taka Doctor hna 
zir zawh hnu, a hun sen ngawt ngaihtuah chuan 
thil dang zir ta ila, M.A. double (Dobol) zawh hun 
tawh leh, hna rim taka tlai var vara dam lote enkawl 
hnua hlawh tam lo te lak chu vuivai pawh a awl thei 
ang. Amaherawhchu Kristian nun hi kawng awlsam 
a ni lova, he kawng awlsam lo tak hi Isua Krista nen 
zawh anih erawh chuan hlimna a tam a ni. 


Bung 49. 
LAWMNA TUR HLIR A LO NI SI 


He lehkhabuah hian Sapram leh Ram Thiang- 
hlim leh kan Zosapte chanchin bakah ka lehkha zir- 
na te, kan zinna ram te leh chhungkua leh mi mala 
harsatna kan tawh te leh kan lawmna thu te tam 
tak ka ziak a. A bu hmingah hian, 'Lalpa min hruai- 
na kawng' emaw, 'Lalpa min hruaina ram' tih hial 
pawh ka duh a. Harsatna dinhmun leh lawmna din- 
hmun tam tak ka han sawi takte kha Lalpa min 
hruaina a ni vek a. A hun laiin hre thiam lo thinin 
leh vui chang leh beidawn chang te awm thin mah 
sela, Lalpan malsawmna atan leh lawmna tur hlirin 
mi a lo buatsaih sak a ni. Ka Zirna kal kawngah 
hian mahnia zir leh mahnıa hlawhtling ka ni reng 
reng lova, Pathian min hruaina leh enkawlna chu 
kawng khat ni sela, chhungkuaa nasa taka kan tan 
tlan avanga ka zir ang ang hi lo hlen chhuak thei 
ka ni tih hi a chiang a. Ka nu leh paten anmahni 
hahdamna zawng miah lovin kan zir duh chhung leh 
kan zir theih chhung chu ram hna thawkin tan an 
la a ni a. Kum 60 chuang an nih thlengin kawla 
ni chhuak chhiarin hnathawkin an chhuak ve thin a. 
Fa tha chhawr rual engemaw zat an neih laia khaw 
danga lehkha zira thawn bo daih chu thingtlangah 
Chuan, 'nu leh pa a' nih an hlawh a. 

Kan mipa upa ber C. Lalmuana, pawl li chauh 
zir zova chhungkaw harsatna avanga sipaia tang ta 
pawh Pathianin dam takin a kaihruai zel a, rawng- 
rut-a lut ni mah sela Lieutenant Colonel niin sipaiah 
a la tang mek a. Sipai lam chauha tui a ni lo va, 
Pathian rawngbawlna lamah pawh a theih ang tawk- 
in hun a hmang thin a, Kawl tawng leh Mizo tawng- 
in Sermon a sawi thei ve ve a. Rawngrut atanga 
Sipai Senior Officer Colonel kai hi an awm kher awm 
lo e. Hei hi Pathian malsawmna a ni. Ka u C. Vullu- 
aia pawh kan ei ber ni chungin a zir ve zel a, 
Ram leh hnam tana thahnemngai taka hun a hmang 
chung pawhin zirna a ngaihsanna a reh chuang lova, 
a B.A. atanga kum 20 naah M.A. chu tha takin azo 
ve leh ta a. 


Ka u C. Vanlalauva pawh kum 7 lai sipai a tan 
hnuin lehkha zir zawm leh turin a rawn bang a, a 
chhang rual lek rek bulah pawl 9 a zir tha leh a. 
Heti taka zirna lama rual a awh avang hian a duh 
chhung zawng zir kan remtih sak a. Kawng harsa 
tak tam tak a pal tlang hnuin M.A., LL.B., Ph.D., 
tluang taka a han zawh hnu chuan, "Sipai bang 
zirah chuan a tawk viau tawh e," kan tihsak a. 
Pathian malsawmna bawk a ni. 


Thingtlang khaw kilkhawr leh kan chhungkaw 
din hmun atanga han thlir chuan lehkha hi zir ve 
awm lo tak ka ni a. Amaherawhchu Pathian khaw- 
ngaihna zarah leh Ama kaihhruaina avang chauhin ka 
zir ve hram hram a. Thenkhat chuan chapo thilah 
pawh min ngaihsak mai thei a, chhuan tlak loh ni 
mahse, Pathian khawngaihna lo lang hi tar lan 
ka duh a. Kum riat mi nia khaw danga sikul ka 
kal khan Merit Scholarship hmu phain pawl 3 chu ka 
pass ve a. Middle School-a ka zir chhung zawngin 
pakhatna ka hauh thin a. High School-ah erawh 
chuan thluak tha zawk te an tam avangin pakhatna 
ka hauh tluan chhuak lova. Matric chu First Divi- 


LAWMNA TUR HLIR A LO NI SI 327 


sion-ah ka pass ve a, hetih lai hian Gauhati Univer- 
sity hnuai anih avangin Mizoram atangin First 
Division hi kum khatah pahnih pathum bak an awm 
meuh lo. 


Medical College ka kal hian Assam mai ni lo, 
India ram puma lehkha thiam, kei ka ni, inti te nen 
kan inel tak avangin harsa ka ti hle a. University 
pum puiah kum khatah First Class-ah mi pahnih 
khat bak an pass ngai lova, Second Class-a ka han 
pass chu ka lungawi tawk hle a. 


Thiamna sang zawk zir tura Saprama ka han liam 
leh hian khawmualpui hrang hranga experience tha 
tak tak nei te leh thiamna sang zawk lo nei tawh 
te nen kan zuk zir ho leh avangin a hautak leh ta 
hle mai a. Amaherawhchu he lehkhabu hma lama 
ka sawi tawh angin Pathian khawngaihna azarah a 
titha thlan chhuah panga zingah D.T.C.H. Course-ah 
chuan ka tling ve hiala. Royal College of Physicians 
and Surgeons-in naupang lam natna chungchanga 
D.C.H, R.C.P.&S. Ireland rama exam an buatsaıh bei 
tura kava kal chuan exam bei tur doctor 700 chuan 
kan va inhmukhawm a. Theory leh Clinical (Practical 
a ka tih that avanging Ka-a chhang (Oral) chu min aw! 
ta nghe nghe a, hei hi kei pawhin mak ka ti viau 
a ni. Chumi kum veka zirna hlawm dang D.T.M.&H. 
Course ka zir chu tluang takin ka zo bawk a. Sap- 
rama exam pathum ka beihte hi kum khat (Calendar 
year) chhung vekah a ni a, anmahni Sapho zingah 
pawh kum khat chhunga zirna hlawm thum exam 
beia, hlawhtling vek hi sawi tur an awm ka hre lo. 
Tin, heng zirna hlawm thumte hi India ramah zir 
theih tur nise, a Course zawh nan kum 6 tal a tul 
ngei ang. Heng thil ka ngaihtuah hian Pathian 
malsawmna a ni tih ka hria a. Mi tam takin hnam 
dangte huphurha, an thiam ang thiam ve thei lo 
tura kan insawi hnawmna te, zirlai harsa deuh, 
"Mizo thluakin a pha lo vang," tia naupang kan lo 

tihhnual thinna te hi kan tihtawp a hun tawhin ka 
ring a. Lalpa kuta kan innghah ngam chuan, kan 
ngaihtuahna te hi a tifing thei tih hi ka ring a ni. 


Kawng leh lamah chuan Pathian malsawmna 
dawng tur hian mihring lamah nasa taka tan chu a 
ngai a ni. Kan thawhrimzia ang zelin Lalpan mal 
min sawm a ni ngawt lova, kan thawhrim let tam 
takin mal min sawm thin zawk a ni. Kan nitin 
hnaah te, kan zirlaiah te, rinawm taka kan thawh 
a pawimawh a. Pathian malsawmna hi a vantla 
ang hrima dawn kan tum chuan beidawn chang 
a tam thin a ni. 


Sapram atanga ka lo haw hlim chhawn hian 
chhungkuaa Pathian hnena lawmthu sawina neih kan 
duh a, chawhluikil hona leh hun serh te neia Pathian 
hnena inhlanna neih kan rawt ta a. Tet tê atanga 
kum tawp exam kan pass apianga kan nu leh paten 
mi tihphur nan, artui chhum emaw ar, 'pass lawm 
nan' an han talh thin emaw, Vawk hial pawh talh 
mai thin an ni bawk a. Pathian zarah result tha tak 
nena ka lo haw hian chaw ei khawm han rawt chu 
kan phur tlang hle a. Kan nu-in ka haw huna talh 
tur Vawk a lo vulh bawk a, ka sum kua a ni a. Hei 
bakah hian Bawng tuai kan ngaihtuah bawk a. 
Chhungkhat laina leh thenrual thate sawmin Dam- 
dawi ina kan hotute leh kan rawngbawlpuite nen, 
Kohhran leh Sorkar lama kan hotute pawh a kim 
thei ang bera sawmin Pathian hnena lawmthu sawina 
chawhlui kan buatsaih ta a. Min lawmpui leh min 
ngai pawimawha lokal apiangte hmel chuan kan 
lawmna a tizual a. 


Hemi niah pawh hian thusawina hun min siamsak 
na chungin, Pathian min kaihhruaina leh mal min 
sawmna thu hi darkar chanve chhung leka han sawi 
zawh chi a ni lova. Tuna lehkhabu ka ziah pawh hi 
Pathian hnena malsawmna tam tak ka dawn avanga 

lawmthu sawina chipchhiar zawk angah kei chuan ka 
ngai a. Phek heti zat ka ziak tawh chung pawhin 
ka la sawi kim thei ta chuang lo a ni. Thil pakhat 
han sawi leh ila; Saprama kum thum ka awm chhu- 
ng khan Pathian chuan a kut chak takin min vawng a, 
hriselna thuah damdawi mum khat mah hmawm ngaiin 
ka awm lova. Chutiang taka kei min vawngtu chuan 
in lama ka nupui fanau bu chip té té te' ka pa 
kum 85 a nih kuma ka zinsan te leh ka unau leh 
tu leh fa dang zawng te pawh dam takin a veng 
him bawk a. Pathian hian a tawk te hian min kai- 
hruai zel a, dinhmun harsa takte pawh Ama chakna- 
in min suttlangpui thin a. 


India ram leh Asia khawmualpuia Medical 
College tha ber Vellore-ah min hruai a, chumi 
hnuah Sapramah an zirna hmun tha ber berah min 
hruai leh a. Kohhranah rawngbawlna hun tha tak min 
pe bawk a, ka thuhril tur kal vel pawh chu car-in 
min rawn lain min thlah leh ziah thin a. Ram hausa 
leh tlakchham awm lohna ramah, kan Zosapte 
leh mi puitling zawk bula ka awm lai leh, duhsaktu 
leh lainattu tam tak avanga nitin khawsakna mamawh 
sum leh pai pawh chham lova mi a pek lai te leh, 
Ram thianghlim ngun thluk taka fan theihna hun 
remchang ka han neih te chuan, Pathian thatzia 
leh a hausakzia leh khawvel leh lam daihah pawh 
a rawngbawltu tling lo tak tana malsawmna leh 
remchanna a lo phum hnemzia ka hmu a. 


Heng ka thil hmuh leh ka thil tawn te hi 'Hmel 
danglamna tlang' chhipa thil tawn (Mountain-top 
experience) a ni ve ngei mai ! Amaherawhchu 
heng hmel danglamna tlanga kum thum chhunga ka 
thil hmuh te hi tlang bulah rinawm zawk leh tangkai 
zawka rawngbawl theihna tura min fuihtute ni 
ngeiin ka hria a. Tichuan Lalpa remruatna ang 
zelin tlang bulah Durtlang leh Zoramah, rav/ngbav/l 
turin Ama Kut ngei chuan dam takin mi a hruai 

thleng leh ta a ni. Samziaktuin, "Ka chunga a thil 
tih that zawng zawng avang hian Lalpa chu enge 
ka pek ve thung ang ?" tih zawhna a lo siam ang 
hian, Pathian malsawmna ka dawn zawng zawng 
avang hian Pathian hnenah enge ka pek ve dawn ? 
Thu vawi hnih khat sawi mai a tawk lo vang a, 
lehkhabu ziak mai a tawk lo vang a, nitina Amah 
hre reng chunga Ama hnena lawmthu sawina ni 
pah zela a rawngbawl hna chhunzawm zel hi ka 
lawmthu sawi theih dan niin ka ring a. 


Chuvangin Lalpa hnenah ka lawm a ni tih hi 
nitin Ama hminga damlote rawngbawl tura ka 
thawhnaah hian lan chhuahtir ka tum a ni. Chutiang 
ka tih theihna tur pawh chu Ama hnen atang veka 
chakna a ni tih ka hria a. A chhandamnaah lawmna 
leh thlamuanna ka nei a, a ram rawngbawlnaah 
hian lungawina ka nei bawk a, chung | malsawmna 
thuah hnihte chu Lalpa hnen atanga ka dawn a ni. 
Heng malsawmna leh a thil pek sawi hleih theih 
loh avang hian Lalpa chu enge ka pek ve ang ? 


lee R 
ti R 


Kan retheih vang leh kan hnam mawl vanga 
tlin loh tur engmah kan nei bik lo. Kan 
tum tlat phawt chuan kawng a awm thei 

zei tih Dr. Biakmawia Lehkhabu atang 
hian a lang chiang hle. 


Rev. Zarema, B.Sc., B.D. 


SAPRAM & RAM THIANGHLIM Dr. C. Biakmawta 
ziak hi ka lo chhiar ve a, lehkhabu ngaihnawm leh 
chhiar nuam tak a ni. A ziaktu hian tumruhna nen 
harsatna tam tak kal tlanga a lehkha zir dan 

te, a zirlaia a pawisa senso chipchiar taka a 

ziak chhuak thin te leh a 

ziah chhuah ngam loh tur thilah pawisa a hman 
ngai loh thu a puang hi ropui ka tia ni. 

He lehkhabu pum hi Lawmthu sawina 

bu a ni hi a ngaihsanaw m lehzual a. 

'Mi sawm kha in lo thiang ta a ni lawm ni ?' 
Pakuate kha khawiahnge ?' tih ngaiin kan awm 

fo thin. He lehkhabu ziaktu erawh hi chuan a nuna 
Pathian malsawmna lo thleng ang ang chu he 
lehkhabuah hian a tarlang a ni. 

Mi tam takin he lehkhabu hi an chhiar 

ve ngei ka duhsak a, a bik takin zirlaite 

tan chhiar makmawh niin ka ngai 


Lalkhama Г.А.5., 
Chief Secretary, Govt. of Mizoram. 


